
1. TREI DE-O TEAPĂ 


Cu toate că docurile şi cheiurile încă mai luceau de pe 
urma ruperii de nori din timpul nopţii, aceştia se 
îmbulzeau deasupra portului Liverpool spre o nouă 
răbufnire. 

O dimineaţă tipică pentru Liverpool, ar fi putut să 
obiecteze cineva; în câteva zile urma să sosească luna 
aprilie, însă mai curând se simţea o atmosferă de iarnă. 
Gladstone Dock era ticsit, ca de obicei, cu nave de război, 
de toate categoriile şi mărimile. Dragoare care să curețe 
creasta, mici corvete şifonate rău, fregate, iar ici şi acolo, 
coca alungită şi ceva mai stilată a câte unui distrugător. 

Căci acesta era oraşul Liverpool al anului 1943, sediul 
Comandamentului pentru Europa de Vest, locul de unde, 
în fiecare săptămână, plecau convoaie către toate colţurile 
lumii în care războiul era purtat cu o nepotolită ferocitate. 
lar ieri, un convoi ce revenea acasă trecuse de Bar Light 
Vessel, după ce străbătuse furcile caudine ale Atlanticului, 
ale „câmpului ucigaş", cum era cunoscut acesta majorităţii 
marinarilor. 

Navele de război, înghesuite din cauza lipsei de spaţiu, 
păreau să se sprijine unele pe altele după calvarul prin 
care trecuseră. Escorte ale convoaielor, prin al căror efort 
rutele erau menținute deschise pentru anchilozatele linii 
de mărfuri. Hrană, combustibil, arme, muniţie şi, cea mai 
prețioasă dintre toate încărcăturile, oameni. Fără acestea. 
Marea Britanie n-ar fi putut supravieţui mai mult de 
două-trei săptămâni. 

Alături de două distrugătoare mai vechi, veterane ale 
Marelui Război, şedea un al treilea, mai mare şi părând să 
se detaşeze de toate celelalte. HMS! Levant fusese şeful 
de escortă al acestui ultim convoi revenit acasă. Avea doar 
optsprezece luni. Era mare şi bine înarmat, iar în afară de 
câteva zgârieturi în jurul prorei brăzdate, nu arăta prin 
câte trecuse în mulţimea de convoaie pe care le păzise, le 


protejase şi le urmărise din clipa în care chila lui atinsese 
apa, la nici trei kilometri de-aici, la Birkenhead. 

Cei aflaţi în cartul de dimineaţă trebăluiau alene, cu 
gândul probabil la următoarea descindere pe țărm, în 
acest oraş bombardat, sfidător şi, într-un anumit fel, 
minunat. Incă din 1939, chiar de la primul convoi, portul 
Liverpool îi primise cu braţele deschise pe toţi aceşti mii 
de marinari, lucrători navali şi comerciali care, noapte de 
noapte, luau cu asalt barurile şi cluburile, refugiile lor din 
faţa amarelor amintiri ale Atlanticului. 

In cabina de zi, ofiţerul aflat la comanda Levantului 
scoase dintr-un sertar al biroului fotografia înrămată a 
soţiei sale şi o aşeză la locul ei. Ofiţerul avea treizeci de 
ani, însă chipul ridat şi înroşit de pe urma orelor şi zilelor 
petrecute pe punte îl făcea să arate mai bătrân. 
Repunerea în drepturi a pozei devenise simbolică. O 
întoarcere, indiferent cât de scurtă, la normal. În timpul 
convoaielor, căpitanul îşi ducea traiul pe punte sau în 
spatele acesteia, trăgând câte un pui de somn în cuşeta 
de dimensiunile unei ceşti de ceai. 

Işi plimbă privirea prin cabină. Acum două zile, aceasta 
încă mai era un debuşeu pentru infirmerie, la fel ca şi 
cabina de cart. 

Pierduseră douăzeci şi două de nave în timpul lungului 
periplu de la Newfoundland şi era o minune că reuşiseră 
să salveze atât de mulţi supraviețuitori. Aceştia, îmbibaţi 
cu motorină, aproape că îşi pierduseră suflarea. 

Aruncă o privire pe ziarul nedespăturit, adus la bord de 
curierul vasului. Ştirile nu mai pomeneau decât despre 
norocul care acum le surâdea Aliaților. Nu mai erau în 
retragere, se aflau în ofensivă. Se avansase ideea că până 
şi invincibilele trupe din Afrika Korps aveau să fie reduse la 
tăcere şi alungate din Africa de Nord, o dată pentru 
totdeauna. Ce ar fi urmat după aceea? Sicilia şi Italia; suna 
ca un vis imposibil după toate acele înfrângeri şi pierderi. 
Norvegia şi Franţa, Grecia şi Ţările de Jos, Dunkerque şi 
Singapore. Deşi figurau ca înfrângeri, totuşi ele le 
insuflaseră noi puteri atât celor aflaţi în luptă, cât şi 
civililor. 


Cineva bătu la uşă. Ofiţerul oftă. Lipsă la apel sau 
avansări, sau poate vreun marinar cerând permisiunea 
unei discuţii între patru ochi în legătură cu vreo scrisoare 
care-l aşteptase la întoarcerea din acest convoi îngrozitor. 
Era greu să te mai gândeşti la asemenea chestiuni banale 
după vuiet de coloşi în mijloc de Atlantic, duduituri posace 
de torpilă, ori vreun comerciant obosit şi evitat, dacă nu 
ignorat, de confrații lui. Inchideţi breşa. Nu vă opriţi. 
Comercianţii constituiau ţintele. Neajutoraţi, ascultau doar 
de steguleţele şi semnalele urgente ale escortei lor. 

Nimic din toate acestea. Era locotenentul unu. 

Căpitanul căscă. 

- Zi, Număr Unu. 

- A venit pilotul, domnule. 

- A, da. 

Îşi aducea aminte. Se ivise un inconvenient. 

Secundul adăugă fără nici o tragere de inimă: 

- Ni s-a comunicat că succesorul lui va sosi mâine, 
înainte de prânz, domnule. 


- Să intre. 

Uşa se închise şi, ca dintr-o altă lume, megafoanele 
piuiră: 

- Matelot Robbins să se prezinte la timonă. 

Lumea lui. 


Scoase un teanc de comunicări şi îl contemplă îndelung. 
Locotenentul Keith Frazer, unul dintre rezerviştii Marinei 
Regale Canadiene, era pe Levant de aproximativ un an, 
mai întâi ca ajutor al ofițerului navigant, iar apoi ca 
navigator. Majoritatea distrugătoarelor mari aveau pe 
acest post fie un ofiţer din armata regulată, fie un RNR? cu 
foarte multă experienţă, însă Frazer servise pe două 
corvete; una dintre ele se scufundase ciocnindu-se de un 
cargou incendiat, atunci când încercaseră să-i preia 
echipajul. 

In Comandamentul pentru Europa de Vest figurau multe 
elemente canadiene, atât nave, cât şi oameni, iar 
amalgamul părea să funcţioneze. 


2 Royal Navy Reserve - cadrele Marinei Regale aflate în rezervă (n. tr.). 


Răsfoi teancul până când ajunse la prima comunicare, 
cea în care se spunea că Frazer urma să aibă o 
întrevedere referitoare la un posibil transfer în Forţele 
Speciale ale Marinei. Încercase să-l convingă să se 
răzgândească. O numise brigada unde „te lucrează". Tot 
Atlanticul rămânea cel care îi putea duce la pierderea 
războiului. Nici măcar faptele de vitejie ale vreunui 
comando n-ar fi reuşit să le-aducă victoria. Dar degeaba. 
Acum Frazer părăsea nava, ceea ce avea să le slăbească 
echipa atât de strâns legată. Surâse amar. Şi pe mine m-ar 
putea înlocui, dacă aş fi ucis în timpul convoiului următor, 
aşa că de unde această diferenţă? 

Uşa se deschise şi locotenentul Keith Frazer păşi în 
cabină. 

Înalt, cu umeri şi alură de atlet, părea deja un străin în 
uniforma de gală. O schimbare în comparaţie cu 
echipamentul de pe mare sau cu şuba lui soioasă. 

Căpitanul îl măsură cu gravitate. In ultimul an ajunsese 
să-şi cunoască destul de bine navigatorul. Frazer avea 
douăzeci şi şase de ani, însă laba gâştei de la coada 
ochilor şi creţurile de la colţul gurii trădau mai multă 
experienţă decât tinereţe. 

- Ei bine, pilot? Ai revenit la sentimente mai bune? 

Frazer zâmbi şi încordarea părăsi chipul lui bronzat, 
asemănător unei măşti. 

- Nu cred, domnule, răspunse locotenentul, 
răsucindu-se şi aruncând o privire prin cabină. 

Şi el îşi amintea de ultimul convoi. Cei ce nu înțelegeau 
trăncăneau încontinuu despre invazii, un al doilea front, un 
sfârşit al războiului. În Atlantic, unele convoaie erau mai 
norocoase, altele mai puţin. Dar preţul era totdeauna prea 
mare. 

- Încă aş mai putea trimite o comunicare ca să te scot 
din chestia asta, zise căpitanul. Cu Forţele Speciale nu se 
ştie niciodată în ce poţi să te pomeneşti. Am ajuns să mă 
bizui pe tine, pilot 

Frazer ridică din umeri. Afirmația sunase ca o acuzaţie. 
Însă îşi cunoştea bine căpitanul şi ştia ce conta pentru 
acesta. 


- Am fost în Atlantic încă de la început, domnule, 
răspunse locotenentul. Vreau să mai fac şi altceva. Ceva 
în care să-l mai şi pot vedea pe inamic, nu doar să fiu o 
ţintă sau o victimă. 

Căpitanului îi veni să caşte, însă se abţinu şi spuse: 

- Iţi doresc noroc! 

Frazer se răsuci uşor, lumina de poziţie din capătul 
punţii reflectându-se pe înscrisul auriu CANADA de pe 
umărul său. Avea să-i lipsească Levantul. Era o navă 
trecută prin multe. Nu-i de mirare că Bătrânu' era 
îndrăgostit de ea. Brusc, se duse cu gândul la tatăl lui, 
William, Bill Frazer pentru toţi cei ce-l cunoşteau, şi care 
acum locuia în Vancouver, la un ocean şi-un continent 
depărtare. Probabil că şi acesta se mira de ce se hotărâse 
fiul său mai mare să se înroleze în Marină, iar apoi să se 
transfere acolo unde era cel mai dur război, în Marina 
Regală. 

Bill Frazer se stabilise cu familia iniţial în Powell River. 
Acolo, după un început modest, tatăl şi fiul reuşiseră să 
pună pe picioare una dintre cele mai prospere afaceri cu 
cherestea de pe Coasta de Vest. Acum, compania se 
extinsese în Vancouver şi la nord, în Prince Rupert, însă lui 
Keith Frazer, născut în Powell River, copilăria îi părea ca un 
vis frumos. Tatăl său era, fără doar şi poate, milionar, şi 
chiar dacă acum îşi petrecea o mare parte din timp 
călătorind pe mare, totuşi mai ţinea încă sub o atentă 
observaţie imperiul de cherestea la construirea căruia 
contribuise. 

Tatăl insistase de sute de ori pe lângă Keith, spunându-i 
că nu avea motiv să plece pe mare. Era nevoie de el în 
Vancouver, mai ales acum, când, oricum, compania era 
implicată direct în producerea de mici ambarcaţiuni pentru 
Marină. 

Frazer sesiză că şeful îl urmărea cu privirea, aşa că 
spuse: 

- Permiteţi-mi să mă retrag, domnule. 

Căpitanul îi întinse mâna. Asta fusese tot. 

Afară începuse să burniţeze, iar punţile de oţel luceau 
ca sticla. Câţiva membri ai echipajului din cabina de cart 


şedeau lângă traversa care făcea legătura cu puntea 
distrugătorului vecin. 

Dădură mâna cu el, neobişnuit de tăcuţi şi de solemni. 
Nişte marinari îi zâmbiră şi ridicară degetul mare spre cer. 
Avea să fie uitat în curând. Aşa stăteau lucrurile în Marină. 
Altă navă, chipuri noi; să nu te întorci niciodată. 

Locotenent-comandorul, a cărui minte lucra deja la 
programul de peste zi, spuse: 

- Te aşteaptă transbordarea, Keith. Nu uita, ţine capul la 
cutie! 

Ajuns pe chei, Frazer se opri; stropii de ploaie îi picurau 
de pe şapcă şi de pe manta. Atunci când privi înapoi, 
Levant-ul era aproape ascuns în spatele celorlalte două 
nave mai vechi de lângă el. Ştia însă că nu-l va uita 
nicicând. 

Auzi motorul unei maşini pornind. Şoferul ambală mai 
mult decât era nevoie, aşteptându-şi pasagerul. 

Pasager? încotro şi spre ce? se întrebă el. Trebuia să fie 
nebun să părăsească lumea pe care o cunoştea, pe care o 
învățase şi în care lucrase încă de când se înrolase. 

Poate că se lăsase convins. Grăbi pasul, dornic dintr-o 
dată să plece. Să lase în urmă Atlanticul şi cruzimea lui 
nenorocită. 

Luă loc în maşină şi îşi pipăi buzunarul ca să se asigure 
că ordinul era încă acolo. 

Forţele Speciale. Ofiţerul cu care avusese prima 
întrevedere atunci când făcuse cerere de transfer fusese 
nepoliticos, chiar necioplit. Probabil că îl pusese la 
încercare. Faptul că acum se afla în această maşină 
camuflată dovedea că îi satisfăcuse aşteptările. 

Şoferul zări zâmbetul abia schiţat al locotenentului; 
acesta oftă în momentul în care maşina săltă peste nişte 
hârtoape de lângă o macara-turn. De când lucra în Marina 
Regală, luase cu maşina o sumedenie de ofiţeri asemenea 
acestui canadian. Pe destui dintre ei nu-i mai revăzuse 
după aceea. 


La vreo trei sute de kilometri sud-est de Liverpool, în 
împrejurimile localităţii Canterbury, un oraş cu mult diferit, 
ploaia se potolise, iar soarele răzbătuse destul de hotărât. 

Royal Navy Detention Quarters?, denumit Fort Mason, 
se înălța singuratic asemenea unui promontoriu cenuşiu, 
cu ziduri mult prea înalte pentru ca cineva să poată vedea 
ce se petrece înăuntru. 

În centrul închisorii, căci asta fusese fortul în timpul 
războiului cu Napoleon, se afla un scuar pavat cu piatră de 
râu, înspre care priveau ferestrele celulelor şi ale 
birourilor, aidoma unor ochi mici şi răi. 

Într-un astfel de birou, bătrânul maistru armurier luă 
nişte tutun din cutia mare de rablă, de genul celor scutite 
de taxe vamale, şi îşi rulă o ţigară, trecându-şi limba peste 
marginea foiţei. 

- Aşadar, fiule, dă-mi voie încă o dată să mă fac 
înţeles... 

Interlocutorul său din biroul frumos aranjat, vopsit în 
alb-gălbui, era un bărbat bine făcut, îmbrăcat într-o ţinută 
marinărească regulamentară. Părul lins, tuns scurt, şi 
figura sa plăcută, obişnuită, îl înfăţişau ca pe un om cât se 
poate de capabil să-şi poarte singur de grijă. Pe mâneca 
stângă avea ancora, principalul însemn de armă, iar pe 
cea dreaptă coroana roşie, caracteristică branşei sale. 
Poliţia navală, sau, după cum erau uneori numiţi într-un 
mod mai puţin reverenţios, „strivitorii”. 

Mark Ives avea douăzeci şi patru de ani şi arăta a 
poliţist, ceea ce, de altfel, şi fusese înainte de a se înrola. 
Atunci când luase această hotărâre, lucra în capătul de est 
al Londrei. Mulţi dintre prietenii lui plecaseră să se 
înroleze; unii dintre ei fuseseră ucişi sau luaţi prizonieri 
peste mări şi ţări. In ciuda bombardamentelor asupra 
Londrei, Ives se simţise detaşat de slujba sa. Puteau s-o 
facă alţii, tablagii mai bătrâni. El vroia să lupte. 

La început, totul mersese bine. Inspectorul de la secţia 
lui încercase să-l convingă să se răzgândească, tot aşa 
cum maistrul armurier încerca acum în privinţa 
transferului la Forţele Speciale, însă el rămăsese ferm pe 
poziţii. După ce servise pe un cuier vechi, se oferise 


voluntar pentru Forţele Rapide de Coastă şi urmase chiar 
şi un curs de aspirant timonier, care să-i permită 
încadrarea în rândul celor care purtau însemnul ancorei şi 
îmbarcarea pe un MTB? sau pe o vedetă rapidă. 

Apoi fusese de parcă vechiul sistem polițienesc l-ar fi 
ajuns din urmă. Îl transferaseră la Chatham Barracks, iar 
pe urmă în acest loc de detenţie, unde stătea de aproape 
cinci luni. 

- Uite ce zic eu, se înfierbântă MAA»-ul pe această 
temă, o dată intrat în slujbă, ştii cum stă treaba. in 
adâncul sufletului eşti şi rămâi un tablagiu. [i se 
potriveşte acest loc, fiule. Peste alte câteva luni, ai putea 
figura ca RPOS. Numa' gândeşte-te: subofițer. Se uită la 
frunzele şi coroanele aurii care se împleteau pe reverele 
hainei lui. La o adică, ai putea ajunge maistru militar, ca şi 
mine. Afurisitul ăsta de război va mai dura ani şi ani, o să 
vezi, rosti el cu încântare. 

Ives privea lung pe fereastră şi scrâşnea din dinţi. 
Aproape de unul dintre capetele scuarului se găsea un 
perete înalt. Fusese vopsit în alb, după care se ridicase, 
sprijinit de el, un dâmb de cărbuni. Cealaltă parte a 
peretelui era înnegrită până la nivelul la care acelaşi dâmb 
de cărbuni se sprijinise mai înainte. Acum, aceasta avea 
să fie spălată şi vopsită, iar cărbunii urmau să fie mutaţi 
înapoi cu ajutorul roabelor, numai pentru a relua în mod 
repetat întregul proces. Bărbatul urmărea  siluetele 
încovoiate ale prizonierilor încărcând cărbunii cu lopeţile; 
feţele şi mâinile lor luceau negre în bătaia soarelui. Prin 
geamul gros putea auzi comenzile lătrate şi şuierele 
ocazionale ale fluierelor cu care deţinuţii erau îmboldiţi la 
eforturi mai mari. 

După cum spunea fiecare RPO despre orice prizonier 
nou - venit: „Decât să moară mama, mai bine să moară 
maică-sa”. 

Ce loc! Totul executat la sânge. Hrană sărăcăcioasă, 
somn puţin. Ives se gândea adesea că gardienii s-ar fi 
simţit exact ca acasă într-un lagăr german de prizonieri. 

Maistrul armurier se ridică şi i se alătură lângă 
fereastră. 


- Ţi-e milă de ei? Să nu-ți fie. Scursori, cu toţii. 
Dezertori, instigatori, înrăiţi irecuperabili. Gunoi. 

- Pentru asta puteam la fel de bine să rămân şi în 
serviciu, maistre. 

Îi venea să-şi pocnească superiorul, chiar dacă 
trăsăturile îi rămâneau calme. Nu din cauza cuvintelor 
rostite, ci din cauza atitudinii acestuia. Privi în jos la alte 
câteva siluete trudite, care făceau instrucţie de front cu 
tot echipamentul asupra lor. Doar că aveau raniţele pline 
cu pietre şi li se cerea să mărşăluiască până cădeau de 
oboseală. Maistrul armurier nu se înşela, probabil, când 
afirma că aceşti oameni erau o ruşine. Un asemenea 
regim îi putea zdrobi pe mulţi dintre ei, însă unii urmau să 
devină şi mai înrăiţi. 

întâmplător, Ives dăduse peste ordinul emis de Flota 
Amiralității, în perioada în care lucrase la biroul de 
evidenţă. Serviciile Speciale. Auzise de ele, desigur. 
Raiduri asupra coastelor controlate de inamic, acţiuni 
scurte şi rapide, deosebit de primejdioase. 

ÎI zări pe unul dintre oamenii care făceau instrucţie 
împleticindu-se şi căzând. Ceilalţi mărşăluiră pe lângă el, 
temându-se să-l privească sau să-l ajute. 

Dumnezeule, orice era mai bun decât acest infern! 

- Vreau să plec, maistre, rosti pe un ton neutru. 

- Văd. Oftă, incapabil parcă să creadă ceea ce auzea. Ei 
bine, poţi să faci oricând o cerere să te întorci, fiule. 

Ives îşi luă şapca. Superiorul nepăsător nu era de 
convins. Acesta mai adăugă: 

- Ştii ce se spune despre cineva care se înrolează 
voluntar în gloata aia? Că este unul plecat cu caprele, care 
n-a înţeles de la bun început afurisita aia de întrebare, 
dacă vrea sau nu să se înscrie. Se zgâlţâi de-un râs 
înfundat. Nu-ţi face griji, te vei întoarce, ai să vezi tu dacă 
n-o fi aşa. 

Încă mai chicotea în timp ce Ives plecă să-şi ia 
echipamentul şi ordinul de drum. 

Subofiţerul de serviciu băgă capul pe uşă. 

- N-aţi reuşit să-l convingeţi să revină asupra hotărârii, 
maistre? se interesă el. 


- Nu. Ridică privirea spre acesta. Pune-i pe împuţiţii ăia 
să treacă în locul celor de la cărbuni. Parc-ar fi o 
adunătură de babe! 

Dincolo de porţile ferecate pe toată înălţimea, Ives 
inspiră adânc. Până şi aerul era altfel acolo, afară. Aruncă 
sacul pe umăr şi se îndreptă către un camion albastru, 
care avea înscrise pe partea laterală inițialele RNDQ!. Era 
hotărât. Nu avea nimic de pierdut. Tatăl lui fusese tot un 
tablagiu şi murise într-o încăierare la o nenorocită de 
cursă cu câini. Mama sa fusese îngropată sub 
dărâmăturile căsuţei ei din Bethnal Green, în urma unui 
raid-fulger. Acum trăia într-un azil, prăbuşită fizic şi cu 
mintea total înnegurată. Nu, nu mai avea nimic de pierdut. 

- Am ordin să te duc până la gară, Hookey, îi zise 
şoferul. După aia, te priveşte. 

Ives aprobă din cap, apoi se răsuci şi privi lung zidul 
înalt, mohorât. | se păru că aude ultimele cuvinte ale 
maistrului armurier şi scutură din cap. 

- De data asta nu, fiule. N-am să mă mai întorc 
niciodată, spuse el cu voce tare. 

Jeepul roşu al Marinei, cu vopseaua de pe aripi zgâriată, 
o luă de-a dreptul printr-o serie de băltoace şi se avântă 
pe o altă stradă, la fel de pustie. 

x 


x * 


Pe scaunul de lângă şofer, locotenentul Richard Allenby, 
RNVRE, căuta să menţină harta pe genunchi şi să-şi 
păstreze echilibrul pentru a nu fi catapultat în stradă. 

Trebuie să fiu nebun. Nebun de legat. Ce încerc să 
demonstrez prin asta? 

În spate, îl auzi pe Hazel, tânărul cadet, foindu-se 
printre sculele şi celelalte echipamente care burduşeau 
jeepul. Zări un poliţist pe bicicletă, cu o cască de otel, care 
pedala încet pe lângă ei, în sens opus. 

- Asta s-a orientat, mormăi şoferul. 

Nu-i răspunse nimeni. 

Allenby avea douăzeci şi cinci de ani şi provenea din 
comitatul Surrey. Figura lui cu trăsături regulate era de o 
paloare neobişnuită, iar buzele strâns lipite îi dădeau o 


anume gravitate. 

Nu putea găsi răspuns la nici una dintre întrebările pe 
care şi le punea. După absolvirea colegiului de ofiţeri King 
Alfred, fusese numit pe un dragor. Se pricepea cu o 
uşurinţă înnăscută la dispozitivele mecanice şi electrice, 
ceea ce îi lăsa pe unii dintre instructorii săi efectiv cu gura 
căscată. 

Chiar şi acum, în serile liniştite, se mai gândea la lunile 
petrecute pe micul dragor. Acel du-te vino, monotonia, 
încordarea şi mult prea adesea moartea, cu câte un dragor 
făcut fărâme de vreo mină ratată de cine ştie cine. 
Avusese şansa să se transfere la serviciile generale, însă 
ceva, un soi de impuls sălbatic, îl făcuse să rămână pe 
dragor. 

Mama lui, căreia îi împărtăşea foarte puţin din munca şi 
îndoielile sale, îl întreba adeseori de ce nu era şi el 
avansat, asemenea altor fii de-ai vecinilor, sau transferat 
pe o navă cu un nume mai de rezonantă. 

„Cum ar fi Hood?” sugerase el într-un rând. Nici chiar 
această mojicie n-o scosese din sărite. 

In raza vizuală care se întindea de la baza lor, două 
dragoare explodaseră într-un singur pârjol. Nu se salvase 
nimeni, iar atunci când cadavrele arse şi contorsionate 
fuseseră depuse pentru înmormântare, Allenby simţise 
pentru prima dată teama. Înainte, o percepuse doar ca pe 
o senzaţie, o pornire, poate o nebunie, însă, văzând acele 
chipuri familiare, de ţi-era mai mare mila, se simţise 
înfricoşat şi plin de ură. 

Făcuse cerere să intre în ceea ce era numit în mod ilar 
Secţia de incidente de pe uscat a Amiralității sau, mai clar, 
Secţia de dezamorsare a minelor. Aceasta însemnase încă 
un curs, pe HMS Vernon, la Şcoala de mine şi torpile din 
Portsmouth. Invăţase acolo să recunoască şi să se 
descurce cu ultimele tipuri de mine magnetice germane. 

Allenby se aplecase cu o dăruire nemaipomenită asupra 
modelelor şi exemplarelor reale, iar când dobândise cea 
de-a doua tresă fusese trimis aproape imediat să înfrunte 
prima încercare. Nici acum nu ştia cum reuşise s-o ducă la 
bun sfârşit, pentru a nu mai pune la socoteală cum reuşise 


să supravieţuiască de atunci şi până în această dimineaţă, 
umedă şi însorită. 

Mulţi dintre asociaţii lui, ofiţeri aflaţi în stagiu de 
antrenament ca şi el, dăduseră bir cu fugiţii de la primele 
mine. Cel puţin, era o reacţie rapidă şi nu mai rămânea 
nimic de reglementat după aceea. 

Germanii erau meseriaşi: mine-capcană, altele mai 
mici, care să le arunce în aer pe cele mari, dacă eşua 
prima detonare. De parcă te-ai fi luptat cu o persoană, nu 
doar cu o maşinărie. 

Allenby se ocupase de şaisprezece mine de diferite 
feluri, dintre care una fusese plasată într-un spital, unde 
se aflau şapte pacienţi vârstnici, prea bolnavi ca să mai 
poată fi evacuaţi. 

Chiar şi pe mama lui o impresionase Crucea Regelui 
George; însuşi Regele i-o prinsese în piept. 

Dar Allenby ştia că, fără o schimbare de decor, şansa 
supravieţuirii ajungea să fie deosebit de riscantă. Mai 
devreme sau mai târziu, aveai să treci cu vederea vreo 
mică deosebire, ori nervii aveau să-ţi macine atenţia. 

Văzuse lista cu cereri pentru Serviciile Speciale şi îşi 
trecuse şi el numele, cu aceeaşi detaşare cu care se 
oferise voluntar pentru dezamorsarea minelor. 

Avusese o întrevedere cu doi bărbaţi, un ofiţer naval şi 
un altul îmbrăcat în civil. Foarte la obiect, ca nişte 
afacerişti, trecând în revistă toate detaliile şi succesele 
muncii lui. Nu încercaseră să-l facă să se răzgândească, 
aşa după cum se aşteptase într-o oarecare măsură. Prea 
mulţi ofiţeri tineri fuseseră ucişi în lungile nopţi de iarnă, 
în tentativele lor de a-şi măsura iscusinţa cu cele mai 
sofisticate capacităţi inventive ale inamicului. 

Din contră, zâmbiseră şi-i spuseseră că îi vor da curând 
de ştire. 

După trei zile, fusese chemat la Portsmouth să-şi 
primească noua însărcinare. 

Apoi, în această dimineaţă, cu mult înainte de ivirea 
zorilor, îl trezise din somn ofiţerul de serviciu. 

Avuseseră loc raiduri masive asupra Londrei şi a 
docurilor, iar unităţile de dezamorsare ale armatei nu mai 


pridideau cu bombele care nu explodaseră şi care, mai 
mult ca sigur, erau prevăzute cu temporizatoare de efect 
întârziat, pentru a produce maximum de dezastru. 

În mod normal, Allenby ar fi reacţionat cu calm, 
adunându-şi gândurile şi echipamentul, şi ar fi plecat la 
lucru. Dar acum era cu garda jos. Se deconectase de 
munca lui din momentul în care primise ordinul de mutare. 

Ofiţerul rostise pe un ton neutru: „Pur şi simplu, nu e 
nimeni altcineva disponibil." lată-l, aşadar, încă o dată. 
Data care avea poate să-l trişeze exact în momentul 
relaxării. 

Se găseau la periferia oraşului Southampton. Casele 
familiilor aparţinând clasei muncitoare se înşirau unele 
lângă altele, spate în spate. Simţi cum muşchii stomacului 
i se încordau. Cele mai rele străzi. Nu tu porţi laterale, nu 
tu spaţii între terase, unde să te poţi ascunde în fugă. 
Peste încă o oră ar fi fost în drum spre Portsmouth. Altă 
treabă. O schimbare a sorţilor. 

Trebuia să fie cât se putea de atent. 

Hazel, tânărul cadet care-i fusese asistent în ultimele 
luni, era neobişnuit de tăcut. Un adolescent drăguţ, în 
vârstă de nouăsprezece ani. cu trăsături frumoase, 
aproape delicate. Avea o educaţie aleasă, considerabil mai 
bună decât cea a locotenentului său; era mare păcat că nu 
i se acordase posibilitatea de a deveni ofiţer, se gândi 
Allenby. Bărbatul îi vorbise ofițerului comandant despre 
asta. „îi lipsesc calităţile specifice unui ofiţer. E un puşti 
drăguţ, însă..." în Marină acest „însă" constituia toată 
diferenţa. 

Dar Allenby vorbise şi cu alţii, şi pentru prima dată 
Crucea Regelui George îi fusese de ajutor. Pe Hazel îl 
intervievaseră din nou şi, până la urmă, i se oferise o 
şansă. 

Când locotenentul îi adusese aceasta la cunoştinţă, 
tânărul îşi plecase capul. „Ştiu... ştiu că aveţi cele mai 
bune intenţii, domnule." „Nu vrei?" Allenby se prefăcuse 
supărat. Lucru dificil, căci Hazel era unul dintre acele 
suflete blânde, în stare să-l scurtcircuiteze până şi pe cel 
mai crâncen subofițer. „Aş prefera să rămân cu 


dumneavoastră, domnule." 

Dacă remarca ar fi venit din partea altcuiva, Allenby 
s-ar fi simţit stânjenit. Dar în ceea ce-l privea, era pur şi 
simplu felul lui de-a fi. 

Măcar astfel, prin chemarea la Portsmouth, se 
aranjaseră nişte lucruri. La urma urmei, Hazel avea să se 
ducă la King Alfred. Avea să primească, probabil, un şut în 
fund şi să fie mătrăşit, dar cel puţin i se va fi oferit o şansă 
cinstită să dea cu capul de pragul de sus. Puştiul era genul 
de persoană tăcută, care ar fi putut să câştige Crucea 
Reginei Victoria, hotărî Allenby. 

- Acolo! rosti sec Hazel. 

Semnul de „bombă neexplodată'", atmosfera de 
nemaipomenită pustietate şi de gol: obişnuinţa. Era de 
parcă se volatilizaseră cu toţii. Un poliţist aştepta în 
dreptul barajului. Trăsăturile i se destinseră de uşurare 
atunci când jeepul şifonat se opri lângă el. 

- La numărul douăzeci şi opt, domnule, spuse agentul. 
Pe mâna stângă. Locuinţa unei bătrâne, Ma Kenilworthy. 

Cum Allenby nu răspunse, polițistul adăugă: 

- Toată noaptea am fost ocupați cu evacuarea 
populaţiei. 

- Şi noi am fost cam ocupați. 

Allenby îşi pipăi vestonul albastru boţit, pentru a se 
asigura că avea tot ce-i trebuia. Remarcă oful din ochii 
poliţistului şi propria lui minciună îl surprinse. Nu fusese 
câtuşi de puţin ocupat, ci îşi petrecuse seara tot într-o 
băută, aşa, ca de adio. lar acum era mahmur rău. Alt lucru 
care îl îngrijora. Aici nu era loc pentru gânduri tulburi. 

- Aşteaptă-mă, Tim. Mă duc să văd care-i treaba. 

Îl zări pe şofer tresărind uimit când îl auzi adresându-i- 
se cadetului pe numele mic. Şoferul era nou. Avea să se 
obişnuiască repede. Era de dorit s-o facă. 

Allenby păşi dincolo de barieră şi se duse până în 
mijlocul străzii. Toate casele la fel. Nici o maşină parcată, 
bineînţeles. O pisică, ce se spăla cu lăbuţele, se opri şi-l 
privi cum trecea fără grabă pe lângă ea. 

Locotenentul îşi imagina întotdeauna scena ca pe o 
secvenţă dintr-un film cu cowboy şi indieni, în care şeriful 


se măsura în pistoale cu băieţii cei răi. Mintea îi lucra 
independent, înregistrând numerele caselor. Într-un mod 
straniu, puteai afirma că toate erau goale, gândi el. Fâşii 
de hârtie pe la ferestre, în cazul în care s-ar sparge 
geamurile, iar deasupra uneia dintre uşile de la intrare 
fusese pictat drapelul Marii Britanii, decolorat de vreme. 
Să fie un semn de bun venit pentru vreun fiu sau soţ? 

Semne cu cretă pe ziduri. Deci încă mai erau copii 
pe-aici, nu avuseseră norocul să fie evacuaţi. 

Probabil că strada mai fusese bombardată o dată, mai 
demult. O casă fusese distrusă de o bombă, iar echipele 
de intervenţie înlăturaseră rămăşiţele, lăsând locul liber 
între celelalte două case învecinate. Arăta asemenea unui 
dinte lipsă. O clipă, Allenby se întrebă ce se întâmplase 
oare cu oamenii din ea. Grăbi pasul. Ochii-i prinseră două 
detalii importante. Pe terenul viran pompierii montaseră 
un rezervor mare de apă. In cazul unor raiduri aeriene, nu 
existau suficienţi hidranţi pentru a alimenta furtunurile. 
Însă rezervorul oferea şi acoperire dacă s-ar fi întâmplat 
tot ce putea fi mai rău. 

Celălalt detaliu era o gaură într-unul dintre acoperişurile 
în pantă; resturile unei paraşute se agăţaseră de coş. 
Numărul douăzeci şi opt. Se întoarse şi privi de-a lungul 
străzii goale. Jeepul şi polițistul nu se vedeau; doar Hazel, 
cu geanta grea atârnată de umăr, stătea şi-l urmărea. 

Allenby îşi simţi buzele arcuindu-i-se într-un zâmbet. 
Sărmanul flăcău! Să se teamă de faptul că a fost ales 
pentru o pregătire superioară mai mult decât de orice 
mină. Puştiul nutrise întotdeauna o încredere absolută în 
Allenby şi nu insinuase nici măcar o dată că ar fi avut 
noroc în cine ştie care dintre misiuni. 

Locotenentul se îndreptă spre uşa de la intrare şi o 
împinse de perete. Holul era strâmt şi plin de praf de pe 
acoperiş. În mod normal, ar fi trebuit să fie lună, îşi dădu 
el cu presupusul. O bătrână care locuia singură. Pisica aia 
să fi fost oare a ei? 

Rămase nemişcat, cu toate simţurile ascuţite şi cu 
urechile ciulite la cel mai mic zgomot. Doar că nu era 
nimic de auzit. Allenby apucă de clanţa unei uşi care, în 


mod evident, dădea în camera din fată. O deschise foarte 
încet, ţinându-şi respiraţia. Aceasta se propti în ceva 
zdravăn şi nu se mai clinti. Mina. N-avea ce să fie altceva. 
Suspendată de paraşută. O singură mişcare greşită sau 
vreo lovitură, şi adio. i 

Înjură printre dinți şi ieşi din casă. Îi făcu semn cu mâna 
cadetului, iar când acesta ajunse lângă el, gâfâind, îi 
explică ce era de făcut. 

Se ştia că lui Hazel nu trebuia să-i spui ceva de două 
ori. 

- O să încerc să intru pe uşa din spate, bănuiesc că prin 
bucătărie. Tu rămâi pe hol, în dreptul celeilalte uşi, de la 
camera din fată. 

Aruncă o privire în lungul străzii. Câteva bucăţi de ziar 
prinseseră viată şi se rostogoleau într-o doară. 

Allenby adăugă scurt: 

- Să fim operativi. Afurisita asta de briză se înteţeşte. 
Nu ştim cât o să mai reziste chestia aia atârnând acolo. 

Hazel înclină aprobator din cap, cu o figură îngrijorată. 

- Am să instalez telefonul, domnule. 

- Timpul ne presează, Tim. Dacă dau cumva vreun țipăt, 
fugi cât te ţin picioarele spre rezervorul ăla de apă, 
de-acolo. Te-ai afla în siguranţă până ce ar sosi echipa de 
salvare, în cazul în care mina ar sări în aer. 

Locotenentul băgă de seamă că Hazel îl ţintuia cu nişte 
ochi larg deschişi, şocaţi. 

- Adică..., se chinui el să-şi găsească vorbele. 

Allenby îl bătu încurajator pe braţ. 

- Adică, trebuie să avem mare grijă cu ea. 

În spatele casei mai exista o curte, aidoma celei din 
fată. Allenby străbătu bucătăria. Pe o policioară se aflau 
nişte fotografii. Una dintre ele reprezenta imaginea unui 
soldat cu beretă, postat în fata unui tanc. Pe masă zăcea 
uitată o carte de bucate. 

Locotenentul se întrebă o clipă ce ar fi spus unii dintre 
confrații săi ofiţeri dacă ar fi ştiut că el crescuse într-o 
casă nu cu mult mai mare decât aceasta. 

leşi în curte şi scrută camera alăturată, prin singura 
fereastră existentă. 


În timp ce îşi ţinea mâna streaşină la ochi şi îşi lipea 
fruntea de geam, simţi în stomac zvâcnirea bine 
cunoscută. 

lat-o, atârnând prin acoperişul făcut ţăndări, deşirată şi 
rea, tuciurie de la gazele de eşapament ale avionului care 
o lansase. Cam doi metri şi jumătate lungime, poate chiar 
un pic mai mult. Identică, la prima vedere, cu aceea cu 
care tocmai avusese de-a face săptămâna trecută. Mintea 
lui căută să surprindă amănuntele; linia de demarcaţie 
dintre succes şi orice altceva. Acest tip de mină era 
burduşit cu şapte sute de kilograme de explozibil. Hexanit. 
Ucigător şi devastator. | se păru că o vede vibrând şi bănui 
că firele paraşutei slăbeau uşor. 

Sparse geamul cu un ciocan, pentru a putea pătrunde 
în cameră. Chiar şi acum, după atâta timp, simţea că 
urăşte să distrugă bunul altuia. Moştenise chestia asta de 
la maică-sa, gândi el, surâzând. N-avem bani de aruncat. 
Unii dintre noi trebuie să muncească din greu pentru 
fiecare penny. Şi tot aşa. 

Zări o umbră prin uşa întredeschisă de la hol şi ştiu că 
Hazel era acolo. Pregătit să-i strecoare prin crăpătură vreo 
altă unealtă de care ar fi avut nevoie. Numai faptul că se 
afla acolo, şi schimba cu totul datele problemei. 

Allenby îşi plimbă degetele pe partea laterală a minei. 
Aceasta era ca de gheată. Locotenentul îşi ţinu din nou 
răsuflarea atunci când degetele lui dibuiră capacul 
amorsei. Firele paraşutei erau întinse, iar nasul borcănat al 
cilindrului care constituia mina se odihnea în resturile unei 
canapele. Scoase din buzunar distanţatoarele de siguranţă 
şi le montă la amorsă. Urmau să ţină capsa nemişcată şi 
s-o împiedice să se aprindă atât timp cât avea el să 
lucreze. 

- Fir-ar al dracului! 

- Ce s-a-ntâmplat, domnule? şopti Hazel gâtuit. 

- Amorsa e îndoită şi s-a înţepenit. Va trebui să 
deşurubez inelul de montură cu mâna. Dă-mi cheia 
franceză! 

O clipă, degetele lor se atinseră prin strâmta 
deschizătură a uşii, iar Allenby se auzi rostind: 


- E un Charlie. Dacă sare capsa, ai douăsprezece 
secunde, da? r 

- Da, domnule. lşi retrase degetele. Apoi, cu voce 
scăzută: Şi dumneavoastră? 

- Voi sări pe fereastra din spate mai repede decât un 
amant atunci când bate soţul la uşă, crede-mă, Tim. 

Revăzu în minte calea de scăpare. Prin curtea din spate. 
Un loc unde se depozitau cărbunii. Nu era mare lucru, dar, 
la nevoie, putea să suporte greutatea unei case. 

Işi şterse fruntea cu mâneca; ce naiba se petrecea cu 
el? Doar nu era prima amorsă înţepenită. Praful i se 
scutura pe încheieturile mâinilor în timp ce lucra cu 
mişcări egale, oprindu-se la intervale regulate, pentru a 
observa cum avansează treaba. 

Adierea se înteţea, iar el aproape că dădu un țipăt în 
clipa în care o ţiglă se desprinse de pe acoperiş şi se 
zdrobi de caldarâm. 

Gândul îi fugi brusc la ultima lui permisie, probabil 
prima oară când îşi dăduse seama că stătea prost cu 
nervii. 

Mama sa îi tot trăsese întruna cu strâmtorările şi cu 
cozile, apoi se întrerupsese pentru a remarca: „Sigur, tu în 
armată n-ai bătăi de-astea de cap." 

Zărise sclipirea de avertisment din privirea tatălui său, 
acel om tăcut şi docil, care nu se plânsese niciodată de 
nimic. Acesta avea doar un singur picior; pe celălalt şi-l 
pierduse pe vremea când era tânăr genist, pe Somme?. 

Totuşi, Allenby îşi auzise propria-i voce, stridentă, 
aproape de nerecunoscut: „Pentru numele lui Cristos, 
habar n-ai ce e-n armată. Cum eşti în stare să spui aşa 
ceva? În fiecare zi sunt ucişi şi mutilaţi oameni, iar tu nu 
găseşti altceva de trăncănit decât despre afurisitele-alea 
de raţii ale tale!" 

Inelul de montură se mişcă foarte puţin, poate doi-trei 
milimetri. Ce era mai rău trecuse. Curând aveau să 
sosească echipele de întreţinere şi să pună o placă pe 
acoperiş, iar casele urmau să se umple la loc cu oameni 
obişnuiţi, cumsecade. 

O cărămidă căzu lângă el; îi trecu doar la câţiva 


centimetri pe lângă cap. Chiar în vreme ce se holba la ea, 
auzi un zgomot de alunecare şi, spre marea lui groază, 
văzu cilindrul de oţel coborând câţiva centimetri înainte ca 
firele paraşutei să-l oprească din nou. 

Allenby rămase cu privirea fixă, îngheţată, incapabil să 
accepte faptul. Se auzi un zbârnâit subit de mecanism, un 
sunet aproape delicat. 

Îi rămăseseră mai puţin de douăsprezece secunde de 
trăit. 

Se ridică în picioare şi cât pe-aci să se prăbuşească 
iarăşi. 

- leşi, Tim! Pentru numele lui Dumnezeu! urlă el. 

Sări pe fereastră, tăindu-se la mână în sticla spartă; 
plămânii îi ardeau şi inima îi bătea asemenea unui mai. 

În zid era o despărţitură. Cu un icnet disperat, Allenby 
se aruncă pe ultimii metri. Îşi îndesă coatele în pământ şi 
îşi astupă urechile cu palmele. 

Dar, atunci când mina explodă, nu auzi nimic. Era o 
senzaţie nouă. Mai mult parcă te-ai fi înecat, decât ai fi 
fost îngropat. 

Cineva urla şi gemea, dar locotenentul era incapabil de 
a-şi mai recunoaşte propria-i voce. 

Pierderea cunoştinţei surveni ca o binecuvântare. 


2. MARINA LUI PROTHERO 


Locotenentul Keith Frazer bătu la uşa pe care scria: 
OPERAȚIUNI SPECIALE. INTRAREA OPRITĂ. Nu auzi însă pe 
nimeni care să-l invite înăuntru. Nici nu prea era de 
mirare, se gândi el, cu uşa asta din otel masiv. 

O deschise şi privi atent prin camera lungă şi scundă, cu 
tavanul curbat. De neînchipuit ca acest hăţiş de camere şi 
coridoare să se afle adânc sub o porţiune din Şantierele 
Navale ale oraşului Portsmouth. 

Cândva, probabil că acestea fuseseră nişte pivnițe 
pentru vinuri sau băuturi alcoolice. Două WREN" 
ciocăneau de zor la maşinile de scris, însă amândouă îşi 
ridicară privirile atunci când intră canadianul. Erau tinere 
şi păreau obosite, iar cămăşile lor nu arătau atât de 
scrobite, cum ar fi fost de aşteptat de la nişte fete. 

Explicabil, se gândi el. Aerul era umed, stătut şi închis. 
Un loc sub stare de asediu. 

- Domnule? Fata din imediata sa apropiere aruncă o 
privire sclipirii aurii de pe umărul lui. Dumneavoastră 
sunteţi probabil locotenentul Frazer. 

Acesta zâmbi. 

- Exact. 

De când părăsise oraşul Liverpool avusese de dat atât 
de multe lămuriri, în atât de multe birouri, încât îi părea 
reconfortant să descopere pe cineva care, aparent, ştia 
despre ce era vorba. 

Oraşul Liverpool, Levantul, chiar şi Atlanticul, toate 
parcă pierdute în timp, deşi trecuseră abia două 
săptămâni de când se prezentase la un alt birou de-aici, 
din Portsmouth, situai aproape de cazărmi. 

- Cred că sunt aşteptat, domnişoară, ăă..., spuse 

locotenentul. 

Fata surâse prietenos, gata să-şi decline numele, dar se 
răzgândi în ultima clipă şi zise: 

- Şeful este cu comandorul. Va trebui să aşteptaţi în 
biroul alăturat. Ofiţerul secund Balfour se va ocupa de 
dumneavoastră, îşi cobori privirea spre maşina de scris, 
după care întrebă: Cunoaşteţi un locotenent Allenby, 
domnule? 

Frazer îşi învârti şapca pe degete. Allenby. Era unul din 
echipă. Se întâlniseră numai pentru scurtă vreme la 
poligonul în care doi sergenţi duri din Marina Regală îi 
puseseră la punct în privinţa tragerii cu pistolul. Li se 
arătase, de asemenea, cum să mânuiască un cuţit de 
comando. Se vedea treaba că avea să se apropie de 
duşman mai mult decât se aşteptase. 

- Allenby, grăi el. 

Incet, imaginea prindea contur în mintea sa. O faţă 
severă, palidă, dominată de nişte ochi căprui-închis. 
Rezervat, sau poate că pur şi simplu nu-i plăceau 
canadienii. 

- Da, m-am întâlnit cu el câteva minute. 

Tânăra înclină aprobator din cap şi trase cu zgomot 
carul maşinii la capăt. 

- Un tip destul de bine, nu-i aşa? întrebă el. 

Ea ridică privirea şi Frazer rămase şocat văzându-i ochii 
înecaţi în lacrimi. 

- Înî... Imi pare rău, la naiba, habar n-aveam că... 

Cealaltă wren ocoli grăbită masa de lucru şi-l conduse la 
uşa alăturată. Fata nu-i ajungea cu capul nici măcar până 
la umăr, însă lăsa impresia unei puteri de matelot. 

- E-n regulă, locotenente. Nu daţi importantă. 

Se pomeni în cealaltă cameră, ceva mai lungă şi 
puternic luminată, în care nici măcar hărţile şi planşele nu 
puteau să mascheze complet toate crăpăturile şi petele de 
pe pereţi. 

Ca şi wren din primul birou, ofiţerul secund Balfour îşi 
aşezase vestonul cu două trese albastre pe spătarul 
scaunului. şi ea era tânără, cu părul roşcat tuns scurt, cu 
ochii albaştri şi o gură frumoasă. 


| se adresă locotenentului: 

- la loc. Şeful trebuie să apară. 

Frazer se aşeză, iar ea se lăsă pe spătarul scaunului şi-l 
contemplă prin fumul ţigării din care trăgea. Pe toate 
celelalte scaune şi mese zăceau dosare şi teancuri de 
comunicări. 

- Mi-e teamă că tocmai am indispus-o pe una dintre 
fetele dumneavoastră, spuse Frazer. 

Ochii albaştri rămaseră încremeniţi. Nici măcar o clipire. 

- O să-i treacă. Veşti proaste. Aruncă ţigara într-un coş 
de gunoi din metal. E război. 

Frazer schimbă tactica. Invăţase asta de unul singur, pe 
Levant. Ajunsese astfel să se facă respectat chiar şi de 
căpitan. Aici, efectiv, îi părea că devine din ce în ce mai 
dezorientat. 

- Era vorba să mă văd şi cu ofiţerul de la Operaţiuni, 
adăugă canadianul. 

Femeia schiţă un zâmbet. 

- E chiar în faţa ta. Se aplecă peste birou şi-i întinse 
mâna. Lynn Balfour. 

Locotenentul nu putu să nu observe felul în care 
cămaşa i se curbă în jurul sânilor. Strângerea de mână era 
fermă şi călduroasă. 

- Bănuiesc că ştiaţi despre mine şi fără să facem 
cunoştinţă, adăugă el, nesigur. 

- Da. Studiez toate detaliile. Intră în îndatoririle mele de 
serviciu. Îşi sprijini cotul pe mânerul scaunului şi-l măsură 
cu luare-aminte din priviri. Provii dintr-o familie bogată; ai 
fi putut rămâne la vatră. În schimb, ai Plecat pe mare. Îşi 
mută privirea în altă parte. Trupul îi fremăta pe sub 
cămaşă, de parcă şi-ar fi amintit un lucru rău. Naufragiat 
de pe una dintre nave; ajuns ofiţer navigant pe un 
distrugător de linie. Se uită la el şi făcu o uşoară grimasă. 
E cam nasol! Suntem în anul de graţie 1943 şi mai există 
încă unii idioţi acolo sus care ar prefera să aducă nişte 
fosile de la pensie decât să permită ocuparea unor 
posturi-cheie de către unii ofiţeri rezervişti, puşi numai pe 
harţă. Zâmbi. Mai ales gagii din colonii! 

El râse. 


- Aşa e şi şeful? 

Zâmbetul ei se şterse. 

- Asta rămâne să hotărăşti singur. 

- Mai vine cineva? 

Ofiţerul de le Operaţiuni îi răspunse cu severitate: 

- Prea multe întrebări. Îşi îmblânzi apoi un pic tonul: 
Locotenentul Allenby. A sosit ceva mai recent; a fost 
bolnav. Ridică din umeri cu indiferenţă. Dar el este expert 
în materie de explozibili, aşa că nu contează. 

- Înţeleg. 

- Nu înţelegi, şi e mai bine ca lucrurile să rămână aşa. 
Femeia ridică receptorul telefonului. Acum, dacă nu te 
superi, am ceva treabă. 

Frazer se relaxă. Cum ar fi privit-o Caryl sau vreo altă 
fată cunoscută în Vancouver, ori altundeva, pe ofiţerul 
secund Lynn Balfour? se întrebă el. În anumite privinţe, 
pentru oamenii din Canada era mai greu să înţeleagă 
războiul, nefiind evidente pentru ei anumite lipsuri. Şi fără 
existenţa raidurilor aeriene. O dată plecat din porturi sau 
din marile oraşe, întâlneai doar rareori uniforme militare. 
În schimb, simţeai mai multă durere atunci când trupele, 
convoaiele marine şi aviația plecau către îndepărtatele 
teatre de operaţiuni ale războiului, care se întindeau din 
Islanda până în Burma. Cum ar fi putut să împărtăşească 
aceleaşi trăiri? Aici, în Anglia, era altfel, iar el hotărâse 
încă de demult că mai bine te aflai împreună cu oamenii 
pe care încercai să-i aperi, la bine şi la rău. Doar listele cu 
victime arătau la fel pe ambele maluri ale Atlanticului. 

Ofiţerul wren aruncă o privire ceasului de la mână. 

- Trebuie să fi sosit. Când se aprinde becul ăla roşu, 
intri, spuse ea. Îşi muşcă buza şi adăugă: Ce dracu 
se-ntâmplă cu Allenby? Şeful n-o să sară deloc în sus de 
bucurie că se lasă aşteptat. 

Becul roşu se aprinse, într-adevăr, şi Frazer se ridică în 
picioare, întrebându-se ce soi de uriaş avea oare să 
întâlnească. 

Uşa de la intrare se deschise şi apoi se închise cu un 
pocnet, iar canadianul o văzu pe femeie uitându-se ţintă la 
noul-venit, cu surprindere. 


Era Allenby. Fără manta părea oarecum prea tânăr 
pentru gradul şi decorația lui de pe partea stângă a 
pieptului. 

Ofiţerul secund Balfour întrebă iute: 

- S-a-ntâmplat ceva? 

Însă Allenby se uită direct la Frazer. Faptul de a întâlni o 
figură familiară, chiar dacă era vorba de cineva pe care-l 
cunoscuse doar câteva minute, părea să-i dea puteri. 

- Fata de dincolo. Intendentul wren. Tocmai am făcut 
cunoştinţă cu ea. 

Golit de orice expresie, chipul său arăta de parcă ar fi 
fost bolnav. Luminiţa se aprinse din nou, de data asta 
însoţită de un bâzâit nerăbdător. 

În timp ce ofiţerul wren se grăbi să deschidă cealaltă 
uşă, Frazer îl luă de braţ pe Allenby şi-i spuse: 

- Uşurel, Dick. 

Într-un mod ciudat, faptul că îşi amintise numele mic al 
palidului locotenent îl ajută pe acesta din urmă să se 
stăpânească. 

- O să vorbim despre asta mai târziu. 

Însă Allenby nu-l auzi. 

- Wren aceea. O cheamă Hazel. Cred că i-am omorât 
fratele. 

Biroul în care cei doi locotenenţi au fost introduşi, fără 
nici o ceremonie, avea probabil aceleaşi dimensiuni ca şi 
celălalt. Insă părea supraaglomerat prin prezenţa celui 
care stătea în faţa lor, cu palmele ca nişte cazmale în 
şolduri, îmbrăcat într-o manta cât un cort. 

Comandorul arătă cu degetul spre două scaune cu 
spătare tapiţate. 

- Frazer? Allenby? Salută scurt din cap. Pentru mine 
punctualitatea e la mare preţ. 

Ridică tonul vocii sale răsunătoare: 

- Lynn! Sună-l pe Gieves şi spune-i că mantaua mea cea 
nouă este tot prea strâmtă. 

Frazer o auzi pe fată răspunzând prin uşă şi se întrebă 
cum ar fi să lucrezi pentru un astfel de om. Şeful! 

Acesta din urmă lepădă mantaua şi canadianul îşi dădu 
seama că gabaritul lui nu era o simplă iluzie optică. 


Purta o uniformă de front albastră, cu tresele de 
comandor RNVR. Foarte rar întâlnite acolo sus, după cum 
se exprimase ofiţerul secund Balfour. Era încins cu o 
centură uriaşă şi avea nişte umeri zdraveni, care 
susțineau un cap impunător, aproape chel, cu pielea cam 
tăbăcită. Purta barbişon în genul piraţilor; un personaj 
desprins parcă din Boy's Own Paper”. 

- Eu sunt Prothero, anunţă el cu vocea lui groasă. Eu 
comand Secţia de Operaţiuni Speciale pe ambarcaţiuni. Şi 
aici, şi pe pământ, ca să mă exprim astfel. 

Spiritul păru să-l amuze şi faţa lui muncită se zbârci 
într-un rânjet. 

Frazer îi observă ochii minusculi, ca nişte cioburi de 
sticlă de un albăstru-spălăcit. Pe faţa lui riguroasă, 
prezenţa lor părea aproape întâmplătoare. 

- Contraamiralul Oldenshaw deţine comanda generală, 
însă acum lipseşte, zise el, fără altă explicaţie. Voi trece 
direct la subiect. Se lăsă pe călcâie, ca pentru a-şi 
cumpăni bine greutatea. Am înregistrat multe succese în 
Med!?. Vom înregistra încă şi mai multe o dată ce germanii 
vor fi alungaţi complet din Africa de Nord. Munca noastră e 
grea, deosebit de pretențioasă, iar toţi oamenii sunt aleşi 
pe sprânceană, pentru diferitele lor talente. Ochii lui mici 
se opriră un moment asupra lui Allenby; doar o clipă. 
Puteţi să daţi uitării mai tot din ceea ce aţi învăţat. Asta 
este marina celor cu capul pe umeri, aici nu te ţine nimeni 
în puf, ca în rest. Suntem aici să luptăm, nu să facem 
carieră. Nu luăm pasageri. 

Frazer bănui că ţinea acest discurs destul de des. 

- E-adevărat că folosim orice tip de vas care se 
potriveşte operațiunii în chestiune. Când trebuie, 
cooperăm cu celelalte Servicii Speciale. Cu Levant 
Schooner Force, cu SAS”, chiar şi cu Long-Range Desert 
Group and Commando!*. Munca implică furişarea printre 
ambarcaţiunile locale, dar şi iniţiativă şi sânge rece atunci 
când Pirpiriii devin prea incomozi, ceea ce au făcut şi o să 
facă şi mai abitir atunci când o să fie constrânşi să se 
întoarcă în Sicilia şi pe continent. Cobori tonul: Amândoi 
aveţi dosare excelente. Tu, Allenby, ţi-ai dovedit curajul şi 


disponibilităţile cu vârf şi îndesat. Îţi vor fi de folos. Frazer, 
tu eşti făcut pentru nave mici şi eşti uns cu toate alifiile în 
materie de navigaţie. Pe astea le-ai prins în mare parte 
înainte de război, călătorind împreună cu tatăl tău pe 
mare. El cel puţin aşa zice. Comandorul surprinse uimirea 
de pe chipul locotenentului. Am concurat cu el la Cowes%, 
dacă tot veni vorba. 

Allenby încercă să se relaxeze, dar se simţea îngheţat 
chiar şi în atmosfera aceea umedă, înăbuşitoare. Stătea cu 
mâinile încleştate pe coapse, ca să nu tremure. 

Se străduia să asculte ce spunea comandorul Prothero, 
dar dinaintea ochilor avea tot figura fetei. Intr-adevăr, 
semăna un pic cu asistentul lui mort. 

Mort. Acesta era cuvântul. Rememoră acele clipe, aşa 
cum făcuse tot timpul când îl târâseră afară dintre 
dărâmături. Abia respirând, asurzit de detonarea pe care 
nici măcar nu o auzise, dar fără nici o urmă pe el. De la 
aceeaşi mină care răsese sase străzi. Aşa a fost să fie. 
Ofiţerul comandant îl vizitase la spital. Allenby făcuse mai 
mult decât oricare alt ofiţer însărcinat cu dezamorsarea 
minelor. Nu putea fi învinuit de nimic. 

Se interesase de Hazel. Vechea poveste: acesta se 
dezintegrase efectiv. Nu tu un nasture sau măcar o tresă. 
Nimic. 

Superiorul îl întrebase: „Nu te-ai gândit să montezi 
telefonul, Dick?" Era dezarmant modul în care Frazer îşi 
adusese aminte de numele lui mic. „Nu era timp, 
domnule. Sufla vântul." După asta îşi amintea de foarte 
puţine lucruri. 

„l-ai spus să fugă atunci când s-a aprins capsa?" 
Locotenentul îi zâmbise trist comandantului. O întrebare 
prostească pentru cineva atât de experimentat ca Allenby, 
se gândise probabil superiorul. 

Şi tocmai aici era groaznica îndoială. Allenby nu-şi 
aducea aminte. Să se fi repezit oare să se pună la adăpost 
şi să-l fi lăsat cumva pe Hazel la câţiva zeci de centimetri 
de acel cilindru lung, mânjit de fum? 

Cineva la spital încercase să-l consoleze. „N-a avut cum 
să simtă nimic." 


Oricum, nu prea mult timp. Cu siguranţă că, în acea 
fracțiune de secundă de dinaintea exploziei, Hazel se va fi 
mirat de locotenentul său, în care avusese încredere şi pe 
care îl venerase încă de la prima lor întâlnire. lar acum, 
intendentul wren. Când îi spusese cum o cheamă, pe acel 
ton sec şi neutru, simţise cum pereţii se prăvălesc 
realmente peste el. Dăduse să-i explice, să-i descrie cele 
petrecute, până ce mintea îi jucase din nou o festă. 

Fata înregistrase sunetele din cealaltă cameră şi faptul 
că întârziase la întâlnirea cu comandorul, distrăgându-i 
atenţia şi lăsându-l fără replică atunci când rostise calm: 
„Ei bine, domnule, dumneavoastră măcar v-aţi aranjat." O 
spusese cu privirea fixată asupra panglicii de la Crucea 
Regelui George. Dacă l-ar fi lovit cu ceva, şi nu l-ar fi putut 
atinge mai mult decât o făcuse prin aceste cuvinte. 

Glasul lui Prothero îşi croi drum printre gândurile lui 
asemenea unui berbece de asalt. 

- Nici o întrebare, Allenby? Totul îţi este cât se poate de 
clar? 

Locotenentul se holbă la el ca un animal prins în 
capcană. 

- Îmi... Îmi pare rău, domnule. 

Prothero surâse, dar în zâmbetul lui nu era nici un pic 
de căldură. 

- Eşti un bărbat viteaz, Allenby. Curajul însă nu este 
întotdeauna de ajuns. Prea multe speranţe, prea multe 
vieţi ar putea să se bizuie pe tine în viitor, poate chiar mai 
înainte de a te fi obişnuit cu felul de a fi al grupului nostru. 

Frazer rupse tăcerea: 

- A trecut prin încercări grele, domnule. 

Prothero nu-şi mută privirea de la Allenby. 

- Ştiu. Ştiu totul despre voi amândoi. Şi totuşi, te afli 
aici, iar în această secţie nu ai privilegiul de a te simţi 
nenorocit. Ai înţeles? 

Allenby dădu afirmativ din cap. 

- Da, domnule. 

- Bine. Se aşeză cu fundul pe birou, în aşa fel încât 
burta considerabilă îi ieşi în evidenţă asemenea unei 
lucarne. Veţi primi o permisie de patruzeci şi opt de ore 


pentru a vă pune la punct chestiunile personale. Ofiţerul 
secund Balfour va avea grijă de foile de drum şi de 
celelalte lucruri trebuincioase. La întoarcere, să vă 
aşteptaţi s-o luaţi din loc în orice moment. 

- Am putea şti încotro, domnule? întrebă Frazer. 

In actuala etapă, nu-i prea păsa, însă vroia să abată 
tirul lui Prothero din direcţia lui Allenby. Îl văzu pe acesta 
din urmă aruncându-i o privire. Curios? Recunoscător? Era 
greu de spus. 

- Nu. Surprinzător! Prothero zâmbi larg. Dar, cum este 
prea departe pentru tine să te întorci în Canada în timp 
util, ţi-aş sugera să-ti iei la Londra o tipă şi o sticlă cu 
băutură. Nu crezi? 

Uşa se deschise uşor. 

- Gieves la telefon, domnule. 

- Bine, Lynn. 

Întâlnirea părea să se fi terminat. Frazer şi Allenby ieşiră 
din încăpere şi se uitară unul la altul. 

- O vei face? îl iscodi Allenby. 

Frazer râse. 

- Ce, chestia cu tipa şi sticla? Nu-mi prea vine-a crede. 

O privi pe ofiţerul wren care studia atent nişte 
comunicări noi, ţinându-şi mâna cu degetele trecute prin 
păr ca nişte gheare. Numai dacă nu cumva... Alungă 
gândul şi întrebă: 

- Dar tu, Dick? 

Allenby ştia deja ce planuri avea. Nu întrevăzuse 
niciodată vreo alternativă. 

- Acasă, presupun. 

li aruncă lui Frazer o privire cu coada ochiului. O faţă 
puternică, cineva care îţi inspira încredere. Era canadian şi 
probabil că se aştepta să-l invite la el acasă pe perioada 
scurtei lor învoiri. Patruzeci şi opt de ore. Se gândi la casa 
mohorâtă, de suburbie, la vocea stridentă a mamei lui, la 
toate. Il luă cu răcori. Cum să-şi permită? 

- În regulă. Te invidiez. 

- Poate data viitoare am putea..., spuse Allenby. 

Frazer zâmbi. 

- Sigur. De ce nu? 


- Dacă daţi pe-aici după masa de prânz, vă fac 
instructajul şi vă dau noile permise, le zise ofiţerul wren. 
Se uită când la unul, când la celălalt. Bine aţi venit în 
clubul nostru! N 

Frazer o privi. Juca teatru. In adâncul sufletului, fusese 
jignită, chiar foarte rău. 

Femeia se întoarse spre Allenby. 

- Încă un lucru. Cum reuşeşti? Văzu stăpânirea de sine 
din spatele privirilor lui şi adăugă cu mai multă blândeţe: 
Ţi-am văzut pozele în ziare, atunci când cu spitalul. Stând 
pur şi simplu pe mina aceea mare şi afurisită, sporovăind 
cu bătrâna din pat şi făcând-o pe infirmieră să râdă. N-aş fi 
fost capabilă şi nu cunosc pe nimeni în stare de aşa ceva. 

Allenby privi în pământ, derutat. 

- Nu prea mi-am pus întrebarea. Aruncă o căutătură uşii 
de la intrare. Până la aceasta din urmă. 

Canadianul o urmărea pe Lynn şi zări compasiunea din 
ochii ei, înainte ca şi ea să se reîntoarcă la rolul pe care îl 
juca în această dramă. 

- Ei bine, nu-ți face griji în privinţa intendentului wren 
Hazel, adăugă fata cu voce scăzută. Cu timpul se va 
tămădui. 

Allenby îşi încleştă pumnii. 

- Vedeţi, nu reuşesc să-mi amintesc. Să fi uitat... 

- Hai să mergem să bem ceva, vorbi Frazer. Aruncă o 
privire către wren. E posibil să... 

Femeia deschise un dosar. 

- Ce să fie posibil? 

Canadianul ridică din umeri. 

- Am fost prea multă vreme pe mare, ăsta-i necazul cu 
mine. 

Ea se strâmbă. 

- Poate că ar trebui să urmezi sfatul şefului. 

Frazer simţi cum i se urcă sângele la cap. 

- Aţi tras cu urechea, pentru numele lui Dumnezeu? 

Pe ea o pufni râsul. 

- Asta spune şeful totdeauna! 

În biroul de la intrare luaseră loc alte două fete. Frazer 
aproape că îl auzi pe Allenby oftând de uşurare. 


Canadianul îşi furişă privirea pe chipul palid al 
locotenentului. Deci aşa arăta un erou. 

Allenby vorbi aproape ca pentru sine: 

- De fapt... Ezită. Keith, da? De fapt, eram speriat 
absolut de fiecare dată. 

Frazer râse. 

- O să ne înţelegem cât se poate de bine. 

Allenby se uită fix la el, incapabil să-şi reţină privirea. 

- Uite, mă gândeam, dacă ai vrea, să vii acasă la mine. 

Acest lucru era împotriva tuturor celor plănuite şi de 
care se păzise încă de la intrarea în Marină, iar Frazer va fi 
bănuit şi el tot atât de bine. 

- Desigur, m-ar bucura, răspunse cu voce scăzută. 


Şi aşa rămase stabilit. 
x 


x x 

Un marinar băgă capul pe uşă şi strigă: 

- Alarmă de raid aerian, domnilor! 

Mark Ives se ridică şi se studie în oglinda serviciului de 
croitorie care ținea de magazinele navale. Noul ecuson de 
timonier-şef de pe mâneca stângă făcea încă parte 
dintr-un vis, din ceva ireal. 

Bătrânul subofițer, care-i fusese instructor şi 
supraveghetor încă de la sosirea sa aici, chicoti: 

- Parcă mai bine decât „strivitor", ei? 

Ives scutură din cap. 

- N-am crezut să se poată aranja lucrurile atât de uşor. 
Înainte am avut parte numai de hârțogăraie, corvezi şi 
cereri de a-l vedea pe Bătrân pentru orice lucru, cât de 
neînsemnat. Zâmbi. Regimul ăsta nou îmi convine. 

Subofiţerul îşi umplu pipa şi spuse: 

- Ai dreptul la doar patruzeci şi opt de ore, ştii bine. 

Ives verifică maldărul de echipament nou-nouţ. N-ar fi 
stricat să se întoarcă la ceva de genul Forţelor de Coastă, 
dacă aşa i-ar fi impus noua slujbă. Nave mici, sentimentul 
de a-ţi purta singur de grijă, care lipsea pe portavioane şi 
pe crucişătoare. Îşi înfrână hohotul de râs ce-i dădea ghes. 
Şi mai ales pe încartiruirile deţinuţilor. 

- Nu mă duc nicăieri, spuse Ives. Rămân să mai schimb 


o vorbă cu unii şi cu alţii. 

Pe subofițer îl impresionară plăcut aceste cuvinte. 

- E nevoie să înlocuieşti pe cineva, zise el. N-ar trebui 
să-ţi spun, dar m-am gândit că nu ţi-ar strica să ştii. 

Ives ridică din umeri. 

- Cu tipul ce s-a-ntâmplat? 

- Nu ştiu sigur. Sunt cam secretoşi ăştia cu care te-ai 
încurcat tu. Oricum, a fost un raid, ceva; un raid care n-a 
ieşit bine. 

Ives se uită la cuțitul de comando şi la tocul în care 
avea să-şi poarte revolverul model nou atunci când urma 
să intre în serviciul activ. ŞIi-l luase cu el la tragerile 
executate în poligon, deşi, oricum, era un excelent ochitor: 
în acele vremuri trecute făcuse parte din echipa 
reprezentativă a Poliţiei Metropolitane. 

Un tip bun la toate, aşa era considerat. Boxer, rugbist, 
cu mână meşteră la pistoale şi puşti. In sfârşit, îi prindeau 
şi lui bine la ceva toate aceste lucruri. 

Chipul marinarului reapăru în pragul uşii. 

- Cale liberă, domnilor! A fost o alarmă falsă; este iar un 
raid asupra Londrei. 

- Vai de mama lor! făcu subofiţerul. 

Ives văzu foarte clar cu ochii minţii totul. Mormanele de 
moloz. Găurile căscate. Autobuzele cu etaj răsturnate. 
Londra lui. Şi apoi nodul din gât în momentul în care 
dădeai colţul, iar o voce înecată în lacrimi striga: „Slavă 
Domnului, un poliţai!' Pe urmă înlăturarea ravagiilor 
produse. Evacuarea morţilor. Datoria de a inspira prin 
prezenţa ta încredere, indiferent de ceea ce simţeai în 
adâncul sufletului. 

Scoase lent cuțitul din teacă. Acum avea şansa să 
întoarcă şi el lovitura. 

Ofiţerul de la magazie li se alătură la tejghea. 

- Semnează aici! 

Nu conta că era vorba despre un viitor erou sau despre 
un prizonier în aşteptarea Curţii Marţiale. Trebuia să se 


semneze pentru tot. 
x 


x * 


Singură, în biroul puternic luminat de la Operaţiuni, 
ofiţerul secund Balfour o urmări pe wren luând foile de 
drum pentru cei doi locotenenţi, care aveau să treacă 
după ele, şi închizând uşa în urma sa. Femeia se gândi un 
moment la ei. Allenby era drăguţ, însă părea retras în sine 
însuşi până la autodistrugere. Se gândi că, de când se 
transferase la Secţia Specială a lui Prothero, dobândise 
capacitatea de a accepta astfel de complicaţii. Secretă sau 
nu, această secţie ajunsese să le fie cunoscută aproape 
tuturor drept Marina lui Prothero. Denumirea i se potrivea 
de minune. 

Se gândi şi la Frazer, canadianul înalt. Îl văzuse cum se 
uita la trupul ei şi îşi închipui că era un tip cu care lesne 
te-ai fi putut încurca. 

Gândul o străbătu asemenea unui jungher. 

Pusese pe uşă un semn cu „Nu deranjaţi.” Prothero 
plecase spre Plymouth pentru o întâlnire şi un exerciţiu de 
comando. Poate avea s-o sune în jurul cartului doi, dar în 
nici un caz mai devreme. Se aşeză mai bine în scaun şi 
deschise sertarul de jos al biroului. lnăuntru, lucind, era o 
sticlă de gin golită pe jumătate. Fusese oare cândva plină? 

Cotrobăi după cutia cu bomboane de mentă, 
ducându-se brusc cu gândul la mica şi devotata secţie de 
fete pe care o controla. Să fi ştiut sau să fi bănuit vreuna 
dintre ele? Prothero în nici un caz nu o suspecta, altfel ar fi 
trimis-o ramburs înapoi la îndatoriri generale, cum ar fi 
cea de ofiţer la cine ştie ce cazarmă Wren'$ mohorâtă. 

Scutură o ceaşcă în coşul de gunoi, după care şi-o 
umplu cu gin simplu. 

- Oh, Dumnezeule, ajută-mă, îşi şopti ea, apoi îl dădu 
pe gât, scuturându-se din cauza tăriei arsurii şi la gândul 
inutilităţii gestului. 

Duse o mână la spate şi scoase din buzunarul mantalei 
un portofel pe care îl puse pe birou. 

La asta ajungea mereu. Uneori mai repede decât 
alteori. Scoase fotografia şi o privi fix. Era de parcă i-ar fi 
scăpat vreun amănunt, chiar dacă o studiase de un milion 
de ori. 

Un alt locotenent de marină oarecare, zgâindu-se la 


aparatul de fotografiat în acea ultimă dimineaţă. Acea 
dimineaţă atât de deosebită în care... O lacrimă îi căzu pe 
încheietura mâinii. Băgă în grabă poza înapoi în portofel. 
„O, Paul, mi-e atât de dor de tine!” 

Telefonul zbârnâi lângă cotul ei şi lângă ceaşca goală. 

- Ofiţer secund Balfour, Operaţiuni. 

Vocea de la celălalt capăt al firului întrebă ceva, iar 
femeia răspunse: 

- Voi reveni eu cu un telefon. 

Abia mai vedea, ca prin ceaţă, dar nimic din inflexiunea 
vocii nu o trădase. Incă. 

Aşeză cu foarte multă grijă receptorul în furcă şi îşi 
potrivi nodul de la cravată. 

- N-o să ajute la nimic, spuse ea. Pur şi simplu n-o să 
ajute. 

x 


x * 


Comandorul Aubrey Prothero îşi asculta propria-i 
respiraţie greoaie, în timp ce privea ţintă harta colorată, 
întinsă pe masă cu ajutorul unor greutăţi aşezate pe 
marginile ei. Un bec solitar cu abajur îşi revărsa lumina la 
capătul unui fir foarte lung, astfel încât totul, în afara de 
hartă, stătea în penumbră. 

O simplă fâşie de coastă. S-ar fi putut afla oriunde între 
Africa de Nord şi Adriatica. Era realizată la scară mare, cu 
mici steluțe şi săgeți de hârtie prinse pe ea, pentru a 
indica diferitele zone şi posibilele obiective. 

Totul era foarte tăcut, se gândi comandorul, chiar şi 
Cartierul său General din Portsmouth. Şi aici, în Plymouth, 
se suferea rău de pe urma raidurilor aeriene, iar birourile 
acestei secţii erau protejate cu beton şi oţel împotriva 
acestora, mai puţin pentru cazul unei lovituri directe. 

Venind parcă de la kilometri distanţă, se auzea zbieretul 
înfundat al unui instructor artilerist care iniţia o companie 
de proaspeţi recruți în misterele defilării şi ale instrucției 
cu arma şi baioneta; utilitatea unui asemenea 
antrenament pentru personalul care urma să plece pe 
mare îl depăşea pe Prothero. 


Cursa nebunească până la Plymouth îl făcea să-şi simtă 
vârsta. Ţăcănitul său de şofer de la Marina Regală se 
întrecuse pe sine. Chiar şi aşa, întârziase, iar lucrul acesta 
îl deranja. 

li simţi pe ceilalţi doi inşi din încăpere urmărindu-l. 
Aceştia nu comentaseră în nici un fel întârzierea sa, dar 
erau probabil bucuroşi să descopere o abatere de la 
propriile lui reguli instituite în această privinţă. 

De ce? Poate că vreuna dintre fetele de la SDOY 
încurcase comunicările sau retranscrisese greşit ora. Era 
surprinzător că Lynn Balfour nu observase. Nu o 
caracteriza câtuşi de puţin. 

Comandorul ridică scurt privirea. Ceilalţi doi ofiţeri erau 
militari de carieră: un general de brigadă şi un maior. 
Panglicile medaliilor dobândite în uitate campanii militare 
luceau în lumina crudă, însă deasupra acestora, chipurile 
lor erau în întuneric total. De parcă ar fi avut de-a face cu 
două cadavre decapitate. 

- Ne pare rău că te zorim, Aubrey, dar am fost luaţi pe 
nepregătite. 

Prothero se controlă în ultima clipă să nu adauge: „Din 
nou". Încă se mai gândea la ofiţerul secund Balfour. 

- E un pic cam riscant chiar şi pentru tipii noştri, zise el. 

- Forţele noastre armate din Africa de Nord înaintează 
ca apucatele, spuse generalul de brigadă. Am aflat astăzi 
că Rommel a fost trecut sub ordinele directe ale lui Hitler 
în persoană. Cât de curând, va fi silit să predea 
conducerea întregului Afrika Korps15, sau a ce o mai fi 
rămas din el, lui von Arnim. Se pare că Hitler e pregătit 
să-i sacrifice cu totul. El nu se-ncurcă cu Dunkerque-uri. 

Comandorul se aplecă deasupra hărţii, palmele lui mari 
aducând cu nişte recife de corali. Era greu de acceptat că 
Rommel, Vulpea Deşertului, cel care îşi câştigase respectul 
atât al propriilor săi oameni, cât şi al Armatei a 8-a, dădea 
înapoi. Acest lucru ar fi urmat să dăuneze moralului 
germanilor mai mult decât orice altceva. 

Prothero auzi masa scârţâind sub greutatea lui. Harta 
reprezenta o mică porţiune din coasta de nord a Siciliei. O 
regiune nicidecum indicată. Atunci când germanii aveau 


să se retragă acolo din Africa de Nord, aceasta devenea cu 
siguranţă o zonă deosebit de periculoasă pentru 
debarcarea sau recuperarea de agenţi, chiar şi cu ajutorul 
aşa-zişilor partizani locali. Majoritatea erau nişte bandiți. 

- De luni de zile spun că nu-mi convine situaţia din 
Sicilia, vorbi el, dar n-am găsit prea mult sprijin pentru 
opiniile mele. Nu căuta să-şi ascundă amărăciunea. Acum 
ar putea să fie prea târziu să mai schimbăm ceva. Atunci 
când germanii vor fi. În sfârşit, alungaţi din Africa de Nord, 
Aliaţii vor dori să invadeze Sicilia în cel mai scurt timp 
posibil. Înainte ca Pirpiriii să aibă răgazul de a se regrupa 
şi de a instala o pază de coastă suplimentară. O dată va fi 
şi inamicul în defensivă. Să vedem atunci dacă o să le mai 
convină sau nu. 

- Ziceai ceva de o echipă nouă? întrebă maiorul cu 
blândeţe. 

- Da. Oameni pricepuţi. 

Revăzu în gând închistarea lui Allenby şi încercarea lui 
Frazer de a-i lua apărarea. Împreună, cei doi o să-i 
înlocuiască cu brio pe cei ucişi sau dispăruţi. 

- Trebuie să stabilim legătura cu sicilienii. Terorişti, 
partizani, oricine se încadrează în schema voastră. O dală 
invazia începută, va fi prea târziu. Amărâţii ăştia sunt în 
stare să se sfâşie între ei, aşa cum au făcut iugoslavii. 
Acum e bătaia peştelui. Cine nu e cu noi e contra noastră. 

Generalul de brigadă nu căută să-şi disimuleze 
uşurarea. 

- Secţia mea vă va da tot ajutorul posibil. 

Chipul maiorului intră în conul de lumină atunci când se 
aplecă să deschidă nişte dosare. 

- Canadianul, Frazer, cum e? 

Prothero chibzui. 

- Bun. Încăpăţânat, dar nu recalcitrant. Genul de om 
care poate acţiona rapid şi care-i poate îmbărbăta pe cei 
care depind de el. Până acum ar fi trebuit să i se 
încredinţeze deja o comandă. E o mare pierdere. 

Şi iar ajunse pe punctul să adauge: „Ca de obicei." 

Apropoul fusese bătut. 

- Voi pleca imediat înapoi, mai spuse comandantul. Se 


gândi că şoferului avea să-i placă la nebunie acest lucru. 
Lăsaţi asta în seama mea. In câteva zile vă voi aduce la 
cunoştinţă modul de punere în practică şi desfăşurătorul. 

Generalul de brigadă se ridică în picioare. 

- Putem face ceva pentru moment? 

Prothero ridică din umerii săi masivi. 

- Să vă rugaţi. 

Un curier îl conduse afară, în aerul serii. Nu prea aduce 
a primăvară, gândi comandorul. 

Trecu, fără să-i bage în seamă, pe lângă câţiva marinari 
care-l salutară; în mintea lui planul începea deja să prindă 
contur. Curând urma să apară pe hartă un nou indicator 
sau un nou steguleţ, şi ideea avea să fie transpusă în fapt. 

li dispreţuia pe indivizii de teapa celor doi pe care 
tocmai îi părăsise. Acestora nu le păsa deloc de oamenii 
care duceau la îndeplinire schemele lor gândite cu 
picioarele. Pentru ei nu erau decât nişte pioni, nişte unităţi 
fără identitate. Contau doar misiunea şi cele care aveau 
să mai urmeze după ea. Era de datoria Operaţiunilor 
Speciale să se asigure că oamenii nu mureau degeaba. 

Prothero îl zări pe şofer aşteptând lângă maşină şi grăbi 
pasul. 

Numai că era din ce în ce mai greu să te-asiguri de 
acest lucru. 


3. FLOARE LA URECHE! 


Aşa după cum întrevăzuse Prothero, atunci când 
primise aprobare de sus, lucrurile se puseră în mişcare 
rapid. 

Împreună cu câţiva soldaţi şi cu o mână de puşcaşi ai 
Marinei Regale, Frazer şi Allenby se pomeniră făcuţi 
pachet şi trimişi pe un transportor de trupe Dakota, cu 
destinaţia sudul Gibraltarului. Acolo, abia dacă avură timp 
să facă o baie înainte de a fi luaţi, ori mai degrabă 
escortaţi, de un aghiotant cu înfăţişare severă şi lăsaţi să 
străbată Mediterana pe timp de noapte într-un 
mototorpilor. 

Ghemuit într-un colţ al cabinei de cart a MTB-ului, 
Allenby încerca să-şi ia gândul de la ultima mină, să 
restabilească şi ultimul fragment de amintire care-i mai 
lipsea. Se gândea, totodată, la cuvintele wren intendent, 
la modul în care ofiţerul secund încercase să le mai 
îndulcească, întrebându-l de mina de la spital. 

Se mai gândea şi la ultima raită dată pe acasă; la 
extraordinara schimbare din atitudinea mamei sale atunci 
când i-l prezentase pe Frazer. Pe drum, Allenby îşi 
blestemase în numeroase rânduri ideea de a se întoarce 
acasă: se zicea că Frazer este fiul unui milionar, bine 
cunoscut armator de iahturi, şi aşa mai departe. Avea să 
fie şocat de casa dărăpănată şi lipită zid în zid cu vecina 
ei, de grădiniţa din spatele acesteia, unde tatăl său se 
străduia să cultive legume. „Puneţi umărul la victorie!" 
Toate casele de pe bătrânul drum erau dărăpănate, 
măcinate de război. Fără reparaţii, cu prea multe raiduri 
aeriene, cu prea puţini bărbaţi în preajmă, care să le 
Zugrăvească şi să le peticească. 

Insă Frazer se instalase de parcă s-ar fi simţit 
într-adevăr bine. Îi cucerise în mod evident inima mamei 
lui şi mersese până la a-l face pe tatăl său să vorbească 
despre Somme, lucru aproape imposibil, de altfel. 


„Şi tatăl meu a fost acolo, domnule Allenby", spusese 
tânărul, cu glasul lui tărăgănat şi blând. „Şi la 
Passchendaele." 

Ochii bătrânului se înceţoşaseră, dar lăsase să-i scape 
acel zâmbet în colţul gurii pe care Allenby îl ştia şi îl iubea 
dintotdeauna. „Nu e ceva ce să se uite... ăă, Keith." Pe 
drumul înapoi spre gară, Frazer remarcase: „Nişte oameni 
cumsecade. Sper că m-au plăcut." 

Locotenentul îşi petrecea majoritatea timpului pe 
puntea MTB-ului, sporovăind cu CO!%-ul şi scrutând harta 
în vreme ce vasul se legăna şi sălta în noapte. 

Locurile de pe coasta Africii de Nord arătau ca nişte 
borne ale războiului. Acum, roata norocului se schimba şi 
cel puţin această etapă a lui era pe sfârşite. 

Bombardarea Oranului de către Marina Regală Britanică 
pentru a distruge vasele de război ale aliatului ei, după ce 
guvernul francez se predase lui Hitler, fusese o necesitate. 


19 Commanding Officer - ofiţer la comandă (n. tr.). 

1 His Majesty's Ship - Nava Maiestăţii Sale (n. tr.). 

3 Locul de încartiruire a deţinuţilor (n. tr.). 

t Motor Torpedo Bond - mototorpilor (n. tr.). 

€ Royal Pety Officer - subofițer în armata regală (n. tr.). 

5 Master-at-Arms - maistru armurier (n. tr.). 

7 Royal Navy Detention Qoarters vezi nota 3 

8 Royal Navy Volunteer Reserve - voluntar rezervist în Marina Regală (n. 
tr.). 

9 Localitate din Franţa, situată pe râul cu acelaşi nume, unde, în timpul 
primului război mondial, s-au dat două bătălii sângeroase: prima 
câştigată de Puterile Centrale, a doua de Antantă (n. tr.). 

11 Veche publicaţie engleză, cu profil de aventură şi sport (n. tr.). 

12 Marea Mediterană (n. tr.). 

13 Special Air Squadron - detaşamentul special aeropurtat (n. tr.). 

14 Grupul de comando pentru acţiuni în desert pe o rază mare (n. tr.). 
15 Localitate din insula Wight, unde se ţine anual, în luna august, o fai- 
moasă regată tradiţională (n. tr.). 

16 În original „Wrennery” - clădire în care locuiesc Wren (n. red. el.) 

17 Signals Dispatching Office - Biroul de transmitere a comunicărilor (n. 
tr.). 

18 Corp expediționar german care a participat în cel de-al doilea război 
mondial la luptele din Libia şi Tunisia împotriva aliaţilor, între februarie 
1941 şi mai 1943 (n. red. el.) 


Astfel, dacă navele ar fi căzut în mâinile inamicului, 
balanţa puterii pe mare s-ar fi înclinat împotriva Marii 
Britanii. Şi totuşi, francezii care rămăseseră în Tunisia şi 
Algeria nu uitaseră şi nici nu iertaseră asta vreodată. 

Nume noi apăreau permanent în comunicatele recente. 
Benghazi, Tobruk şi, în fine, El Alamein, unde Armata a 8-a 
făcuse un ultim efort disperat şi învinsese. 

În cazul în care căpitanul MTB-ului ştia ceva despre 
misiunea lor sau despre destinaţia finală, ştia numai 
pentru sine. 

Frazer îşi amintea ceea ce spusese ofiţerul secund 
Balfour despre păstrarea secretului. Păcat că nu mai 
apucase să-i vorbească înainte de a fi conduşi la aerogara 
Marinei. O sunase la Centrul Operativ, dar, de fiecare dată, 
fusese ocupată. În vreo şedinţă, sau prinsă cu 
nenumăratele ei îndatoriri. Cel puţin aşa i se spusese. Incă 
se mai întreba dacă nu cumva îl evitase. 

La patru zile de la plecarea din Gibraltar, îşi croiau drum 
în portul tunisian Sousse. 

Frazer şi Allenby stăteau unul lângă altul pe punte, în 
timp ce vasul se strecura nervos printre epave, în parte 
scufundate, şi rămăşiţe plutitoare. Li se semnaliză să 
amareze de-a lungul unei improvizații de ponton care 
părea construit de nişte copii. 

Căpitanul MTB-ului schiţă un zâmbet. 

- Vă aşteaptă un jeep. Am să ordon să vi se 
transbordeze echipamentul. 

Aruncă o privire spre oraş: clădiri bombardate, ferestre 
ca nişte găvane goale, pânze de fum plutind la întâmplare. 

- Aici avem baza, continuă el, şi în glas i se simţea 
mândria. Este la numai două sute cincizeci de kilometri de 
Sicilia şi cred că flotila mea a brăzdat fiecare centimetru al 
acestei distante. Germanii au încercat să aprovizioneze 
Afrika Korps de pe mare, pe timp de noapte. Acum 
încearcă să-şi evacueze tancurile şi trupele în acelaşi fel. 
Probabil că fundul mării e împânzit cu ei. 

Dădură mâna şi Frazer îşi aminti de clipa în care 
părăsise Levantul. Cam acum o lună, gândi el. Părea să fi 
trecut un secol. 


jJeepul aştepta, după cum li se promisese. La volan 
şedea un tânăr foarte bronzat, în cămaşă şi pantaloni 
scurţi kaki. Nu purta grade sau însemne, însă, de cum se 
dădu jos, duse mâna la şapca marinărească şi salută. 

- Matelot Weeks, domnule. Detaşamentul naval 75. 

Frazer aprobă din cap. Vru să zâmbească, însă tânărul 
marinar arăta nemaipomenit de serios. Nici măcar un 
nume de vas pentru noua lor încercare. Un număr, ca la 
inventar. 

Urcară în maşină, iar marinarul spuse: 

- Cam cincisprezece kilometri, domnule, atâta-i drumul. 

Plecară în trombă şi roţile împroşcară în urmă cu nisip şi 
praf. 

Frazer resimțea căldura pe faţa sa. O zăpuşeală cum nu 
mai cunoscuse vreodată. Căldura şi un iz greu şi ciudat. 
Vastitatea deşertului, gândi el. Un loc punctat cu tancuri şi 
resturi de camioane incendiate şi dezmembrate, cu tunuri 
zdrobite şi cu mult prea familiarele cruci de lemn. 

Se îndreptară spre nord către Tunis, pe porţiunea de 
coastă prin dreptul căreia trecuseră în ultima lor noapte 
pe MTB. 

- E tevatură mare, Weeks? 

Cadetul se uită la Frazer cu ochii lui inocenți. 

- Nu tocmai. 

Afirmația putea fi luată în ambele sensuri. Discuţiile 
neglijente costă vieţi, decretau posterele, iar cele ceva 
mai sclipitoare proclamau: „Fii ca tati, tine-o pe mami?%”. 

Cartierul General al Detaşamentului naval 75 arăta din 
toate punctele de vedere ca o groapă de gunoi. Un şir 
eterogen de vehicule capturate, majoritatea italieneşti şi 
germane, maldăre de lăzi, bidoane turtite, împrăştiate 
printre cuiburi de mitralieră camuflate şi baricadate cu 
saci de nisip. Câteva cratere, în caz că cineva simţea 
nevoia să i se aducă aminte cât de aproape erau bazele 
aeriene ale inamicului. 

lar dincoace, marea, asemenea unui prieten. De un 
albastru-intens şi liniştită, dacă treceai cu vederea epavele 
şi matahalele pe jumătate scufundate care zăceau lângă 
țărm. 


- Aşadar, aţi ajuns. 

Frazer şi Allenby se pomeniră faţă în faţă cu un ofiţer de 
marină înalt, fără şapcă, îmbrăcat în kaki. Tresele 
mototolite de pe umăr arătau că este 
locotenent-comandor, dar înfăţişarea şi pistolul de calibru 
mare de la centură îl făceau să pară mai curând un soldat. 
Îl salutară, iar bărbatul le zâmbi. Asta îl întinerea cu zece 
ani, gândi Frazer. 

- Numele meu este John Goudie, se prezentă el. Eu sunt 
comandantul aici. 

Nu catadicsi să mai dea şi alte explicaţii. Goudie, se 
distinsese în domeniul vedetelor de război pe tot întinsul 
Mediteranei, iar mai înainte pe mările strâmte, care erau 
cam singurul obstacol dintre germanii victorioşi şi falezele 
albe ale portului Dover. 

Trei aparate Spitfire vuiră pe deasupra capetelor lor, la 
joasă înălţime. 

- RAF?l-ul a fost foarte de treabă, spuse Goudie. l-a 
împiedicat pe nemți să ne deranjeze prea mult. Pe 
moment nu ne trebuie fotografii aeriene, mulţumim 
frumos. 

Vocea sa răsună zglobie, lipsită de orice griji. 

Frazer îi aruncă o privire lui Allenby şi se întrebă ce 
gândea acesta. În general, era greu să-ti dai seama. Erau 
două firi diametral opuse, dar se înțelegeau bine. 

Îşi aminti de vizita lui acasă la Allenby, de felul în care 
acesta îşi supraveghea mama, temându-se de ceea ce ar 
fi putut ea să spună. Însă Frazer simţise o admiraţie 
pentru femeia şi soţul ei veteran, fără un picior. Casa era 
măcinată de război, dar părea să întruchipeze tot ce 
ajunsese el să îndrăgească la englezi: îndârjirea de 
nezdruncinat a celui amărât. Până şi modul în care mama 
lui Allenby le servise ceaiul, cu dărnicie. Probabil că fusese 
raţia lor pe mai mult de-o săptămână. 

Chiar în acel moment, Frazer comisese singura 
greşeală: se oferise să scrie acasă şi să le ceară alor săi să 
le trimită nişte pachete cu alimente. Mama lui Allenby îl 
privise cu răceală. „Ne descurcăm, mulţumim. Ne-am 
obişnuit. Niciodată n-am dus-o prea uşor în casa asta." 


O scuză, o acuzaţie că soţul ei nu fusese în stare să 
găsească o slujbă ca lumea după acel război... Era greu de 
spus. Mai târziu, Allenby încercase să se justifice, dar 
Frazer replicase: „Avea dreptate, hm? Cu asemenea 
remarce, nu sunt cu nimic mai bun decât un yankeu 
îngâmfat." 

Locotenent-comandorul Goudie îi conduse pe o mică 
ridicătură de stâncă, printre bolovani. Arătă în jos, spre un 
port natural, de formă ovală. Cu excepţia sfărâmăturilor 
împrăştiate de război, locul părea să existe acolo de când 
lumea. Se auzea zgomot de ferăstraie şi ciocane, iar din 
megafonul aflat în apropierea unor corturi scunde şi 
camuflate răsuna muzică de jazz. 

În vreme ce se apropiau, Frazer urmărea forfota 
oamenilor de la bază. Cei mai mulţi dintre ei purtau doar 
pantaloni scurţi, alcătuind o masă cenuşie. Insă toţi erau 
tineri, foarte zdraveni şi în formă. Parcă făceau parte 
dintr-un alt fel de marină, iar majoritatea se amuzau 
evident pe seama celor doi nou-veniţi, în uniformele lor 
incomode. 

Lui Frazer îi zbură gândul la Levant şi se întrebă dacă nu 
cumva îl uitaseră deja. Unde se afla vasul acum? Pufăind 
înapoi spre Halifax, Nova Scoţia, sau patrulând în sus şi-n 
jos de-a lungul liniilor navelor comerciale, ori poale în 
Newfoundland, pregătindu-se să părăsească St. John's. 

- Poftiţi înăuntru, spuse Goudie. Bine-aţi venit în 
debandadă! 

Era un cort puţin mai mare decât celelalte, plin cu mese 
din blaturi aşezate pe capre, într-un mod grosolan, cutii cu 
raţii alimentare şi lădiţe cu muniţie pentru armamentul de 
calibru mic. 

- Luaţi loc aici, domnilor, zise locotenent-comandorul. 
Cu spatele la mizeria asta, n-o să vă simţiţi chiar atât de 
prost. 

Aşteptă să intre un marinar cu o tavă sub braţ. 

Goudie ridică o sprânceană. 

- Ginuri mari, bănuiesc. 

Frazer îl urmări desfăcând un săculeţ de pânză şi 
scoțând nişte hârtii. Foarte calm şi stăpân pe el, gândi 


locotenentul. Dar încordat ca un resort. Dacă jumătate 
dintre lucrurile pe care le auzise despre isprăvile lui 
Goudie erau adevărate, atunci mare minune că acesta era 
încă dintr-o bucată. 

Goudie ridică privirea şi vorbi brusc: 

- Sper că Şeful v-a pus în temă. 

Cei doi confirmară din cap şi băură ginul. Frazer se 
gândi că era ciudat să auzi numele lui Prothero pomenit 
aici. Acesta părea să se potrivească acolo, în UK?. Tânărul 
aproape că se înecă, dându-şi seama că paharul era plin 
cu gin simplu; ardea ca focul. Văzu cum ochii lui Allenby 
se umplură de lacrimi, în timp ce locotenentul încerca 
să-şi înăbuşe tuşea. 

Goudie se strâmbă. 

- Apa nu e bună de băut. Pirpiriii au otrăvit o parte din 
ea când au plecat, Dumnezeu să-i binecuvânteze! lar 
instalaţia noastră de produs gheaţă este în Alex”, după 
câte-am auzit! îi lămuri el, aproape amuzat. Aşa... Întinse 
pe masă o hartă jerpelită. Coasta de nord a Siciliei, iar 
aici... - ciocăni cu o linguriţă în hartă - aici este obiectivul. 

Obiectivul. In ciuda căldurii şi a ginului, te trecea 
senzaţia unui duş cu apă rece ca gheaţa. Urmau să intre în 
acţiune fără nici o perioadă de pregătire preliminară. 

Goudie văzu expresiile de pe fetele lor şi spuse molcom: 

- Păi, noi vă aşteptasem mai curând şi nu prevăzusem 
faptul că  ghinioniştii voştri predecesori aveau s-o 
păţească, înţelegeţi? 

Frazer deschise gura să pună o întrebare, dar o închise 
la loc atunci când Goudie continuă: 

- In orice caz, n-am avut de ales. Pirpiriii se retrag din 
Africa de Nord mâncând pământul. Raidul, raidul nostru, 
va fi asupra unei uzine electrice nou-nouţe, pe care 
germanii au construit-o în Sicilia. După cum poate ştiţi, 
insula primeşte întreaga energie de pe continent, printr-un 
cablu aerian, pe deasupra strâmtorii Messina. Dacă vom 
debarca - zâmbi -, când vom debarca, va trebui să ne luăm 
măsuri de siguranţă, astfel încât cablul să rămână intact. 
Dar asta îi va privi pe maronii?*, în momentul în care vor 
da buzna pe țărm. Noua instalaţie este importantă din alt 


motiv. Dacă aşteptăm până când toate trupele germane 
se retrag în Sicilia şi pe continent, în ltalia, atunci 
duşmanul va fi neîndurător cu oricine va încerca să-l 
saboteze. Rezistenţa, sau cum vreţi să-i ziceţi, e singura 
noastră speranţă. Nu iubesc guvernul italian şi-i urăsc pe 
germani pentru că au zădărnicit activităţile inamicului cu 
mult mai multă eficienţă decât ar fi putut-o face vreodată 
carabinierii. 

Allenby vorbi pentru prima oară: 

- Să li se acorde încredere celor din Rezistență? Ca să le 
arătăm că suntem pregătiţi să-i susţinem în timpul şi după 
eventuala invazie? 

Goudie dădu aprobator din cap. 

- Ai o minte iute. Asta-i bine. 

Frazer privi harta. 

- Cum ajungem acolo, domnule? 

- Mările de la nord şi vest de Sicilia mişună de nave. 
Vase care iau parte la evacuarea din Africa de Nord, la 
mutarea proviziilor şi a muniției, şi desigur flota de 
pescuit, fără de care germanii ar avea multă bătaie de 
cap. Inainte, era incomparabil mai uşor să te prindă 
duşmanul. Toate navele noastre participau la luptele cu 
convoaiele de lângă şi de dincolo de Malta, iar 
submarinele erau extenuate tot urmărind convoaiele lui 
Rommel până în ltalia şi înapoi. Acum însă, noi şi 
americanii avem o umbrelă aeriană douăzeci şi patru de 
ore din douăzeci şi patru, iar forţele noastre uşoare de 
coastă vânează, pornind din Sousse şi Bone, chiar şi ziua 
în amiaza mare. Se uită pe rând la cei doi. Aşa că, în 
principiu, ar trebui să fim în stare să ne strecurăm printre 
patrule, să ne întâlnim cu partizanii sicilieni, să aruncăm în 
aer obiectivul şi dup-aceea s-o-ntindem. Ar trebui să avem 
avantajul surprizei. Nimic asemănător n-a fost întreprins 
vreodată împotriva coastei nordice. Este mai mult de 
mers, dar e mai puţin apărată. Se încruntă. Sau cel puţin 
aşa am primit asigurări de la creierele din Intelligence”. 

Un sunet de goarnă sfâşie linişte din jurul cortului şi 
Goudie ridică din umeri în semn de scuză. 

- li avem cu noi pe cei din Marina Regală. Ei participă la 


mai toate bătăliile în SBS, însă le place să respecte cât 
de cât ceremonialul, indiferent dacă se află sau nu în 
mijlocul acestui afurisit de deşert. Duceţi-vă cu matelotul 
Weeks să vă cazaţi. Cred că n-o să staţi aici prea mult. 

Frazer rânji. 

- Sună a prevestire rea. 

Goudie îl măsură gânditor din priviri. 

- Este o prevestire rea. 

Afară, soarele părea mai fierbinte ca oricând. 

- Nu e chiar ceea ce mă aşteptam, spuse Allenby. 

Frazer îl bătu pe umăr şi râse. 

- Ai zis-o cum nu se putea mai bine, Dick, sunt mândru 
de tine! 

Goudie dădu drumul foii de cort şi-i făcu semn 
soldatului să mai toarne de băut. 

Un tânăr locotenent intră prin capătul opus şi se lăsă pe 
un scaun tapiţat cu pânză de corabie. 

- Cum arată, domnule? 

- Bine. Goudie îşi simţi ochii înceţoşându-i-se în timp ce 
ginul îi ardea limba. E o treabă fără probleme. Intrăm şi 
ieşim, nu ne băgăm în alte necazuri. Floare la ureche! 

Locotenentul luă în mână un exemplar rufos din Lilliput 
şi dădu paginile în căutarea singurului nud. 

- Îmi închipui că aşa a crezut şi Bill Weston, domnule. 

Goudie se răsuci către el, cu ochii scăpărând. 

- Ei bine, e mort, da? Probabil că a şi fost greşeala lui de 
capsoman. Noroc că s-a-ntâmplat când s-a-ntâmplat. 
Altfel, am fi pierdut vasul şi tot afurisitul de echipaj. 

Incercă să pună paharul jos, dar mâna îi tremura atât 
de rău, încât mai ceru un rând. 

Locotenentul se ridică în picioare şi bâlbâi: 

- Îmi pare rău, domnule. N-am vrut să insinuez că... 

Goudie îi făcu semn cu mâna să se aşeze la loc. 

- Las-o baltă. Asta-i războiul şi aşa ne face el. L-ai văzut 
pe Frazer, locotenentul canadian? Ei bine, fiecare cartuş 
pe care-l tragem, fiecare canistră de petrol pe care-o 
folosim au fost trecute prin focurile Atlanticului de Frazer 
şi oameni asemenea lui. Allenby e altfel. Şi-a petrecut 
timpul dragând mine, apoi, nemulţumit de treabă, s-a 


întors pe țărm să dezamorseze ticăloasele astea de chestii 
atunci când cădeau în oraşe şi porturi. Bărbaţi viteji 
amândoi. Privi paharul umplut din nou, de parcă l-ar fi 
urât. Acum au venit la războiul nostru, unde vor fi nevoiţi 
să înveţe să-şi murdărească mâinile laolaltă cu noi toţi. 

Locotenent-comandorul John Goudie, distins cu Crucea 
cu Tresă pentru Servicii Deosebite şi de două ori 
menţionat în ordinele de zi, stătea cu mâinile în şolduri şi 
privea ţintă micul port ce se întindea la picioarele lui. 

- Ei bine, domnilor, iată-l! 

Frazer se uită la profilul bronzat, cu părul decolorat de 
soare. Orice încordare resimţită la Goudie înainte de 
prânzul la care li se servise hrană rece părea să fi dispărut 
acum cu desăvârşire; dacă o fi fost vreuna. Scrută în 
direcţia în care se uita acesta, alegând în minte din 
diversitatea de nave prăpădite. Unele dintre ele se 
foloseau pentru amarare de epavele parţial scufundate, 
altele stăteau laolaltă, moţăind parcă în lumina 
strălucitoare. 

Se vedea o şalupă lustruită, vopsită în gri, care putea să 
fi fost la origine un iaht. 

- Probabil că a costat ceva, spuse Frazer. 

Goudie râse. 

- Lângă ea. 

Lângă ea, Frazer văzu un vas ciudat, cu coca joasă şi 
care semăna foarte mult cu o barjă, exceptând faptul că 
puntea era acoperită cu ţevile duble, ca nişte ţepi, ale 
tunurilor de apărare antiaeriană. 

- E un bac tip Siebel, le explică Goudie. L-am capturat 
de la Pirpirii abia acum vreo două săptămâni. Chilă zveltă, 
puţin adâncă, mai degrabă ca a unei şalupe de desant 
evoluate; au fost folosite cu sutele pentru aprovizionare, 
iar mai târziu pentru evacuarea trupelor din Afrika Korps. 
Un armament foarte greu pentru dimensiunea lui şi, 
desigur, un motor minunat. 

Ultimele cuvinte fuseseră rostite cu amărăciune. 

Canadianul îşi aduse aminte de cele auzite despre 
Forţele Rapide de Coastă. Că MTB-urile şi MGB?”-urile lor 
erau propulsate cu ajutorul unor motoare ce funcționau cu 


benzină cu cifră octanică mare, pe când oponenții lor 
călăreau Dieseluri puternice, care nu „dădeau în clocot" la 
prima salvă de trasoare. 

- Mecanicul nostru a făcut o treabă minunată, merge ca 
uns, spuse Goudie. Se uită la Frazer. Este al tău. 

Locotenentul îl privi la rândul lui. 

- Al meu? 

Goudie se întoarse spre Allenby. Cu toate că se 
schimbase într-o cămaşă kaki şi în pantaloni bufanţi, părea 
în continuare detaşat de toţi ceilalţi. 

- Amândoi aveţi certificat de supraveghetor de trupă. 
Dacă păţim vreo nasoală, preluaţi comanda. 

- Credeţi că germanii vor înghiţi găluşca, domnule? se 
interesă Frazer. 

- Sper. E tot ce avem pe moment. Goudie zâmbi 
încurajator. Douăzeci de puşcaşi marini şi nişte explozibil 
bine plasat; până la micul dejun ar trebui să fim înapoi. 
Floare la ureche! spuse, folosind expresia lui favorită. 
Deveni apoi serios. Aveţi un nou aspirant timonier, un tip 
priceput din toate punctele de vedere; îl cheamă Ives. În 
rest, fostul echipaj al locotenentului Weston. Cei mai mulţi 
dintre ei au participat la câteva acţiuni. 

- Weston? El a fost cel... 

Goudie îi aruncă o căutătură impasibilă. 

- Da. El. 

Locotenent-comandorul coborî panta, plimbându-şi 
privirea peste tot, gata să dea comenzi. Serviciile 
Speciale, şi în particular SBS-ul, învăţaseră să folosească 
orice le stătea la îndemână, şi chiar cu efecte mortale. 

Goudie făcu un gest simplu cu mâna înspre bacul 
Siebel, amarat, şi imediat o mică ambarcaţiune se 
desprinse de lângă acesta. 

- E un sublocotenent la bord, pe nume Archer. Brânză 
bună în burduf de câine! Aveţi grijă, a început să cam fie 
atins de bombe. 

- Câţi sunt în companie? întrebă Frazer. 

Totul se petrecea mult prea repede. Dintr-o dată se afla 
la comanda unui bac german, pe care, în mod evident, 
avea să i se ceară să-l ducă într-un port inamic. Aşa, pur şi 


simplu. Goudie nu părea să aibă vreo îndoială în privinţa 
asta. 

- Douăzeci, excluzându-i pe Archer, pe timonier şi pe un 
subofițer numit Gregson, unicul de pe vas care face parte 
din armata regulată. 

Un singur vâslaş îi conduse spre navă, un marinar atât 
de mânjit cu ulei şi vaselină, încât părea că tocmai se 
târâse prin santină. 

Frazer urcă pe puntea joasă şi-l auzi pe Goudie 
spunând: 

- Mi-e teamă că nu avem nici comitet de întâmpinare, 
nici fanfară. 

Comentariile şi maniera degajată ale lui Goudie 
începeau să-l zgârie pe Frazer pe creier. Ce naiba avea de 
se purta astfel? 

- la te uită, zise Allenby. 

Arăta cu degetul la însemnele germane pictate pe 
puntea joasă, ca un capac de ladă. 

Un bărbat înalt, tuns regulamentar, ieşi din umbră şi 
salută. In mijlocul retuşurilor de vopsea şi al găurilor de 
gloanţe astupate, părea foarte îngrijit şi oarecum liniştitor. 

- Ives, domnule. Se uită spre Frazer. Timonier în 
exerciţiu. F 

Canadianul zâmbi. li plăcea. Ives îşi făcuse temele, 
altfel de ce nu i s-ar fi adresat tot atât de bine lui Allenby? 

- Vă voi conduce în turul vasului, domnule. 

- Te-am văzut la Eastney Barracks, spuse Frazer. 

- Exact, domnule. Duse mâna la tocul pistolului de la 
şold. Aici mai merge. 

Urcă înainte pe o primă scară ce ducea la un spaţiu gol 
mai lung, în care puteau fi transportate trupe şi provizii. 

Allenby îşi aminti de toate minele neexplodate cu care 
avusese de-a face şi de alarmele false. De străzile pustii şi 
de obişnuitul bărbat în albastru, care întotdeauna aştepta 
să-i predea lui sarcinile. 

- Arată ca un poliţist, Keith, şopti el. 

Goudie rânji. 

- Asta a şi fost. 

Apoi Frazer şi Allenby părură să rămână cu totul pe 


mâinile lui Ives; locotenent-comandorul dispăru. 

Se căţărară pe carena lungă, vorbiră cu artificierul şi cu 
cei doi fochişti care, împreună cu o grămadă de ajutoare, 
se  îngrijeau de funcţionarea motoarelor. Gregson, 
subofiţerul, era artilerist şi, în ciuda uniformei kaki boţite, 
avea o prestanţă care impunea şi care-l trăda a fi un 
refugiat din insula Whale. Sublocotenentul, Archer, era un 
tânăr delicat, fără astâmpăr, cu sprâncene roşcate, 
asemenea celor două smocuri de păr ce se iţeau de-o 
parte şi de alta a şepcii pătate. Arăta uşor nebun, gândi 
Frazer. Prea grăbit să zâmbească din orice, ceea ce-l făcea 
să pară şi mai ţicnit. 

- Mulţumiţi? 

Goudie se întorsese la fel de brusc cum dispăruse. 

- Păi, desigur, aş avea nevoie de ceva mai mult timp 
să... 
Locotenent-comandorul i-o tăie scurt: 

- N-avem. Mă voi îngriji să terminaţi de încărcat până la 
apusul soarelui. Apoi o putem lua din loc. Vă voi pune la 
curent cu celelalte chestiuni mai încolo. 

- Veniţi cu noi, domnule? 

De ce să fi fost surprins? Goudie nu părea să fie genul 
de om care să se încreadă într-un nou-venit neiniţiat. 
Atlanticul nu conta în nici un fel aici, şi el se făcuse foarte 
clar înţeles în această privinţă. 

- Normal. Îl măsură din priviri timp de câteva secunde, 
părul decolorat fluturându-i uşor în briza caniculară. Uite 
ce e, spune dacă nu poţi să te descurci. O să te înlocuiesc. 

Acum nu mai zâmbea. 

- Nici gând, răspunse calm Frazer, privind într-o parte 
pentru a-şi ascunde mânia. Domnule? 

Goudie dădu aprobator din cap. Satisfăcut. 

- Păi, atunci, hai să mergem să scriem niţică istorie, ce 
ziceţi? 

Allenby salută în timp ce locotenent-comandorul sărea 
sprinten în ambarcaţiune. 

- Şi abia am ajuns aici, spuse el pe un ton descurajant. 

Frazer se întoarse cu spatele la ambarcaţiune. 

- iți pare rău că te-ai oferit voluntar, Dick? 


Allenby se uită la noul său prieten şi scutură din cap. 
- Nu-mi mai pare. 
Constată cu uimire că o spusese din convingere. 


4. LA NAIBA CU PRECAUŢIA! 


Frazer se trezi dintr-un foc, mintea lui înregistrând 
instantaneu tangajul neobişnuit al carenei şi duduitul 
regulat al motoarelor. 

O umbră anonimă plutea pe lângă prici. 

- Cartul, domnule. E zero-trei sute şi cam strânge un 
pic. 

Umbra dispăru. 

Frazer se ridică în capul oaselor, cu picioarele 
atârnându-i peste marginea priciului, şi îşi trecu degetele 
prin părul răvăşit. Nu se mai simţise curat de când 
părăsise Anglia. Sorbi din ceaiul fierbinte şi se strâmbă în 
întuneric. Până şi acesta avea gust de motorină. 

Aprinse un bec foarte slab şi îşi trase vechile cizme 
marinăreşti. Acestea ajunseseră o parte din sine însuşi, în 
perioada tuturor convoaielor, când, pe calm plat, U- 
Boat?%-urile ieşeau la suprafaţă să ucidă, sau când, pe 
timp de furtună dezlănţuită, îi dădeai dracului pe duşmani 
şi nu te mai gândeai decât să nu te scufunzi. 

Scrută ceasul de la mână şi îşi aminti de vremea în care 
o văzuse pe Caryl ultima dată. Se întâmplase în timpul 
unei permisii de o săptămână la Toronto. Putea să revadă 
în minte totul: camera mare de la Royal York Hotel şi 


28 Din limba germană (U-BOOT) însemnând „Navă U” (inițiala provine 
de la Untersee - submarin); engleză: U-boat (n. red. el.) 

20 În engleză se pronunţă identic cu: „Fii ca şi mort, ţine-ţi fleanca." (n. 
tr.) 

21 Royal Air Force - Aviația Militară Britanică (n. tr.). 

22 United Kingdom - Regalul Unit al Marii Britanii şi Irlandei de Nord (n. 
tr.). 

23 Alexandria (n. tr.). 

24 Trupele de desant (n. tr.). 

25 Serviciul de spionaj (n. tr.). 

26 Special Boat Squadron - Detaşamentul naval special (n. tr.). 


27 Motor Gun Boat - canonieră (n. tr.). 


imposibilitatea de a cere ceva de băut tocmai când avea 
mai multă nevoie. Era acelaşi ceas de-atunci. La fel şi 
cizmele. Cadranul fosforescent lucind în întuneric şi ea, 
care începuse să plângă şi-i spusese: „Nu mai pot îndura 
starea asta." 

Frazer oftă şi se ridică în picioare; puntea îi cobora în 
întâmpinare asemenea unei trambuline. Cu ochii minţii 
zărea coasta siciliană, tot atât de clar întipărită în 
memorie ca şi celelalte amănunte ale raidului. Dacă 
Goudie îl va prinde cu vreo chestie, aceasta nu va fi în nici 
un caz o omisiune. 

Se aflau pe mare de două zile, sau ar fi putut să se afle 
la vremea când vor fi ajuns în sătucul de pescari, în care 
inamicul îşi punea la punct uzina electrică. Aşa mic cum 
era, satul reprezenta o alegere bine gândită. La şedinţa 
ţinută înainte de a porni la drum, Goudie punctase pe 
hartă un dig care le prindea bine şi o linie de cale ferată 
cu ecartament redus, ce pornea de la o exploatare din 
apropiere şi care, cu siguranţă, le făcuse germanilor cu 
ochiul. 

Frazer îşi puse centura cu pistolul şi se gândi la bărbatul 
care venea cu ei. | se spunea maiorul Thomas, însă cărui 
regiment aparţinea sau care era propriu-zis rolul său în 
Serviciile Speciale era imposibil de bănuit. După cum 
zisese Allenby mai în doi peri: „Thomas? Aiurea. Cu un 
accent ca al lui, ar trebui să fie de partea cealaltă." 

O ultimă privire împrejur. Măcar treaba asta era la fel ca 
în Atlantic. O dată ieşit pe punte, nu ştiai când aveai s-o 
mai părăseşti. 

Afară era răcoare, chiar un pic tăios. Frazer urcă pe 
puntea liberă şi aşteptă ca privirea să i se acomodeze cu 
umbrele. Era abia trecut de trei dimineaţa şi se îndreptau 
spre Sicilia, mergând către sud. Işi petrecuseră cele două 
zile ocolind şi furişându-se în jurul coastei, cât mai departe 
de patrulele şi de RDF*-ul inamicului. 

Cu toate că Frazer era tot numai admiraţie pentru 
planurile Şefului, unele lucruri se arătau demoralizante. 


29 Radio Direction Finder - goniometru (n. tr.). 


Într-un rând, în timpul primei nopţi pe mare, un submarin 
ieşise la suprafaţă în apropierea lor. Auziseră vuietul 
aerului comprimat care evacua apa din tancurile de 
balast, trosnetul unui chepeng deschizându-se cu zgomot 
şi ţăcănitul închizătorului unei mitraliere armate pe sas. 

Goudie îi anunţase deja că submarinul avea să fie acolo. 
Era legătura dintre ei şi Cartierul General, de fapt, dintre 
Amiralitate şi acea pivniţă umedă de sub Portsmouth 
Dockyard, presupunea el. 

Nu se schimbaseră nici un fel de semnale, dar Frazer îl 
simţise acolo şi părul i se zburlise pe ceafă. Puteai să-i zici 
submarin sau U-Boat, în funcţie de cui îi erai devotat, însă 
el le ura pe toate. 

Allenby apăru din întuneric. 

- 'Neaţa, domnule. 

Frazer rânji. 

- Pentru numele lui Dumnezeu, Dick. Aşteaptă şi tu 
până o să comand altceva decât această barjă! 

Urcară împreună pe un grilaj de metal, situat în partea 
din faţă a punţii. Precis că mecanicii lui Goudie îşi făcuseră 
de lucru pe-acolo, căci, în aerul încă umed, se mai simţea 
un miros de vopsea proaspătă, iar Frazer zărea conturul 
estompat al unei cabine de cart, cam cât o cutie. Aceasta 
fusese ridicată la repezeală din nişte lăzi vechi şi apoi 
vopsită în gri, la fel ca restul suprastructurii. Nu era 
îndeajuns de groasă nici măcar pentru a te proteja de 
săgețile unui arc de copii, dar, o dată închis în ea, era 
complet întunecată pe dinafară,  dându-ţi astfel 
posibilitatea să studiezi hărţile şi planşele necesare la o 
lumină oricât de puternică. 

Cala deschisă era înţesată cu nişte lăzi mari, marcate la 
vedere cu însemnele Wehrmachtului. Dar conţinutul lor nu 
făcea parte din retragerea din Africa de Nord; fiecare ladă 
ascundea câte două încărcături zdravene de comando, 
aparţinând Marinei Regale. Vai de capul celui care încerca 
din întâmplare să mute vreuna dintre ele. 

Goudie apăru din cabina de cart. 

- Totul e tihnit? li făcu semn lui Frazer cu capul. Ai reuşit 
să furi vreo oră de somn? 


- Chiar mai bine decât mă aşteptam, răspunse acesta. 

Locotenent-comandorul nu stătu să-l asculte. 

- Ar cam fi cazul ca oamenii să ocupe poziţiile de luptă. 

Se topi în întuneric, iar Frazer bănui că se ducea să se 
consulte cu misteriosul maior Thomas. 

Canadianul privi în jurul ciudatului său post de 
comandă. Ori ochii i se obişnuiseră cu bezna, ori cerul 
începea deja să se lumineze. Zări parapetele de-o parte şi 
de alta a punţii, ţevile ridicate ale tunurilor antiaeriene 
conturându-se pe fundalul valurilor lăptoase, formate la 
prora. Însă nici o stea şi nici o demarcaţie între cer şi 
mare. Poate o dimineaţă neguroasă ar fi putut deveni un 
aliat neaşteptat. 

Silueta înaltă a sublocotenentului Archer apăru în 
dreptul tambuchiului de oţel al punţii. 

- Trimite-ţi oamenii la posturi! ordonă Allenby. De data 
asta fără grabă. În linişte. 

- Ştiu ce au de făcut, răspunse calm Archer. Nu-i nevoie 
să le spun. 

Frazer se răsuci, proptindu-se cu cotul în geam. 

- Transmite-le oricum. lar pe viitor nu mai repet 
ordinele, înţeles? 

În timp ce locotenentul cobora tropăind pe scara punţii, 
Allenby vorbi domol: 

- Nu era nevoie să mă susţii, Keith. 

Frazer era surprins că Archer îl supărase într-atât. 

- Aşa mi-a venit, zise el. Necazul cu tine, Dick, e că ţi-ai 
petrecut atât de mult timp stând la taifas cu minele 
magnetice, încât ai ajuns, probabil, să-i găseşti pe 
Archer-ii din lumea asta un pic cam blegi. 

Allenby surâse. Archer îl scosese dintr-ale lui şi Frazer 
ştia asta. Sublocotenentul întruchipa idealul său: bine 
educat, de familie bună, cu un accent corect; tot ceea ce 
îţi conferă îndeobşte autoritate şi care chiar şi acum, după 
ce primise Crucea Regelui George, îl făcea să se simtă, 
prin comparaţie, un nimeni. 

Trecu dincolo, lângă busolă şi cârmă, unde Ives stătea 
neclintit ca o stâncă. 

- În regulă, timonier? 


Ives zâmbi. 

- In ordine, domnule. Niciodată n-am crezul că voi sfârşi 
prin a învârti o chestie de-asta. Făcu semn cu capul înspre 
pupa. Era mai bine dacă n-avea remorcă. O manevram 
mai uşor. 

Allenby era de acord. Fusese una dintre ideile lui 
Goudie. Un schooner bătrân, cu două catarge şi cu 
însemne italieneşti, plutea în zigzag, încoace şi încolo, în 
siajul lor, încercând parcă să scape de odgonul lung de 
remorcare. 

Goudie zisese: „Pirpiriii au nevoie de timp până să 
reacționeze. Ca majoritatea celor aflaţi în luptă, ei văd 
ceea ce se aşteaptă să vadă. Acest schooner ar putea să 
ne ofere câteva minute exact în momentul în care am 
avea mai multă nevoie de ele. Atunci când nemţii ar 
cerceta prada noastră, noi le-am face de petrecanie. 
Floare la ureche!" 

Allenby se trezi cumpănind pentru prima dată şansele 
lor de succes, ba chiar şi de supravieţuire. 

Rapoartele spionilor tăgăduiseră că ar exista vreo 
garnizoană germană în satul de pescari. Fiecare soldat 
instruit devenea util pe coasta de sud, în caz că Aliaţii ar fi 
lansat vreo invazie în timp ce ultimele trupe din Afrika 
Korps erau capturate sau alungate. Totodată, aceşti soldaţi 
urmau să păzească pistele de aterizare, întrucât, dacă 
sperau să păstreze Sicilia, atunci aveau nevoie de o 
protecţie aeriană permanentă. 

Se întoarse la Frazer, care stătea pe grilaj. 

- Exact la ţanc, ce zici, Keith? 

Canadianul privi umbra acestuia. Nervos, se miră el. 
Neobişnuit, după toate prin câte a trecut. 

- Avem acolo jos atât de mult explozibil, cât să ştergi 
jumătate din insulă de pe faţa pământului, îl lămuri Frazer. 
Aşa că mai degrabă tu poţi să răspunzi la întrebare. 

Allenby ridică din umeri. 

- Va trebui să fie amorsată imediat o încărcătură. Mi s-a 
ordonat să mai fixez încă una cu efect întârziat, exact 
înainte de a ne retrage. 

Frazer sesiză schimbarea din glasul lui. Allenby simţea 


pentru încărcături înşelătoare şi capcane cam acelaşi lucru 
pe care el îl nutrea pentru submarine. 

- Vine maiorul, domnilor, şopti Ives. 

Maiorul Thomas avea agăţat de gât un binoclu de 
noapte puternic şi un pistol automat german ascuns la 
subsuoară. Asemenea majorității oamenilor din 
detaşament, se gândi Frazer, care păreau să prefere 
armelor proprii pe cele capturate de la inamici. Din cauză 
că se găsea mai uşor muniţie, sau fiindcă nu vroiau să 
existe nimic după care să fie identificaţi mai târziu? 

- Unde ne aflăm? întrebă el. 

Frazer făcu un gest spre paravan. 

- La cincizeci de kilometri nord-est de Palermo. Ultima 
dintre Insulele Lipare e situată cam la cincisprezece 
kilometri depărtare de raza vizuală a portului. 

Thomas se aplecă uşor şi privi ţintă în întuneric. 

- Este cea mai bună cale de apropiere. Sunt puţine 
şanse să fim reperaţi de goniometrul lor. 

Frazer ascultă cu atenţie. Thomas vorbea o engleză 
perfectă, dar fără intonaţie. Ca un om complet surd. Se 
ghicea ceva străin în privinţa lui. Neomenesc. 

- Rachetă de semnalizare, domnilor! Verde, poziţie 
patru-cinci”! 

Era undeva departe, verde ca de smarald, pierzându-se 
în spatele norilor burduhănoşi. 

Frazer cobori binoclul de la ochi. Probabil, un semnal 
local. O şalupă de patrulare investigând cine ştie ce 
pescari întorşi de la lucru. Germanii lăsau cele mai multe 
dintre patrulele de țărm pe seama italienilor. Dar nu puteai 
fi niciodată sigur. Îl auzi pe unul dintre ochitori mişcându-şi 
cizmele marinăreşti pe oţelul ud, în timp ce-şi îndrepta 
țeava dublă a tunului înspre scânteierea stingheră. 

- Marea devine ceva mai fremătătoare. Nemernicii vor 
dormi duşi la noapte, trânti Thomas, îndepărtându-se. 

- Nu mi-aş dori să-l calc pe ăsta pe bătături! şopti 
Allenby. 

Pe urmă apăru Goudie. 


30 Dreapta, 45" (n. tr.). 


- Acum reduceţi viteza. 

- Incet înainte cu toate. Frazer simţi carena de parcă ar 
fi fost o copaie adâncă. Trimiteţi-l pe Archer la pupa să 
păzească remorca. Nu vreau să ne trezim cu afurisitul ăla 
de schooner urcând la bord. 

Se găseau aproape de punctul de întâlnire. Până aici 
totul mersese ceas. Frazer se întrebă cum or fi sicilienii. Îl 
auzise pe Archer vorbind dispreţuitor despre ei, ca despre 
„O gloată de bandiți ignoranţi." 

- Rachetă de semnalizare, domnilor! Drept la babord. 

Frazer aprobă din cap. 

- Stop maşinile! 

Carena începu să se zgâlţâie şi să se afunde într-un 
mod neplăcut. Semnalul reapăru, o mică flacără de joasă 
înălţime, reflectată în valuri. 

Şi ce valuri! gândi Frazer. Bieţii puşcaşi marini se vor fi 
întrebat la ora aceea cât avea să mai dureze până să li se 
dea drumul din ascunzătorile lor. Locotenentul speră să nu 
aibă rău de mare într-atât, încât pe urmă să nu se mai 
poată mişca. 

- Barcă de pescari, spuse Thomas. Să fie ţinută în 
colimator. 

Tunurile cele mai apropiate îşi coborâră ţevile şi le 
aţintiră asupra micii ambarcaţiuni în vreme ce aceasta se 
înfiripa din întunecime. 

- Este cea care trebuie, adăugă maiorul, cu vocea 
tensionată. Apoi zise: Allenby, tu vino cu mine. Am 
ordonat câtorva oameni să meargă sub comanda ta. 

- Incă o lumină, domnule. Aceeaşi localizare. 

Urmăriră flacăra verde strălucitoare, asemenea unei 
picături de sticlă topită. 

- Se pare că cineva e treaz, vorbi Goudie. 

Thomas nu comentă în nici un fel, iar Frazer avu 
sentimentul că cei doi nu se puteau suferi. Sau poate era 
doar obişnuita dezbinare dintre Marină şi armata de uscat. 

Barca de pescari li se alătură cu o zdruncinătură 
violentă, şi canadianul îl auzi pe subofiţerul Gregson 
mârâind la cineva să introducă mai multe tampoane între 
cele două copastii. Era un moment periculos. Nu aveau 


suficienţi oameni care să manevreze tunurile şi să lucreze 
în acelaşi timp la frânghii şi la tampoane. Prea mulţi şefi, şi 
prea puţini indieni, gândi Frazer. 

Oare aşa fusese ucis locotenentul Bill Weston? Pe când 
făcea transfer de comandouri sau de agenţi secreţi în 
apele patrulate de inamic? 

Allenby se opri să arunce o privire pe punte, după care 
cobori în ambarcaţiunea pescarilor. Chiar şi pe întuneric îşi 
putea da seama cât era de împuţită; mirosea a peşte şi 
apă stătută. 

O siluetă îndesată, îmbrăcată într-un cojoc de oaie, păşi 
afară din micuța cabină de cart şi-l aşteptă pe Thomas să 
li se alăture. 

Allenby privi în jur, în timp ce două figuri nedefinite îl 
urmară, ducând cu ele nişte săculeţe cu explozibil. Brusc, 
gândul îi zbură la Hazel, sora din Portsmouth a marinarului 
mort, la disperarea şi chinul din glasul ei atunci când îi 
vorbise. 

Thomas rosti sec: 

- El e Maroca. Conducătorul. 

Maroca îl urmări pe Allenby din beznă. Nu făcu nici o 
tentativă de a întinde mâna sau de a se exterioriza. Poate 
că oricine purta uniformă devenea automat suspect în 
ochii lui. 

- Calea e liberă, adăugă maiorul. Lângă dig se află o 
şalupă de patrulare. Acolo amarează mereu. Vom 
pătrunde fără nici un fel de preambul. Ştiţi cu toţii ce aveţi 
de făcut. 

Vorbea răspicat şi cu siguranţă, însă Allenby avea 
sentimentul ciudat că o făcea pentru urechile lui Maroca. 
De parcă, în scurtul răstimp cât duraseră replicile 
schimbate lângă cabina de cart, Thomas ar fi descoperit o 
scăpare neaşteptată în planul său de atac. 

- Nu uitaţi, şalupa de patrulare trebuie capturată 
intactă. 

Discută rapid cu Maroca într-o italiană fluentă, acesta 
din urmă aprobând din cap şi dezvelindu-şi dinţii în 
întuneric. 

- Acum să ne-ndepărtăm. 


Thomas făcu semn cu mâna spre greoiul bac Siebel şi 
cele două carene începură să se desprindă una de 
cealaltă. Exact atunci Frazer porni din nou Diesel-urile. 

Motorul vasului de pescari tuşi, trezindu-se la viată. Încă 
un miros în plus. 

Impuţită sau nu, ambarcaţiunea făcea dovada unei 
viteze apreciabile. Maiorul sesiză surpriza lui Allenby şi 
spuse: 

- O folosesc ca să transporte armament şi mărfuri de 
contrabandă. Sunt obişnuiţi cu genul ăsta de lucruri. 

Incă o dată, uşoara inflexiune din glas. Polonez? Aşa 
părea. 

- Ascultaţi aici, interveni brusc Thomas. Maroca zice că 
oamenii lui au tăiat liniile telefonice ale uzinei. Se forţa 
să-şi stăpânească mânia. Mult prea devreme, al dracului 
să fie! Dacă germanii sau poliţia locală verifică 
amplasamentul, cu siguranţă vor face investigaţii. Nu poţi 
avea încredere în nici unul, proşti afurisiţi! 

Allenby chibzui ce însemnătate putea să aibă asta. Ar fi 
posibil ca inamicul să-i fi atacat şi să-i fi răzbit pe oamenii 
lui Maroca, iar acum să-i aştepte pe ei să apară? Auzise 
unele şi altele despre ce erau în stare germanii să le facă 
celor din Rezistentă şi teroriştilor; nici măcar uniforma de 
marină nu l-ar fi putut scăpa. 

Se gândi la acea dimineaţă de la spital, la femeia 
bătrână din patul instalat la numai câţiva metri de gaura 
făcută de mina cu paraşută, la sora care stătuse cu ea, 
ţinând-o de mână în vreme ce el lucra la dezamorsarea 
mecanismului. Dacă oameni ca Prothero şi maiorul 
Thomas puteau să scurteze războiul prin acţiuni directe, 
atunci cu siguranţă că merita să-şi asume toate riscurile. 

Se gândi de asemenea la tatăl său, la modul plăcut în 
care se înţelesese acesta cu Frazer. li arătase canadianului 
harta de război din Daily Mail, pe care plimbase 
steguleţele reprezentând cele două tabere până când 
ajunsese plină de găuri. 

Cu oarecare mândrie în glas, tatăl său spusese: „Când, 
după Dunkerque, am rămas singuri în război, am căutat să 
mă înrolez în Forţa de Apărare Locală. Dar nu mi-au dat 


voie din cauza piciorului. M-aş fi făcut şi eu cumva util în 
cazul în care ei ar fi încercat să debarce. N-am uitat cum 
se mânuieşte un Lee-Enfield. N-ai cum să uiţi când ai fost 
la Somme." 

Ce-ar fi zis mama sa dacă l-ar fi putut vedea acum 
împreună cu Thomas şi cu un Maroca, cu aspect de tâlhar? 
Nu asta era, câtuşi de puţin, ideea ei despre război. 

Parcă trecu o veşnicie până ce plantoanele să zărească 
ţărmul. Era doar o umbră întunecată fără substanţă, dar, 
asemenea deşertului, puteai să-l miroşi, să-i simţi 
ameninţarea. 

Allenby se întoarse spre noii săi asistenţi. Nu-i ştia pe 
nimeni. Maiorul spusese că era mai bine aşa. Pentru orice 
eventualitate. 

- Staţi pe-aproape, le zise. O vom dovedi întâi pe cea 
mai grea. Pregătiţi-o! O dată ce bacul Siebel ni se va 
alătura, o vom putea aranja pe cea mare. O să-i trezească 
din morţi. 

Ar fi vrut să se poată întoarce pe bac şi să-l informeze 
pe Frazer despre liniile de telefon tăiate. Trebuia să fie 
înştiinţat. 

Unul dintre bărbaţi îşi scoase cagula şi Allenby văzu că 
era matelotul Weeks, primul care îl întâmpinase la 
Detaşamentul naval 75. 

Chiar în întuneric, Weeks remarcă surprinderea lui şi 
rosti simplu: 

- Comandantul mi-a spus să merg şi eu, domnule. S-a 
gândit că aţi prefera să aveţi pe cineva cunoscut cu 
dumneavoastră. 

ÎI bătu tovărăşeşte pe spate pe celălalt soldat şi 
adăugă: 

- Fără supărare, camarade. 

Allenby zâmbi, în ciuda nervilor încordaţi. Lui Frazer i-ar 
fi stat în fire să se gândească la ceva de genul ăsta chiar 
dacă s-ar fi aflat în vreun pericol nemaipomenit, cocoţat în 
vârful unei mine plutitoare. 

- Şi oricum, eu am pregătire de torpilor, mai preciză 
Weeks, socotind că explicaţia fusese suficientă. 

- Foarte încet înainte, interveni Thomas. 


Scoase pistolul automat şi-l armă. Pe puntea murdară, 
alţi oameni procedară la fel, iar Allenby văzu un tip cu o 
sumedenie de grenade atârnate pe tot corpul, ca nişte 
fructe obscene. 

Departe în interiorul țărmului, un reflector îşi îndreptă 
fasciculul spre nori. Il plimbă de colo-colo, apoi se stinse la 
loc. 

Allenby ştia că întreaga operaţiune depindea de o 
sincronizare perfectă. Dacă oamenii lui Maroca făcuseră o 
greşeală, puteau cu uşurinţă să facă şi alta. 

Se mai scurse o jumătate de oră, timp în care zgomotul 
motoarelor şi stropii fini ridicaţi de prova teşită deveniseră 
parcă apăsătoare, imposibil de ignorat. 

- Cum facem cu prizonierii, domnule? întrebă încet 
locotenentul, mai mult ca să spună ceva, să slăbească 
încordarea cumplită. 

Maroca se aplecă spre el şi replică bolovănos: 

- Fără prizonieri! 

Rânjea, bucurându-se de brusca nelinişte a lui Allenby. 

- Nu te băga. Ei sunt diferiţi, remarcă Thomas. 

Conturul unui dig trasa dâre negre pe suprafaţa vălurită 
a apei. Nici o împotrivire, nici un ţăcănit de mitralieră. Se 
gândi la cuvintele lui Maroca şi bănui că, dacă or fi existat 
paznici, acum erau deja morţi. 

Şalupa de patrulare se afla acolo. Chiar şi în întuneric, 
Allenby putea să-i distingă liniile vizibil nervoase. Un vas 
italian antisubmarin cu motor. Mijlocul lor de scăpare după 
ce vor fi terminat ceea ce aveau de făcut. Dar mai întâi se 
impunea s-o captureze. 

| se păru că aude duduitul îndepărtat al dieselurilor lui 
Frazer, dar presupuse că această mică zonă era locul pe 
unde plecau şi veneau de obicei navele germane şi ale 
comenduirii. 

Thomas îşi trase bereta pe frunte şi spuse: 

- Acum! înainte ca vreo afurisită de santinelă să se 
amestece în ce nu trebuie. 

Allenby înghiţi în sec. Era din nou aidoma acelor străzi 
pustii, al căror capăt se pierdea în necunoscut. 

Ascultând de cârmaci, bacul Siebel se înclină, trasând 


un arc larg, urmat de schoonerul zdrenţăros, priponit la 
pupa. 

- Fiţi cu ochii în patru, spuse Frazer, ridicând privirea 
spre catargul bont, fixat cu un trepied. Pune pe cineva 
priceput să urce acolo, sublocotenente. Dieselurile astea 
acoperă orice zgomot; poate el să fie în stare să audă 
ceva. 

Archer atinse cu mâna braţul unuia dintre oameni şi-l 
urmări apoi cum urca pe scară. 

Frazer schiţă un zâmbet. Archer stătea încă îmbufnat 
după „săpuneala" primită. Se gândi la Allenby. Un tip 
ciudat. Niciodată nu catadicsea să-şi exprime cu de la sine 
putere vreo părere. Însă modul în care punea explozibile 
peste tot arăta că era un expert în materie. 

- Ce durează atât, pentru numele lui Cristos? zise 
Goudie. 

Canadianul îi aruncă o căutătură. Acum putea să-i 
distingă aproape toate trăsăturile, la fel cum putea să le 
recunoască şi pe ale altora din jurul său. Se lumina cu 
fiecare clipă. 

- Poate că vasul de pescari s-a defectat, domnule, 
sugeră Archer. 

Frazer îşi mută privirea în altă parte, iar Goudie înjură 
de mama focului. Hotărât lucru, nu era ziua fastă a lui 
Archer. 

Locotenentul scrută cadranul ceasului. Acesta îi aminti 
iarăşi de acea noapte supărătoare de la Royal York Hotel. 
La ce se aşteptase de fapt? Că o să-i cadă în braţe şi o să 
facă dragoste cu înfocare, chiar dacă urmau să se 
despartă din nou în curând? 

Cu fiecare dată când făceai un convoi în Atlantic, 
şansele împotriva ta creşteau. Frazer supravieţuise unui 
naufragiu, dar cunoştea oameni care fuseseră bombardaţi 
ori torpilaţi de câteva ori. Până la urmă, timpul pe care-l 
mai aveau la dispoziţie expirase. 

Caryl era volubilă şi atrăgătoare, şi provenea dintr-o 
familie respectabilă din Vancouver. Şi pe urmă mai... 

- E vremea? întrebă Goudie iritat. 

- Da. 


Frazer se întrebă de când stătea şi se holba la ceas. 

- Cu toată viteza înainte, ambele motoare! 

Matelotul de pe catarg zbieră: 

- Navă chiar la pupa! Se apropie repede! 

- Toate tunurile în poziţie de tragere! 

Frazer alergă în spatele punţii şi îşi potrivi binoclul pe 
deasupra paravanului. Afurisitul de schooner mascase 
apropierea rapidă a celuilalt vas. Fixându-se asupra 
umbrei plutitoare, zări o mustață de spumă albă cum se 
ridica la prova nou-venitului în vreme ce acesta se lansa în 
urmărire. 

- Thomas l-a luat pe interpret cu el. Colac peste 
pupăză! spuse Goudie. 

- Credeţi că este un E-Boat*1? întrebă Frazer. 

Locotenent-comandorul scutură din cap. Dacă era 
cineva mai în măsură să ştie cum arăta şi ce zgomot făcea 
un E-Boat, atunci el era acela. 

- Aprindeţi proiectorul, se hotărî Goudie. Le vom face 
jocul. 

Se aplecă şi cotrobăi după ceva în întuneric, iar când se 
ridică, Frazer văzu că purta o şapcă de ofiţer german, 
dintre cele cu calota albă. 

Marele proiector se trezi la viată cu un sfârâit şi decupă 
o fâşie albastră drept spre pupa. Totul ieşi în evidenţă cu o 
strălucire ca de gheaţă: schoonerul ciuruit, cu steag 
italian, vopsit pe laterale, siajul învolburat lăsat de el în 
urmă şi, cam la o jumătate de parâmă mai în spate, 
celălalt vas. 

Acesta era mic, puţin ieşit din apă, şi avea doar un 
singur tun asemănător unui Oerlikon* montat pe puntea 
din faţă. Se vedeau şi câţiva marinari, care se ţineau 
strâns cu mâinile de balustradă, pentru a-şi păstra 
echilibrul, în timp ce ambarcaţiunea lor sălta încoace 
şi-ncolo pe valurile învolburate. Erau italieni, însă Frazer îşi 
concentră atenţia asupra cabinei de cart. Două uniforme 
diferite, gândi el, una dintre ele cu o şapcă la fel ca a lui 
Goudie. 

- Adesea sunt germani la bord, spuse  locote- 
nent-comandorul. Ca să se asigure că aliaţii lor nu le fac 


vreun pocinog. Aruncă o privire în sus, la drapelul stacojiu, 
care se unduia pe catargul cu trepied. Probabil că a fost 
suficient de insidios pentru a-i induce în eroare pe cei de 
la Contact Vizual. 

In strălucirea albastră, crucea şi zvastica se detaşau cu 
claritate pe steag. 

- Dacă deschidem acum focul, trezim jumătate de 
litoral. Şi s-ar mai putea să-l prindă şi pe Thomas cu ai lui 
în larg, înainte de acostare. Işi scărpină bărbia, urmărind 
cu ochii mijiţi celălalt vas. Foarte încet înainte, v-aş ruga. 
Aruncaţi şi câteva tampoane peste bord, ca şi cum am 
aştepta vizitatori. 

Îl căută din ochi pe Gregson. 

- Avertizează-i pe cei din Regală. Va trebui să se mişte 
repede. Spune-i lui Sparks să rămână pe frecvenţa de 
ascultare. Dacă nenorociţii ăştia încep să transmită, 
deschidem focul. După aia încercăm să-i luăm pe Thomas 
şi pe amicul tău şi să ne cărăm dracului de-aici. 

Tonul lui Goudie nu suna prea încrezător, gândi Frazer. 
Când o să se lumineze, avioanele aveau să-i descopere 
înainte ca ei să fi putut ajunge prea departe. Cu cât se 
gândea mai mult, cu atât planul de atac i se părea mai 
şubred. Presupunând că şalupa de patrulare nu era acolo, 
cum aveau să scape? 

- lată-i! spuse Goudie. Vorbise atât de liniştit, de parcă 
ar fi urmărit un banc de peşti. Sunt hotărâți să arunce o 
privire schoonerului, ce v-am spus eu? 

- Credeţi că ne vor verifica pe noi? Sau poate numărul 
de înmatriculare? 

- Mă îndoiesc. Cu carnajele din Africa de Nord şi cu 
trupele care se retrag în orice poate pluti, chiar şi germanii 
or fi daţi peste cap. li va interesa însă ce facem noi tocmai 
aici, la nord de insulă. 

Lăsă să-i scape un oftat, în vreme ce o voce metalică 
reverberă în spaţiul tot mai restrâns dintre nave. Goudie 
apucă megafonul şi-l scutură deasupra capului, pentru a 
da de înţeles că era defect. 

Frazer auzi o bufnitură atunci când capacul unei lăzi din 
cală se ridică şi se dădu la o parte. Atmosfera era atât de 


încordată, încât abia mai puteai să respiri. 

La tunul cel mai apropiat, marinarul din post se lăsă un 
pic în jos, astfel încât gurile de foc să fie îndreptate exact 
înspre ambarcaţiunea care se apropia. Unul dintre germani 
făcea semne către lumina strălucitoare. 

- Vrea să-l stingem. Goudie desfăcu butonul de la tocul 
pistolului. Nu putem să ne opunem, nu-i aşa? 

De câte ori procedase Goudie în maniera asta? se 
întrebă Frazer. Era incredibil, aiuristic, felul în care 
duşmanii se expuneau, fără nici un om postat la singurul 
lor tun. Unul dintre ei gesticula şi căuta să fie auzit peste 
vuietul motoarelor şi pleoscăitul apei prinse între cele 
două carene. Metri, apoi zeci de centimetri; Frazer îşi 
putea simţi inima zvâcnind mai taie chiar decât motoarele. 
Două frânghii şerpuiră prin dreptul luminii strălucitoare şi 
marinarii britanici le fixară cu dibăcie. 

Apoi auzi un țipăt de alarmă strident. Ceva sau cineva 
le trădase în mod accidental adevărata identitate. Pe 
punte detunară două focuri de pistol şi zdrobiră paravanul 
pe partea exterioară. Marinarii italieni, atât de relaxaţi cu 
o clipă în urmă, smuceau cu frenezie de parâmele care-i 
ţineau legaţi pe duşmani. Atunci, lui Frazer i se înfăţişă 
cea mai terifiantă privelişte. Comandoul năvăli din 
ascunzătoare într-un vârf de lance mut, ucigaş. Dinţii şi 
ochii le străluceau în lumina proiectorului, iar feţele 
înnegrite nu făceau decât să contribuie la senzaţia de 
coşmar. 

Italienii păreau să se nărui în fata lor, pe măsură ce 
aceştia se revărsau pe punte. Ici şi colo, sclipea uneori 
câte un pumnal de comando. Cei doi germani ieşiră din 
cabina de cart cu mâinile ridicate; totul durase doar trei 
minute. 

- Stingeţi proiectorul! 

Când fasciculul muri, era de parcă ai fi orbit. 

- Deschideţi-i sabordurile şi asiguraţi-vă că leşurile se 
scufundă o dată cu ea, strigă Goudie. Dacă vine s-o caute 
vreo patrulă, vor găsi doar schoonerul. Cu ceva noroc, vor 
crede că a fost o altercaţie între şalupă şi oarece terorişti. 

Locotenent-comandorul nu se răsuci atunci când un 


urlet groaznic sfâşie liniştea. 

Frazer tocmai fusese pe punctul să întrebe de cei doi 
germani. Ştiu că nu mai avea rost acum. | se făcu greață. 

- Mai bine noi decât sicilienii, mă-nţelegi, spuse Goudie. 
Nenorociţii ăia ar face-o să dureze mai mult dacă ar pune 
mâna pe ei. 

Privi comandoul sărind înapoi la bord. Parâmele fură 
desfăcute. 

- Bine lucrat. Fără pierderi. Se uită la ambarcaţiunea 
italiană, care începea deja să ia apă, ducându-se la fund. 
Acum trebuie să recuperăm timpul pierdut. La naiba cu 
precauţia, daţi drumul schoonerului ăluia amărât şi cu 
toată viteza înainte! Dacă nu l-am fi avut, cred că nemţii 
ar fi lansat o alarmă radio. 

Frazer transmise ordinele corespunzătoare şi se miră 
cum de vocea îi rămânea atât de calmă, pe când corpul îi 
tremura de protest şi repulsie. Uitându-se din nou la 
Goudie, văzu că acesta zâmbea, ca de o glumă spusă în 
particular. 

Verifică busola şi bâjbâi pe drumul spre cabina de cart. 
În jurul lui, coca tremura şi zdrăngănea, în vreme ce 
motoarele lucrau la turație maximă. Se gândi la vasele 
abandonate, care se îndepărtau tot mai mult la pupa, unul 
dintre ele cu echipajul mort încă la bord. Frazer îşi aduse 
aminte de căpitanul Levantului atunci când una dintre 
navele de escortă ale convoiului fusese prinsă moţăind de 
către un bombardier german. Aceasta se rupsese în două 
în timp ce manevra cu toată viteza. Rămăseseră puţini 
supraviețuitori. 

Căpitanul comentase: „Vigilenţă. Nu trebuie să iei de 
bun nimic. Dacă o faci, te-ai dus la fund." 

Echipajul şalupei de patrulare tocmai plătise pentru 
lipsa vigilenţei. 

Archer urcă pe punte, iar Frazer ieşi din cabina de cart; 
îl zări pe sublocotenentul înalt ţinând un ceas de mână la 
ureche, încruntat de concentrare. Când acesta lăsă mâna 
în jos, canadianul văzu că avea obrazul mânjit de sânge. 
Din doi paşi, traversă puntea şi-i smulse ceasul. 

- Încă n-am decăzut într-atât, încât să jefuim cadavre! 


Şi i-l aruncă peste bord. 

Văzu ochii lui Archer aprinzându-se ca două luminiţe 
gemene. Auzi apoi bubuitul înfundat al unei explozii. | se 
păru chiar că aceasta a atins carena, ca o lovitură sub 
centură. 

Goudie, care urmărise mica dramă cu ceasul, vorbi 
calm: 

- Păstrează-te pentru duşman. Cred că balonul este pe 
cale să se spargă. 


5. RAIDUL 


Anenby se ghemui în genunchi şi aruncă o privire în 
sus, la pilonul gol din oţel. Nu aveau încă nici un cablu şi 
locotenentul presupuse că, o dată ce inginerii germani îşi 
vor fi terminat munca, acesta urma să fie primul dintr-un 
şir de astfel de stâlpi care să traverseze insula. 

Matelotul Weeks veghea în vreme ce locotenentul 
deschise trusa şi îşi orândui cu dibăcie sculele pe 
pământul aspru. Soldatul aştepta în apropiere, cu ochii pe 
silueta alburie, aproape monolitică, a noii uzine electrice. 
Aceasta părea să nu se sinchisească de comenzile scurte 
şi de partizanii care se împrăştiau spre oraş, gonind de le 
sfârâiau călcâiele, pentru a asigura acoperirea. 

Allenby pipăi pământul de sub genunchi. Era ca piatra; 
în ciuda vecinătăţii lui cu marea, nu dădea nici un semn 
de umezeală. 

- Doar un picior al pilonului va fi de ajuns, zise 
locotenentul. 

Găsi că îi era uşor să se concentreze asupra muncii pe 
care o avea de făcut, să ignore faptul că se afla efectiv pe 
un teritoriu ostil. Poate că mai târziu... Îşi simţi buzele 
încordându-i-se în vreme ce strângea legătura firului pe 
care i-l desfăşura Weeks. S-ar fi putut să nu existe nici un 
„mai târziu". Se întrebă cum se descurca Frazer şi încercă 
să revadă în minte harta şi planşa pe care le studiase 
ultima dată. La cincizeci de kilometri est de Palermo se 
afla o mare garnizoană germană. Era al naibii de ciudat că 
nu prinseseră încă de veste despre raid. Allenby îşi 
controlă gândurile care-i bântuiau prin minte. Trebuia să 
se concentreze. Asta era slujba lui. Ceilalţi se vor fi ocupat 
de-ale lor. 

Maiorul Thomas alergă aproape chircit pe o potecă 
îngustă şi se uită ţintă în jos, la el. 

- Gata? 

Allenby dădu aprobator din cap, fără să ridice privirea. 


Se lumina tot mai mult cu fiecare clipă. Digul şi şalupa de 
patrulare erau invizibile de-aici, iar satul se zărea ca o 
învălmăşeală de contururi palide. Dar asta nu avea să 
dureze prea mult. 

- Aproape, răspunse el răspicat. Am de gând să dobor 
pilonul ăsta peste şinele de cale ferată. Mai durează un 
minut. 

Thomas bombăni şi duse binoclul de noapte la ochi. 

- Partizanii spun că sătenii s-au ascuns sau au plecat pe 
deal. 

Allenby se uită la soldat. 

- Continuă. 

- Am fost aici acum câteva săptămâni, adăugă maiorul. 
Părea să simtă nevoia de a vorbi cuiva. Căpitanul şalupei 
de patrulare n-a mai aşteptat să se producă debarcarea şi 
a trecut de partea noastră. Ne va duce la locul de 
întâlnire. 

Soldatul se întoarse săltând pe marginea digului. Un 
zâmbet îi brăzdă faţa înnegrită. 

- S-a făcut, domnule. 

Se lăsă la pământ şi banduliera de piele i se ridică de 
pe umărul vestonului, lăsându-l pe Allenby să vadă 
însemnul de armă al trupelor de geniu. 

- Şi tatăl meu a fost genist, se pomeni vorbind 
locotenentul. 

Genistul îl măsură din priviri, curios, dar nu răspunse. 

Thomas gesticula spre câteva siluete care goneau; una 
dintre ele, îmbrăcată în familiarul cojoc de oaie, se opri 
alunecând. Maroca se putea mişca repede atunci când îşi 
punea mintea cu ceva. 

- Mi s-a părut că am auzit o împuşcătură, spuse acesta. 

Maiorul nu luă în seamă şi-i şopti ceva printre dinţi 
partizanului bondoc. 

- Carabinierii sunt în clădirea cea nouă, spuse apoi cu 
voce tare. Când au fost tăiate firele - îi aruncă lui Maroca o 
căutătură furioasă -, i-au acoperit pe ingineri. 

- Atunci, să moară împreună, murmură italianul. 

- Va fi zdravănă, interveni Allenby. Vă sugerez să vă 
puneţi la adăpost. Cu pământul ăsta atât de tare, 


detonarea va mătura totul în cale. 

Thomas îl privi caustic. 

- Ştiu ce misiune ţi-am dat, locotenente! 

Weeks îşi scoase cagula şi îşi puse mâinile la urechi, iar 
Allenby zise: 

- Să-i dăm drumul. 

Explozia se declanşă ca o lovitură de trăsnet şi păru să 
treacă o veşnicie până să se poată respira, din cauza 
prafului şi a fragmentelor tăioase de piatră şi nisip ce 
plouau peste ei. Allenby simţi pământul scuturându-se sub 
trupul său şi pricepu că pilonul se prăbuşise. După ce se 
redresă, văzu conturul vag al acestuia răsturnat - într-o 
încâlceală de grinzi îndoite - peste linia ferată cu 
ecartament redus. 

- Azi nu mai circulă trenurile! spuse Weeks candid. 

Thomas făcu semn cu pistolul automat şi, împreună cu 
Maroca şontâcăind pe lângă el, se grăbi pe potecă înspre 
clădirea nouă de beton. 

Allenby îşi pierdu răsuflarea atunci când o dâră subţire 
de un verde strălucitor spintecă aerul, coborând din vârful 
palidei construcţii: auzi trasoarele ricoşând pe pietre, 
asemenea unor viespi furibunde. 

- E groasă rău! exclamă Weeks. 

Armă  pistolul-mitralieră şi lovi cu podul palmei 
încărcătorul, să se asigure că e fixat bine. 

Allenby aşteptă ca genistul să culeagă de pe jos unul 
dintre săculeţe şi să se lase pe vine, în vreme ce alte 
focuri, ceva mai sporadice, şuierau pe deasupra capetelor 
lor. Respectivii, oricine or fi fost ei, nu puteau vedea nimic 
prin bezna şi praful învârtejit. Insă, o dată cu revărsatul 
zorilor, avea să le fie uşor să-i ţintuiască locului pe 
atacatori şi să aştepte sosirea ajutoarelor. 

Allenby îşi şterse buzele cu dosul palmei. Clădirea ar fi 
trebuit să fie goală, iar oamenii lui Maroca să se fi ocupat 
de gărzi; când colo... Il trase pe Weeks de mânecă. 

- Pe-aici. Trebuie să ajungem mai aproape. 

Matelotul făcu un gest cu capul. A 

- Al dracului talmeş-balmeş a mai ieşit! In mod 
surprinzător, surâse. Să mai ai încredere în armată, ei, 


domnule? 

Acum se auzeau Împuşcături dinspre sat, iar Allenby 
zări aşchii de beton sărind din zidul înalt, pe măsură ce 
acesta era izbit de gloanţele partizanilor. 

Thomas se întoarse din nou, cu respiraţia întretăiată şi 
chinuită. 

- Voi executa foc de acoperire, locotenente. Du-te acolo 
şi plasează o încărcătură la colţ. Aruncă o privire la ceas. 
Puşcaşii marini trebuie să fie pe poziţii la ora asta. Ar fi şi 
timpul, ce naiba! 

Allenby se târî mai departe de-a lungul resturilor de 
piatră şi echipament de construcţie abandonat. 

Auzi ţipătul unui om în agonie şi resimţi acel sunet ca 
pe o lovitură. Căută să nu se gândească la apropierea 
pericolului şi a morţii. Işi repetă de nu ştiu câte ori că era 
obişnuit cu asta. Nimic nou. 

- Nu sunt ferestre, domnule, spuse Weeks. 

Allenby încercă să-şi dibuie iarăşi trusa. Dacă Goudie ar 
fi fost aici, ar fi zis: „Floare la ureche!" 

li făcu semn soldatului. 

- A doua încărcătură. lute! 

Genistul se târî lângă el. 

- Uitaţi acolo, domnule. O gaură în zid. 

Fusese lăsată probabil cu intenţia de a asigura accesul 
cablurilor electrice. 

Allenby se lipi de zid şi urmări cum soldatul îngrămădea 
explozibilul în acel loc. La un moment dat, privi în sus şi 
văzu marginea peretelui conturându-se pe fundalul 
cerului. Acesta era încă şi mai deschis la culoare, dar pătat 
de nori joşi, ca nişte scuturi care mai întârziau o clipă 
zorile. 

- Ar fi de ajuns doar un suflet curajos, să privească 
peste creasta zidului. O grenadă ne-ar rezolva pe 
amândoi, spuse locotenentul. 

- S-a făcut, domnule. 

Locotenentul auzi strigăte de deasupra; în italiană, nu în 
germană. De ce ar fi contat atât de mult? 

- Partizanii s-au retras, constată Weeks, uluit. Trebuie să 
ne acopere! 


Allenby privi în jur. Stând lipit de perete era ca şi când 
ai fi fost prins într-o cursă. Strânse din dinţi şi simţi 
molozul dintre ei, la fel ca în ziua aceea când îl scoseseră 
de sub dărâmături, după ce explodase mina. 

- N-avem timp să ne gândim la cine ştie ce planuri 
complicate. Vor veni peste noi dintr-o clipă într-alta. 
Aprinse un fitil cu bricheta, şi flacăra lui străluci ca un far 
în lumina cenușie. Fugi! 

Se împleticiră pe pantă la vale ca nişte beţivi. Lui 
Allenby i se păru că îi văzuse pe Thomas şi pe alţi câţiva 
împrăştiindu-se înspre cele mai apropiate adăposturi. 

Explozia se declanşă mai mult ca o bufnitură înfundată, 
în comparaţie cu prima, care doborâse pilonul. Allenby 
auzi dărâmăturile venind în cascadă şi antrenând schelăria 
şi un malaxor într-o avalanşă în miniatură. 

- Acum! Atacaţi! zbieră Thomas. 

Glasuri şi împuşcături răsunară în jurul ridicăturii de 
pământ. Locotenentul îi zări pe unii dintre oamenii lui 
Maroca forțând din nou înaintarea şi trăgând în timp ce 
alergau. De undeva se auzi sunetul strident al unui fluier şi 
Weeks spuse cu năduf: 

- Cei din Regală, binecuvântaţi fie ei! 

Marele bac Siebel era mascat de un istm proeminent, în 
spatele căruia Allenby ştia că se găsea debarcaderul 
nou-construit. Thomas trecu în fugă pe lângă ei, strigând: 

- Au pierdut cincisprezece minute! 

Allenby oftă. Doar atât? | se păruseră ore întregi. 

Alte siluete ghemuite se repeziră înspre el; le identifică 
imediat. Aparţineau Detaşamentului Regal de puşcaşi 
marini. Aduceau noi cantităţi de explozibil şi trupurile le 
erau deşelate de povară. 

Locotenentul făcu un semn cu capul. 

- Urmaţi-mă! 

Era ciudat să te gândeşti că, în cazul în care vasul de 
pescari ar fi fost scufundat mai înainte ca ei să fi putut 
ajunge la țărm, aceşti oameni ar fi încercat să facă totul 
pe cont propriu. 

Împuşcăturile deveniră din ce în ce mai rare şi mai 
dezordonate, şi Allenby auzi bubuiturile puternice ale 


grenadelor pe care oamenii lui Maroca le aruncau înspre 
clădire. Un puşcaş marin, un caporal, spuse: 

- Când doriţi, domnule, noi suntem gata. 

Glasul lui suna încordat, sălbatic, asemenea unui cal 
care adulmecă sângele. 

Allenby se căţără peste mormanul de beton prăbuşit, cu 
ochii şiroindu-i de lacrimi din cauza prafului şi a fumului 
înţepător, produs de armele de mână. Văzu conturul 
marilor generatoare, cu pasarela care se întindea în jurul 
lor în clădire; zăceau acolo două cadavre. 

Thomas puse mâna pe braţul său şi-l întrebă aspru: 

- Poţi s-o faci? 

Allenby zări o siluetă fugărită, îmbrâncită şi mătrăşită 
pe pasarelă de câţiva partizani. lşi mută privirea 
dintr-acolo atunci când ţipetele omului se înecară într-o 
bolboroseală. 

- Nu seamănă cu instalaţia pe care au descris-o cei de 
la Spionaj, răspunse gâtuit. Va fi nevoie de o încărcătură 
mult mai mare. Se uită la caporal. Aduceţi imediat cele 
două pachete roşii! | se adresă apoi lui Thomas: îmi va lua 
o jumătate de oră, vedeţi dumneavoastră... 

Maiorul îl pironi cu privirea, cu faţa atât de apropiată 
de-a lui Allenby, încât acesta îi putea simţi efectiv furia. 

- O jumătate de oră? Nemţii vor fi aici în cel mult zece 
minute! 

Un om veni alergând prin fum şi-i sporovăi ceva lui 
Thomas la ureche. 

- Avem necazuri cu şalupa de patrulare, rosti maiorul pe 
un ton neutru. Mă voi ocupa eu de asta. Apoi vorbi încet, 
răspicat, de parcă s-ar fi temut că Allenby nu va prinde 
semnificaţia cuvintelor sale: Căpitanul ambarcaţiunii şi-a 
închipuit, probabil, că raidul a ieşit prost. 

Locotenentul îl privi ţintă. 

- Asta cred şi eu, după cum decurg lucrurile! Se uită în 
jur atunci când un alt țipăt înspăimântător îi sfredeli nervii 
ca un fier înroşit în foc. Nu-i puteţi controla pe sălbaticii 
ăştia? 

Thomas făcu un pas înapoi şi, din întâmplare sau în 
mod voit, lăsă gura ţevii pistolului automat îndreptată spre 


pântecul lui Allenby. Weeks şi soldatul se holbară la armă 
cu o nelinişte subită, de parcă nu le-ar fi venit să creadă 
că era posibil aşa ceva. 

- Tu ai grijă de misiunea ta. Eu mă voi ocupa de vas. 

Ochii îi străluceau ca nişte pietre preţioase pe faţa 
înnegrită. 

Apoi se răsuci pe călcâie şi plecă. 

Allenby aşteptă până ce simţi că putea să articuleze din 
nou cuvintele. 

- Du-te şi ajută-i pe ceilalţi cu încărcăturile, Weeks! 

Se simţea rău din pricina celor văzute şi a furiei 
neomeneşti a lui Thomas. 

Genistul aruncă două săculeţe pe umăr şi-l urmă pe 
Allenby mai adânc în construcţia încă neterminată. 

Praful şi fumul din interior ascundeau binevoitoare o 
parte din carnaj, însă acolo unde grenadele îi făcuseră 
fărâme pe apărători, urme mari de sânge mânjeau pereții 
ca nişte spectre încremenite. In lumina slabă, sângele 
arăta ca gudronul. 

Allenby se apucă de lucru; mintea i se lupta cu trăirile 
nemai-încercate până atunci, concentrându-se asupra 
trebii pe care o cunoştea atât de bine. 

Auzi pe cineva dibuind drumul către el şi, fără să se 
uite, ştiu că este Maroca. 

- Spune-le oamenilor tăi să evacueze satul. Toată lumea 
afară! 

ltalianul nu răspunse nimic şi locotenentul se răsuci pe 
genunchi, adăugând cu duritate: 

- În clipa asta! 

Câţiva puşcaşi marinari ţâşniră pe lângă ei, pentru a 
aşeza încărcăturile suplimentare lângă instalaţia acoperită 
de praf. Allenby îi urmări cum le potriveau şi le fixau unde 
trebuia. 

- Altfel, îi voi arunca în aer pe toţi ai noştri, conchise el. 

Grupul de soldaţi se pierdu în masa celorlalţi, iar 
Allenby auzi ţăcănitul mitralierelor şi al puştilor. Dar ăsta 
nu părea un lucru important sau care să-l privească pe el 
în vreun fel. 

Maroca rânji, încercând să râdă: 


- Glumeşti, hî? 

- Nu glumesc deloc. 

Locotenentul se sculă în picioare şi-l văzu pe Weeks 
ridicând ameninţător automatul. Germanii ar fi putut să 
apară pe drumul de coastă în orice clipă, cu condiţia să nu 
fi fost complet surzi. 

Maroca îşi plimbă privirea de la grămada de explozibil la 
colacii de fitil de la picioarele lui Allenby. 

ltalianul scutură din cap. 

- Eşti nebun. Se mai îmblânzi puţin în clipa în care 
locotenentul se aplecă deasupra detonatoarelor. Voi face 
tot ce pot. 

Allenby se năpusti de-a lungul pardoselii şi-l apucă de 
haina împuţită. 

- Sunt oamenii tăi, pentru numele lui Cristos! Nu-ţi mai 
pasă? 

Maroca se smuci şi o luă la goană din clădire, de parcă 
s-ar fi aşteptat ca englezul să-l împuşte fără cruţare. 

Allenby îşi privi mâinile destul de ferme. Era detaşat. 
Poate că dăduse colţul, după cum se spunea atunci când 
treceai dincolo de limită. Speriat de bombe. Gândul îl făcu 
să zâmbească, dar se controlă instantaneu. Dacă voi 
începe să râd, nu voi fi în stare să mă mai opresc. 

Un marinar se holbă prin gaura din zid şi-l văzu stând 
lângă explozibile. 

- E timpul s-o ştergem! spuse acesta, cu privirea 
aţintită la explozibil. Pe bac sunt pregătiţi să aprindă 
fitilurile cu efect întârziat în momentul în care daţi 
comanda, domnule. 

Alte împuşcături şi o pală mare de foc pe ridicătura de 
pământ, acolo unde un trasor atinsese cine ştie ce 
rezervor de carburant. 

Allenby se uită în sus, spre nori. Brusc, se făcuse ziuă. 
Cenuşie, răcoroasă, dar ziuă. 

Gloanţele şuierau prin clădire şi locotenentul îl văzu pe 
soldat căzând cu faţa la pământ fără nici un scâncet. 

Weeks fugi să-l ajute, dar Allenby îl opri. 

- Degeaba. Stai pitit! 

În scurta sa viaţă văzuse destui oameni morţi, ca să 


recunoască un cadavru. 

Dintr-o dată, se treziră singuri în toată construcţia, cu 
excepţia cadavrelor. Chiar şi marinarul se făcuse nevăzut. 
Allenby se scutură pentru a se aduna. Uitase să întrebe de 
Frazer. Se uită la soldatul mort, cu faţa tuciurie şi zdrobită 
în cădere. Cine era? 

Weeks vorbi încurcat: 

- Aud un vehicul, domnule, mai mult ca sigur un tanc 
ori un transportor pe şenile de-al Pirpiriilor. 

Allenby  încuviinţă din cap. Auzise şi el zornăitul 
îndepărtat al şenilelor. Şi i se spusese să instaleze 
încărcături cu efect întârziat. Germanii aveau să la scoată 
fitilurile în câteva minute, mulţumită maiorului Thomas şi 
afurisiţilor lui de aliaţi. 

- Dă fuga jos, la dig, Weeks, şi spune-le că voi detona 
încărcăturile chiar eu. Când explodează, declanşează-le pe 
cele de pe bac, ne-am înţeles? 

Weeks nu se mişcă şi nici măcar nu lăsă capul în jos 
atunci când un glonţ se izbi de instalaţia din spatele lui. 

- Rămân cu dumneavoastră, domnule. Pentru orice 
eventualitate. 

Allenby se repezi la el furios, dar se potoli brusc. 
Aceeaşi încredere calmă pe care i-o arătase şi Hazel. Pe 
care o avusese până în ultima clipă. 

- De ce nu? 

Începu să desfăşoare firul, cu Weeks ţinându-se după el 
tot drumul. 

Se auzeau acum mai multe împuşcături, mitraliere de 
un alt tip, probabil cele de pe şalupa de patrulare. Ce-ar fi 
fost să plece ambarcaţiunea fără ei sau italienii să-i 
trădeze şi să treacă de partea inamicului, împiedicându-i 
să fugă? Thomas s-ar pierde pe ţărmul insulei cu Maroca şi 
partizanii lui, iar comandoul... Se înfioră. Germanii ar fi 
fără milă după cele întâmplate. 

- E suficient de departe, domnule. 

Allenby îngenunche din nou. Zări cu coada ochiului o 
licărire de argint: marea. Ar fi trebuit să fie albastră, aşa 
cum arată întotdeauna în pliantele turistice şi în poveşti, 
gândi vag Allenby. 


- Sunteţi bine, domnule? 

Allenby îşi îndesă şapca pe cap. larăşi Poliţia Militară. 

- l-am dat drumul. 

Apăsă comutatorul şi lăsă capul în jos, în vreme ce 
coasta erupea într-un potop de piatră şi beton. Când, în 
final, fumul se împrăştie, clădirea era redusă la jumătate 
din înălţimea ei, iar interiorul se prăbuşise peste noile 
instalaţii, asemenea unui mormânt profanat. 

Allenby ridică privirea. 

- Să dea naiba! 

Weeks se grăbi în urma lui, cu urechile încă asurzite de 
explozie. Dar nu avea ochi decât pentru Allenby. 
Locotenentul palid şi ciudat de hotărât, care arareori 
zâmbea, dar care găsise timp să salveze câţiva sicilieni 
puturoşi atunci când propria-i viaţă se afla în cumpănă. 

Weeks zări capătul digului; doi puşcaşi marini morţi 
erau târâţi spre şalupa amarată. Cu toţii avuseseră mari 
şanse să fie ucişi. Dar marea era acolo, şi pentru matelot 
doar asta conta acum. 

Locotenentul Frazer scrută pe deasupra paravanului de 
pe punte pământul ce părea să pivoteze în dreptul prorei. 

- Cârmele! Păstraţi cursul! 

Auzi murmurul de răspuns al lui Ives şi-i mulţumi lui 
Dumnezeu pentru calmul de până atunci al acestuia. 

Opriseră motoarele doar o singură dată, pentru a lăsa la 
apă o barcă încărcată cu doisprezece puşcaşi ce urmau 
să-l întâlnească pe Thomas şi să preia comanda şalupei de 
patrulare italiene. In ciuda concentrării, desfăşurarea 
lucrurilor nu-i dădea pace. Totul fusese prea natural, fără 
să le treacă prin gând că italienii ar putea să-şi schimbe 
vederile. Zări dâra trasorului pe dig şi auzi răpăitul 
gloanţelor care împroşcau pontonul de lemn, unde luase 
poziţie detaşamentul de puşcaşi marini. 

Un planton aflat la prora teşită strigă: 

- Barjă ancorată drept în faţă! 

- Cu toată viteza înapoi ambele! 

Puntea se scutură sub reacţia imediată a motoarelor. 

Locotenent-comandorul Goudie îşi feri într-o parte 
chipul slab, răstindu-se: 


- Treceţi mai departe! 

- Stop maşina tribord! Frazer se încleştă cu mâinile de 
paravan, căutând să-şi potolească nervii. Jumătate înainte 
la babord, cincisprezece la tribord. 

Vasul înainta într-o rână, asemenea unui crab, către 
locul unde trebuia să se găsească noul debarcader şi 
cheiul de mărfuri. Frazer simţi flancul bacului strivindu-se 
de vasul amarat, iar apoi trăgându-l după el, cu odgoanele 
prinse pe după cârmă. 

- Jumătate înainte ambele! 

- S-a-nţepenit cârma, domnule, răspunse Ives. 

Goudie i se alătură lui Frazer şi zise încet: 

- Acum nu mai contează. Ridică vocea: Fiţi pregătiţi la 
prora! Archer, condu-i cât poţi de repede pe aceşti oameni 
la țărm! 

Canadianul încercă să nu-şi umezească buzele cu limba. 
Ştia că unul dintre mitraliori se holba la el, cântărindu-şi 
probabil şansele proprii de supravieţuire. 

Se gândi la Allenby. Mai era în viaţă, sau zăcea undeva 
acolo, rănit grav de explozie? 

Prima fusese oricum puternică, însă a doua păruse şi 
mai amenințătoare. De parcă erupsese un vulcan. 

- Schoonerul ăla se îndreaptă spre mare, domnule! 
strigă plantonul. La pupa-babord! 

Canadianul nu avea nevoie de binoclu. Partizanii o 
tuleau. Sau cel puţin o parte dintre ei. 

Goudie îi aruncă o privire. 

- Stop motoarele! 

Veni mai aproape ca să nu-i audă ceilalţi şi aşteptă 
până ce Frazer dădu ordinele de aducere a bacului priponit 
înspre promontoriu. Apoi, rosti cu şoapte controlate cu 
greu: 

- Schoonerul este preţios pentru ei. Nu înseamnă că îşi 
salvează pielea personală! 

Frazer urmări prora, care se proiecta peste capătul 
neterminat. ca un nas cârn, al debarcaderului. Aici, 
duşmanul amenaja un chei pentru încărcarea şi 
descărcarea navelor rapide cu provizii. Mărfurile urmau să 
fie transportate mai departe pe şosea sau pe calea ferată. 


- Îmi închipuiam că RAF-ul ar fi rezolvat-o mai ca lumea 
cu un atac nimicitor cu bombe la sol. 

Goudie se uită la el. 

- După ce o ştergem noi, oamenii ăştia rămân să se 
descurce singuri. N-am vrea ca sicilienii să-şi amintească 
faptul că bombardierele noastre au ras de pe faţa 
pământului satul lor, este? 

Incordarea canadianului crescu atunci când bacul se 
strecură lângă betonul alburiu. Când încărcăturile din cală 
urmau să explodeze, probabil că aveau să distrugă oricum 
tot acest loc. Işi analiză sentimentele şi propria-i nepăsare 
îl surprinse. Era războiul în stare pură, nu privit prin vizorul 
vreunui tun ori aruncător de bombe. Văzuse o sumedenie 
de oameni inocenți, care muriseră în raidurile aeriene 
efectuate asupra oraşelor Liverpool şi Southampton, 
înşiruiţi pe pământ până ce li se săpa groapa comună. Ei 
bine, acum era rândul celorlalţi. 

- Stop maşinile! Mecanicul-şef cu ajutoarele lui, pe 
punte! strigă el. 

Oamenii săreau pe țărm, în frunte cu sublocotenentul 
Archer cu pistolul în mână. 

Frazer văzu cum restul puşcaşilor marini dădu buzna să 
debarce. Cu toate acele explozii, era de aşteptat ca 
inamicul să reacționeze în curând. 

Comandorul se putea ocupa de cei de-aici, dar era puţin 
probabil să facă faţă unei divizii Panzer de la Palermo. 

Motoarele fură reduse la tăcere şi locotenentul auzi 
zgomotul împuşcăturilor şi comenzile strigate cu voci 
guturale. Restul atacatorilor se îndrepta în fugă către dig 
şi spre drumul de pe coastă. Ives cobori de la timonă şi, cu 
un gest mecanic, şterse de praf cadranul busolei cu 
mâneca. 

Frazer zâmbi. 

- E timpul să mergem. 

ÎI zări pe ERA”, împreună cu cei doi fochişti, 
grăbindu-se pe marginea punţii înguste. Le era oare sortit 
să cadă cu toţii prizonieri, sau şi mai rău? Chibzuise 
adesea asupra posibilităţii de a fi împuşcat, aruncat în aer 
sau scufundat. In Atlantic era un lucru destul de banal. Dar 


prizonier? Să fii împuşcat ca un criminal era complet 
altceva. 

- Fiţi gata să vă lăsaţi la pământ în orice clipă, spuse 
Goudie. Ar putea avea câteva santinele prin preajmă, în 
ciuda acestui rahat. 

Colegul mitraliorului scoase capul din cală, cu şapca 
aşezată în continuare sub unghiul de înclinație 
regulamentar. 

- Totul e gata de detonare, domnule, comunică el, cu 
voce foarte calmă. 

Frazer îşi scoase şapca şi îşi trecu degetele prin păr. 
Poate că în fond avusese dreptate comandantul 
Levant-ului atunci când se referise la această brigadă. 

Un marinar veni în fugă spre ei, mutându-şi privirea de 
la subofiţerul Gregson la Goudie. 

- Tocmai l-am văzut pe domnul Allenby, domnule. 
Gâfâia, vorbind cu respiraţia întretăiată. O să arunce 
singur în aer toată aşezarea. A rămas cu el matelotul 
Weeks. 

Goudie îl luă din scurt: è 

- Şi maiorul Thomas, cât de departe-a... Işi controlă 
neliniştea bruscă. Trebuie să pornim imediat încărcăturile 
cu efect întârziat. Când ăştia de aici o să sară în aer, cu 
siguranţă vom avea musafiri. 

Frazer îl apucă pe marinar de braţ. 

- În ce stare se află, omule? Nu ştie ce risc îşi asumă? 

Acesta ridică din umeri, fericit că era departe de locul 
exploziei. 

- Ca piatra, domnule, aşa era. Mai mare minunea. 

- Eu voi aştepta aici, în caz că... spuse canadianul. 

Goudie îi făcu marinarului semn cu capul să plece şi-l 
trase pe Frazer deoparte. 

- N-avem timp de gesturi eroice. Te duci pe dig şi preiei 
comanda vasului. Dacă mai este întreg, adăugă el cu 
amărăciune. De-asta eşti aici. De rest mă ocup şi hotărăsc 
eu, ne-am înţeles? 

Frazer îl privi cu furie. 

- Cum spuneţi, domnule. 

Locotenent-comandorul vorbi aproape ca pentru sine: 


- Mereu încearcă să-şi demonstreze câte ceva. Apoi, 
către subofiţerul Gregson, care aştepta: Când, sau mai 
bine-zis dacă vom ajunge să debarcăm pe continent, în 
ltalia, va trebui să învăţăm să-i urâm pe ticăloşii ăştia dacă 
vom vrea să trecem şi dincolo de afurisitele astea de 
plaje! y 

Gregson îşi stăpâni un rânjet. Il cunoştea pe Goudie de 
suficientă vreme pentru a recunoaşte semnele. Un bun 
ofiţer, dar un nemernic dacă-i treceai pe dinainte. Nu uita 
niciodată nimic. 

Un marinar care şezuse pe explozibile îl strigă: 

- Ce părere ai de asta, PO? 

- Eu n-am niciodată păreri, fiule. Las gânditu' pe seama 
cailor, că au capu' mai mare, mă-nţelegi. 

Marinarul, în vârstă de optsprezece ani, oftă. Stâlp de 
cazarmă, vai de capul lui de ruginit! N-avea ce căuta aici 
cu noi. 

Frazer o luă de-a lungul debarcaderului. Două cadavre 
zăceau întinse pe spate, lângă o gheretă de pază vopsită 
în dungi. Armele şi cizmele li se furaseră, iar unul dintre 
ele părea să se holbeze la Frazer, implorându-l parcă să-i 
redea viaţa. Amândouă aveau gâtul tăiat. Canadianul se 
duse cu gândul la pumnalele lucitoare de pe puntea 
vasului de patrulare italian. Le simţea suficient de 
aproape, ca vederea lor să-i transmită forţa şi groaza pe 
care le provocau. 

Locotenentul îl văzu pe Archer, împreună cu doi 
marinari înarmaţi, ducându-l pe unul dintre puşcaşi. 
Acesta era uşor rănit, cu un braţ imobilizat de un bandaj 
trecut pe după gât. In ciuda evidentului pericol prin care 
trecuse, o ţigară îi atârna nonşalant în colţul gurii. 

Sublocotenentul îl privi pe Frazer cu prudenţă. 

- Ne ducem la şalupă, domnule. 

- Da. Este obiectivul cel mai important. 

Unul dintre marinari îşi răsuci uşor capul pentru a trage 
cu urechea. 

- Tancuri pe drum, domnule! 

Archer se uită la el. 

- În orice caz, unu sigur. Gesticulă cu pistolul. Asta era 


tot ce ne mai lipsea, naibii! 

O mână de puşcaşi din Marina Regală trecu în fugă pe 
lângă ei, unul făcându-i semn cu degetul mare ridicat 
camaradului lor rănit. 

- Doi de-ai noştri şi-au luat-o! Coborâm înspre dig! 
strigă acesta. 

Frazer pomi mai departe, luptându-se ca ochii şi 
urechile lui să accepte pocnetul ameninţător al 
împuşcăturilor şi faptul că detaliile de teren ieşeau mult 
mai clar în evidenţă la lumina cenuşie. Într-o oră avea să 
fie ziuă în toată puterea cuvântului, indiferent de grosimea 
păturii de nori. Dacă reuşeau să urnească şalupa de 
patrulare din loc, aceasta urma să scoată cel mult 
optsprezece noduri pe oră, cu condiţia să nu fi fost 
sabotată cumva. Revăzu în grabă harta cu ochii minţii. N- 
aveau să ajungă prea departe înainte ca Pirpiriii să pună 
mâna pe ei. 

Dădu colţul limbii de pământ în care inginerii 
constructori săpaseră debarcaderul şi văzu digul, iar 
înspre capătul lui, şalupa de patrulare, la care se aşteptau 
să fie primiţi cu braţele deschise. 

Toată lumea ştia că, o dată ce Aliaţii aveau să debarce 
în Sicilia, iar apoi în Italia, singurii italieni care ar rămâne 
loiali Germaniei ar fi cei aflaţi de cealaltă parte a liniei 
frontului. Maiorul Thomas îl convinsese probabil pe 
căpitanul ambarcaţiunii că va fi bine recompensat pentru 
brusca lui schimbare de simpatie. 

Archer păşea lângă el. 

- S-a terminat, spuse acesta. Au capturat-o. 

Frazer grăbi pasul. Era ceva straniu în legătură cu 
Archer. Sunase dezamăgit că nu putuse să participe. 

Un puşcaş marin cu faţa înnegrită, cu pistolul-mitralieră 
la subsuoară, îi întâmpină pe cei doi ofiţeri de marină cu 
un chiot. 

- Vă stă la dispoziţie, domnilor. Cei de la Contact Vizual 
sunt deja postați. 

Frazer urcă la iuţeală pe puntea vasului. Acesta era 
suplu şi grațios, dar armat numai cu două tunuri cu ţeavă 
dublă. Câţiva marinari le verificau deja şi le reîncărcau 


magaziile. Unul dintre ei, pe care Frazer îl recunoscu a fi 
singurul lor semnalizator, cobora pavilionul, cu un picior 
trecut peste unul dintre italienii morţi. 

- Preia comanda, sublocotenent! 

Se trezi că asculta încordat. Aşteptând acea ultimă 
explozie şi întrebându-se ce era cu noul său prieten. 

Archer făcu semn cu pistolul. 

- Lăsaţi numai câte o parâmă. Pregătiţi-vă de ridicat 
ancora. 

ERA-ul şi cei doi fochişti ai săi dădură fuga sub punte şi, 
după numai câteva minute necesare acomodării cu 
camera motoarelor vasului capturat, aduseră carena la o 
vibraţie încurajatoare. 

Frazer privi într-una dintre cabine; era plină de hârtii şi 
documente oficiale. Căpitanul vasului, cam de-o vârstă cu 
el, zăcea pe scaunul său, cu un pistol într-o mână. În ciuda 
faptului că un glonţ îi zburase jumătate de creier, mâna 
cealaltă îi rămăsese încleştată pe fotografia înrămată a 
unei tinere. Fusese oare un sentiment de ruşine sau de 
onoare cel care îl oprise, în ultimul moment, să treacă de 
partea atacatorilor? 

Zgomot de paşi pe dig şi vocea incisivă a lui Goudie: 

- Pirpiriii sunt în sat! Toate armele îndreptate spre 
capătul digului. 

Îl găsi pe Goudie în micuța cabină de cart în care Ives şi 
tânărul semnalizator păreau să ocupe tot locul. 

Locotenentul se uită la el. 

- Doar nu-l părăsiţi pe Allenby? 

Goudie aruncă o ocheadă ceasului de la mână. 

- Încărcăturile cu efect întârziat vor exploda în 
cincisprezece minute. Vrei să sari şi tu în aer o dată cu 
ele? 

- Am lăsat câte un odgon la prora şi la pupa, domnule, 
interveni Archer. 

Frazer privi în jur după vreun aparat de bord, dar nu 
exista decât un telefon. ERA-ul răspunse instantaneu, de 
parcă ar fi fost lipit de el. 

- Bune motoare, domnule! Numai să daţi comanda şi 
cuplez toată viteza. 


Frazer privi ţintă prin geamul cabinei de cart. Îl simţea 
pe Ives la timonă şi putea să audă respiraţia neregulată a 
lui Goudie. 

Era destul de rău să părăseşti o navă torpilată într-un 
convoi. Dar chiar şi atunci încercai să faci câte ceva. 

- Aştept, rosti calm Goudie. 

- Cu maiorul Thomas cum rămâne? 

- Oh, el rămâne cu partizanii, nu ţi-am spus? 

- Nu, nu mi-aţi spus. 

Se răsuci brusc atunci când două dintre geamurile 
cabinei de cart se făcură ţăndări de sus până jos, 
împroşcându-i cu cioburi pe cei care ţineau dedesubt de 
parâmă. 

Coca se ridică şi se precipită spre dig. O clipă, Frazer 
crezu că fuseseră loviți de focul artileriei. Voci se 
amestecau prin larma asurzitoare, iar locotenentul zări 
pământul de pe culmea de lângă sat înnegrit brusc de fum 
şi fragmente care zburau prin aer. 

Nimeni şi nimic nu putea supravieţui după aşa ceva. 

Goudie părea să nu-şi poată desprinde privirea de pe 
norii învârtejiţi de fum. 

- Asta ne lasă ceva mai puţin de zece minute, aşa că 
ridicaţi ancora şi fixaţi capul spre nord. Altfel am putea fi 
prinşi de vreo baterie de coastă înainte de a apuca să 
schimbăm cursul către locul de întâlnire, spuse el, 
recăpătându-şi stăpânirea de sine. 

Frazer traversă puntea; ochii îl înţepau de atâta căutare 
disperată. Îşi aduse aminte de chipul palid al lui Allenby, 
acolo, în buncăr, după ce vorbise cu wren, şi apoi, când îl 
luase la el acasă, ca să-i prezinte pe-ai lui. 

- Daţi drumul frânghiei din faţă şi eliberaţi prora! 

Ridică receptorul şi aşteptă să răspundă ERA-ul. 

- Uitaţi-i că vin, domnule! strigă semnalizatorul. 

Frazer privi ţintă. 

- La loc comanda! Luaţi-i la bord! 

Atunci când marinarii dezlegară de la bintă ultima 
parâmă şi când motoarele începură să transforme valurile 
în spumă, Allenby îşi croi drum în cabina de cart, cu Weeks 
după el. 


Goudie îl privi impasibil. 

- Ai întârziat. 

- A trecut şi pe la bac, domnule, se băgă în vorbă 
Weeks. Ca să se asigure că amorsele sunt montate corect. 

- Cursul fixat pe nord-nord-vest, domnule, anunţă Ives. 

Frazer îşi trecu braţul pe după umerii lui Allenby. Acesta 
era plin de praf şi de gunoi. 

- Nebun nenorocit, puteai să mori aici la a doua 
încărcătură! 

Allenby privi pieziş la chipul fără expresie al lui Goudie. 

- Nici o şansă. Amorsa era pusă prost. 

Mai târziu, când şalupa de patrulare, cu căpitanul mort 
ce atârna în scaun, neluat în seamă de nimeni, îşi croia 
drum cu toată viteza, despicând apa la prora în două 
valuri înspumate, oamenii auziră explozia încărcăturii 
finale. În larg era prea multă ceaţă pentru a putea vedea 
ceva, dar zgomotul păru să zăbovească asemenea unui 
tunet zguduitor pe deasupra dealurilor. 

Allenby se duse în spatele cabinei de cart şi privi în sus 
la pavilionul alb, pe care semnalizatorul îl găsise chiar în 
fişetul cu pavilioane al italienilor. Să-l fi folosit oare şi ei tot 
pentru a induce în eroare? 

- Sper să se fi salvat, spuse el. 

Ştia că alţii de-acolo n-aveau să înţeleagă, chiar dacă 
Weeks va relata mai târziu istoria cu lux de amănunte. 
Cum îl ameninţase pe conducătorul partizanilor că îl 
aruncă în aer dacă refuză să-i avertizeze pe săteni. Ei ar fi 
făcut-o pentru noi? Zâmbi, şi faţa i se destinse, fără nici un 
semn se oboseală. Puțin probabil. Dar meritase. 

Urmări pământul mistuindu-se printre stropi şi ceată, 
apoi o rază de soare care reuşise să străpungă norii joşi. 
Era ca şi când ai fi dezamorsat o mină şi ai fi făcut-o 
inofensivă. După ce terminai, după toată sudoarea 
neliniştii şi frica înfiorătoare, nu doreai decât să fii singur. 

Pierdut în mijlocul celorlalţi, în vreme ce nava străbătea 
marea agitată, Allenby era tot solitar. 

Zări doi pescăruşi cum se roteau pe deasupra 
catargului. Am făcut-o. Am reuşit încă o dată. 


6. O NOAPTE DE POMINĂ 


Soarele strălucea necruţător pe deasupra corturilor şi 
vehiculelor recuperate ale Detaşamentului naval 75. În 
micul golf, mulţimea diverselor nave, printre care şi şalupa 
de patrulare italiană capturată, lâncezea aproape 
nemişcată. Doar catargele şi structurile superioare păreau 
să se mişte, în vreme ce navele moţăiau la soare. 

Allenby îşi trase cozorocul şepcii mai pe ochi şi privi 
lung la vasele ancorate în port, întrebându-se cum era 
posibil ca atâţia oameni să stea ascunşi într-un asemenea 
loc sterp. 

Se uită la şalupa de patrulare italiană şi îşi aduse 
aminte cum el şi Weeks fuseseră ridicaţi la bord în ultima 
clipă, când nava se afla pe picior de plecare. Ce sălbatică 
exultare îl cuprinsese în momentul în care fusese bătut pe 
umeri şi felicitat în gura mare! Acum părea mai mult un 
vis, cu unele frânturi vii şi înspăimântătoare, cu altele 
amestecate şi vagi. Fuga lor din sat se petrecuse fără 
vreun incident. Asta era şi mai greu de înţeles decât faptul 
că ajunseseră pe poziţii nereperaţi. Tocmai la timpul 
stabilit, două distrugătoare puternice şi câteva nave de 
alimentare pentru bombardierele cu rază mare de acţiune 
făcuseră cerc în jurul lor, pentru a le asigura întoarcerea la 
bază. In clipele acelea, Allenby apreciase escortarea lor ca 
pe o evidenţiere a importanţei, ca pe un gest care să 
marcheze ceea ce înfăptuiseră ei. 

Goudie aşteptase până ce şalupa de patrulare fusese 
amarată şi abia apoi începuse să pună preţ pe astfel de 
idei. 

Se  descurcaseră bine, dar adevăratul motiv îl 
constituise distragerea atenţiei inamicului de la o altă 
parte a coastei siciliene, nu spusese care, unde să se 
poată descărca în voie arme şi muniții pentru grupul 
principal de partizani. „Au nevoie de armament ca de aer. 
La oameni ca Maroca..., scuipase el numele italianului,... 


n-ai cum să te-aştepţi să lupte cu puşti de vânătoare şi 
lopeţi." 

Coasta nord-africană o dată zărită, Frazer oprise 
motoarele şi îi înmormântase pe italienii care muriseră pe 
mare. Allenby se întreba dacă mai ştia cineva că, înainte 
de a-l arunca pe căpitan peste bord, canadianul îi băgase 
fotografia soţiei sau a prietenei sub uniformă şi-i închisese 
nasturii. 

Allenby ridică marginea pânzei de cort şi intră 
aplecându-se. Aerul dinăuntru îl întâmpină ca într-un 
cuptor. 

Frazer stătea uşor înclinat deasupra unei oglinzi şi se 
bărbierea cu maximă concentrare. Nu avea decât 
sandalele în picioare şi englezul îl văzu apucând la 
repezeală un prosop şi trecându-şi-l în jurul trupului bine 
făcut. Făcuse un gest automat, fără a se simţi stânjenit. 
Allenby îl mai văzuse o dată şi îi ştia arsura mare de pe 
şold, asemănătoare unui pergament aspru. 

Frazer sesiză expresia de pe chipul camaradului său şi 
ridică din umeri. 

- Din obişnuinţă. Scuză-mă. 

Allenby se aşeză pe patul de campanie şi se uită la el. 

- Cum ai căpătat-o? 

De obicei, englezul era retras, chiar timid, în ciuda 
pericolului zilnic pe care-l accepta ca pe un lucru de la 
sine înţeles. Dar, prin firea lui, Frazer făcea să pară uşoară 
până şi destăinuirea unei confidente. 

- Căpitanul nostru a încercat să treacă prin dreptul unei 
nave incendiate în timpul unui convoi spre vest. Merita să 
te afli sub comanda unui om ca ăsta. Deţinea două stele, 
ca şi noi acum. De obicei trecea drept al naibii de grijuliu, 
un as în mânuirea vasului. Poate pentru că era vorba de 
un cargou. Naviga tot sub pavilion canadian şi probabil 
cunoştea pe cineva de la bordul acestuia. Işi scutură 
briciul în nisip. În fine, cert este că ne-am izbit de el, iar 
apoi ne-a izbit o dată şi marea; ne-am aprins şi noi. 
Privirea i se pierduse în depărtare, dincolo de Allenby. 
Părea să se fi întors acolo, în Atlanticul rece, unde 
combustibilul ardea, iar oceanul înghiţea bărci de salvare 


şi oameni cu sălbăticie. Până la urmă am fost cules. Deşi 
n-au scăpat prea mulţi. Işi dădu jos prosopul şi examină 
carnea brutalizată cu un sentiment asemănător urii. Se 
spune că am avut noroc. Cred că am avut. Zări scrisoarea 
din mâna lui Allenby. Veşti de-acasă, norocos amărât! 

Englezul încercă s-o ascundă. Nu i se părea corect ca el 
să primească vreo scrisoare şi Frazer nici una, cu lunile, 
chiar dacă, până la urmă, se bucurau amândoi de ea. 

- De la maică-mea. 

Frazer se şterse pe obraji cu prosopul făcut şomoiog. 

- E-n ordine? 

- Tata nu se simte prea bine. 

Era ciudat că mama lui menţionase asta. De obicei scria 
despre cum se „descurcau", conform exprimării ei. 

- Insistă să-şi facă garda la pompierii voluntari. Să-şi 
aducă prinosul. Gura i se strâmbă într-un zâmbet trist. 
Nu-i uşor doar cu un singur picior. 

Frazer se aşeză lângă el şi-l privi gânditor. 

- Nu poate fi prea distractiv să stai în fiecare noapte pe 
acoperişul vreunei fabrici sau mai ştiu eu unde şi să te uiţi 
după bombele incendiare, ei? 

Allenby dădu din cap aprobator. Probabil că era bolnav 
pe bune. Altfel, mama sa ar fi trecut faptul sub tăcere. Ca 
să nu-i pricinuiască lui griji. 

- Mă întreb cât ne vor mai tine aici, zise Frazer. Îmi vine 
s-o iau la goană pe țărm, unde-oi vedea cu ochii. Chiar şi 
Sousse ar avea farmec după groapa asta de gunoi. 

Allenby se uită la el. 

- Nu mi-ar displăcea ideea. 

- Ai vreo prietenă în Anglia, Dick? îl întrebă Frazer 
liniştit. 

Allenby se ridică în picioare ca pentru a aranja marginile 
pânzei de cort. 

- Nu în mod special, adică... adică nu ceva stabil. Se 
uită disperat la Frazer. lar mă port aşa, Keith. Nu, n-am nici 
o prietenă. O notă de îndrăzneală se strecură în glasul lui. 
Am avut câteva ocazii, dar nu pe cea care trebuia. 

Frazer încuviinţă din cap. 

- Ca şi mine. Simt că, într-un fel sau altul, nu mă 


integrez. 

Allenby îşi mută privirea. Canadianul, cu înfăţişarea şi 
cu situaţia lui, n-ar trebui să întâmpine nici o dificultate. 
Dacă însă avea şi sentimente puternice pentru persoanele 
respective, asta era altă poveste. Allenby nici măcar nu 
atinsese vreo fată, în afară de nişte îmbrăţişări nereuşite 
în cine ştie ce cinematograf şi de acea apropiere 
periculoasă de soţia ofițerului comandant. Chiar şi acum îl 
mai treceau sudorile când îşi aducea aminte. 

Nici unul dintre camarazii săi nu părea să aibă vreun 
necaz de acest fel, se gândi el. li ascultase pe marinari şi 
mai ales pe cei aflaţi de gardă, în lungile zile în care 
dragau mine. De câte ori se întorceau la bord după o 
permisie, oamenii îşi trâmbiţau cuceririle. Familiştii păreau 
a fi mai învederaţi decât alţii. Poate că se temeau în sinea 
lor să nu contracteze vreo boală îngrozitoare. Marinarii 
făceau chiar şi glume pe socoteala acestora. „A luat o 
doză" ori „a luat barca din mers"... nu erau impresionați 
de riscuri. In cabinele de cart, subiectul fusese acceptat ca 
atare. Dacă vreun ofiţer era scos subit din circulaţie, se 
spunea despre el că „s-a dus pentru o vreme la Vila 
Trandafirilor". Halal nume pentru o clinică VD:**! 

- Vom pleca în curând în Sicilia, zise Allenby. Se spune 
că peste tot sunt masate trupe şi nave de desant. 

Frazer răspunse cu amărăciune: 

- Marina lui Prothero nu prea văd să se înghesuie, nu 
eşti de acord? 

Marginea pânzei de cort se dădu la o parte şi 
locotenent-comandorul Goudie păşi înăuntru. Arăta de 
parcă străbătuse pe jos kilometri întregi, iar pantalonii 
scurţi kaki i se înnegriseră de transpiraţie. 

Cu excepţia comunicărilor şi a chestiunilor de rutină 


34 Venereal Diseases - boli venerice (n. tr.). 

33 Engine Room Attendant - mecanicul de întreţinere din camera motoa- 
relor (n. tr.). 

31 Navă germană, rapidă şi dotată cu tunuri şi lanstorpile. Prescurtare 
de la enemy boat (n. red. el.) 

32 Tun antiaerian de diferite calibre, denumit după cartierul Oerlikon 
(unde a fost fabricat iniţial) al oraşului Zurich (n. red. el.) 


zilnică, acesta fusese văzut mai rar. Avea o figură 
tensionată şi era mereu cu capsa pusă. 

Remarcă goliciunea lui Frazer cu o grimasă. 

- Ar fi de preferat să te îmbraci. Altfel, unii băieţi o să 
creadă că voi doi sunteţi pe felie. 

Allenby se îmbujoră. 

- E doar o glumă nevinovată, Dick, spuse Frazer pe un 
ton neutru. Le scoateţi pe bandă, nu-i aşa, domnule? 

Goudie se aşeză pe o cutie. 

- Dă-mi ceva de băut, dacă eşti bun. 

Allenby îi turnă un pahar ras cu gin simplu. Rămase 
uluit de modul în care locotenent-comandorul îl dădu pe 
gât. 

- Strângeţi-vă echipamentul, zise într-un târziu Goudie. 
Tot. Ne mutăm. 

Întinse paharul să i-l mai umple o dată. 

- Pot îndrăzni să întreb încotro? vru să ştie Frazer. 

- Plecăm peste două ore, aşa că nu e nici un pericol 
dacă vă spun. Îşi mută privirea de la unul la celălalt. 
Mergem în Gib”. Ne duc yankeii cu avioanele lor. 

Frazer se ridică în picioare. 

- Veniţi şi dumneavoastră? 

Goudie sorbi ginul aproape cu sălbăticie. 

- Se pune la cale ceva mare. Mai mult ca sigur. 

- Bine, rosti Allenby. 

Ceilalţi doi îşi întoarseră privirile spre el şi locotenentul 
se uită în pământ. 

- Mie... mie îmi place mult în Gib, bâigui acesta. 

Goudie izbucni în râs. 

- Nu te ataşa prea mult de el, băiete. Mă îndoiesc că 
vom zăbovi pe-acolo. În regimentul ăsta există tendinţa 
de-a o lua din loc la prima comandă. 

Starea de spirit se schimbă din nou. 

- În orice caz, împachetaţi-vă efectele şi fiţi pregătiţi. O 
să trimit câţiva oameni să vi le încarce când soseşte 
camionul. Îşi şterse gâtul şi-şi examină cu dezgust 
degetele ude. A dracului căldură! Pun pariu că ăia din 
Afrika Korps sunt al naibii de fericiţi să se care de-aici. Nu 
m-ar mira ca la ora asta să le fi rezolvat pe toate 


fecioarele oacheşe din Napoli. 

Allenby se abţinu de la orice comentariu. Goudie nu 
prea mai avea haz. Nici un haz. 

- Mă duc să-i dau lui Archer vestea cea bună, spuse 
locotenent-comandorul. 

- E necesar? bombăni Frazer. 

- Duc lipsă de ofiţeri buni. Zâmbi, dezvelindu-şi dinţii 
foarte albi pe chipul bronzat. Şi în plus nu e aşa de 
închipuit ca unii. 

Plecă şi umbra sa profilată pe pânza cortului se retrase 
în lumina puternică a soarelui. 

Frazer îşi pipăi inconştient arsura. 

- Nenorocitul! spuse el calm. Ce l-o fi făcând să se 
poarte aşa câineşte? 

- intenţionează să ţi se gudure la picioare. 

Frazer surâse. 

- Atunci să ştii că i-a reuşit de minune. 

Allenby cercetă cu privirea cortul lor mic şi îşi aminti de 
clipele petrecute la baza zidului uzinei, când îl părăsise 
orice speranţă de a mai revedea acest loc. Il urmări pe 
Frazer, care îşi îndesa lucrurile într-o valiză. Părul ciufulit îi 
venea în ochi. Aveau să fie în continuare împreună, 
indiferent de ce urma să li se mai întâmple. _ 

Ajunseră în Gibraltar chiar înainte de apusul soarelui. In 
ciuda palidei lumini crepusculare, atunci când avionul 
supraaglomerat coti şi plonjă abrupt înspre pista de 
aterizare, li se înfăţişă o privelişte impresionantă. In peisaj, 
banda de beton nu părea să ocupe mai mult loc decât o 
blană de lemn. 

Cu creasta ei colţuroasă, poleită de lumina soarelui 
scăpătat, Stânca arăta ca un simbol al indestructibilităţii, 
creând în sufletul oamenilor senzaţia de trăinicie. Străzile, 
şi ele, dădeau impresia de ceva compact: o masă uriaşă 
de figuri în kaki şi albastru îşi petreceau la întâmplare 
permisiile de dinaintea viitoarei ofensive, iar apoi a 
următoarei. În afară de câteva femei maure, înfofolite din 
cap până-n picioare, nu păreau să existe prea multe 
reprezentante ale sexului opus, deşi Allenby auzise că ar fi 
fost nişte wren. Dacă era aşa, atunci ele aveau de unde 


alege, se gândi bărbatul cu invidie. 

Goudie ieşi în trombă dintr-un mic birou şi privi nişte 
marinari care cărau bagajele. 

- E aici. Trebuie să ne ducem imediat la el. 

- Cine, domnule? întrebă Allenby. 

Goudie scutură din umeri. 

F Şeful. 

Il urmară până la un camion kaki. 

- Probabil că Prothero a avut un avion numai pentru el, 
fără înghesuială, ei? constată Frazer. 

Allenby zâmbi. 

- La cât e de mare... 

Frazer, care vizitase Stânca de câteva ori atunci când 
făcuse parte dintr-un convoi de cursă lungă spre Ceylon şi 
fusese nevoit să realimenteze în Gibraltar, îi arătă lui 
Allenby fortificațiile şi tunurile grele. Dar, pătrunzând mai 
adânc în sistemul de apărare, se văzu obligat să admită că 
era complet derutat. In cele din urmă, ajunseră într-un 
coridor, unul dintre multele tunele care, în decursul anilor, 
fuseseră săpate adânc în Stâncă. 

Aici era răcoare, după transpiraţia, praful şi disconfortul 
din avionul al cărui pilot trebuie să fi fost la vremea lui cu 
siguranţă cascador. 

Li se examinară în mod repetat permisele, fiind 
cercetaţi de priviri curioase; Frazer se pomeni 
întrebându-se câţi alţii fuseseră aduşi în acest loc, ca nişte 
miei la tăiere. 

Gazdele îi poftiră într-un birou puternic luminat, cu 
pereţii netencuiţi, pavoazaţi cu hărţi şi fotografii aeriene. 

Comandorul Aubrey Prothero le veni în întâmpinare şi 
dădu mâna cu ei în ordinea strictă a gradelor. 

Era îmbrăcat în alb, iar pantalonii scurţi pe talia sa 
masivă lăsau impresia că ar putea fi folosiţi pe post de 
cort. 

Mai era prezent un al doilea ofiţer, un căpitan plin, cu 
DSO:*şi alte decoraţii pe uniforma imaculată. Slab, cu o 
figură de vultur şi palid, în comparaţie cu Prothero, de 
parcă n-ar fi văzut decât rareori lumina zilei. 

Comandorul îl prezentă cu gravitate: căpitanul Jocelyn 


Heywood, şef de cabinet pe lângă ofiţerul de comunicaţii, 
însărcinat cu Operațiunile Speciale. 

Frazer îl studie. Era o persoană importantă, aşa că orice 
misiune li s-ar fi încredinţat era pe măsură. 

Se întrebă cum se simţea Prothero sub comanda unuia 
din armata regulată, în legătură cu care fusese atât de 
intransigent la prima lor întâlnire. 

Se aşezară cu toţii, Prothero pe marginea unui birou. 
Probabil că nu avea încredere în scaunele tapiţate. 

Căpitanul Heywood spuse: 

- Am citit toate rapoartele despre recenta voastră 
operaţiune. Pentru unii, a fost prima, zise el, oprindu-şi 
privirea o clipă asupra lui Allenby. Rezultatele s-au dovedit 
satisfăcătoare în majoritatea privinţelor, iar pierderile 
minime. 

Allenby ascultă vocea calmă, potolită, a căpitanului în 
timp ce acesta se referea la trăsăturile principale ale 
raidului. Însă în mintea lui îi revedea pe genistul secerat 
printre ruine, pe inginerul din tabăra duşmană înjunghiat 
de partizani pe pasarelă şi pe cei doi puşcaşi marini care 
muriseră pe dig. Minime. Doar atât. 

- Totuşi - Heywood îl privi scurt pe Prothero -, sunt 
câteva aspecte pe care vreau să le menţionez. Dumneata, 
locotenent Frazer, ai fost refractar la ordinul de a pomi la 
drum fără să aştepţi revenirea domnului Allenby. 
Încăpăţânarea dumitale ar fi putut pune în pericol întreaga 
operaţiune. Loialitatea este cea mai frumoasă calitate a 
unui bărbat. Relaţiile personale care devin prea puternice 
sunt cu totul altceva. Să ţii minte asta, da? 

Fără să se întrerupă, se întoarse spre Allenby. 

- Dumneata n-ai fost de acord cu maiorul Thomas, mi 
se pare. 

Allenby se îmbujoră. 

- Am crezut că procedează nebuneşte, domnule. Nu 
puteam să apăs pur şi simplu un detonator şi să arunc în 
aer un sat întreg. Erau oameni în casele-alea..., spuse el 
cu o voce stinsă. 

Heywood clătină din cap. 

- Aşa mi-am şi închipuit. Dar te aflai acolo cu o treabă, 


la care te oferiseşi voluntar. Îl săgetă cu privirea pe Goudie 
şi adăugă tăios: Maiorul Thomas a făcut şi el un raport 
amănunţit. 

Goudie îi susţinu furios privirea. 

- Nu-mi dau nici mucii pe ce-a spus Thomas! 

Prothero se lăsă în faţă. 

- Ce-ai zis? 

Locotenent-comandorul răspunse fără sfială: 

- Îmi pare rău, domnule, dar omul ăsta, Thomas, e atins 
zdravăn. E un ucigaş. Am fost cu el destulă vreme ca să 
văd câtă plăcere îi face. 

Frazer se uită la căpitan, aşteptându-se să explodeze 
sau să dea ordin ca Goudie să fie arestat pentru ieşirea lui 
necontrolată. 

În schimb, Heywood întrebă: 

- De când eşti dumneata la Operațiunile Speciale? De 
optsprezece luni, mi se pare. lar înainte de asta te-ai 
dovedit un ofiţer curajos şi plin de resurse, atât aici, cât şi 
în Canal”. Mai mult nici că se putea cere de la un om. 

Goudie îl privi fix, fără expresie. 

- Dacă vreţi să spuneţi că am nevoie de odihnă, 
domnule, că am luat-o razna... 

- Eu sunt cel care decide ce va trebui sau nu va trebui 
făcut, da? Se aplecă uşor, confirmând cu aceeaşi voce 
foarte calmă: îmi place iniţiativa. Dusă prea departe, 
devine insubordonare sau mai rău. 

Îi făcu semn cu capul lui Prothero. 

- Continuă, dacă eşti amabil. 

Comandorul se uită la cei trei ofiţeri cu ochii lui mici, 
strălucind periculos pe fata sa viguroasă. 

- Luna viitoare. Aliaţii vor debarca în Sicilia - 
Operaţiunea Husky”. 

Îşi căută din priviri superiorul, ca şi cum s-ar fi aşteptat 
ca acesta să-i pună sub semnul îndoielii încrederea pe 
care o arăta în privinţa reuşitei. 

Sau poate, se gândi Frazer, încerca să dreagă ceea ce 
stricase Goudie, prin izbucnirea lui, ori chiar modul în care 
Thomas se ocupase de raid. 

Prothero continuă cu vocea sa puternică: 


- Germanii vor ţine cu dinţii de fiecare metru de 
pământ, aşa cum au făcut întotdeauna. Aliaţii lor, în 
schimb, indiferent de ce gândeşte Mussolini, o dată pusă 
în mişcare linia frontului, abia vor aştepta să treacă de 
partea cealaltă. 

Frazer se gândi la tânărul ofiţer italian pe care îi 
înmormântaseră în mare. Vor fi fost mulţi ca el. lar fata din 
fotografie, ce avea să se aleagă de ea? 

- Cei care vor da tonul prin exemplul lor trebuie să fie 
conducătorii politici şi corpul ofiţerilor. Li se cere un curaj 
pe măsura convingerii că vom câştiga runda finală. Căci 
dacă stăpânii lor germani descoperă ce au de gând, 
Gestapoul va avea grijă să fie pedepsiţi prompt şi 
îngrozitor. 

Căpitanul Heywood se aşeză picior peste picior, ca şi 
cum ar fi devenit nerăbdător. Prothero prinse apropoul. 

- Există un astfel de ofiţer din comanda efectivelor, 
despre care se spune că şi la ora actuală e ţinut de 
Gestapo sub observaţie. Un ofiţer cât se poate de 
respectat, provenind dintr-o veche şi aleasă familie 
italiană. E vorba de generalul Gustavo Tesini, a cărui 
divizie a fost una dintre puţinele care s-au distins la 
începutul campaniei din Africa de Nord, înainte ca Rommel 
să apară pe scena deşertului. 

Frazer se trezi încruntându-se. Războiul din Mediterana, 
mai ales partea la care participase armata de uscat, era 
ceva despre care el doar citise. Şi totuşi, numele 
generalului i se părea familiar. 

Ochii lui Prothero sclipeau ca nişte cioburi de sticlă. 

- M-am gândit că s-ar putea să-ţi aminteşti. Generalul 
Tesini este sau a fost prieten cu tatăl tău. Am înţeles că 
obişnuiau să se ia la întrecere în cursele pe mare. 

Frazer încuviinţă din cap, uimit de volumul de 
cunoştinţe al lui Prothero. 

- Da, domnule. L-am întâlnit de două ori, pe vremea 
când tatăl meu concura pe Onondaga. Cred că era cu vreo 
doi ani înainte de izbucnirea războiului. 

Prothero făcu semn cu bărbia lui ascuţită, ieşită în afară 
ca un colţ cenușiu. 


- Acela. Dacă îşi manifestă făţiş suspiciunea faţă de 
germani, în primul moment prielnic, întreaga armată 
italiană va dezerta în favoarea cauzei noastre. Ar fi ca şi 
cum s-ar răzvrăti Rommel împotriva lui Hitler! 

- Surse demne de încredere m-au informat că este 
pregătit să vină aici, spuse Heywood. Dar asta trebuie să 
se întâmple înainte de... ăă... Operaţiunea Husky. Altfel, 
gestul va fi interpretat ca un act de prudenţă din partea 
generalului, motivat de interese personale. 

Prothero reluă pe un ton morocănos, supărat de 
întrerupere: 

- Generalul Tesini e mult prea important pentru nemți, 
pentru a se lua măsuri contra lui. Deocamdată. Deţine o 
mică insulă în largul coastei nord-estice a Sardiniei, căci 
este un om bogat, cu pământuri şi case răspândite prin 
toată Italia. Dar insula a fost totdeauna locul în care s-au 
retras el şi familia lui. Acolo se va afla, va trebui să se afle, 
când vă veţi duce să-l luaţi. 

Goudie îşi îndreptă spinarea. 

- Al naibii de departe, domnule. 

Heywood rosti cu dezinvoltură: 

- Aici, în Gibraltar, sunt două canoniere pregătite pentru 
SBS. Se intenţiona folosirea lor într-o altă misiune, dar 
asta a devenit cea mai presantă. Sunt prevăzute cu 
rezervoare suplimentare de carburant, iar fiecare echipaj 
este ales pe sprânceană. O dată ce veţi fi complet 
instruiți, veţi duce cele două nave la Tunis. La o viteză 
economică, ar trebui să fiţi acolo în aproximativ două zile 
şi jumătate. Cercetă pe rând chipurile lor imobile. Asta-i 
tot timpul pe care vi-l pot acorda ca să vă familiarizați cu 
vasele şi cu echipajele lor. Privirea i se opri asupra lui 
Goudie. Eşti cel mai experimentat comandant de MGB pe 
care îl avem. Va rămâne la latitudinea ta. 

Frazer cercetă trăsăturile încordate ale 
locotenent-comandorului. Heywood ar fi putut să 
gândească altfel, dacă ar fi fost la curent cu amărăciunea 
acestuia şi cu faptul că era, în mod evident, împins până 
dincolo de limitele lui. 

- Generalul a emis doar o singură pretenţie, adăugă 


căpitanul. Să-i aduceţi familia şi unele efecte personale, 
altfel nu vine, ne-am înţeles? 

Goudie se uită la Frazer şi făcu o grimasă. 

- De ce nu? Cu cât mai mulţi, cu atât mai vesel. 

- Dacă ceva merge prost cât sunteţi acolo, generalul nu 
trebuie să fie capturat în viaţă de către duşmani, este 
clar? zise liniştit Heywood. 

- Absolut, domnule, veni răspunsul 
locotenent-comandorului. 

Heywood se ridică în picioare pentru prima dată. Era 
foarte înalt. 

- Alte comentarii? Aruncă o privire la ceasul de perete. 
Am o şedinţă de cabinet în cincisprezece minute. Doriţi să 
mă întrebaţi ceva? 

- Satul, domnule. Au scăpat sicilienii după explozie? se 
interesă Allenby. 

Căpitanul îl măsură impasibil cu privirea. 

- O vreme, locotenente. Apoi au sosit trupele SS şi au 
executat cincizeci de persoane de sex masculin - bărbaţi şi 
copii. 

Allenby se uită pierdut prin camera luminată. 

- Oh, Dumnezeule! 

- Ei n-aveau nici un amestec, comentă Frazer. Nici un 
afurisit de amestec! 

Goudie îşi luă şapca mototolită şi se uită ţintă la ea. 

- Asta îi va face pe sicilieni şi pe italieni să-i urască şi 
mai mult pe nemți, nu-i aşa, domnule? Afişă un zâmbet 
searbăd. Sau asta era ideea de la bun început? 

Heywood păşi spre uşă. | se adresă lui Prothero: 

- Atunci, peste zece minute. 

Comandorul îl aşteptă să iasă şi le vorbi celor doi 
locotenenţi: 

- Mergeţi să vă aranjaţi. Am instruit un cadet să vă 
conducă să mâncaţi şi să vă spălaţi. 

Când uşa se închise în urma lor, îl auziră pe Prothero 
mugind: 

- Nu permit un asemenea comportament, m-ai auzit? 
Nu dau doi bani pe faptul că eşti un afurisit de erou, asta 
nu mă-ncălzeşte cu nimic! În caz că raidul ar fi ieşit prost, 


maiorul Thomas v-ar fi dus pe toţi într-un loc sigur, pe 
dealuri... Tu ai fi fost în stare s-o faci? 

Cadetul tuşi discret, iar Allenby şi Frazer îl urmară de-a 
lungul a încă unui tunel săpat rudimentar. 

- A terminat Şeful? 

Încremeniră amândoi şi Frazer exclamă: 

- Cunosc această voce! 

Apăru de după colţ, dintr-un coridor, cu cămaşa albă 
fantomatică pe fundalul peretelui de stâncă. Le întinse 
mâna. 

- Ce mod de-a te întâlni! 

Ofiţerul secund Lynn Balfour, cu părul ei roşcat abia 
ascuns de tricornul cu calotă albă, se uită de la unul la 
altul. 

- Trebuia să-mi fi trecut prin minte, spuse Frazer, 
simțindu-se dintr-o dată stângaci şi penibil. 

Nu se aşteptase s-o întâlnească aici, deşi era cât se 
putea de evident că pe ea nu o surprinsese acest lucru. 

- Sunt nevoită să mă duc la treburi, zise ea. Avem mult 
de muncă. Ne cam daţi de lucru aici, la Cartierul General. 
Redeveni serioasă. Mă bucur că vă simţiţi bine. Amândoi. 

- E vreo şansă să-ţi iei liber o oră? întrebă canadianul. 
Să mergem la masă, eventual? 

Ea îl măsură din priviri, gânditoare. 

- Mă îndoiesc. Aş putea încerca... Păru să ezite. Dar nu 
sunt prea sigură, trebuie... 

- Mă rog, mai gândeşte-te, da? 

Ar fi dorit s-o atingă, s-o apere de ceea ce-o sfâşia 
sufleteşte. 

- Ce mai face wren intendent cu care am..., întrebă 
liniştit Allenby. 

Femeia îl privi. 

- Joanna? E bine, răspunse ea în grabă. 

- Eu o iau înainte, Keith, i se adresă Allenby tovarăşului 
său. 

Îi zâmbi apoi către wren. 

- Mi-a părut bine să vă revăd. 

Femeia se uită lung după el. 

- Sărmanul om! încă se simte vinovat. 


- L-ai făcut să se simtă mult mai bine. Observă cum 
stăpânirea ei de sine se năruii într-o clipă şi adăugă cu 
blândeţe: l-ai spus cum o cheamă, n-ai înţeles? Acum, fata 
a căpătat realitate. Cineva la care să ţină dacă se mai 
întoarce acasă. 

Ea făcu un uşor pas înapoi, cu buzele întredeschise. 

- Nu spune asta! Te rog, nu vorbi aşa! 

- Îmi pare rău. Zău. Dar sunt realist. 

Nişte voci răsunară de-a lungul coridorului; Prothero şi 
Goudie, care, aparent, râdeau împreună. 

- Probabil că s-au cinstit, zise locotenentul. 

Nu sesiză brusca durere din ochii ei albaştri. r 

- Chiar nu pot veni la întâlnire diseară, spuse femeia. li 
urmări fiecare trăsătură a chipului, ca şi cum ar fi căutat 
ceva. Sau pe cineva. Incercă să râdă. Şi oricum, sunt 
logodită. Ce-ar zice lumea? 

Umbra gigantică a lui Prothero se revărsă în jurul lor şi 
acesta tună: 

- Ah, iată-te, Lynn! Ce m-aş face fără tine? 

Frazer privi silueta ei mică şi slabă suprapunându-se 
peste umbra comandorului, atunci când cei doi apucară pe 
coridorul care ducea la locul unde urma să se ţină şedinţa. 

- La naiba! 

Goudie veni în spatele său. 

- lar ai dat-o-n bară, este? 

- Ofiţerul secund Balfour e logodită, răspunse Frazer. 
Cine-i norocosul amic? 

Celălalt îl privi din profil. 

- Ţi-a căzut cu tronc, ei? O lăsă ceva mai moale. Asta a 
fost acum doi ani. Tipul era unul dintre subordonații mei la 
Felixstowe. A luat-o într-o noapte în largul Cârligului 
Olandei. 

Frazer se răsuci brusc. 

- Dar ea tocmai mi-a zis... 

- Am fost acolo când s-a întâmplat, afirmă Goudie cu 
asprime. O schijă de tun de pe un E-Boat l-a tăiat drept în 
două. Să nu-i spui că eu ţi-am povestit. 

Îl zăriră pe Allenby aşteptându-i, şi Goudie grăbi pasul. 
Frazer privi ţintă de-a lungul celuilalt coridor, dar acesta 


era pustiu. Doi ani! Să trăieşti într-un coşmar. Agăţându-te 
de-o amintire care dispăruse şi le luase cu ea pe toate 
celelalte. 

incă din acea zi în Portsmouth, îşi alungase gândul 
într-un ungher al memoriei. Dar ştia că se amăgise. Lynn 
nu era doar o altă fată atrăgătoare, şi nici nu putea fi 
vorba de ideea unei cuceriri, deoarece, ea nici măcar nu 
căutase să dea impresia că l-ar plăcea. Era deosebită. lar 
acum asta. Cum să-şi fi închipuit că ar putea concura cu 
un bărbat pe care ea îl iubea de parcă ar fi fost încă 
prezent să-i împărtăşească speranţele? 

Umbra înaltă a sublocotenentului Archer alunecă pe 
peretele de piatră. Avea chipul însufleţit de curiozitate şi 
întrebări. 

- Of, Cristoase! făcu Frazer. 

Goudie nu păru să bage de seamă. 

- la te uită, sublocotenente! Ai picat exact la timp ca să 
ne faci cinste. 

Archer privi scurt înspre Frazer. 

- Totul este pus la punct, nu-i aşa, domnule? 

- Aşteaptă şi-ai să vezi. Dar mai întâi băuturile. 

Vocea lui Goudie era cât se putea de voioasă şi-ţi venea 
greu să ţi-l imaginezi aşa cum fusese mai devreme. 

- Am de gând s-o fac lată în noaptea asta, zise Frazer. 
Toată noaptea, dacă-i necesar. 

Goudie zâmbi. 

- Bravo ţie. Căci mâine, cine ştie? 

x 


x x* 


Ciocăniturile erau cât pe-aci să-i zdrobească ţeasta lui 
Frazer. Se război să dea la o parte un cearşaf încâlcit şi 
deschise cu greu ochii în lumina strălucitoare de deasupra 
capului. 

Indurase un adevărat coşmar: flăcări, oameni ţipând şi 
murind. Gemu. Asta nu era coşmar. 

Se holbă dezorientat prin camera mică şi de-abia acum 
înţelese ce anume îl trezise; asta explica totodată şi 
bătăile din capul lui. 

Uşa era larg deschisă şi o figură zburlită, îmbrăcată 


într-un halat, adulmeca prin odaie ca un terier după vreun 
şobolan. 

- Am crezut că aţi murit naibii cu toţii pe-aici, spuse 
supărat bărbatul. 

Frazer se uită la Allenby, care zăcea cu faţa în jos pe 
patul lui. Putea să fie tot atât de bine şi mort, se gândi 
canadianul, şi îşi aminti vag cum aproape îl cărase pe 
acesta la încartiruire şi-l dezbrăcase. Se îndoia ca Allenby 
să mai ştie ceva dimineaţa. i 

Mormăi şi încercă să-şi umezească buzele. şi simţi 
limba cu un gust ca al unei bucăţi prăfuite de pâslă. 

- Care dintre voi e canadianul? insistă bărbatul din 
prag. 

Frazer încercă să priceapă ce problemă putea fi. Goudie 
se îmbătase criţă, iar Archer se luase la harţă cu unul 
dintre ofiţerii garnizoanei care chitise să-l ucidă. 

- Eu. De ce? 

Bărbatul se lumină la faţă privindu-l. 

- Eşti chemat la telefon, de-aia. La capătul coridorului. 
Exact cum se iese din cabina mea. Se îndepărtă cu paşi 
mari, adăugând: Păcat că unii nu sunt în stare să arate 
ceva consideraţie pentru plantoane! 

Frazer se ridică în picioare şi o clipă crezu că ofiţerul 
trezit din somn se întorsese, însă de data aceasta 
ciocăniturile erau în creierul lui. Îşi aruncă mantaua pe 
umeri şi se bălăbăni până pe culoar. Cu excepţia 
receptorului care atârna de fir, legănându-se încet, totul 
încremenise. 

Care naiba să fi fost necazul? se întrebă el. Să-şi fi ieşit 
Goudie din minţi, sau Archer o-ncurcase din nou? 

Lipăi cu picioarele goale pe dalele pardoselii şi se 
înfioră. Era ciudat pe Stâncă; ziua se încingea parcă până 
la incandescentă, iar noaptea era ca gheaţa. 

Bâjbâi după telefon şi răspunse: 

- Locotenent Frazer la aparat. 

Asta avusese de gând să rostească, dar glasul îi sunase 
gros şi ireal, ca şi cum ar fi fost străin. 

Îşi opri privirea asupra peretelui: numere de telefon, 
nume şi mâzgălelile a o mie de oameni care aşteptaseră 


un răspuns. 

- Eu sunt. 

Vocea ei îi răsună clar în ureche lui şi locotenentul 
pricepu că vorbea aproape strident. Pe fundal se auzea un 
vuiet. Un avion. 

- Unde eşti? Ai păţit ceva? Acum se trezise de-a binelea. 
Nu primi nici un răspuns şi crezu că ea închisese. Mai 
adăugă: Vorbeşte-mi, te rog! 

- A trebuit să te sun, spuse Lynn pe un ton mai 
temperat. Să-ţi spun... Vocea aproape că i se pierdu în 
huruitul motoarelor. Vroiam să-mi cer scuze. Am fost 
groaznic de nepoliticoasă. N-aveai de unde să ştii. 

Frazer îşi apăsă receptorul pe-o ureche, iar pe cealaltă 
şi-o acoperi cu palma, ca s-o audă mai bine. Fie plângea, 
fie era bolnavă. 

- Nu te puteam lăsa să pleci aşa, cum aş fi putut? Aşa 
ceva nu se face. 

Încercă să râdă, dar se înecă într-un acces de tuse. 

- Spune-mi unde eşti. Îşi impunea să vorbească rar şi 
calm. Era oricum, numai calm nu. Voi face cumva să ajung 
la tine. 

Urmă o altă pauză lungă şi lui i se păru că o auzea 
respirând, căutând să se adune. 

- Nu e posibil, domnule Frazer, trebuie să închid. Nu mai 
intru în amănunte. Mă-nţelegeţi, războiul şi toate 
celelalte... 

- Ai grijă de tine. Ezită. Lynn... Mi-ar face plăcere să te 
revăd, multă plăcere. 

- Da, spuse ea derutată. Cu bine. Of, Dumnezeule, o să 
mi se facă rău. 

Legătura se întrerupse. 

Frazer apăsă pe furcă în repetate rânduri, până când un 
centralist piţigăiat îi răspunse: 

- N-o pot restabili, domnule - pe un ton gen „chiar şi 
dacă aş vrea". Apelul a venit pe firul scurt. Cam cu pile. 

Canadianul aşeză receptorul în furcă şi se întoarse 
agale pe coridor. Spre surprinderea lui, îl găsi pe Allenby 
şezând pe marginea patului şi frecându-se cu pumnii la 
ochi. 


Acesta ridică privirea şi-l cercetă lung. 

- S-a dat vreo forfotă? 

Frazer scutură din cap. 

- Un telefon. Lynn Balfour. 

Locotenentul gândi că aceasta băuse probabil în 
cantităţi impresionante ca să ajungă într-o asemenea 
stare. 

- Norocul tău că era la celălalt capăt al firului, Keith! 

Rânji, iar Frazer îşi dădu seama că purta în continuare 
doar mantaua pusă pe umeri, care nu acoperea nimic. 

Canadianul se uită spre fereastră şi întrezări cenuşiul 
zorilor în junii draperiei grele. O trase într-o parte şi 
observă câteva lumini strălucind slab pe cheiuri. Era lucrul 
cu care te obişnuiai cel mai greu aici, în Gib: lipsa 
camuflajului oferit de întuneric. 

Îi telefonase. Ca să-i ureze noroc sau ca să-i spună 
adio? La ce se aştepta? Lynn îşi pierduse marea iubire. Era 
îndoielnic să se mai expună unei asemenea dureri. 

- O să vă mai vedeţi? 

- Sper. 

Trebuie. Urmări un mic avion ridicându-se pe deasupra 
vaselor adormite şi a zidurilor vechi ale cheiului. 

Se bucura că ea se afla cu Prothero. Acesta avea să-i 
poarte de grijă. Doar era dintre-ai lui. Lăsă draperia să 
revină la loc. Marina lui Prothero. 

Se întinse înapoi pe pat şi bombăni când înţelese că 
lăsase lumina aprinsă. 

Prima goarnă sfâşie tăcerea. Scoală-te, scoală-te, 
somnorosule! 

Chemarea blestemată şi înjurată de generaţii la rând. 

Allenby se ridică nesigur în picioare. Nu era prima dată 
când remarca faptul că altcineva îl dezbrăcase. 

- Mi-e foame, spuse el. 

Frazer se gândi la fata de pe coridorul lung, la felul în 
care îl privise. Işi revedea iubitul mort sau ştia ceva 
anume despre următorul raid? Marja de supravieţuire. 

Allenby urmări spaima şi neliniştea prietenului său. 
Ştiuse aproape de la început ce simţea Frazer pentru fată. 
Oftă şi se uită în jur după prosop. Apoi îşi aduse aminte. 


De parcă ar fi auzit pe cineva pronunţându-i numele cu 
voce tare: „Joanna!" îl repetă, după care aruncă o privire 
jenată spre Frazer. Acesta însă adormise la loc. 

După cât se părea, fusese o noapte de pomină, hotărî 
englezul. 


7. JUPITER 


Locotenent-comandorul John Goudie stătea pe mica 
teugă a canonierei şi se uita la cei trei ofiţeri ai săi. 
Plecaseră din Gibraltar înainte de ivirea zorilor, împreună 
cu o altă navă, iar acum, în lumina strălucitoare a soarelui, 
Mediterana le dăruia cealaltă fată a ei. Marea de un 
albastru-închis era perfect netedă şi doar o linie 
neregulată la tribord trăda apropierea pământului. 

Frazer îl urmărea pe Goudie: asemenea mării, şi acesta 
se schimbase. Arăta satisfăcut, chiar entuziast. Poate că 
această canonieră era ceea ce îi trebuia, lucrul la care se 
pricepea cel mai bine. Ofiţerul trei era un tinerel bronzat, 
în vârstă de nouăsprezece ani, sublocotenentul David 
Ryder, unul dintre putinii membri iniţiali ai echipajului 
navei. Părea un tip foarte plăcut, şi canadianul se simţea 
mulţumit că Archer se afla pe celălalt vas, la câteva 
parâme mai spre babord. 

Canonierele făceau o impresie bună, se gândi el. Nu 
aveau pe ele numere, iar carenele arătoase, lungi de 
douăzeci şi cinci de metri şi vopsite în negru, dădeau mai 
mult impresia de nave-pirat decât de război. 

Frazer privi înspre pământ; undeva acolo se găsea 
frontiera nemarcată dintre Maroc şi Algeria. Se putea afla 
oriunde. 

Până în prezent, reperaseră o întreagă flotilă de 
distrugătoare îndreptându-se spre est şi câteva avioane de 
patrulare. 

Acestea se rotiseră pe deasupra lor, pentru a verifica 
cine erau şi pentru a raporta apoi cum decurgeau 
lucrurile. Frazer spera că nu ştia prea multă lume despre 
Force Jupiter, cum îi botezase Prothero. 

- Se comportă bine MGB-urile astea, zise Goudie. Era cu 
capul descoperit, iar părul lui decolorat de soare se unduia 
în bătaia brizei aidoma unui lan de grâu. Dacă există nişte 
nave care să merite, atunci astea sunt. 


Frazer se uită pe geamul la baza căruia fusese pictat un 
şir de zvastici. Victimele anterioare ale navei, mânaria ei. 
Vasul nu era foarte mare şi avea un echipaj de doar 
doisprezece oameni, dar era înţesat cu armament acţionat 
electric, pentru a reacţiona la cea mai uşoară atingere: un 
tun cu obuze de un kilogram, în fată, un Oerlikon dublu 
montat pe afet, în spate, şi patru mitraliere de calibru 
mare. Puterea de foc plus impresionanta viteză maximă de 
patruzeci şi două de noduri îl făceau un adversar de 
temut. 

Mai întâi Tunis, pentru a-şi umple până la refuz 
rezervoarele, apoi spre nord, către Marea Tireniană, aflată 
între Italia şi Sardinia, una dintre putinele zone în care, 
până atunci, nu se angajaseră bătălii. Era chiar mai bine, 
fiindcă de data aceasta aveau nevoie ca norocul şi 
surpriza să fie de partea lor. 

Îi aruncă o privire lui Ives, care stătea la cârmă, dând 
drumul uşor spiţelor într-o parte sau alta, în vreme ce sub 
picioarele depărtate simţea carena puternică. Matelotul 
părea mulţumit, ca şi cum ar fi mânat ambarcaţiunea 
pentru a-i testa răspunsul la comenzi. Se deplasau pe 
puţin cu şaisprezece noduri. Atunci când cele trei motoare 
mari, marca Packard, aveau să fie aduse la turație 
maximă, lucrurile urmau să se schimbe. 

Ives nu băgă de seamă că Frazer îl scruta cu privirea. 
Aici se simţea ca acasă. Asta îşi dorise dintotdeauna. O 
navă mică, sentimentul camaraderiei şi al utilității. In 
concepţia lui, fusese o greşeală abandonarea bacului 
Siebel şi folosirea lui doar pe post de bombă pentru a 
demola instalaţiile inamice. O navă era o navă. Ceva la 
care să ţii. Ascultă motoarele torcând. Cei de la şantierul 
naval făcuseră o treabă bună. 

Îl auzise pe Goudie vorbindu-le ofiţerilor săi şi îşi făcuse 
singur o părere despre cum stăteau lucrurile. Se spunea 
că Frazer era un navigator formidabil şi un cunoscător în 
materie de ambarcaţiuni mici. Din cât prinsese până 
acum, Ives ştia că navigația era de importanţă capitală în 
această misiune. Cu ceva noroc, ar fi putut să folosească 
insulele din preajma locului lor de destinaţie pentru a-şi 


masca prezenţa în faţa radarului inamic şi a altor 
dispozitive de reperare, dacă or mai fi existat vreunele. 
Ţinuseră sub control întreaga zonă de atâta vreme, încât 
ar fi putut constitui punctul lor slab. Pe de altă parte, nu 
strica să ştii că aveai un pilot de mâna-ntâi. îl agrea pe 
Frazer, primul canadian pe care-l cunoscuse. Allenby se 
afla în partea opusă a punţii, urmărind prin binoclu 
cealaltă navă. Ives hotărî că, după câte auzise despre el, îl 
plăcea şi pe acesta. Se îndoia că cineva ar ajunge 
vreodată să-l cunoască pe Allenby, cu adevărat, nici într-o 
mie de ani. 

Tunul de un kilogram de pe castelul din faţă îşi schimbă 
brusc poziţia pe afet, şi Ives îl văzu pe ochitor, şeful de 
echipă Sullivan, făcând unele mici retuşuri. 

Işi muşcă buza. Sullivan era londonez ca şi el. Uscătura 
din pădure. Era agresiv, gură-bogată, un adevărat 
măscărici. In afară de fochişti şi de un artificier, Sullivan 
era singurul marinar de la bord care mai avea o funcţie. 
Acesta crescuse în Belhnal Green, nu departe de locurile 
pe unde lves îşi făcea rondul. Noaptea trecută, în 
Gibraltar, în timp ce se vânzoleau pe vas verificând 
muniţia, hrana şi proviziile, Sullivan făcuse câteva remarci 
despre poliţie în general, şi despre cea din East End în 
particular. 

După cât se părea, aflase despre trecutul lui Ives; nici 
nu trebuia să fii un geniu pentru asta. Oricum, Ives era 
obişnuit cu aşa ceva şi majoritatea remarcilor nu le luase 
în seamă. 

Dar Sullivan era altfel. Spusese de faţă cu ceilalţi: „Sunt 
puşi cu toţii pe ciupeală, nu-i aşa, cârmaci?" Rânjise la 
Ives, dar îl privise inflexibil. „Bătrânu-meu e agent de 
pariuri de stradă în Green. Nu de puţine ori l-am văzut pe 
tablagiul care face rondul pe-acolo luându-şi dreptu', ca 
să-nchidă un ochi!" Când Ives rămăsese tăcut, Sullivan 
persistase: „Pun pariu că, dac-aş fi zis asta când erai 
tablagiu, ai fi sărit una-două, ei?". Ives răbdase prea mult. 
„Nu ştiu ce-aş fi făcut atunci, dar, dacă acum nu-ncetezi, 
îţi rup picioarele, clar?" Sullivan îl privise ţintă, sesizând 
evidenta forţă fizică a lui Ives, care contrasta cu firea lui 


blândă. 

De atunci, abia dacă îşi mai vorbiseră. Ives hotărâse că 
trebuia să facă ceva în această privinţă. Nu era bine să 
porneşti în acţiune purtând cuiva pică. Înjură în gând şi 
dădu drumul spiţelor. li permisese navei să se abată de la 
curs. Din fericire, ofiţerii nu observaseră. 

Allenby se uita la celălalt vas cu un sentiment de 
uimire. li auzise adesea pe marinarii de pe dragorul său 
proferând insulte atunci când vreun MTB sau MGB 
spinteca apa prin dreptul lor, într-o învârtejire de stropi. Îi 
botezaseră Băieţii Veseli. Obişnuita rivalitate dintre arme, 
fără vreo urmă de invidie. 

Era palpitant, îţi tăia respiraţia. Pericolul şi furişările 
aveau să vină, dar până atunci sentimentul de exuberanţă 
era pe cât de real, pe atât de molipsitor. 

Se gândi la tatăl său. Poate că o îmbărbătare nu-i strica. 
N-o fi fost de glumă să te descurci cu rațiile lor amărâte, 
cugetă el. In mod repetat, mintea i se întorcea la wren 
intendent din Portsmouth. Frazer măcar luase legătura cu 
ofiţerul secund Balfour, pe când... Se scutură să revină la 
realitate. Oricum, ce rost avea? 

Era de aşteptat să nu se mai întâlnească niciodată. S-ar 
fi putut ca ea să plece de-acolo, iar el să dispară. N-avea 
nici un rost să se lase chinuit de asemenea gânduri. Dar 
mai vedea încă în minte ochii ei, îi auzea glasul şi 
cuvintele amare. Nu-şi putea explica nimic. Amintirea 
acelor secunde vitale de dinaintea exploziei minei i se 
ştersese cu buretele. 

Telegrafistul, singurul de la bord, care îndeplinea şi 
funcţiile de semnalizator, codificator şi operator radio, 
scoase capul prin tambuchi şi anunţă: 

- R/T% de la Able Two, domnule. Avion la roşu“ 
patru-cinci se apropie. 


3% Radiotelegramă (n. tr.). 

+0 Stânga (n. tr.). 

35 Gibraltar (n. tr.). 

35 Distinguished Service Order - Ordinul pentru servicii deosebite (n. tr.) 
37 Canalul Mânecii (n. tr.). 

38 Vlăjganul (n. tr.). 


Goudie dădu din cap şi acţionă butonul aflat lângă cotul 
lui. Oameni mai mult sau mai puţin echipați alergară la 
posturi, în timp ce clopotele soneriilor zdrăngăneau prin 
toată carena. Locotenent-comandorul rosti calm: 

- Modificaţi cursul, viraţi sud-est. Semnalizaţi Ab/e Two. 

Aldisul“! ţăcăni scurt şi telegrafistul anunţă: 

- Recepţionat, domnule! 

Goudie îşi scoase ochelarii. 

- Uite-le! Sunt două bimotoare. 

Allenby schimbă direcţia în care privea cu binoclul. 
Strălucirea reflectată îi umplu ochii de lacrimi. De unde 
ştia Goudie că sunt ostile? Instinctul, un al şaselea simţ, 
dobândit din experienţe dure? 

Clipi şi fixă binoclul pe cele două contururi micuţe. 
Razele soarelui cădeau pe capotele cu vedere panoramică 
ale carlingilor, făcându-le să pară în flăcări. Acum 
devenise clar modul în care Goudie dăduse ordin să se 
posteze cu faţa cele două canoniere. Le oferea o arie de 
vizibilitate mai mare şi o şansă mai redusă de a fi luate cu 
asalt. 

- Spuneţi-i mecanicului-şef să fie pregătit pentru turație 
maximă, comunică Goudie. Işi plimbă binoclul cu grijă. 
Mama lor! Nu le simţeam nevoia! 

- Cotesc, domnule. Vor trece pe la pupa. 

- Fac o recunoaştere. 

Goudie dădu drumul binoclului să-i atârne pe piept. 

- Echipajul la posturi, domnule, raportă sublocotenentul 
Ryder. Urmări, la rândul lui, prin binoclu cele două avioane 
intrând într-un uşor picaj. Me-210, domnule! 

După glas, Frazer bănui că probabil îl îngrijorau nou- 
veniţii. Toţi erau veterani, chiar dacă puţini dintre ei 
trecuseră de nouăsprezece ani. Insă pe orice navă, chiar şi 
pe una micuță, se cerea ca oamenii să apuce să se 
cunoască unii pe alţii, să-şi afle puterile sau slăbiciunile. 
Dar, cum spunea adesea Goudie, nu era niciodată 
suficient timp. 

- Bombardiere, însă folosite pe-aici mai mult pentru 
recunoaştere, îi lămuri locotenent-comandorul. Işi muşcă 
buza. Cum dracu' le-o fi scăpat Spilcuiţilor? 


- Ce putere de foc au? întrebă Allenby. 

Goudie lăsă binoclul în jos şi se şterse la ochi. 

- Mare. Patru de douăzeci de milimetri şi alte câteva 
tunuri. Poate fi cam nasol. Adăugă: Eliberează puntea, 
sublocotenent! Şi dumneata, domnule Allenby! Se întoarse 
în mod deliberat cu spatele la avionul bimotor. Nu vreau 
să ştiu toate ouăle noastre într-un singur coş. 

Ryder era foarte tânăr, dar trăise deseori asemenea 
lucruri. 

- Vino la pupa cu mine. Rânji spre Allenby. S-ar putea să 
prăduim unu' de-ăsta cu Oerlikon-urile. 

Păşind cu grijă de-a lungul marginii vibrânde a punţii, 
Allenby văzu că o pereche de mitraliere era manevrată de 
matelotul Weeks. Acesta tintea prin vizor, dar, atunci când 
trecură pe lângă el, li se adresă: 

- Ceva îmi spunea că s-ar putea să aveţi nevoie de 
mine, domnule. 

Allenby îi puse mâna pe braţ. 

- Parcă înţelesesem că eşti torpilor? 

Era plăcut să-l întâlnească, indiferent de ce zice 
impasibilul căpitan Heywood despre prietenie. 

În timp ce îşi croiau drum spre pupa, mişcând din loc 
stivele cu încărcături de adâncime, puntea începu să se 
însufleţească. Prora se lăsă în jos, iar elicele şi cârma se 
opintiră zdravăn în zidul de stropi orbitori. Cele două nave 
începură să evolueze la întreaga lor viteză. 

- Vin! 

Ryder se opri doar cât să se asigure că ţevile subţiri ale 
Oerlikon-urilor urmăreau avioanele de luptă. 

Allenby se întoarse să privească puntea. Lumina 
reflectată îi bătu în ochi, făcându-l să distingă doar un 
contur neclar. 

- Nenorociţii zboară cu soarele-n faţă! O să le pară rău! 
ţipă Ryder. 

Goudie spusese că erau de recunoaştere. Probabil că 
aveau aparate de fotografiat, cu care să înregistreze cele 
două nave străine în livrelele lor negre. 

Prothero n-avea să fie încântat, se gândi el. Poate că 
raidul urma să fie anulat. Işi alungă pe loc gândul. 


Căpitanului Heywood nu i-ar fi stat în obicei să viziteze 
teatrul operaţiunilor dacă nu ar fi fost importante sau chiar 
vitale pentru invazie. 

Cugetă la izbucnirea subită a locotenent-comandorului 
şi la felul în care Heywood o ignorase. Poate că, pentru 
Şeful de cabinet, ei reprezentau mai mult arme decât 
oameni. Consumabile. 

Primul Messerschmitt se redresase şi tura spre ei 
dinspre pupa, la mai puţin de o sută de metri de suprafaţa 
apei. Aveau senzaţia că burta avionului o să şteargă în 
zbor extremitatea superioară a MGB-ului. 

Semnalul de tinichea al unui clopot se auzi pe deasupra 
uruitului motoarelor. 

- Foc! 

Oerlikon-urile şi o pereche de mitraliere se treziră la 
viaţă cu un răpăit. Trasoarele aproape că nici nu se 
vedeau pe cerul senin. 

Nu auziră tunurile avionului, dar văzură proiectilele 
muşcând apa, urmele lor înaintând drept spre pupa. 
Allenby aproape că se prăbuşi atunci când cârma se 
împlântă în apă, care se revărsă pe de lături ca printr-un 
jgheab de moară. 

- Pe el, Taylor! Dă-i nenorocitului! ţipă Ryder la ochitor. 

Strigătele exprimau doar excitarea sălbatică, nebunia 
pericolului, căci împuşcăturile şi zgomotul motoarelor 
avionului şi ale vasului făceau comunicarea zadarnică. 

Avionul urcă în forţă. Allenby văzu trasoarele celuilalt 
MGB ridicându-se cu obişnuita încetineală înşelătoare, 
asemenea unor trândave mingi de un roşu-aprins. Linia lor 
mătură spaţiul până la avionul înclinat în viraj şi-l învăluiră 
într-o țesătură de foc. 

- L-au lovit! urlă Ryder, făcând semne cu şapca 
deasupra capului, în timp ce o dâră unsuroasă de fum 
marca traiectoria nesigură a avionului. 

Cel de-al doilea aparat atacă dinspre tribord şi, de data 
aceasta, Allenby simţi cum unele dintre proiectile loveau 
unul după altul în carenă ori se izbeau de scutul câte unui 
tun. 

Goudie modifică iar cursul, şi tunul de un kilogram intră 


în luptă, mişcându-se cu iuţeală pe afetul electric, până ce 
ochitorul nu mai putu distinge în vizor imaginea 
îndepărtată a avionului. 

Allenby aflase cândva de un trăgător mult prea 
entuziast, care, concentrându-se asupra atacatorului, 
răsese jumătate din propria-i punte. 

Locotenentul îi auzi pe oameni chemându-se unii pe 
alţii. Nu fuseseră pierderi. Cineva alergă să bage 
încărcătoare noi la Oerlikon-uri, dar se întrerupse pentru 
a-l bate pe umăr pe ochitor. 

Schimbară priviri între ei asemenea unor şcolari care au 
pus ceva la cale. 

- Fii pe fază! 

Ryder urmări avionul de luptă urcând și 
îndepărtându-se pentru a pregăti un nou asalt. Soarele 
lucea pe carlingă şi lui Allenby i se năzări că vedea 
capetele oamenilor din echipaj întoarse, ca să se uite la 
cele două ambarcaţiuni ce se mişcau cu viteză. 

Observă crucile negre de pe aripi şi ciudatul camuflaj 
verde de pe fuzelaj. Decolaseră probabil din Sicilia. Se 
duse cu gândul la pilonul răsturnat peste linia de cale 
ferată, la răpăitul mitralierelor, la genistul care se 
prăbuşise mort. 

Tunurile se agitară, schimbându-şi poziţia şi fixându-se 
iarăşi asupra avionului, ce începuse un nou picaj uşor. 
Dacă pilotul ar fi încercat să zboare ceva mai sus, ar fi 
avut mari şanse să fie mătrăşit imediat de mai multe 
dintre ele. Allenby auzi vuietul crescând al motoarelor 
neamţului, zdrăngănitul brutal al tunurilor şi mitralierelor. 
Aerul era plin de zgomote metalice, stridente, de bufnituri 
şi clinchete, oţelul nimerindu-şi ţinta. 

Apoi, trasoarele muşcară burta avionului când acesta 
zbură pe deasupra capetelor lor, în timp ce umbra i se 
târa de-a lungul punţii ca un giulgiu. 

Pilotul era fie rănit, fie nebun de furie, căci, în ciuda 
conului de trasoare ce sosea dinspre ambele nave, zbură 
către Ab/e Two, aproape sub unghi drept. 

- la-l! 

Ryder icni, încleştându-se de un stâlp de susţinere, ca 


să nu fie azvârlit peste bord atunci când cârma se opinti 
din nou în apă. Allenby şi-l imagină pe Ives la timonă. Lui 
măcar îi va fi plăcut asta. 

Able Two se zvârcolea frenetic pe măsură ce intenţiile 
inamicului deveneau tot mai evidente. Trenul de bombe se 
deschise asemenea unor fălci înfometate. 

Trasoarele împroşcau peste tot, pe aripi şi pe fuzelaj, ca 
nişte picături de sânge strălucitoare în bătaia soarelui. 

Allenby se încleştă cu mâinile de balustradă. 

- Cristoase Mare! 

Celălalt MGB viră strâns, disperat, în timp ce bomba 
căzu cu o încetineală înşelătoare, lovindu-l în plin. Părea 
că nimic nu se întâmplase sau că fusese o bombă oarbă. 

Apoi urmă explozia. Allenby o simţi izbind puntea sub 
picioarele sale şi urmări uluit cum MGB-ul se clătină, dar 
continuă să vireze, cu marea ce clocotea în jurul lui. Coca 
spartă scuipă o trâmbă uriaşă de flăcări, şi locotenentul 
bănui că sărise în aer combustibilul. Focul se împrăştie pe 
apă sub forma unor dâre clare, învăpăiate, în timp ce 
fragmente de vas împroşcau de jur-împrejur, pe o rază 
mare, căzând ca o ploaie. 

- Aviaţie! Verde patru-cinci! strigă cineva. 

Tunurile se răsuciră pe afeturile lor, dar clopotul răsună 
din nou şi focul încetă imediat. Trei aparate Spitfire ţâşniră 
pe deasupra capetelor lor, cu obişnuitul şuierat. 

În liniştea bruscă ce se lăsă după încetinirea 
motoarelor, Allenby îl auzi pe Goudie ţipâna: 

- Prea al naibii de târziu, nenorociţilor! 

Făcu un semn cu pumnul spre cele trei avioane de 
vânătoare, când acestea se lansară asupra duşmanului. 
Nu mai era nevoie: istovit, bombardierul intră într-un picaj 
tot mai abrupt şi lovi apa cu o străfulgerare orbitoare. 

Allenby se pomeni murmurând: 

- Curajos om! 

Aparatele Spitfire schimbară ruta şi curând deveniră 
doar nişte puncte pe fundalul soarelui. De la altitudinea 
lor, puteau probabil să vadă primul avion inamic şi coada 
lui de fum. Dacă da, atunci linia vieţii germanului era 
foarte scurtă. 


- Părăsiţi posturile! Pregătiţi plasele de salvare! 

Oamenii reveniră pe punte. Allenby îl zări pe telegrafist 
bandajându-i lui Ives o rană de la încheietura mâinii, 
pricinuită de o schijă. 

- Ridicaţi-i pe oamenii ăia la bord! ţipă Goudie. Aproape 
că zbiera. Dă-i bătaie, Sullivan, dă-i naibii bătaie! 

Erau numai şase. Allenby se gândi că scăpaseră printr-o 
minune. Echipajul din camera motoarelor dispăruse o dată 
cu explozia; ceilalţi muriseră fie din cauza bombei, fie arşi 
de combustibil. Căpitanul vasului, pe care locotenentul îl 
întâlnise doar o singură dată, la ultima lor şedinţă de 
instruire din Gibraltar, nu supravieţuise. Sublocotenentul 
Archer, da. Fusese ultimul care ieşise din apă, în timp ce 
MGB-ul naviga încet printre sinistrele rămăşiţe aduse de 
valuri. 

Frazer strânse din pumni atunci când carburantul 
ajunse în dreptul unui trup ce plutea. Era destul de 
aproape şi i se putea vedea părul în flăcări. Dar 
locotenentul nu căută să protesteze său să scape de 
privelişte. Stătea îngheţat. 

Canadianul revăzu cu ochii minţii propria-i corvetă. O 
altă mare, aceeaşi moarte groaznică. 

Goudie îşi masă gâtul şi aşteptă ca supraviețuitorii să 
fie ridicaţi la bord. 

Archer urcă pe punte, cu faţa şi mâinile înnegrite, 
nebăgând în seamă apa care-i şiroia pe haine şi uitându-se 
lung în jur. 

- Du-te jos, sublocotenente, şi vezi ce poţi să faci 
pentru ceilalţi, zise Goudie. Vin şi eu într-un minut. 

Privi pe geam şi văzu că plasele de salvare erau deja 
strânse lângă balustradă. 

- Viteză de croazieră, pilot! Refă cursul, să putem intra 
cât mai repede pe el, şi dă-mi de ştire. 

Telegrafistul întrebă cu glas răguşit: 

- Doriţi să trimiteţi un semnal, domnule? 

Goudie se întoarse spre el furios. 

- Cui, pentru numele lui Cristos? Lui Dumnezeul se 
zburli el, încercând să-şi redobândească stăpânirea de 
sine. Nu trimitem nici un semnal. Sper din toată inima ca 


idioţii ăia cu aripi să ţină minte chestia asta! 

Allenby se uită la Archer. 

- Sunt bucuros că ai scăpat, sublocotenente. 

Archer privi drept prin el, cu ochii goliţi de orice 
expresie. 

- Rămâi tu aici, Dick, spuse Frazer. Eu mă duc să-mi 
consult harta şi notițele. 

Privirea i se mută la pupa, spre cercul tot mai larg de 
resturi plutitoare. Câţiva pescăruşi planau deja pe 
deasupra lor, aşteptând să se stingă flăcările. | se făcu 
greață. 

- Vom mai continua raidul în cazul de față? întrebă 
Allenby. 

Frazer îşi desprinse cu greu privirea. 

- Dac-ai fi fost aici cu mine, Dick, şi dac-ai fi văzut halul 
în care s-au petrecut evenimentele, ai fi ştiut şi singur. 
Cobori prin tambuchi spre cabina de cart. Cred că s-a dus 
pe pustii. Kaput. 

Ives auzi remarca, dar nu se uită la el. În schimb, reveni 
în gând asupra sentimentelor, a reacţiilor în legătură cu 
cele întâmplate. Indiferent dacă aveau să continue sau nu 
operaţiunea, aveau să urmeze cu siguranţă altele, toate 
cu un foarte mare grad de risc. Gura i se curbă într-un 
zâmbet trist. Nu te înrola voluntar niciodată, dacă nu ştii 
să guşti o glumă. Dar în tot timpul scurtei şi sălbaticei 
acţiuni nu se îndoise nici o clipă de el sau de vas. Dus pe 
pustii sau nu, Goudie avusese încredere în el; abia dacă-i 
dăduse vreun ordin direct, cu excepţia celor de la primul 
asalt violent. Se uită la bandajul de la încheietură şi-i 
zâmbi tânărului telegrafist. 

- Mulţam. Gândul îi zbură la maistrul armurier de la 
cazarma de detenţie. Fiule. 

Allenby stătea singur în cabina de cart a canonierei, în 
care ofiţerii luau o masă frugală, dormeau şi cugetau 
asupra sorții lor. Locotenentul îşi sprijini cotul pe masa 
pliantă. 

Cabina era foarte întunecoasă, în parte din cauza 
faptului că îi lipsea o instalaţie adecvată, dar şi pentru că 
fuseseră amaraţi în dreptul unui distrugător. Era evidentă 


intenţia de a descuraja pe oricine ar fi dorit să ajungă la 
țărm pentru a vizita Tunisul, de teamă ca nu cumva 
respectivul să scape vreo vorbă despre Force Jupiter. 

Se încruntă. Nu fiindcă ar mai fi fost cine ştie ce mare 
forţă acum. 

Goudie se afla pe undeva pe mal, iar Frazer la bordul 
distrugătorului, pentru a utiliza facilităţile oferite de 
spaţiul mult mai mare al cabinei de cart. Se uită în jur. În 
orice caz, mult mai mare în comparaţie cu al lor. Uimitor 
câte erau în stare să îndese într-un loc atât de strâmt. 
Şezlonguri-pat făcute din lemn şi care puteau fi folosite ca 
plute de salvare, dacă lucrurile ar fi mers cât se putea de 
rău. Se gândi la consortul lor bombardat. Nimănui nu i se 
ivise nici cea mai mică şansă de a le folosi atunci. 

Carena o înghionti cu tampoanele pe vecina ei. De la 
castelul din faţă, folosit şi ca punte de mese, Allenby auzi 
răzbătând muzică. Acel loc era şi mai înghesuit. Şi totuşi, 
oamenii păreau aproape fără griji. Marinarii învățau în 
scurt timp că lucrul cel mai important era supraviețuirea, 
indiferent de gravitatea riscurilor asumate. Cu toate 
pânzele sus! 

Privi scrisoarea pe care tocmai i-o adresase mamei lui. 
Numai Dumnezeu ştia când urma s-o primească. Allenby 
avea douăzeci şi cinci de ani; după unele standarde 
valabile în timp de război, era bătrân, însă scrisul îi 
rămăsese cel de şcolar. 

Intotdeauna îţi venea greu să ştii despre ce anume să 
scrii. Lucrurile importante erau secrete, iar sentimentele 
personale deveneau tot mai intime cu fiecare viitor risc. 
Tatălui său i-ar fi făcut plăcere să-i povestească lucrurile 
astea. Trecuse şi el prin iad, dar niciodată nu-şi întrerupea 
fiul când îi descria un vas sau când povestea despre 
camarazi. 

Allenby se întreba uneori dacă mama sa era mândră de 
el. Odată, când îi descrisese j>e colegii lui ofiţeri de la 
bordul unui dragor, ea remarcase: „îmi lasă impresia unei 
adunături de încrezuţi." 

Tatăl oftase. O făcea adesea. „Fiul nostru e la fel de bun 
ca oricare dintre ei." 


Îşi trecu limba peste lipiciul de pe plic, întrebându-se 
dacă o să fie cenzurată în lunga ei călătorie. 

Se uită apoi la bloc-notes, înfrânându-şi gândurile care, 
într-adevăr, nu-i dădeau pace. Era posibil să n-o 
primească niciodată sau, dacă o va primi, să-l găsească 
ridicol. Mai rău chiar, ar fi putut să-i readucă în minte 
durerea. 

Scrise adresa pe plic, pentru a-şi mai îngădui ceva timp: 
„Pitulicii-intendent Joanna Hazel. 

Cum ar trebui să înceapă? Prinse capătul stiloului între 
dinţi, cochetând cu ideea de a-l întreba pe Frazer. Se 
încruntă ceva mai tare. Nu, asta era o prostie. 

Cu scrisul său rotund, caligrafic, aşternu pe hârtie: 
Dragă domnişoară Hazel... Nu arăta nemaipomenit, se 
gândi el, însă mai mult nu se pricepea. 

Când Frazer sosi la bord, Allenby nici măcar nu-l auzi. 
Tânărul locotenent intră ferindu-şi capul de pragul de sus 
şi-şi aruncă şapca pe o banchetă. Englezul ridică privirea 
şi încercă să acopere scrisoarea cu mâna. 

Frazer se aşeză şi puse câteva hărţi lângă el. 

- Aşadar, ai făcut-o? Bravo ţie! 

Allenby se înroşi. 

- Intenţionam să-i scriu, Keith. Eu... nu sunt sigur dacă... 

Frazer se uită la el, dar gândurile sale n-o părăsiră încă 
pe Lynn Balfour. 

- E singura cale, Dick. Ce-ai de pierdut? 

Cineva trânti ceva de sus pe punte şi nişte voci 
ajunseră până la ei, făcându-i pe amândoi să întoarcă 
privirile. 

Frazer se strâmbă. _ 

- S-a întors Goudie. Imi face impresia că-i criţă. 

Locotenent-comandorul intră în cabina de cart şi aşeză 
tu grijă un sac de pânză pe podea. Avea ochii încercănaţi 
şi părea extenuat. 

Frazer întrebă cu băgare de seamă: 

- Pot să vă ajut cu ceva, domnule? 

Goudie îl privi tulbure. 

- L-am trimis pe sublocotenentul Ryder să ia nişte gin. 
Se aplecă şi apucă sacul cu o grijă studiată. Vreau să zic, 


să mai ia nişte gin. 

Matelotul Weeks, care, pe lângă celelalte talente, era şi 
expert în veselă, intră cu câteva pahare curate. Nu spuse 
nimic şi lăsă pe masă o carafă cu apă, după care plecă. 

Goudie rânji larg atunci când Allenby umplu paharele. 
Gestul nu făcu decât să-l arate şi mai necăijit. 

- Săracu' Weeks! Adineauri, în port, m-a ţinut să nu cad, 
spuse el. Noroc să nu era acolo pedantul nostru timonier 
aspirant. Probabil că m-ar fi însoţit până la cea mai 
apropiată secţie de poliţie. 

Ceilalţi se uitară la el în tăcere. Frământările prin care 
trecea Goudie erau atât de cumplite, încât ţi-era mai mare 
mila să-l priveşti. 

Goudie înghiţi ginul simplu, aparent indiferent. 

- M-ai întrebat odată despre predecesorul tău, 
locotenentul Bill Weston, este? zise brusc. 

Frazer încuviinţă din cap, în timp ce Goudie îşi turnă gin 
până când paharul debordă. 

- Nu s-ar fi întâmplat niciodată, dacă nu erau două 
motive. Respiră adânc de câteva ori. Primul: Weston 
debarcase nişte agenţi secreţi şi aştepta să-i ridice pe alţii. 
Al doilea: Weston se credea al naibii de bun, Cristos în 
uniformă. 

Tăcu, şi cei doi se întrebară dacă Goudie spusese tot ce 
avusese de gând. 

Însă acesta continuă, cu limba împleticită: 

- Maiorul Thomas se ocupa de operaţiune. Işi pironi 
privirea furios pe rastelul de pistoale, de parcă le-ar fi 
numărat. Totul a mers prost: nemţii au prins de veste şi 
i-au săltat pe agenţii pe care era vorba să-i luăm la bord. 
Thomas şi ai lui s-au făcut nevăzuţi, iar Weston, care era 
un ofiţer curajos, dar cu o minte de imbecil, a stat şi-a 
aşteptat, idiot nenorocit! A primit o tresă la DSC“?, sau mai 
exact au primit-o părinţii lui. Se spunea că îşi îndeplinise 
îndatoririle, acționând mult dincolo de atribuțiile 
obligatorii. Drăguţ, ei? 

Allenby înghiţi cu greu. Ginul îl ardea la stomac. Oare lui 
Goudie ce i-o fi cauzând? 

- Archer a salvat nava, nu-i aşa, domnule? întrebă 


Frazer. 

- Corect. Archer ar fi trebuit să mai primească o stea şi 
o medalie. Nu s-a-ntâmplat aşa. 

- Imi pare rău, domnule. Cred că l-am judecat greşit pe 
sublocotenent. 

Urmări gâtul sticlei tremurând pe buza paharului. Prima 
sticlă se golise. 

Goudie miji ochii, ca pentru a-şi aminti cuvintele lui 
Frazer. Apoi scutură din cap. 

- O, nu! Archer e un rahat de prima clasă. Ai avut 
dreptate. 

Ryder cobori cu oarecare dificultate, ţinând două cutii 
de carton sub braţ. 

Era tânăr, dar o căutătură rapidă aruncată feţelor 
celorlalţi îi spuse mai mult decât cuvintele. 

- Rămâne pentru atunci, domnule? întrebă blând 
sublocotenentul. 

Goudie îl privi aspru, sau doar intenţionă. 

- Vorbeşte numai când ţi se dă cuvântul. Observă 
cartoanele cu sticle. Văd că ofiţerul de la aprovizionare a 
făcut ce i-am cerut. 

Ryder era abătut. 

- Nu chiar, domnule. M-a pus să-i tai o chitanţă pentru 
toate astea. 

- Cum să nu? încă un afurisit de războinic de birou! 
chicoti Goudie. 

Trecu din nou la subiect şi spuse: 

- Da, operaţiunea va continua după cum a fost 
planificată... mă rog, aproape. 

Zări pentru prima dată de când intrase cele două 
scrisori ale lui Allenby. 

- Bună idee! Nădăjduiesc că ţi-ai făcut şi testamentul. 
Ar putea fi ultima ta ocazie. 

Goudie scotoci prin sacul de pânză şi scoase un plic 
voluminos. 

- lar aici, poftim nişte lecturi uşoare pentru tine, pilot. 

Frazer deschise pachetul şi puse conţinutul pe masă, 
parcurgând cu privirea datele, timpii, semnalele de 
recunoaştere, totul semănând în linii mari cu planul iniţial, 


doar că urma să se ducă singuri. Ce dracu' avea să se 
aleagă de toate astea dacă Goudie era într-un hal fără de 
hal? Cercetă data. De azi în trei zile. Aşa, pur şi simplu. Se 
uită la comandor, dar acesta părea să fi aţipit, cu paharul 
golit încă în mână. Chipul i se relaxase, dându-i o notă 
tinerească. 

- Ceva noutăţi, Keith? întrebă încet Allenby. 

Frazer îi împinse ultima foaie de-a lungul mesei. O dată 
ajunşi la punctul de întâlnire, operaţiunea avea să se afle 
sub comanda generală a maiorului F. Thomas de la SAS. 

- Oare de la ce o veni „F”-ul? se interesă canadianul. 

Goudie deschise ochii. 

- N-ar trebui să-ti fie greu să ghiceşti! Făcu un gest cu 
paharul. Trei zile. Ochii i se închiseră din nou. Dacă mai 
încearcă ceva de data asta, îl omor, fu..., bâigui el şi capul 
îi căzu bleg în bărbie, apoi adormi. 

Ryder luă paharul gol şi remarcă: 

- Mă gândesc uneori dacă noi procedăm normal în acest 
război. 

Frazer râse. 

-  Spune-le-o celor din Ministerul de Război, 
sublocotenente! 

Allenby luă cele două scrisori şi le privi din nou. 
„Pitulicii-intendent Joanna Hazel." Ce-o să zică? Probabil că 
tocmai în clipa asta se afla la plimbare cu vreun prieten. 

Îl văzu pe Frazer cum se uita la el. Ryder plecase, iar 
Goudie sforăia domol. 

Canadianul zâmbi. 

- Trimite-o, Dick! 

Allenby îşi luă şapca. Poate chiar intenţionase s-o facă 
bucăţi şi să n-o mai expedieze. 

leşi pe punte şi urcă la bordul distrugătorului, unde 
contra-maistrul şi santinela înarmată îl iscodiră cu 
oarecare curiozitate. Dincolo de navă se găsea oraşul, cu 
inevitabilul praf hălăduind peste tot. 

Ordinele sosiseră. Coborârile pe țărm aveau să fie 
sistate. Se întrebă dacă cei doi marinari bronzaţi l-ar fi 
oprit în cazul în care el ar fi încercat să traverseze coverta. 
Probabil că l-ar fi chemat pe OOD”. 


- Pentru poştaş, domnule? întrebă contramaistrul, 
politicos. 

- Da. 

Allenby îl urmări aruncându-le într-un sac de lângă 
ghereta lui. Se rezolvase. 

Englezul se întoarse spre pupa şi salută către puntea de 
comandă. 

În ciuda tuturor lucrurilor, această scrisoare îl făcuse să 
se simtă mai bine. 


8. NU PENTRU REGE ŞI ȚARĂ 


Asfinţea şi marea era lină, doar cu o uşoară legănare 
regulată, de parcă apa neagră ar fi respirat. Pe mica punte 
şi sub ea, tunarii şi plantoanele se legănau o dată cu 
carena, conştienţi de nemişcarea de dincolo de lumea lor 
strâmtă, de uriaşa senzaţie de singurătate. 

Aerul din cabina de cart era umed şi acru, impregnat cu 
izul de carburant. Vasul brăzda marea foarte încet, 
apropiindu-se tot mai mult de obiectiv. 

Allenby şedea cu spatele într-o parte, exact în locul în 
care se aşezase când îi scrisese Joannei Hazel. Ca şi 
ceilalţi, purta cămaşă şi pantaloni largi kaki, singurul 
însemn de ofiţer fiind tresele de pe umăr. Era o uşoară 
consolare, gândi el vag. Cel puţin nu putea fi împuşcat ca 
spion ori partizan. Sau germanii nu făceau asemenea 
deosebiri subtile? De fapt, le făcea cineva? Işi simţi pielea 
şi cămaşa lipindu-i-se de spătarul capitonat şi tânji după 
aerul de pe punte. 

Din prag, Goudie îl scruta cu o privire răvăşită. Arăta 
încordat, dar nu dădea semne să se mai resimtă în vreun 
fel după beţia de mai devreme. Era absolut uluitor, se 
gândi Allenby, felul în care sărea de la o stare de spirit la 
alta. 

Sublocotenentul Ryder îşi ţinea braţele încrucişate şi 
cozorocul şepcii decolorate tras peste ochi. Faţă în faţă cu 
el, se afla Archer, care asculta concentrat ultimele indicaţii 
ale lui Goudie. Allenby sesiză că, din când în când, Archer 
îşi încleşta pumnii, de parcă ar fi retrăit oribilul coşmar 
prin care trecuse. In rest, se purta le fel ca toţi ceilalţi. 

Goudie relată: 

- Primul nostru obiectiv este o lagună în care se 
adăpostesc iahturile, situată la extremitatea sud-estică a 
insulei. După cum vedeţi pe hartă, e mică şi formată în 
mod natural. 

Se uitară cu toţii la harta împăturită, pe care Frazer 


trasase cu creionul linii şi cruci ce concretizau faptele 
incluse în ordinele secrete. 

- Va fi un loc bun în care să stăm cu capul la cutie cât 
timp vor avea loc negocierile cu generalul Tesini. Ochii îi 
jucau fără astâmpăr în pâlpâirea gălbejită. Ne vom întâlni 
cu detaşamentul maiorului Thomas de cum vom intra în 
rada respectivă. 

Allenby chibzui încă o dată asupra hărţii, a distanţei pe 
care o parcurseseră de la plecarea lor din Tunis. Dacă 
germanii ştiau deja despre Jupiter, atunci toată 
preocuparea şi zbaterea de-acum n-ar fi făcut decât să 
mai întârzie întrucâtva distrugerea ei completă. Căută să 
sesizeze totodată şi vreun semn de resentiment din partea 
lui Goudie atunci când acesta vorbi despre maiorul de la 
SAS. Dar nu exista nici unul. Goudie era altul. În exerciţiul 
funcţiunii. Cântărind şansele. Făcând planuri alternative. 
Dând dovada îndelungatei sale experienţe. Locotenentul 
se pomeni întrebându-se dacă raidul efectuat recent sau 
oricare altul dintre cele pe care le condusese anterior 
Goudie, cu atâta curaj şi dibăcie, va fi schimbat cât negru 
sub unghie războiul. 

Auzi hârşâit de picioare pe punte bănui că Frazer se tot 
învârtea, verificând şi reverificând poziţia şi înaintarea lor. 

- Intrăm exact înainte de răsărit, continuă Goudie. 
Detaşamentul lui Thomas va fi pe poziţii cu o oră mai 
devreme. 

Nu intră în alte amănunte, iar Allenby presupuse că 
Thomas fusese transferat de pe un submarin pe vreo 
ambarcaţiune de-a localnicilor. Ceea ce implica faptul că 
acesta contactase deja colaboraţionişti de pe insulă. După 
cât se părea, generalul Tesini era important. Altfel, din 
punctul de vedere al lui Thomas, ar fi fost mult mai simplu 
dacă l-ar fi ucis. 

De parcă i-ar fi citit gândurile, Goudie vorbi liniştit: 

- Invazia Siciliei trebuie executată perfect. Este primul 
nostru pas înapoi în Europa. Dacă întârziem mult sau dăm 
greş, s-ar putea ca italienii să rămână fermi alături de 
aliaţii lor. Pentru a învinge, este necesar că ei să treacă 
total de partea noastră. Adăugă în doi peri: Cu alte 


cuvinte, avem nevoie de trădarea lor. Acesta este măreţul 
plan conceput în sferele înalte de către cei care sunt mult 
mai bine informaţi decât noi. Ciuli urechea atunci când 
cineva tuşi pe punte. Apoi spuse: Pentru aceia dintre noi 
care trebuie să ducă efectiv la îndeplinire aceste misiuni, 
există un singur precept. In asemenea fapte de arme, nu 
luptaţi pentru rege şi ţară, ci o faceţi pentru propria 
voastră echipă. Nu aveţi vreun cod de reguli, şi nu e loc 
pentru fandoseli. Privirea i se opri un moment asupra lui 
Allenby. Nu este o joacă, ci trebuie să câştigăm. Generalul 
Tesini este important pentru cauza noastră. Căutătura i se 
înăspri. Dar nu vital. Dacă se răzgândeşte ori încearcă cine 
ştie ce înşelăciune, împuşcaţi-l! Am fost suficient de clar? 

Ceilalţi încuviinţară din cap la unison. 

- Bine. Locotenent-comandorul desfăcu tocul pistolului 
şi scoase un Luger de calibru mare. Mergeţi şi faceţi un 
rond să mai verificaţi totul încă o dată. Rămânem pe 
poziţii până vă spun eu, ne-am înţeles? 

Allenby mai zăbovi câteva clipe după ce Goudie şi 
ceilalţi plecară. Işi pipăi buzunarele şi verifică revolverul. 
Era tot aşa cum te duceai după o mină. Când începea 
acţiunea, nu mai aveai timp să te ocupi de altceva. 

Îşi zări chipul reflectat în geamul dulăpiorului pentru 
chei din bastingaj. Chiar şi la lumina asta arăta palid. Părul 
îi ieşea de-o parte şi de alta de sub şapcă, prea lung după 
standardele Marinei. Mama lui ar fi fost şocată. 

Şi-o aşeză şmechereşte pe-o sprânceană şi se forţă să 
zâmbească. 

- Floare la ureche! 

Frazer se aplecă deasupra busolei şi studie punctele 
luminoase cu deosebită grijă. Se duse cu gândul la ultima 
sa navă, graţiosul Levant, cu cabina de cart pusă la punct 
în cele mai mici amănunte, cu busola giroscopică şi ultimul 
strigăt în materie de radar, lucruri ce făceau navigația mai 
uşoară. Insă vocea tatălui său păru să-i alunge acest gând, 
rostind aşa cum o făcuse cândva, plin de dispreţ: „O 
singură lovitură în fierăraia aia a lor, şi devin la fel de 
neajutoraţi ca un şoarece într-o cursă. O busolă magnetică 
de-aia bătrânească şi o minte ageră sunt mai bune la orice 


oră." Bătrânul îl antrenase foarte bine, ceea ce îi prindea 
nemaipomenit acum. p 

Canadianul se îndreptă de şale şi privi cerul. incă o 
grămadă de nori. y 

Asta făcea dificilă determinarea poziției. Insă cu ceva 
noroc aveau să fie pregătiți de a schimba la timp cursul 
spre refugiul de iahturi de pe insulă. işi analiză 
sentimentele şi descoperi că era destul de mândru de 
ceea ce făcuse. 

Aproape că se împiedică de picioarele răşchirate ale lui 
Ives, care dormea lângă fişetul de steaguri. Sărmanul, îl 
obligase să predea timona unui ajutor, ca să apuce să se 
odihnească. Atunci când urmau să efectueze apropierea 
finală, acesta trebuia să fie în cea mai bună formă. Zâmbi 
în sinea lui. Timonierul făcuse din navă un lucru personal. 
Ca o marină proprie. 

Frazer se gândi la Lynn Balfour şi la bărbatul pierdut, pe 
care ea continua să-l iubească. Dacă şi-ar scoate-o din 
minte? Mai mult ca sigur că Lynn n-ar fi acceptat o nouă 
legătură, aidoma celei în care iubitul ei fusese ucis. Totuşi, 
îi telefonase. Îi... Locotenentul rămase nemişcat, auzind 
paşii lui Goudie pe grilajul punţii. Purta mereu aceleaşi 
vechi cizme marinăreşti, jerpelite. După cât se vedea, 
acestea trăiseră tot atâtea evenimente cât şi proprietarul 
lor. Nu se potrivea în acest secol, gândi Frazer. S-ar fi 
simţit ca acasă pe o navă cu pânze sau în calitate de 
căpitan al unui vas de pirați. 

Goudie veni lângă el şi privi pe geam la castelul din 
faţă, a cărui etravă spinteca apa. Doar ocazional colierul 
de stropi alburii de la prora punea în evidenţă linia de 
demarcaţie dintre carenă şi apă. 

- La vreme, pilot. 

Fusese o remarcă, dar sunase mai mult ca o întrebare. 

- Sunt mulţumit, domnule. 

Goudie nu asculta. Frazer zâmbi. Ca de obicei. 

Apoi, locotenent-comandorul zise: 

- Ştii, am cerut o a doua navă care s-o înlocuiască pe 
Able Two. 

Frazer aşteptă, ghicind că din acest motiv coborâse 


Goudie pe țărm, imediat ce ancoraseră în Tunis. 

- Puteam nici să nu mă deranjez. O adunătură de 
pigmei, afurisiţii ăia de proşti! De parcă aş fi încercat să 
aranjez o croazieră de plăcere. 

Bărbatul lovea uşor cu pumnul în geam, într-un ritm 
lent; pe locotenent îl înfioră puterea care-l îmboldea pe 
acesta. Asemenea unei febre. 

- Prothero s-a întors în UK şi Isus-în-Mizerie o dată cu el. 

Frazer îşi mască un rânjet. Asta trebuia să fie căpitanul 
Heywood. 

- Dacă l-aş fi prins pe Şef, poate ar fi reuşit să aranjeze 
ceva. 

- E chiar atât de priceput şi de capabil? întrebă 
canadianul. 

Goudie ridică din umeri. 

- Încă mai ţine să joace după toate regulile artei. La o 
adică, aşa a fost dintotdeauna. 

Frazer era dezorientat. 

- L-aţi cunoscut înainte de război, domnule? 

Locotenent-comandorul se întoarse şi privi fix în 
întunecime. 

- Obişnuia să scrie povestiri de aventuri pentru copii, nu 
ştiai? Semna cu pseudonimul Spindrift. Scutură din cap cu 
o tristeţe batjocoritoare. Voi, coloniştii, v-aţi neglijat 
educaţia într-un mod amarnic! Starea de spirit i se 
modifică iar. Dacă ai nevoie de mine, sunt în cabina de 
cart. Schimbă plantoanele la fiecare jumătate de oră. 
După o perioadă prea lungă de acalmie, ochii nu mai 
decelează pericolul şi începi să ai vedenii. 

Se îndepărtă cu paşi mari, oprindu-se doar pentru a mai 
consulta şi busola. Nu spuse nimic despre Ives, care 
dormea într-un ungher al punţii. Incredinţase altcuiva 
autoritatea, gândi Frazer şi se conformă, şi el, 
standardelor stabilite. Ce fusese sau ce făcuse Goudie 
înainte de război? Canadianul chicoti şi văzu un planton 
întorcându-şi privirea spre el. Prothero, Boys' Own Paper. | 
se potrivea ca unuia dintre personajele sale. 

Pe puntea aglomerată şi în jurul afeturilor de tun se 
mişcau nişte umbre. Archer în faţă, la cel de un kilogram, 


Ryder la pupa, cu armamentul secundar şi încărcăturile de 
adâncime; Allenby, gata să preia postul oricăruia dintre ei. 
Patru ofiţeri şi doisprezece subordonați. Numai şefi şi prea 
puţini indieni. 

Îl auzi pe Ives sforăind uşor şi tare îşi mai dorea să se 
poată întinde pe undeva şi să doarmă. Se anunţa însă o 
noapte lungă, încă mai exista şansa de schimbare sau 
de-a dreptul de anulare a planului. Se întrebă cum s-ar fi 
simţit dacă Jupiter ar fi fost întoarsă din drum. Doar nu era 
nebun de legat să simtă o dezamăgire. Dar, în adâncul 
sufletului, ştia că aşa s-ar întâmpla. 

Se întinse şi mormăi. Era timpul să facă un nou rond. 

Reveni la realitate înfiorat, amintindu-şi de generalul 
italian care-l cunoscuse pe tatăl său şi care navigase 
împreună cu el la bordul lui Onondaga. Goudie îi spusese 
ce urma să i se întâmple lui Tesini dacă planul avea să 
meargă prost. Dar, presupunând că 
locotenent-comandorul i-ar fi ordonat tocmai lui să apese 
pe trăgaci, cum ar fi putut el s-o facă? 

Încă mai clocea acest gând când Allenby urcă scara, 
pentru a-l solicita să-i ţină locul cât timp se ducea să bea o 
cacao fierbinte. 

Lui Frazer îi tresaltă capul şi îşi dădu seama că aţipise în 
picioare, fapt de neconceput. În ciuda mişcării încete şi 
neregulate, în ciuda a tot ceea ce experienţa şi disciplina 
marinărească îi dictau. 

- W/T*, domnule, spuse un marinar. 

Frazer se bălăbăni până la portavoce. Probabil că asta îl 
deşteptase. 

- Ce este, Sparks? 

- Am prins o transmisiune, domnule. N-am priceput-o. 
În germană, cred. Aproape sigur. 

- La dracu'! Frazer asimilă ştirea cu mintea sa din nou 
limpede şi calculată. Rămâi atent pe frecvenţa de 
ascultare, îi voi comunica CO-ului. 

Nu mai trebuia: Goudie se afla deja acolo. 

- Sparks a recepționat... 


4 Wire-telegram - cablogramă (n. tr.). 


Locotenent-comandorul confirmă repezit din cap. 

- Da. Am auzit. S-a zis şi cu rapoartele Spionajului. 
Gândea cu voce tare. Cât mai e? 

- Ar trebui să zărim insula peste patruzeci şi cinci de 
minute, domnule. Chiar mai devreme, dacă se împrăştie 
norii. 

Umbra lui Goudie se aplecă pe spate în timp ce acesta 
privi cerul. 

- N-o să se împrăştie. Dă de ştire: linişte absolută pe 
puntea superioară. Şi spune-i mecanicului-şef să nu scape 
nici o cheie pe undeva. Nemţilor nu le stă în fire să circule 
cu lumini de poziţie nici chiar în aceste ape. Se pare că se 
simt în siguranţă oriunde s-ar afla. 

Privirile li se întâlniră prin întuneric şi Frazer spuse: 

- Probabil că sunt pe insulă. 

Goudie îşi scărpină bărbia. 

- Dacă-i aşa, atunci au un ascendent asupra noastră. Pe 
de altă parte, ăsta-i un motiv în plus ca să nu transmită pe 
W/T. 

Portavocea chițăi din nou. 

- Nu se mai înregistrează semnale, domnule, zise 
plantonul. 

- Atunci, aşa rămâne, mormăi Goudie. Intrăm direct. 

Frazer aşteptă. Goudie intenționase să coboare la apă 
mica lor barcă de salvare şi să-l trimită pe Allenby cu ea 
pentru a adulmeca pe mal şi a deschide drumul. Rada 
iahturilor fusese raportată ca sigură, însă se putea ca, de 
la ultima relatare, inamicul să fi minat zona. 

Locotenent-comandorul continuă pe acelaşi ton lipsit de 
emoție: 

- Scoateţi imediat nişte arme automate în plus. S-ar 
putea să fim nevoiţi să respingem vreun atac sau să ne 
croim drum cu forţa. 

Frazer văzu umerii puternici ai lui Ives conturându-se pe 
fundalul norilor. Înapoi la cârmă. Pregătit pentru orice. Era 
ciudat, dacă stăteai bine să te gândeşti. Timonierul 
petrecuse cel mai puţin timp pe mare şi avea cea mai 
puţină experienţă de acest gen dintre toţi. Şi totuşi, părea 
să radieze un soi de încredere contagioasă. 


- S-ar putea să însemne că generalul Tesini a fost un pic 
cam hazardat, dacă Pirpiriii au şi intrat în acest mic joc, 
rosti Goudie pe un ton calm; era doar o altă problemă de 
rezolvat. 

Frazer cumpăni ce s-ar întâmpla dacă duşmanul ar şti 
exact ce se petrece. Ar fi cu toţii morţi în următoarele 
câteva ore. 

Orice mişcare şi zgomot de picioare încetară pe punte şi 
pe afeturile tunurilor. Toţi erau în gardă. Tunurile armate, 
auzurile încordate, pentru a prinde primul sunet ostil. 

- Un lucru e sigur, pilot. Trebuie să scoatem din 
funcţiune cât mai rapid acea staţie radio, spuse Goudie, 
apoi alunecă iarăşi în muţenie. 

Etrava se înfigea şi se opintea în apă; canadianul ştia că 
reuşeau cu greu să menţină cursul, cu motoarele turate la 
minimum. În largul mării, ar fi putut să întreacă orice altă 
navă, chiar şi ucigătoarele E-Boat-uri; aici însă, în 
interiorul zonei de şelf ascunse privirilor, erau ca nişte 
ologi. 

Se uită pe după marginea geamului şi zări mitralierele 
din preajmă mişcându-se precaut, într-o parte şi-n alta. 
Era Weeks. Părea să fi trecut o veşnicie de când acesta îi 
întâmpinase cu jeepul, pe el şi pe Allenby. Prin beznă se 
putea ghici dâra şerpuitoare a benzii cu cartuşe fixate în 
magazie şi a celorlalte, plasate la îndemână pentru 
reîncărcare imediată. In faţă de tot, zveltul tun de un 
kilogram baleia, la rândul său, încoace şi-ncolo. Era şeful 
de echipă Sullivan. Ce aveau de împărţit, el şi Ives? 
Antipatia lor reciprocă era aproape fizică. 

Archer se afla şi el acolo, ascuns printre umbre, 
uitându-se cu binoclul după vreun indiciu care să trădeze 
prezenţa pământului. Dacă ajungeau cu bine în rada 
iahturilor, sublocotenentul urma să rămână la bordul 
vasului. Goudie pomenise acest lucru în treacăt, deşi mai 
înainte îl instruise pe Ryder pentru asta. În fond, Ryder 
cunoştea MGB-ul mai bine decât oricare dintre ei. 
Locotenent-comandorul îi ştia calităţile şi defectele lui 
Archer. Să fi observat oare ceva schimbat la 
sublocotenent? Poate că atacul aerian şi bruscheţea 


distrugerii celeilalte nave fuseseră o povară prea grea 
pentru acesta. 

- Puntea! Pământ la orizont, prora babord! 

Binoclurile se ridicară ca unul. 

- Bine navigat, pilot, spuse pe un ton aspru Goudie. 

Pe Frazer îl surprinse mai mult complimentul. Se părea 
că îi scăpase fără să vrea. 

Dintr-o dată, insula îi copleşi. Incredibil ca ea să fi fost 
atât de aproape, şi totuşi să fi rămas nevăzută până 
atunci. Frazer ştia că asta era o iluzie optică normală în 
cazul vizibilităţii nocturne, dar anunţa în mod clar impactul 
pericolului ce-i păştea. 

- Toate armele, dezasiguraţi! Goudie stătea pe grilaj, cu 
ambele mâini încleştate de marginea geamului. Nu 
scoateţi nici cel mai mic sunet, s-a-nţeles? 

- Semnalizare, domnule! 

- Aşteptaţi să se repete, răspunse el cu ceea ce păru să 
sune ca un oftat. 

Frazer ascultă  mârâitul motoarelor şi ecoul lui 
reverberat de maluri, venind ca de la un alt vas. Răsună 
asurzitor, dar ştiu din nou că era obişnuita iluzie. 

Zări licăririle scurte ale unei lanterne emițând semnale 
Morse şi-l auzi pe Goudie zicând: 

- Pare în regulă. Confirmaţi. 

Canadianul lumină pentru câteva clipe cu lanterna 
partea laterală a punţii. Fasciculul becului înfăşurat într-o 
bucată de pânză de corabie era încă destul de puternic, 
mai cu seamă dacă se aflau oarece santinele prin 
preajmă. 

- Foarte bine, constată Goudie. Stop maşina principală, 
încet înainte, cu exterioarele de la babord şi tribord. 
Pregătiţi odgoanele, dar rămâneţi cu atenţia trează! 

Doi marinari săriră peste bord atunci când din 
întunecime se desprinse profilul unui ponton şi dădură 
fuga să lege o parâmă de amarare; încălţămintea lor de 
cauciuc nu făcea nici cel mai mic zgomot. Tunul şi câteva 
automate uşoare le acopereau manevra, dar, în afară de o 
siluetă nemişcată, îmbrăcată în uniformă de luptă, toată 
insula părea să fie la cheremul lor. 


Goudie, cu Frazer alături, cobori pe debarcader. După 
toate acele ore de înaintare pe furiş şi de balans, care îţi 
dădea rău de mare, cei doi bărbaţi avură nevoie de câteva 
momente ca să-şi recapete echilibrul. 

Goudie îl scrută pe omul care semnalizase cu lanterna. 
Acesta era dotat cu muniţie până-n dinţi, iar la subsuoară 
purta un pistol-mitralieră. Abia dacă i se putea zări 
ecusonul de caporal de pe galoanele bluzonului uniformei 
de luptă. 

- Totul e în ordine? 

Glasul locotenent-comandorului suna foarte calm, dar 
Frazer ajunsese să ştie că era o partitură repetată cu grijă. 

Soldatul dădu aprobator din cap. 

- Maiorul Thomas este acum cu generalul italian. 

Militarul avea un uşor accent, nu cu mult diferit de-al lui 
Thomas atunci când îşi pierduse cumpătul în Sicilia. 

- Sunt nişte germani aici, adăugă el, veniţi cu o 
ambarcaţiune pe partea cealaltă a... 

Nu-şi găsi cuvintele şi arătă vag cu degetul în direcţia în 
care un promontoriu colţuros rămânea încă învăluit în 
umbră. 

- Ce fel de ambarcaţiune, omule? se răsti Goudie. 

Soldatul se uită la el, însă faţa îi rămase în continuare 
inflexibilă. 

Răspunse impersonal: 

- De transport... - o infimă ezitare -...domnule. Au venit 
să ridice nişte lucruri ale generalului. 

Frazer fluieră pe înfundate. Nu era a bună. 

- Ei bine, această ambarcaţiune are o staţie radio, care 
trebuie redusă la tăcere imediat, zise Goudie. Se uită la 
locotenent. Eliberaţi vasul! Rămân doar tipii din camera 
motoarelor. Spune-i mecanicului-şef să se asigure că 
oamenii lui au tot timpul Sten-urile cu ei. Archer va 
rămâne la comandă. Îşi poate opri trei matrozi. Restul să 
vină aici în pas alergător. Zi-i lui Allenby să-şi ia geanta cu 
scamatorii. 

Soldatul îi urmări impasibil pe marinarii care dădeau 
năvală pe dig. 

- In ghereta aia e un telefon. Se poate vorbi cu 


reşedinţa generalului, spuse el. 

Ochii lui Frazer începură să se acomodeze cu bezna şi 
locotenentul putu să vadă conturul alungit, palid, al unui 
iaht cu motor, acoperit de la un cap la altul cu o prelată 
croită pe măsură. Generalul încă mai era un om bogat. Şi 
influent, din moment ce ambarcaţiunea nu-i fusese 
rechiziţionată de Marină. 

Goudie bătea nerăbdător din picior, în vreme ce Ives îşi 
ghida în ordine micul detaşament de desant. 

- Ce face Thomas? întrebă locotenent-comandorul. 

- Maiorul Thomas îi explică generalului cum stau 
lucrurile, domnule. 

Goudie deschise tocul pistolului. 

- Din ce ţară provii? 

Soldatul ridică din umeri. 

- Îmi pare rău, domnule. Nu am voie să divulg asta. 

Locotenent-comandorul se îndepărtă cu pas apăsat. 

- Afurisiţii de eroi care te lucrează! 

Frazer nu se putu abţine să rânjească, deşi inima îi 
bătea de mai să-i spargă pieptul. Comandorul vorbise 
întocmai ca şi căpitanul Levantului. 

Goudie porni în frunte de-a lungul digului. Din ceea ce 
spusese taciturnul soldat, se părea că germanii nu erau 
interesaţi decât să strângă bunurile personale ale lui 
Tesini. Ori acesta căzuse în dizgrație, ori, mai degrabă, era 
nevoie de el pe continent, în eventualitatea unei invazii 
aliate. 

Locotenent-comandorul rosti încet: 

- Nu locuieşte mai nimeni pe-aici. Doar câţiva ţărani pe 
partea cealaltă a insulei şi restul celor care lucrează pe 
domeniul Tesini. E convenabil din punctul de vedere al 
unora, ei? 

Casa putea fi uşor reperată, în ciuda întunericului din 
jur. Era albă şi avea o alee de acces lungă, dreaptă, 
străjuită de copaci aliniaţi asemenea unor soldaţi 
fantomatici. 

Unul dintre oamenii lui Thomas stătea lângă o statuie 
de marmură şi ţinea în mâini un Bren cu care supraveghea 
grădinile. Omul nu ridică privirea atunci când trecură pe 


lângă el. Gealaţii lui Thomas păreau ceva ireal. Ceva 
înspăimântător şi oarecum neomenesc. 

Germanii cotropiseră şi înrobiseră atâtea ţări; aceşti 
bărbaţi puteau proveni din oricare dintre ele. Aveau toate 
motivele să poarte acest război secret. Să urască. 

Lângă intrarea cu coloane, zăcea un alt personaj. Un 
german mort, cu câteva farfurii şi platouri sparte în jur. 
Probabil, o ordonanţă, se gândi Frazer. Ucis ca un animal 
în timp ce-şi vedea de treburile gospodăreşti. Simţi 
mirosul de sânge şi-i veni să-şi îngroape faţa şi mâinile în 
apa unei fântâni din apropiere. 

Canadianul se opri lângă uşă şi-l simţi pe Ives foarte 
aproape în spatele său. Ghidul lor se dădu în lături, iar 
locotenentul deschise larg uşile duble. Tot întuneric, deşi 
nu ştia la ce altceva ar fi putut să se aştepte. Brusc, ţeava 
unei arme îl înghionti cu putere în coaste şi o mână îi 
scoase cu abilitate pistolul din toc. 

Apoi se auzi vocea maiorului Thomas: 

- Închideţi uşile! Aprindeţi luminile! 

Marinarii se înghesuiră într-un hol cu ornamente, iar 
soldatul care-i luase atât de uşor arma lui Frazer rămase 
rânjind. 

- Dă-i-l! rosti maiorul. 

Frazer luă revolverul. 

- Numa' încearcă încă o dată, că zob te fac! spuse, 
surprins de calmul său. 

Thomas se uită la Goudie. 

- Doar un vas? întrebă, mai mult acuzator. 

Goudie încuviinţă din cap. 

- Ne descurcăm noi. 

- Ai aflat de germani? 

Maiorul ridică privirea spre tavan, la zgomotul ce 
provenea dintr-o cameră în care cineva târşâia nişte piese 
de mobilier. 

- Locotenentul Allenby se va ocupa de ei, zise Goudie. 

- Allenby? 

Thomas ridică din sprâncene. O alegere ciudată! 

Frazer îşi mută greutatea de pe un picior pe altul, cu 
neastâmpăr. De ce nu treceau o dată la treabă? Cineva de 


pe ambarcaţiunea germană ar fi putut intra în orice clipă 
în casă. Chiar dacă i-ar fi făcut faţă, n-ar fi reuşit să 
împiedice trimiterea unui semnal de avertizare. În câteva 
ore, locul ar fi devenit un viespar. 

- Se pare că generalul este rechemat pentru un nou 
post, continuă maiorul. Nu vrea s-o spună, dar n-ar fi 
exclus să bănuiască faptul că şi-a pierdut credibilitatea. 
Rămâne însă ferm pe poziţii în privinţa condiţiilor. ÎI urmări 
pe un subaltern îndreptându-se spre uşă cu un săculeţ cu 
documente. Erau trei germani cu generalul. Pe lângă unul 
dintre ei probabil că tocmai aţi trecut. Al doilea a fost ucis 
pe când încerca să ajungă la țărm. Cel de-al treilea este 
interogat în clipa de faţă. S-ar putea să avem nevoie de 
aceste informaţii. Işi aranjă centura. Veniţi, să vă fac 
cunoştinţă cu generalul. Schiţă un surâs sardonic. Işi 
închipuie că ne poate da ordine, spuse el amuzat. 

Generalul Gustavo Tesini făcea o impresie impunătoare. 
Era înalt, bine făcut şi perfect proporţionat în uniforma lui 
verde, imaculată. Avea părul grizonant, iar barbişonul său 
înspicat arăta de parcă ar fi fost pieptănat mereu, pentru a 
fi menţinut într-o stare impecabilă. Atunci când vorbi, 
vocea i se armoniză cu înfăţişarea. Profundă şi 
răsunătoare. | se adresă lui Frazer, jovial: 

- Leit tatăl tău! 

Dădură mâna cu căldură. Canadianul sesiză că avea 
ochii mici şi pătrunzători, ca ai lui Prothero. În rest, nici o 
altă asemănare. 

- Am doar o navă, generale, spuse Goudie. Ar fi bine să 
vă luaţi numai lucrurile de strictă necesitate. De câţi 
oameni dispuneţi? 

Generalul se uită la el cu gravitate. 

- Vorbesc cu locotenentul dumitale! 

Remarca sunase ca o mustrare. 

- Mă găsiţi cu celălalt prizonier, vorbi răstit Thomas. 

Se îndepărtă, întorcându-se intenţionat cu spatele la 
general, şi trânti uşa după el. A 

- Un tip aspru, spuse încet Tesini. Işi adună din nou 
gândurile. Soţia mea e aici cu mine, împreună cu fiul 
nostru mai mic. Câţiva servitori, dar ei nu mai contează 


acum. Vor rămâne pe loc. 

Frazer îl urmări curios. Un prieten de-al tatălui său. Se 
îndoia foarte tare că lui Bill Frazer i-ar mai fi păsat acum 
de omul acesta. Îşi aduse brusc aminte ceea ce spusese 
tatăl lui Allenby atunci când stătuse de vorbă cu el. 
Războiul scoate la iveală tot ce e mai rău şi mai bun în 
oameni. Însă nu-i schimbă. Orice ar fi putut apărea a fost 
dintotdeauna acolo, aşteptând momentul potrivit să iasă 
la lumină. 

Dumnezeule, cât de adevărat era în privinţa celor pe 
care îi cunoscuse în ultimele luni! se gândi el. 

- Prizonierul german este un ofiţer? întrebă Goudie. 

Generalul scutură din cap. 

- Din nefericire, nu. O tânără din secretariatul armatei. 
Printre altele, e şi translator. A fost trimisă cu mine să 
aleagă unele documente care ar putea fi considerate 
secrete. 

Frazer îşi mută privirea în altă parte. Ce informaţii să fi 
deţinut femeia, care să le fie lor de folos? Se duse cu 
gândul la chipul lui Thomas şi bănui că asta nu prea conta. 

Generalul se lăsă pe călcâie şi cizmele sale superb 
lustruite scârţâiră pe covor. 

- O chestiune deosebit de întristătoare. 

- Vom rămâne aici pe timpul zilei, spuse Goudie. Dar 
mai întâi trebuie să scăpăm de afurisita aia de staţie radio. 
Apoi, la asfinţit, vom pleca. Se uită la Frazer. Du-te şi vezi 
dacă Allenby îşi face numărul. 

Lăsă să se înţeleagă că, din punctul său de vedere, 
generalul nu conta atât de mult încât să merite să rişte 
pierderea lui Ab/e Two. 

Frazer îi făcu semn lui Ives şi cei doi ieşiră din casă, 
oprindu-se lângă o fântână susurătoare, pentru a se 
orienta în teren. 

Ives îl urmări pe canadian cum îşi înmuie batista în apă 
şi cum şi-o trecu peste faţă şi pe după gât. Se revărsau 
zorile şi, printre norii joşi, se puteau vedea mici petice de 
cer mai deschise la culoare. Cu asta te obişnuiai şi mai 
greu decât cu pericolul, se gândi el. Impresuraţi de copaci 
şi de flori frumos mirositoare, de statui şi fântâni, în vreme 


ce doi nemți zăceau ucişi, iar alţii se aflau la bordul 
ambarcaţiunii lor, la poate nici o sută de metri mai încolo. 

- Locotenentul Allenby nu se vede, zise Frazer. Trebuie 
să fi ajuns la ora asta în preajma navei. 

- Mai bine el decât eu, domnule. 

- Va fi în ordine. E un adevărat vrăjitor. 

Un țipăt pătrunzător sfâşie aerul umed, făcându-i pe 
amândoi să tresalte şi să se răsucească în loc. Apoi, ceva 
îl gâtui brusc, de parcă s-ar fi închis cu o izbitură o uşă 
capitonată. 

- Dumnezeule Mare! şopti canadianul. 

Ives se uită la el. 

- Auziţi, domnule, nu s-ar putea să stăm pur şi simplu 
aici, fără să facem nimic? spuse pe un ton de implorare. 

Frazer se şterse cu dosul mâinii la gură. Se simţea 
îmbâcsit, întinat. 

- Nu, pe naiba, nu putem! Scoase revolverul. Te pricepi 
să foloseşti o chestie de-asta? 

Ives îl urmă pe locotenent printre tufişuri. Nu era 
momentul să-l informeze pe Frazer că fusese de două ori 
campion la tir cu pistolul pe vremea când era în Serviciu. 
Revolverul, care în palma sa arăta ca o jucărie, aducea 
mult cu cel cu care se antrenase în Med. Nu puteai avea 
încredere în armele automate. Acestea se înţepeneau. Cu 
un revolver, nu făceai decât să continui să apeşi pe 
trăgaci. Primitiv, dar eficient. 

- Da, domnule, răspunse Ives. Am cât de cât idee. 


9. PRIETENI SAU DUŞMANI 


Anenby îşi scoase şapca şi ridică foarte încet capul pe 
deasupra unor tufişuri pipernicite. Era dificil să te orientezi 
pe timp de noapte, îşi zise el în gând, pentru a suta oară. 
Terenul colţuros şi denivelat, care cobora în pantă către 
mare, avea un aspect aproape vulcanic. Pâlcurile 
accidentale de tufişuri permiteau o oarecare camuflare. Il 
auzi pe Weeks gâfâind după sprintul lor, de la MGB până 
aici. 

- Pirpiriii nu se prea sinchisesc, zise el încet. 

Weeks se târâse mai aproape şi ascultară împreună 
vocea tristă, tânguitoare, a unui cântăreţ german. Probabil 
vreun membru din echipaj dăduse drumul unui gramofon, 
sau unui aparat de radio. 

Părea atât de straniu, chiar mai descurajant decât ceea 
ce avea de făcut. 

Îi aruncă o privire matelotului. 

- Gata? 

Acesta dădu aprobator din cap. 

- li luăm prin surprindere şi-i legăm fedeleş. Am adus 
nişte frânghie cu mine. 

Allenby ridică din nou capul. Putea zări slabele sclipiri 
ale mării şi o siluetă masivă şi neagră profilată pe fundalul 
micului ponton. În nici un caz, o navă de război. Altfel, ar fi 
fost terminaţi. Îşi pipăi explozibilul din buzunare, 
asemănător unor trabucuri groase. Dar mortale. 

Nu se zăreau santinele; dacă nu cumva stătea cineva 
culcat la pământ, ceea ce era puţin probabil. In mod 
evident, se simțeau în siguranţă, hotărî locotenentul. 

O uşoară briză foşnea prin tufişuri şi zgândărea un 
covor întins de flori sălbatice. Milioane de maci, ca de Ziua 
Armistițiului“ în Anglia. 


15 11 noiembrie - ziua comemorării armistiţiilor ambelor războaie mon- 
diale (n. tr.). 


Trăsăturile feţei i se încrâncenară, în intenţia lui de a-şi 
aduna gândurile. Părea să fie mai obosit decât îşi 
închipuia, de vreme ce, taman în situaţia actuală, îi 
îngăduia minţii să zburde aiurea. 

- Ce-a fost asta? 

Allenby întoarse capul. Cineva plângea? 

- Mai mult ca sigur, vreun pescăruş deranjat de ceva, 
răspunse el. Se hotărî: Să mergem! Scoase revolverul şi-l 
auzi pe matelot armându-şi pistolul-mitralieră. Ţine 
aproape şi caută să rămâi pe pământ bătătorit. 

- Ceva în neregulă, domnule? 

Locotenentul îşi muşcă buza. Prăpăstios individ! Sau 
poate că era vechiul instinct care, nu o dată, îi salvase 
viaţa în acele clădiri abandonate, cu paraşutele lor de 
pomină. 

- Nu sunt sigur... 

Se răsuciră amândoi la auzul hârşâitului de paşi pe solul 
dur. O siluetă se apropia în fugă. Era Ryder. Allenby îl 
lăsase dinadins pe tânărul sublocotenent în ariergardă. 
Acesta reprezenta singura lor legătură cu Goudie, iar dacă 
lucrurile ar fi mers rău, ca data trecută, atunci reacţiile lui 
ar fi fost vitale. Şi-l mai lăsase în urmă şi dintr-un alt 
motiv. Ryder avea o grămadă de experienţă în SBS, dar nu 
de genul care se cerea acum. 

Allenby îi strigă atât cât îndrăzni de tare: 

- Du-te înapoi, idiot nenorocit! 

- Un țipăt! exclamă Ryder. Aţi auzit... 

Nu apucă să rostească mai mult. Se produse un uşor 
declic şi ceva sări în aer din pâlcul de maci printre care se 
ghemuise Ryder. 

Allenby se repezi spre Weeks şi se prăbuşiră împreună 
cu capul înainte, în tufişurile de lângă ei. 

Bubuitura spintecă aerul, şi locotenentul îşi ţinu 
răsuflarea în vreme ce fragmentele de oţel vâjâiau pe 
deasupra trupurilor lor, pentru a se împlânta apoi în 
pământ. Totul se petrecu în numai câteva clipe, însă 
Allenby descoperi că era în stare să rememoreze fiecare 
amănunt dezgustător. Trebuie să fi fost o sârmă pe care 
Ryder o agăţase cu piciorul. Bomba fusese probabil de tip 


„fluture", după cum erau poreclite acestea. Ele puteau fi 
lansate chiar şi din avion şi, o dată ajunse pe pământ, îşi 
desfăceau aripioarele în aşteptarea unei cât de uşoare 
atingeri. 

Ryder se zvârcolea pe spate, gemând. 

- Of, Doamne! Of, Dumnezeule, ajutaţi-mă! 

Buzele îi scălâmbăiau fiecare cuvânt, pe măsură ce 
agonia creştea. 

- Haide, Weeks, zise Allenby. Acum, e singura noastră 
şansă! 

Matelotul rămase holbându-se la Ryder, incapabil să se 
mişte. 

- Lasă-l! ordonă locotenentul. Scoase unul dintre 
explozibile şi-i rupse banda de siguranţă. Altfel, o să ne 
căim cu toţii. 

Urându-şi spusele, îi strigă: 

- Ne vom întoarce, David! Apoi zări încă o siluetă 
alergând în jos pe pantă şi oftă uşurat. Acoperă-l cu ceva! 

Chiar şi prin beznă ştia că era vorba de şeful de echipă 
Sullivan. 

După aceea, cu Weeks foarte aproape pe urmele sale, 
ţâşni spre ponton. 

Sullivan îi urmări depărtându-se, după care îngenunche 
lângă ofiţerul muribund. 

- Mi-a atins piciorul, icni Ryder. Îşi încleştă dinţii pentru 
a-şi înăbuşi un țipăt. Of, Dumnezeule! 

Sullivan scoase trusa cu bandaje şi pipăi trupul 
tânărului ofiţer. Acesta avea cel puţin două răni 
sângerânde grave. Marinarul înghiţi cu greu nodul care i 
se puse în gât, simțind că i se întorc matele pe dos atunci 
când atinse piciorul lui Ryder. Nu era nici un picior; doar 
un ciot stâlcit, din care sângele se pompa în ritmul 
urletelor disperate. 

N-avea s-o mai ducă prea mult, se gândi Sullivan, dar 
spuse: 

- Aşa, domnule, uşurel! Se aranjează cu asta. 

Apoi îl ţinu strâns în braţe pe Ryder până când acesta 
muri. 

Cu zgomotul exploziei răsunându-i încă în urechi, 


Allenby ţâşni pe ponton şi auzi ţipete dinspre puntea 
vasului amarat. Nava avea o carenă cu aspect greoi şi cu 
un coş foarte înalt. Un bătrân remorcher sau poate un 
cuter de recunoaştere, se gândi el la repezeală. 

Două capete se iţiră pe deasupra copastiei şi Allenby 
aruncă bomba de forma unui trabuc peste balustradă. Se 
produse o scurtă şi violentă explozie, şi cele două capete 
dispărură. 

Locotenentul îşi roti privirea şi trase cu revolverul înspre 
o altă siluetă, care se mişca în umbră. În loc să se 
ascundă, omul ridică mâinile, în semn de predare. 

Weeks era acum la bord, mişcându-şi încoace şi încolo 
pistolul-mitralieră, pentru a supraveghea bocaportul. 

Pe când încă mai şedeau înlemniţi în faţa primului lor 
prizonier, Allenby auzi ţăcănitul brusc al aparatului Morse. 

- Pe-aici! 

Dădu buzna printr-o uşă cu glasvand şi zări un fir de 
lumină prelingându-se dintr-un cheson. Staţia radio. 

- Dă-te la o parte! 

Se repezi şi încercă să deschidă uşa, însă aceasta era 
încuiată. Cât de urgent şi ameninţător răsuna semnalul 
Morse! Allenby scoase o mică bombă din celălalt buzunar. 
Cu nimic mai mare decât un pachet de necartonate şi cu 
un fitil de doar trei secunde. Amorsă explozibilul plastic şi 
îl îndesă la baza uşii. Fugi, fiind aproape ridicat de la 
podea de detonație, în vreme ce fumul şi praful răzbătură 
până pe punte. 

Weeks îi aruncă o căutătură neliniştită. 

- Sunteţi bine, domnule? 

Se întoarseră şi aşteptară să înceteze strigătele 
telegrafistului, după care Allenby pătrunse curajos în 
cabina radio. Staţia era ţăndări, iar operatorul ei, care îşi 
pierduse viaţa în încercarea de a chema ajutoare, fusese 
proiectat într-o consolă. Vopseaua albă era mânjită de 
sânge acolo unde acesta alunecase pe podea. Allenby 
privi ochii bulbucaţi ai omului. Arătau de parcă ar fi fost 
încă plini de viaţă. În rest, de la brâu în jos, nu mai 
rămăsese mare lucru din el. 

- Doi morţi pe punte, domnule! anunţă Weeks. Ce 


facem cu Pirpiriii de-aici? Să.-i..., făcu un gest cu ţeava 
pistolului- mitralieră. 

- Nu. Trebuie să mai fie şi alţii. 

Găsiră un subofițer german şi alţi trei marinari ascunşi 
în castelul de la prora. Păreau prea bătrâni pentru a face 
parte din Marina germană şi locotenentul bănui că erau, 
probabil, oamenii din echipajul originar al vasului, 
îmbrăcaţi în uniforme pe toată durata războiului. Cu 
siguranţă, se crezuseră atacați de o forţă cu mult mai 
mare. Pentru ei războiul se terminase, dacă nu cumva 
Goudie s-ar fi hotărât să-i lase acolo. Sau să-i ucidă, aşa 
cum Weeks era gata s-o facă în cazul în care i s-ar fi 
ordonat. Cei doi găsiră o magazie a şefului de echipaj, 
prevăzută cu o uşă de oţel, şi mânară micul grup în 
interiorul ei. 

- Dacă au ceva minte, atunci vor sta smirnă până când 
vor sosi amicii lor, spuse Allenby în timp ce punea lacătul. 

Weeks îl privi curios. 

- Sper că nemernicul ăla n-a apucat să emită, domnule. 

Părăsiră vasul, acum tăcut de moarte, dar căpătând 
contur şi individualitate în lumina crescândă. 

Sullivan era tot pe povârniş, lângă trupul lui Ryder. 
Allenby zări stratul de maci mai întunecaţi, acolo unde 
sângele sublocotenentului făcuse o pată întinsă. 

- Să-l ducem în casă. 

Ridică de jos şapca lui Ryder, murdară de la atâtea 
drumuri pe mare şi cu emblema ponosită, de care el era 
atât de mândru. 

- Îmi pare rău, David. 

Locotenentul pomi la drum, sub privirile celorlalţi doi 
însoțitori. Îşi imaginase că stătea singur de vorbă cu 
Ryder. 

Aproape de casa arătoasă, acolo unde solul aspru făcea 
loc gazonului şi teraselor verzi, Allenby se răsuci şi scrută 
marea. Ar fi putut constitui o privelişte frumoasă, gândi el. 

Azi am ucis trei fiinţe omeneşti. Băgă revolverul în toc şi 
oftă din rărunchi. 

- Şi ce dacă? rosti el cu voce tare. 

însă primul gând rămase încrustat asemenea unui 


epitaf. 
x 

Atunci când Frazer deschise uşa cu un şut şi dădu 
buzna în cameră, grupul de indivizi încremeni ca într-un 
îngrozitor tablou. 

Câţiva dintre oamenii lui Thomas, cu uniformele de 
luptă fără însemne, se găseau în jurul unui scaun aşezat 
dedesubtul singurului bec din cameră. Fata era legată de 
scaun, cu mâinile strânse atât de tare la spate, încât 
încheieturile îi ajunseseră o carne vie. Absolut goală, cu 
vânătăi pe faţă şi pe corp, cu un firicel de sânge ce i se 
prelingea din colţul gurii. 

Ives ţinea revolverul gata pregătit să deschidă focul, 
însă ochii lui înregistrau fiecare lucru. Fata era tânără, cu 
părul închis la culoare în lumina puternică. Pe coapse avea 
urme de sânge; se putea bănui că fusese violată îngrozitor 
şi bătută. 

Maiorul Thomas îi sfredeli cu privirea. 

- Ce dracu' v-a apucat? Smuci din cap. Continuaţi! 

Unul dintre bărbaţi, care fuma o mahorcă, întinse brusc 
mâna şi o apucă pe fată de sân. O strânse atât de tare, 
încât aceasta schelălăi agonizant, dându-şi ochii peste 
cap, cu privirile în tavan. Bărbatul apropie capătul 
incandescent al mahorcii la doi-trei centimetri de sfârcul 
prins între degetul mare şi arătător. 

- Ştie ceva. 

Thomas urmări cum un alt om de-al său îşi răsuci 
degetele în părul femeii, silind-o să se uite la mahorca ce 
se apropia încetişor de sfârc. 

Frazer ţâşni în cameră şi îşi repezi cu atâta forţă ţeava 
pistolului peste încheietura mâinii respectivului, încât osul 
acesteia pârâi ca un morcov. 

Mişcarea bruscă a canadianului rupse vraja. Capul fetei 
căzu cu bărbia în piept, iar ea icni în repetate rânduri, ca 
şi cum ar fi gemut fără să scoată vreun sunet. 

- Daţi-i drumul. Acum! zise Frazer. 

- La ce dracu' te aşteptai? se răsti Thomas. Oamenii 
mei ştiu ce le fac germanii prizonierilor lor. Târfa asta 


nazistă deţine ceva informaţii. Pun pariu cu tine că este 
cât se poate de obişnuită să scrie declaraţiile alor noştri 
atunci când sunt interogaţi. 

Frazer încercă să nu ridice tonul. Tremura de furie şi de 
dezgust. 

- Îmi faceţi greață. Purtaţi uniforma noastră, însă o 
spurcaţi cu cruzimea şi ura voastră! 

Ives o dezlegă pe fată şi o prinse în braţe, leşinată. Cu 
infinită grijă o duse într-o cameră alăturată, după care 
încremeni atunci când o explozie zgudui clădirea. 

- E prea tare ca să fie Allenby. Prea aproape! exclamă 
Frazer. 

Ives aşeză fata pe o banchetă şi se întoarse să-i ia 
vestonul de la uniformă. Restul hainelor zăceau grămadă. 
Erau ude şi duhneau a urină. Thomas îl privi fix, impasibil. 
Secundele se scurseră într-o linişte stânjenitoare. Apoi 
brusc, în pragul uşii apărură o mulţime de chipuri. 

- Duceţi-vă să-i ajutaţi pe ceilalţi, spuse Goudie. Allenby 
a neutralizat echipajul navei, dar Archer a telefonat din 
rada iahturilor şi a zis că nenorociţii au reuşit să emită un 
semnal W/T. 

Îl urmări pe Ives şi o văzu pe fata din cealaltă cameră. 

- Cristoase, Thomas, ai mers prea departe! Se răsuci pe 
călcâie. Apropo, Ryder şi-a luat-o. A călcat pe-o mină sau 
aşa ceva. S-ar părea că Pirpiriii au intenţionat să mineze 
toată fâşia de coastă care porneşte de la ponton şi de la 
plajă. 

Maiorul îl pironi cu ochii scânteind. 

- Vezi? Probabil că ştia. Aş fi scos-o eu de la ea! 

Goudie îşi îndesă pistolul în toc. 

- Acum nu prea mai contează, este? îşi roti privirea prin 
cameră, de parcă abia acum ar fi văzut-o pentru prima 
dată: Observă sângele de pe scaun, uniforma împuţită şi 
lenjeria fetei. Îţi place munca ta, nu-i aşa, maiorule? 

Allenby pătrunse în odaie. Arăta obosit şi mai palid ca 
de obicei. 

- Vasul a ajuns inoperant, domnule. Zări locul în care 
fusese torturată fata şi spuse mocnind: Ryder a auzit un 
strigăt. Când a declanşat bomba, venea să mă înştiinţeze. 


Dacă nu s-ar fi petrecut asta aici, el şi trei marinari 
germani ar mai fi fost în viaţă. Se uită la Thomas şi 
adăugă, pierzându-şi cumpătul: Dacă tu faci parte dintre 
Aliați, atunci cred că eu mă aflu în tabăra care nu trebuie, 
nenorocitule! 

- Incetaţi cu toţii! se răsti Goudie. Postaţi două 
santinele; una să stea pe acoperişul casei. De-acolo se 
vede cel mai bine. 

Vom rămâne peste zi la cutie şi vom pleca la asfintit, 
sau poate chiar mai devreme. l-am spus lui Archer să 
camufleze MGB-ul cu prelate de iaht, în caz că trece 
pe-acolo vreun avion de recunoaştere. Slavă Domnului că 
nu pot ateriza aici! Şi-aşa, dacă semnalul a fost prins, 
atunci nişte nave vor fi cât de curând aici. Chipul său mai 
pierdu ceva din severitate. Te-ai descurcat bine, Allenby. V- 
aţi descurcat cu toţii. Se uită la Ives. la o cameristă să te 
ajute cu fata. Rămâne în grija ta. 

Apoi i se adresă lui Frazer: 

- Intoarce-te pe vas şi vezi ca efectele generalului să fie 
depozitate undeva unde să nu stea naibii în drum, înţeles? 

li privi pe oamenii lui Thomas. 

- Şi până plecăm, să nu le mai văd pe scursorile astea 
în faţa ochilor. 

- Cu domnul Ryder cum rămâne, domnule? întrebă 
Weeks. 

Goudie îşi scoase pipa şi săculeţul cu tutun. 

- Ingropaţi-l în grădină. E tot ce putem face pentru el. 
Chestia aia cu îngrăşatul gliilor străine. Se uită la Frazer. 
Mi-ar prinde bine ceva de băut. Incercă să zâmbească. 
Cred că ne-ar prinde bine tuturor. Spune-i lui Archer să le 
dea băutură băieţilor şi să ne scoată nişte gin. 

Se îndepărtă fără să-i arunce nici măcar o căutătură lui 
Thomas. 

Canadianul îl privi pe Allenby. 

- Imi pare bine că ai reuşit, Dick! Din nou. 

Zâmbetul aferent nu-şi făcu însă apariţia. 

In camera alăturată, cu uşa bine închisă, Ives luă o 
batistă şi începu să şteargă cu apă caldă urmele de sânge 
de pe membrele fetei. Camerista italiancă îl urmărea 


ţinându-se la distanţă. 

Tânăra gemu şi deschise ochii. Bărbatul zări groaza 
subită ce o cuprinse la revenirea amintirilor. Infăţişarea ei 
arăta că urma să se prăbuşească definitiv. Văzu ce făcea 
el şi mâinile îi zvâcniră în jos, pentru a-şi acoperi 
goliciunea. 

Ives îi aşeză vestonul pe coapse. 

- N-ai de ce să te temi. Crede-mă, îi spuse el cu o voce 
slabă şi oarecum alinătoare. 

Atunci când întinse mâna să-i tamponeze sângele de la 
gura zdrobită, bărbatul o simţi schiţând o mişcare. Fără să 
ezite, continuă să tamponeze uşor, apoi înmuie batista în 
vasul cu apă caldă al cameristei. Încet, foarte încet, sesiză 
că fata se relaxa, deşi disperarea îi rămânea în ochii 
larg-deschişi. 

Ives mai avusese de-a face cu femei rănite sau moarte. 
Accidente de circulaţie, raiduri aeriene sau altercaţii 
publice, dar niciodată aşa ceva. Fata avea un chip drăguţ, 
însă, cu toate astea, trupul său plin de tăieturi şi lovituri îl 
făcea să i se întoarcă stomacul pe dos. 

- Îmi pare rău că nu ştiu germană, domnişoară, se 
strădui el să nu se întrerupă din vorbit. Dar am înţeles că 
aţi fi cumva translator? 

O simţi fremătând din nou atunci când îi dădu părul din 
ochi şi totodată se simţi neîndemânatic şi neajutorat. 

- Am să vă aduc ceva de mâncare într-o clipă, dar mai 
întâi trebuie să încercaţi să vă odihniti. 

Fata se aplecă puţin şi îşi acoperi sânii cu cârpa. 

- Nu plecaţi, vă rog. Aruncă o privire spre uşă, cu ochii 
încărcaţi de groază. Oamenii aceia... 

- N-au să vă mai facă rău. Voi avea eu grijă. 

Ea îi studie trăsăturile feţei, apoi banta şepcii cu 
înscrisul HMS. 

- Marina..., rosti fata. 

Ives dădu aprobator din cap, cu amărăciune. 

- Aşa-i, domnişoară. Peste mări şi ţări. 

Ea ridică din sprâncene. 

- Poftim? 

- O glumă. 


Uşa se deschise şi intră Allenby cu o cană în mână. 

- la de-aici, timonier. Nişte coniac din pivniţa 
generalului. 

Încercă să-şi ferească privirea de la goliciunea fetei şi se 
ruşină într-un fel de jena ei. Zări leziunile; îl auzise pe unul 
dintre marinari spunând că fata fusese violată. li remarcă 
părul închis la culoare, cam ca al Joannei. Oare ce ar fi 
simţit el dacă Joanna ar fi fost torturată şi violată? 

Ives duse cana la buzele fetei. 

- Beţi pe partea asta, domnişoară, să nu se atingă de 
tăietură. 

Tânăra se uită la Allenby. 

- Mulţumesc, Herr Oberleutnant. 

Faţa englezului rămase palidă, dar el simţi cum dădea 
să se îmbujoreze. leşi apoi grăbit din cameră. 

- Lucrezi cu el? 

Ives stoarse cârpa, dând din cap afirmativ. 

- Da, domnişoară. Nu e soi rău. Pentru un ofiţer, vreau 
să zic. 

Fata întinse impulsiv mâna şi-i atinse încheietura. 

- Îţi mulţumesc pentru ajutor. Îmi era foarte teamă. 
Mi-au făcut rău. Mi-au făcut atât de mult rău! Eu n-am fost 
niciodată înainte cu vreun bărbat, înţelegi? Ei râdeau de 
mine, mă imobilizau şi mă luau. Începu să plângă cu 
suspine, lacrimile prelingându-i-se pe gât şi pe piept. 

Ives o acoperi cu o pătură până sub bărbie. 

- Dacă ai nevoie de mine, sunt aici în colţ, da? 

Ea încuviinţă din cap, iar bărbatul îi întinse batista lui. 

- Suflă tare! 

Fata nu pricepu cuvintele, dar ochii ei arătau că 
înţelesese la ce se referise el. 

Timonierul se lăsă să cadă într-un fotoliu, iar ea adăugă 
încet: 

- N-o să uit niciodată. Niciodată. 

Dar Ives dormea dus. 

Se scursese cea mai lungă zi dintre toate câte şi le 
putea aminti Frazer. Deşi Ryder şi germanii ucişi fuseseră 
îngropaţi, locul încă părea să miroasă a moarte. 

Canadianul îl văzu pe general de câteva ori şi-l ofticase 


totala sa lipsă de respect şi de nesiguranţă manifestată. 
Dacă aliaţii săi germani ar fi sosit şi ar fi împiedicat 
evadarea lui, probabil că ar fi susţinut că fusese răpit, luat 
prizonier. Uciderea marinarilor germani ar fi stat drept 
chezăşie afirmațiilor acestuia. lar dacă ar fi supravieţuit, 
atunci cu atât mai mult ar fi avut de câştigat. 

În timpul zilei se dădură câteva alarme false. Avioanele 
reperate trecură la mare depărtare de insule, nefiind, mai 
mult ca sigur, în misiune de cercetare sau patrulare. 

Sosi şi după-amiaza, iar Archer raportă că toate 
lucrurile de valoare ale generalului fuseseră depozitate în 
cala vasului, prin toate cotloanele. Allenby se duse cu 
Frazer într-o cameră bine mobilată, ale cărei ferestre 
dădeau spre terasă. Dincolo de aceasta se întindea marea. 
Albastră şi strălucitoare, ademenitoare. 

- Voi fi încântat să plec de-aici, rosti englezul. Se uită de 
jur-împrejurul camerei şi adăugă cu amărăciune: Asta-i o 
ţintă pe care aş arunca-o-n aer cu dragă inimă! 

Frazer încercă să-i alunge starea de spirit disperată. 

- Nu se poate, Dick. Probabil că, în curând, vreunul 
dintre ăia ai noştri cu bolovani pe umăr o să vrea să se 
mute în ea! 

- Chiar crezi asta, Keith? Ochii lui Allenby erau 
încercănaţi de oboseală. Mă tot gândesc la David. Ar fi 
trebuit să bănuiesc, să-l avertizez. 

Frazer îl măsură neliniştit din priviri. 

- N-aveai cum. Ştii care-i mersul şi îl ştia şi David. A fost 
rândul lui. Scutură din umeri. Hai să ne concentrăm 
atenţia numai asupra modalităţii de-a o întinde de-aici. 

Auzi sunetele unui pian filtrându-se prin uşă şi întoarse 
capul. Trebuia să recunoască faptul că generalul „le avea". 

Goudie dădu buzna în cameră şi-şi azvârli şapca pe un 
scaun. 

- Ne pregătim s-o ştergem peste două ore. Pe generalul 
Tesini cu soţia şi fiul lui îi aduceţi la bord cu treizeci de 
minute înainte. Îi puneţi undeva la loc sigur, indiferent 
unde. Până la urmă s-a hotărât să-şi ia şi vreo doi servitori 
cu el. Vânturând în mână o foaie de hârtie mototolită, 
locotenent-comandorul adăugă cu sălbăticie: N-o să ne 


întâlnim cu submarinul. Tocmai am primit o comunicare. 
Aşa încât o s-o tot încingem pe drumul ăsta. Ni se va 
acorda acoperire aeriană cât mai repede posibil. 

Frazer îşi făcu iute o socoteală. Asta însemna că 
Thomas şi oamenii lui se vor înghesui şi ei la bord. N-avea 
să fie o călătorie prea plăcută, se gândi el. 

- Cum rămâne cu prizonierii, domnule? întrebă Allenby. 

- li lăsăm aici. O să arate totul cu atât mai convingător. 
Probabil, vor spune că au fost copleşiţi ca număr în 
proporţie de zece la unu. Făcu o grimasă. Eu aşa aş zice în 
situaţia lor. 

Locotenent-comandorul  traversă camera până la 
fereastră şi privi în gol, în direcţia mării albastre. 

- Apropo, s-a declanşat debarcarea. Operaţiunea Husky 
va începe poimâine. 

Allenby se uită la Frazer. Nu era de mirare că înaltul 
Comandament nu dorea vreun submarin prin zonă. Orice 
acţiune suplimentară ar fi întârziat lucrurile şi l-ar fi 
împiedicat pe generalul Tesini să le ceară oamenilor lui să 
treacă de partea cealaltă. 

- Restul servitorilor italieni vor rămâne aici, spuse 
Goudie. N-o să ne facă necazuri. 

- Şi celălalt prizonier, domnule? întrebă Allenby. 

Ceva din tonul locotenentului îi făcu pe Goudie să se 
uite ţintă la el. 

- O s-o lăsăm şi pe ea. Ştiu ce simţi, dar ea este 
duşmanul nostru. Trebuie s-o lăsăm legată bine, înţeles? 

- Dacă o să scap din..., replică Allenby. 

Goudie zâmbi. 

- Când, nu dacă. Atunci poţi să faci ce naiba vrei, dar 
acum avem de terminat o treabă. 

lşi trânti şapca peste părul răvăşit şi păşi afară, în 
lumina soarelui. 

Retragerea din casă şi de pe domeniu se făcu în doi 
timpi şi trei mişcări. Servitorii dispărură în bucătărie şi în 
pivnițe, iar casa arboră un aer de aşteptare tensionată. 

Goudie zăbovi lângă telefon pentru o foarte scurtă 
convorbire, apoi smulse firele din perete. 

- Frazer e la bord, îi spuse el lui Allenby. E gata să-i dea 


drumul. 

Vorbea relaxat, ca atunci când părăsiseră Gibraltarul. 
Pentru el, marea era ca un prieten. O înţelegea. 

Locotenent-comandorul îl zări pe şeful de echipă 
Sullivan lângă uşă. 

- Cheamă-l pe planton de pe acoperiş! 

Acesta dădu din cap afirmativ. 

- Să trăiţi, am înţeles, domnule! Făcu semn cu capul 
înspre coridorul care ducea în aripa vecină. Să-l chem şi 
pe timonier, domnule? 

- Da. Să-l lege imediat pe prizonier. 

Sullivan o luă în pas grăbit de-a lungul coridorului, 
oprindu-se numai ca să şterpelească un ceas mic de argint 
de pe măsuţă. Il privi o clipă şi hotărî că făcea ceva parale, 
apoi îl băgă în trusa de prim-ajutor, care era pătată de 
sânge. Sângele lui Ryder. Deschise uşa şi-l văzu pe Ives 
urmărind-o cu privirea pe fată, în timp ce aceasta bea 
ceva dintr-o ceaşcă. 

Marinarul i se adresă neceremonios: 

- Ordinele paşei, timonier. Leag-o fedeleş! Plecăm. Făcu 
un pas înspre fată. Mă ocup eu. 

- Ţine-ţi mâinile acasă! Mă descurc eu aici! 

Sullivan se zgâi la el, dezvelindu-şi dinţii. 

- Mda? însă simţi pericolul şi bătu în retragere. Nu ştiu 
de ce te ataci aşa. E doar o nemţoaică! 

Trânti uşa; în liniştea subită, Ives putea auzi respiraţia 
greoaie a fetei. Tânăra aţipise de câteva ori în decursul 
zilei. Însă de fiecare dată se trezise convulsiv, de parcă ar 
fi retrăit coşmarul prin care trecuse. Chiar şi prin somn 
strigase înspăimântată câteva cuvinte. Ives ar fi dorit să 
ştie germana pentru a o putea ajuta în vreun fel. 

- Ai auzit ce-a spus? o întrebă el. 

Ea ridică privirea, aţintindu-şi ochii cercetători asupra 
chipului bărbatului. 

- Da. Trebuie să mă legi? 

Tremura din nou, de parcă avea febră. 

Englezul se opri lângă ea. 

- N-am să te strâng. Dar va fi mai bine pentru tine aşa. 

Fata nu pricepu, iar el continuă: 


- Dacă vin ai tăi, şi vor veni cât de curând, ar putea 
crede că te-am tratat mai bine decât pe ceilalţi. Ar putea 
crede chiar că... 

Femeia dădu încet din cap, aprobator. 

Ives luă o frânghie, fiindu-i silă de ceea ce trebuia să 
facă. 

- Servitorii generalului vor avea grijă de tine. Le e frică. 

Îngenunche la picioarele ei; cu toată alifia primită de la 
soţia generalului, gambele dezgolite erau tot o rană de la 
felul în care fusese ţintuită de scaun. li cuprinse o gleznă 
cu mâinile. Era atât de netedă şi de răcoroasă la pipăit, în 
ciuda aerului încins şi apăsător din cameră. Sau nu aerul 
era aşa. Eu să fiu oare? Soţia generalului îi spusese că pe 
fată o chema Christiane. Păruse important să-i aducă la 
cunoştinţă acest lucru. De ce oare? în orice caz, probabil, 
fata credea că ţara ei va câştiga războiul. Nu era exclus, 
după cât balamuc văzuse el. Innodă frânghia şi îşi trecu 
degetele între laţ şi glezna tinerei pentru a-l lărgi pe cât 
posibil, fără să bată la ochi. 

La un moment dat, în timp ce dormea, aproape că se 
rostogolise jos din patul improvizat. Avusese probabil un 
coşmar. Ives o aşezase înapoi pe pat şi-i aranjase pătura. 
Dar înainte ca el să facă asta, vestonul fetei se desfăcuse 
încă o dată, lăsând să i se zărească sânii. Bărbatul dorise 
să-i atingă chiar şi numai pentru a şterge amintirile şi a-i 
alina durerile loviturilor. 

Se ridică în picioare. Tânăra întinse mâinile să i le lege, 
însă ochii ei nu se dezlipiră nici o clipă de pe chipul lui. 
Părea să sesizeze nehotărârea acestuia, poate că-i ghicise 
chiar şi gândurile. 

Ives trecu în spate şi o privi. 

- Ar trebui să ţină. 

Fata dădu afirmativ din cap. 

- Nu mă doare. Mulţumesc, îi spuse, urmărindu-l cu 
privirea cum îşi punea şi cum îşi încheia centura şi tocul 
pistolului. 

Bărbatul îl auzi pe Goudie vorbind cu Allenby şi desluşi 
un clinchet de pahare. Doamne fereşte să i se pună pata 
lui Goudie acum! gândi el vag. Asta ne-ar mai lipsi. 


Se decise şi se întoarse lângă scaun. 

- AŞ... aş vrea să te rog ceva. Se simţea pierdut, penibil. 
De fapt aş... 

- Ce este? îl întrebă ea încet. Spune-mi. 

Ives rosti cu disperare. k: 

- Aş dori să te sărut, Christiane. Inainte de a pleca. 

Fata rămase absolut nemişcată şi tăcută, cu buzele uşor 
întredeschise, pironindu-l cu privirea. 

Apoi începu să plângă şi ochii i se umplură de lacrimi 
lucitoare. 

Atunci când el prinse s-o liniştească, ea îi spuse printre 
sughiţuri: 

- Nu pricepi? Tu ai cerut! Nu ai furat! 

Bărbatul se aplecă şi îşi atinse buzele de obrazul ei. 
Christiane întoarse capul şi gurile li se întâlniră doar 
câteva clipe. 

Ives o atinse pe umăr. 

- Poate că într-o zi... 

Fata scutură din cap. 

- Nu te voi uita. 

Uşa se închise în urma lui şi englezul trecu pe lângă 
Sullivan fără a-l vedea. 

Singură în cameră, Christiane lăsă capul în jos şi nu-şi 
mai reţinu plânsul. Ives salvase integritatea fiinţei ei. lar 
acum plecase. 

Allenby îl urmări pe timonier păşind pe coridor. Nu-l mai 
văzuse niciodată atât de înnegurat. Constatarea îi alungă 
propriile sale gânduri disperate. 

- În regulă, timonier? 

Ives se uită la el, şi chipul i se lumină încet, ca după un 
nor trecător. 

- Da, domnule. Presupun că da. 

Întoarseră privirea amândoi atunci când Goudie cobori 
cu zgomot pe scara îngustă, ce ducea la o terasă de pe 
acoperiş. 

- Am strigat după tine, Allenby! îşi recăpătă stăpânirea 
de sine şi adăugă pe un ton aproape indiferent: Avem 
musafiri. Vino să vezi. 

Cei doi îl urmară pe terasă. Se făcuse seară, dar 


lespezile încă erau încinse de la soare. Cerul îşi schimbase 
iarăşi aspectul, norii se îngrămădeau, cu tuşe de roz, 
asemenea unor ghemotoace pufoase de coral. 

Allenby ezită atunci când Goudie zise: 

- Rămâneţi amândoi pe loc! 

Locotenentul zări vasul german amarat şi se duse brusc 
cu gândul la ţipetele îngrozitoare ale lui Ryder, la chipurile 
de deasupra copastiei înainte de a fi fost pulverizate de 
bomba lui. Zări crucea neagră pictată pe puntea din faţă a 
vasului. Nu sesiză nici o schimbare. 

- Nu acolo, spuse încet locotenent-comandorul. Uită-te 
dincolo de promontoriu. 

Allenby îşi simţi muşchii stomacului contractându-i-se. 
Două siluete negre, nemişcate, pe marea ce se unduia 
nepăsătoare. După cât se părea, ocoliseră pe cealaltă 
parte a insulei, rămânând în preajma țărmului, ascunse. 

- Ce sunt? se pomeni el şoptind. 

Goudie râse scurt. 

- O, sunt nişte vechi prietene de-ale mele. E-Boat-uri. 

Dacă nici Goudie nu le ştia, atunci nu le mai ştia nimeni. 

Allenby îl urmări din profil, sondându-i reacţiile cu 
privire la şansele lor. De vor fi existat. 

- Au ancorat, continuă el. Pe-acolo e foarte puţin adânc. 
Dacă au de gând să intre în rada iahturilor sau să vină mai 
aproape de ponton, atunci vor prefera poate să aştepte să 
se lumineze de ziuă. Aruncă o privire înspre nori. Oricum, 
se va întuneca în curând. Bănuiala mea e că intenţionează 
să rămână acolo unde sunt. Pot ţine sub observaţie atât 
pontonul, cât şi ascunzătoarea noastră de după 
promontoriu. Nu vor şti sigur de noi decât dacă vor 
debarca un detaşament de recunoaştere. După părerea 
mea însă au recepționat semnalul de urgenţă. 

Se uită la Ives, aflat cu gândurile în altă parte. 

- Întoarce-te pe vas, cârmaci. Spune-i locotenentului 
Frazer că plecăm imediat. Să se pregătească încărcăturile 
de adâncime reglate la minimum. Zâmbi echivoc. Chiar şi 
aşa, ar putea să ne facă de petrecanie. 

Goudie îl urmări pe Ives îndepărtându-se. 

- De treabă, flăcăul ăsta! 


- Ne vom lupta cu ei, domnule? întrebă Allenby. 

- Dacă o vom face, vom pierde, crede-mă. II bătu pe 
umăr. Era prima oară când îşi îngăduia un asemenea gest. 
O să-i prindem la cotitură. Singura noastră şansă. Sunt 
ancoraţi la o jumătate de parâmă unul de celălalt. Am de 
gând să trec printre ei cu toată viteza. Ce spui? 

Locotenentul ridică din umeri. 

- Zic c-o să fie trepidant. 

- Asta fără doar şi poate. Işi pipăi tocul pistolului. Fata 
aia. Ar putea să le spună germanilor totul despre noi. Văzu 
chipul lui Allenby şi adăugă încet: Nu. Nu e stilul meu. 
Arboră zâmbetul său trist. Şi pe urmă, Ives nu mi-ar ierta-o 
niciodată! Grăbi pasul, coborând scara şi traversând casa 
pustie. Păcat că nu-i aici şi Isus-în-Mizerie. l-ar prinde bine 
să fie prin preajmă atunci când unul dintre parodiile alea 
de planuri ale lui se prăbuşeşte. 

Zăriră rada întunecată a iahturilor şi silueta neagră a 
canonierei profilându-se lângă dig. 

Allenby privi înapoi, însă casa era ascunsă de terenul în 
pantă. Se gândi la Ives şi la fată, un inamic pe care-l lăsau 
în urmă. La maiorul Thomas şi la David Ryder, îngropat în 
grădina generalului doar cu o rugăciune mormăită. La toţi 
ceilalţi care aveau să moară poimâine, indiferent dacă 
planul lor reuşea sau nu. 

Goudie zise răspicat: 

- Ei bine, hai să vedem de ce-i în stare domniţa noastră, 
ei? 


10. ULTIMA ŞANSĂ 


Locotenent-comandorul John Goudie stătea cu mâinile 
în sold în partea din spate a punţii MGB-ului, urmărind 
ultimele pregătiri pentru ridicarea ancorei. 

Frazer urcă pe punte şi salută. 

- Totul depozitat, domnule. 

Goudie zâmbi. 

- Cât ceremonial, aşa, dintr-o dată! 

- Puterea obişnuinţei, domnule, răspunse canadianul. 
Se gândi la coca burduşită de sub picioarele sale. Un 
singur obuz dacă ar fi străpuns-o, ar fi transformat totul 
într-un abator. L-am instalat pe general cu soţia şi fiul în 
cabina W/T. l-am înghesuit şi pe servitori. Încercă să 
zâmbească. Mi-e teamă că nu prea e loc de-ntors. 

Goudie îl privi impasibil. 

- Mi se pare corect. O să aibă cambuza drept în faţa lor, 
capetele ofiţerilor şi motoarele exact în spate, iar puntea 
deasupra. Nu e cine ştie ce de capul cabinei de cart, dar, 
aflându-se chiar sub ea, sunt oarecum la adăpost, atât cât 
poate fi cineva protejat pe nava asta. Bine lucrat, pilot. 

- Oamenii maiorului Thomas se găsesc, în majoritate, 
pe puntea de mese, însă pe trăgătorul lor de la Bren l-am 
postat la pupa, adăugă Frazer. S-ar putea să avem nevoie 
de ceva putere de foc suplimentară. 

Işi aminti de soldatul cu încheietura mâinii bandajată, 
atârnată de gât, cel căruia i-o zdrobise cu lovitura de 
revolver nu de mult. In sinea sa, canadianul ştia că, dacă 
n-ar fi fost necesară menţinerea liniştii, l-ar fi împuşcat pe 
loc. Sărmanul David Ryder, făcuse ca până şi acest lucru 
să nu mai aibă importantă. Soldatul se întoarse spre el în 
timp ce un marinar îl zorea să coboare. Frazer nu-şi putea 
aminti să mai fi văzut vreodată atâta ură pe faţa unui om. 

Ei bine, acum au cu toţii nevoie de noi, se gândi 
locotenentul. 

O lumină clipi în partea opusă a radei. Goudie îi 


trimisese pe Archer şi pe un marinar cu brodul lor micuţ 
dincolo de promontoriu, să stea cu ochii pe E-Boat-urile 
ancorate. Ei raportaseră că germanii contactaseră deja 
nava de transport prin intermediul lămpii de semnalizare. 
Cu siguranţă că se întrebau ce s-o fi întâmplat pe ponton. 

Telegrafistul descifră semnalul ce parvenea cu greu şi 
spuse: 

- Şalupă lansată la apă de pe E-Boat-uri, domnule. 

Goudie îşi scărpină bărbia. 

- O chestie de-alea de cauciuc. O să le ia cincisprezece 
minute bune. Zări o siluetă în salopetă pe scara de pe 
punte şi o interpelă: Gata. S-o luăm din loc, şefule? 

Maistrul Wright, ERA-ul, care veghea asupra alimentării 
cu energie şi asupra maşinilor MGB-ului, dădu din cap 
afirmativ. 

- Mai gata nici că se poate, domnule. 

Frazer îl văzuse arareori pe mecanicul de întreţinere şi 
se miră cum era posibil aşa ceva pe un vas atât de mic. 

- leşim drept în larg de cum se întoarce Archer la bord. 
Vom lăsa baltă brodul, pentru că şi aşa vasul e prea 
încărcat, la naiba! 

Aruncaseră peste bord cabluri de amarare, apă de băut, 
conserve de alimente, orice ar fi putut diminua cu vreun 
nod viteza lor în cazul în care ar fi reuşit să treacă de E- 
Boat-uri. 

Goudie îl măsură calm cu privirea pe mecanicul-şef. 

- Succes! 

Nişte padele plescăiră în umbrele serii şi Frazer zări 
brodul apropiindu-se. Starea de spirit de pe vas era 
schimbată, se gândi el. Înfrânată, chiar mocnită. Plana ca 
un nor pe deasupra lor. 

- Pune-ţi capacul de tablă, cârmaci! spuse Goudie. 

Ives se aplecă să-şi ia casca de otel, pe care n-o putea 
suferi. Tocmai vroia să remarce că nimeni altcineva n-o 
purta, când locotenent-comandorul adăugă sec: 

- Eşti important, iar tu n-o să ai posibilitatea să te 
fereşti ca noi ceilalţi, înţeles? 

Ives îşi legă chinga sub bărbie. 

- Inţeles, să trăiţi, domnule! 


Îşi trecu degetele pe obraz, amintindu-şi de lacrimile ei, 
de gustul lor sărat de pe buze atunci când se sărutaseră. 
Dacă ar fi ştiut careva, ar fi murit de râs. 

Goudie urcă în partea din faţă a punţii, deasupra 
cabinei de cart. 

Nu se simţea nevoia să ridice tonul, era o linişte 
mormântală. Oricum, germanii se găseau de cealaltă 
parte a limbii de pământ întunecate. 

Allenby urmărea, alături de Frazer, cum era înlăturat 
brodul şi cum Archer se îndrepta spre tunul de un kilogram 
din faţă. 

- Vom ieşi cu toată viteza, zise Goudie. După numai 
câteva momente vom intra în acţiune. Acum. trăgători, 
ascultați comanda la mine. Ştiu că aţi participat cu toţii la 
câteva bătălii, însă, în toiul luptei, pot să uite chiar şi 
veteranii. Ţineţi minte că E-Boat-urile au carene de otel, 
nu de lemn ca noi. Aşa încât, concentraţi-vă tirul asupra 
punților superioare. Întrucât vom căuta să ne apropiem 
cât mai mult posibil de E-Boat-ul de la babord, asta 
înseamnă foc de voie la tribord. Aruncă o privire înspre 
pupa; figura sa calmă şi braţele încrucişate produseră o 
oarecare impresie pe fundalul norilor roz. Echipa de la 
încărcăturile de adâncime, nu le aruncaţi până nu primiţi 
ordin. Ezită. Asta-i tot, flăcăi. Vânătoare plăcută! 

Frazer urmări chipurile celor din preajma lui: tânărul 
telegrafist, Ives şi mitraliorul de sub aripa tribord a punţii. 

N-ar fi putut arăta cu mult prea diferit la Trafalgar sau la 
Jutland, se gândi el. 

Cizmele scâlciate ale lui Goudie descinseră pe grilaj. 

- Allenby, tu te duci la pupa, la încărcăturile de 
adâncime şi la Oerlikon-uri. Şi nu uita, o să fie un pic 
demoralizaţi de absenţa lui Ryder. 

Frazer îl privi pe englez. Oare acesta remarcase felul 
uluitor în care Goudie se gândea până şi la cele mai mici 
detalii? 

Allenby zâmbi. 

- Ne vedem mai târziu, Keith. 

Canadianul duse mâna la şapcă. 

- Ba bine că nu. Stai cu capul la cutie! 


Goudie privi în jur pe punte. 

- Eliberaţi faţă. Eliberaţi spate, ordonă el, şi odgoanele 
şerpuiră la bord. Curs înainte! 

MGB-ul se depărtă încet de dig, înlăturând brodul 
abandonat şi un şart ce plutea în derivă, pe măsură ce 
deschiderea de apă dintre carenă şi țărm se lărgea. 

Frazer pândea, aşteptând momentul. Ghinionul ar fi fost 
ca motoarele să dea rateuri la această plecare nu prea 
ortodoxă. 

Goudie i se adresă lui Ives: 

- Dacă puntea va fi rasă, preiei comanda până când 
domnul Allenby va putea veni de la pupa. Totul trebuie 
făcut cu punct şi virgulă. Nu există altă şansă. 

Scoase pipa stinsă din buzunarul pantalonilor largi şi o 
îndesă în colţul gurii. 

Frazer aruncă o privire terenului în pantă, care ducea la 
casa generalului. Acesta rămăsese aproape în întuneric. 
Gândul îi zbură la fiul italianului, aşa cum îl văzuse ultima 
dată în cabina W/T. Un băiat arătos, cu ochii închişi la 
culoare, speriaţi. Dacă se va întâmpla ce e mai rău, gândi 
locotenentul, măcar vor pieri împreună. ÎI auzi pe Ives 
testându-şi casca şi îşi aminti de felul blând în care acesta 
ridicase trupul gol al fetei şi plecase cu el de sub privirile 
torţionarilor ei. Protector. Sau îl afectase atât de adânc pe 
Ives, încât să nu mai poată trece peste asta? 

Goudie scrută cadranul ceasului. Apoi se aplecă 
deasupra portavocei centrale: 

- Şefule? Dă-i drumu'! 

Motoarele se treziră la viaţă într-un singur vuiet, şi aerul 
din rada strâmtă se alătură zarvei lor. Pe punte se 
răspândiră vapori de petrol, făcându-l pe unul dintre 
marinari să izbucnească într-un acces de tuse. Carena 
tremura sălbatic, iar muniţia şi echipamentele prost legate 
contribuiau şi ele la vibraţiile acesteia. 

Goudie privi fix capul compas, aşteptând ca bompresul 
să se alinieze cu vârful promontoriului. 

- Cu toată viteza înainte! 

Canoniera păru să salte în fată, de parcă un bici invizibil 
ar fi mânat-o din urmă. In câteva clipe, carena prinse 


viteză; valurile de la prora începură să salte de-o parte şi 
de alta a acesteia, iar siajul să se burzuluiască într-o 
brazdă înspumată, croită de cele trei elice. 

Frazer se apucă de parapet şi simţi coca ridicându-se 
aidoma unui hidroavion, pe măsură ce turaţiile se înteţeau 
şi-i purtau în salturi spre larg. Stropii potopeau prora, 
răpăind pe punte ca nişte alice. 

Goudie nu-şi ferea privirea şi părea să strige chiar prin 
jetul de picături. 

- Aşa mai merge, la naiba! 

Trecură cât mai razant cu promontoriul, apoi virară 
brusc la babord, atunci când E-Boat-urile se iviră ca din 
senin în câmpul lor vizual. Siluetele lor întunecate apăreau 
suprapuse ca două dâre de condens pe un geam aburit. 
Toate aceste gânduri sălbatice îi străbătură mintea lui 
Frazer în timp ce firul roşu solitar al unui trasor spintecă 
marea, îndreptându-se spre ei. 

- Deschideţi focul! 

Vocea lui Goudie a fost înăbuşită de răpăitul 
instantaneu al Oerlikon-urilor şi de bubuitul ceva mai grav 
al tunului de un kilogram. Apoi cele două mitraliere 
adăugară ţăcănitul lor, care îţi sfredelea urechile. 
Trasoarele  sfâşiau suprafața mării, însângerată de 
reflectările acestora. 

- Ceva în apă! Prora babord! zbieră cineva. 

Frazer se crispa la gândul unei coliziuni. La viteza asta, 
orice corp solid ar fi putut să sfârtece fundul vasului. 

Era barca de cauciuc a germanilor. MGB-ul ce se 
năpustea prin apă surprinse vâslele încremenite în aer şi 
pe marinarii înarmaţi holbându-se cu groază la el. 

Şterseră uşor barca de cauciuc, dar suficient cât s-o dea 
peste cap într-un vârtej de spumă şi chipuri uluite, de guri 
căscate, ca nişte găuri negre, de strigăte acoperite de 
vuietul motoarelor. 

Gloanţele scrijeliră coca vasului şi Frazer auzi geamurile 
cabinei de cart făcându-se ţăndări. O bubuitură de tun se 
alătură bombardamentului, şi canadianul simţi puntea 
tresăltând atunci când fierul îşi atinse ţinta. E-Boat-ul cel 
mai apropiat era pe urmele lor; se părea că tăiaseră cablul 


de ancorare şi vasul se legăna deja în mijlocul spumei pe 
care puternicele motoare Daimler Benz o ridicau, tuşind şi 
trezindu-se la viaţă. 

- Încărcăturile de adâncime! Pregătiţi! ţipă Goudie. 

Pe punte răsunară împuşcături şi trasoarele spintecară 
aerul, doborând pavilionul alb, care căzu plutind ca o 
fantomă. Telegrafistul dădu fuga să-l înlocuiască, însă 
Goudie îl prinse de braţ. 

- Putem lupta şi fără el, maniac mic! 

Rânjea. Chipul său ca o mască îşi schimba culoarea la 
lumina reflectată a trasoarelor şi a tirului cu obuze. 

E-Boat-ul se apropia ameninţător de ei şi Frazer văzu 
câteva siluete fugind să se pună la adăpost, în timp ce 
micul MGB îşi făcea drum pe lângă el. 

Goudie trase un ghiont cu cotul în butoiul de 
semnalizare. Se auzi zăngănitul metalic al încărcăturilor de 
adâncime  prăvălindu-se peste bord. Se produse o 
străfulgerare puternică la tribord şi ţeava unei mitraliere 
zbură pe deasupra capetelor, căzând cu un plesnet în apă. 
Cealaltă rămase îndreptată spre cer, cu fragmente din 
trupul marinarului care trăsese până atunci în E-Boat-ul 
mai îndepărtat atârnând în hamuri ca nişte cârpe 
însângerate. 

Când încărcăturile de adâncime explodară, ţâşniră două 
coloane de apă strălucitoare. Una dintre el se declanşase 
probabil foarte aproape, se gândi Frazer, şi E-Boat-ul păru 
să se dezechilibreze, nimerind la baza ei, după care se 
redresă într-un vârtej de fum şi stropi. Canadianul se 
aplecă în spatele parapetului de mahon, în care răbufniră 
noi trasoare. MGB-ul fusese zguduit din toate încheieturile 
de explozia încărcăturilor, iar E-Boat-ul cel puţin găurit. 

Însă celălalt vira acum cu ancorajele abandonate pe 
apă, în voia sorții, lansându-se în urmărire. Tunul din faţă 
pivotă pentru a menţine MGB-ul în vizor. 

Goudie înjură în vreme ce alte rafale izbiră coca. 

- Acuşi ne face praf motoarele! 

Înghionti din nou butonul şi, într-o clipă, alte două 
încărcături explodară în urma lor. Dar căpitanul german 
era hârsit în astfel de trucuri ale Forţelor de Coastă. 


Masivul E-Boat se legăna dintr-o parte în alta, navigând în 
zigzag printre respectivele coloane de apă. 

- Mitralierele de la pupa nu mai funcţionează, domnule! 

- la-l pe Weeks de la MG-uri şi trimite-l la încărcături. E 
singura noastră şansă. 

Frazer aruncă o privire în urmă. 

- Nu tabără pe noi, domnule! strigă răguşit şi încordat. 

- Nici nu vrea! Se va tine la distantă până va prinde o 
lovitură în plin. 

Cele două Oerlikon-uri deschiseră focul din nou, iar 
Frazer şi-i imagină pe Weeks şi pe Allenby acolo jos. Era 
bucuros să-i ştie împreună. 

Parapetul parcă sări din ţâţâni şi pe blindajul subţire îşi 
făcură apariţia găuri strălucitoare ca nişte stele, în timp ce 
o nouă izbucnire de foc scrijeli puntea, asemenea unui 
ferăstrău circular. 

- L-au doborât pe căpitan, domnule! ţipă Ives. 

Frazer se avântă dintr-un salt pe puntea care rula 
nebuneşte şi-l prinse pe Goudie pe după umeri. Avea 
cămaşa plină de sânge, dar îşi ţinea ochii larg-deschişi. 

- Lasă-mă pe mine! icni el. Scoate vasul din rahatul 
ăsta! 

Locotenentul îl rezemă pe-o parte şi o clipă se miră cum 
de scăpase. Apoi îl zări pe tânărul telegrafist în celălalt 
colt, lângă scară. li fuseseră smulse picioarele, iar el părea 
să se holbeze la mâinile încleştate, ca nişte gheare 
însângerate, pe stomac, ca şi cum şi-ar fi ţinut 
măruntaiele să nu se reverse. Capul îi căzu îndurător în 
lături şi muri. II străpunsese un proiectil, înainte de-a se 
împrăştia pe punte într-un vârtej de schije. În lipsa acestui 
obstacol, Goudie ar fi fost luat în plin. 

Frazer apucă portavocea şi repetă apelul de două ori 
până când răspunse Wright. Numai Dumnezeu ştia ce 
putea să se fi întâmplat acolo jos. Orice explozie, 
indiferent din ce parte venea, răbufnise probabil ca şi cum 
avea să năvălească peste ei, unde stăteau chirciţi printre 
motoarele duduitoare. 

- Şefule! Am belele la tribord! Sunt nevoit să virez 
strâns! 


- Când doriţi, replică Wright. 

Canadianul privi în jur pe punte. Goudie încă nu-şi 
pierduse cunoştinţa; numai ochi şi urechi, încerca să 
prindă tot ceea ce se întâmpla. Telegrafistul se legăna o 
dată cu vasul, de parcă ar fi fost adormit, iar singurul 
marinar rămas pe punte căuta să-şi bandajeze genunchiul 
acolo unde o aşchie de lemn i se înfipsese din zbor ca o 
săgeată. 

- Turner! Du-te la pupa şi spune-i domnului Allenby că 
voi vira şi voi angaja lupta! Să lase în jos flotoarele de 
fum! 

Omul păru să uite durerea şi-l privi lung pe Frazer, după 
care cobori scara clătinându-se. Aproape că îşi pierduse 
cumpătul, dar faptul că Frazer îi reţinuse numele, în ciuda 
tuturor vicisitudinilor, avu parcă darul să-l domolească. 

Un fragment de metal ricoşă cu zgomot pe casca lui 
Ives. El lăsă din nou spiţele în voie, neputând să îndure 
ceea ce pătimea nava. Ştia că Goudie nu-l scăpa din ochi, 
amintindu-şi probabil despre insistența lui, fără de care 
bucata de oţel inamică s-ar fi aflat acum înfiptă zdravăn în 
ţeasta sa. 

Nu putea să mai dureze mult. Nici un vas n-ar fi reuşit 
să reziste unui astfel de tratament. Poate că 
supraviețuitorii aveau să fie debarcaţi iarăşi pe acea 
insulă. Oare urma s-o reîntâlnească pe fată într-o 
asemenea postură? El însuşi prizonier? 

Cu marea care năvălea în strâmtul cheson din spatele 
punţii, ori de câte ori nava îşi schimba cursul, era tot atât 
de greu să judeci pe cât era să-ţi menţii echilibrul. Allenby 
se prinse cu mâinile de marinarul rănit şi se apropie cu 
faţa la numai câţiva centimetri de-a acestuia, pentru a 
asculta instrucţiunile transmise de Frazer. 

Puntea se zgâlţâia sălbatic, iar elicele zvârleau uriaşe 
mase de apă, asemenea unei gigantice cozi de peşte. 
Allenby se împletici până la gurile de eşapament şi 
basculă flotorul peste bord. Acesta colectă jetul de gaze 
de la gura obturată din apă, redirecţionându-l către 
cealaltă, deschisă acum în aer. Instantaneu, locotenentul 
văzu vaporii cum se ridicau sub forma unei perdele de fum 


zdrenţuite. 

- Încărcăturile de adâncime! Weeks, încetează focul şi 
dă-mi o mână de ajutor! Şi tu, Turner, că încă n-ai murit! 

Allenby încercă să înghită în sec, dar gura sa era toată o 
rană de la praful de puşcă şi de la ordinele zbierate. 

- Să spargem adunătura asta! E singura noastră şansă! 

Weeks privi lung zidul înalt de fum din spatele lui. 
Înaintau atât de repede pe apă, încât acceptai cu greu că 
marea şi vântul erau aşa de calme. După cum se 
îngrămădeau norii, în mai puţin de-o oră avea să fie 
întuneric beznă. 

Matelotul zise cu voce tare: 

- La naiba, acu' şi dacă ar fi peste un an, tot nu mai 
contează! 

Ţinându-se de rastelul cu încărcăturile de adâncime, 
Allenby se uita ţintă la reglajul fiecăreia şi ochii îi şiroiau 
de lacrimi. Prevedea o explozie zdravănă. Era posibil să le 
aranjeze şi vasul lor, reflectă locotenentul, dacă nu cumva 
acesta se scufunda deja. Arăta probabil ca o solniţă. 

Auzi vocea lui Frazer dinspre punte. Apoi remarcă subita 
schimbare de tonalitate când se opri motorul lateral de la 
tribord. Cârma se propti puternic în apă şi el ateriză la 
pupa. Allenby luptă din răsputeri să nu-i slăbească 
strânsoarea, cu marinarul rănit, care se prinsese de el şi 
care icni de durere atunci când aşchia din picior se atinse 
de rastel. 

Urmau să acţioneze la modul „dă şi fugi" de 
nenumărate ori, gândi Allenby surescitat. Văzu marea cum 
se revărsa peste bord, cuprinzându-le picioarele şi afetul 
abandonat. Când ridică privirea, fumul dispăruse. Se holbă 
la Weeks absolut neîncrezător. Reuşiseră. Acum se 
îndreptau spre perdeaua de fum. 

Căpitanul inamic îşi imagina, probabil, că încercau s-o 
şteargă la adăpostul fumului, în speranţa de a se pierde 
până la urmă în întuneric. Dacă era aşa, atunci îl aştepta 
un adevărat şoc. Surprinzător, Allenby lăsă capul pe spate 
şi hohoti de un râs necontrolat. Ceilalţi îl scrutară 
neliniştiţi, socotind că o luase razna. 

Încă mai râdea atunci când plonjară în fum, orbiţi şi 


dezorientaţi, stând în expectativa primului contact. 

O rafală de trasoare trecu razant la tribord şi mingi 
incandescente se iscară în fumul învârtejit. 

Nici să fi vrut, căpitanul german nu şi-ar fi dezvăluit mai 
bine poziţia. 

Soneria zbârnâi lângă Allenby, căruia râsul i se stinse 
pe buze. Apoi alergă cu Weeks la încărcături. O fracțiune 
de secundă se întrebă dacă altfel ar mai fi fost capabil 
să-şi stăvilească acel râs nebunesc. 

Incărcăturile căzură de-a rostogolul, unele după altele. 
Cine montase rastelul pe MGB ştia cu exactitate ce situaţii 
urma să înfrunte acesta. 

Allenby simţi o reţinere atunci când impunătoarea 
mustață albă a valului de la prora ţâşni din fum, cu tunul 
dinainte al E-Boat-ului încă trăgând pe direcţia veche. 
Acolo unde ar fi dat peste o ţintă ideală, dacă Frazer ar fi 
rămas pe acelaşi curs. Orice precauţie dispăruse. E-Boat-ul 
se năpustea spre ei cu toată viteza. MGB-ul viră încă o 
dată, şi Allenby căzu pe punte, înecându-se sub tone de 
apă. 

Strâns lipit, cu mâinile râcâind după ceva de care să se 
prindă, locotenentul simţi încărcăturile explodând. Ca şi 
când ar fi lovit o mină. Carena păru să zvâcnească sub el 
şi auzi brusc un scrâşnet metalic foarte strident venind de 
la unul dintre arbori. Dacă mecanicul-şef nu-l oprea, elicea 
ar fi muşcat din vas, croindu-şi drum până la fund. 

Weeks îl zgâlţâia, în timp ce chipul şi corpul îi şiroiau de 
apă. 

E-Boat-ul încetini, virând din faţa inamicului. Allenby 
observă că începea să se lase pe laterală şi fumul se 
revărsa de la prora. 

Weeks ridică mâinile şi chiui. Chiar şi soldatul de la Bren 
se săltă în picioare, clătinându-se, şi rânji înspre E-Boat cu 
un amestec de uimire şi neîncredere. N 

De la prora se făcu auzit glasul lui Frazer. li atenţiona pe 
toţi că încă nu se terminase. 

- Vino pe punte, Dick! Apoi adăugă pentru ceilalţi: Al 
naibii de bine lucrat, flăcăi! Dar, pesemne, Pirpiriii au ţipat 
deja la radio după ajutor, aşa că-i musai să facem paşi mai 


repede! 

Allenby ajunse pe punte şi privi lung, cu spaimă, găurile 
de schije şi de gloanţe, porțiunile întinse pe care sângele, 
chiar şi în bezna care se aşternea, părea să se vadă 
încreţindu-se în ritmul vibraţiilor carenei. Cineva îl 
acoperise pe telegrafist cu câteva dintre pavilioanele sale 
de semnalizare, iar locotenentul îl văzu pe lves în 
genunchi, bandajându-l pe Goudie la umăr, în timp ce un 
ajutor stătea la timonă. Era prima dată, de la avântarea 
lor nebunească în larg, când acesta lăsase spiţele din 
mână. 

Frazer se şterse pe faţă cu o batistă soioasă. 

- Mecanicul a fost nevoit să oprească lateralul de la 
tribord. S-a încins ceva. N-a avut încotro. 

Cercetă trăsăturile palide şi murdare de fum ale 
prietenului său. 

- Ţi-e bine? y 

Allenby dădu din cap afirmativ. Se simțea zăpăcit. li era 
rău. 

- Am pierdut trei oameni, Dick. Împuşcaţi. Trei răniţi, 
inclusiv căpitanul. Ezită. Archer face un tur să vadă 
stricăciunile de la tunuri. Ai vrea să?... 

Englezul încuviinţă din cap. 

- Da, o să cobor. Aruncă o privire trupului acoperit cu 
pavilioane. Sărăcuţul Sparks! spuse el absent. 

işi croi drum pe bâjbâite şi urechea sa recepţionă 
duduitul neregulat al motoarelor. Viteza urma să fie drastic 
redusă, iar Ives să tragă din greu pentru a-i ţine pe curs. 
Oare acest lucru însemna că aveau să fie prinşi şi distruşi, 
după toate prin câte trecuseră? Era nedrept. Necinstit. 

Mecanicul de întreţinere dăduse drumul pompelor. Din 
locul de la piciorul scării, unde se oprise, Allenby văzu apa 
cum se prelingea din partea planşeului diagonal muşcat 
de gloanţe. 

Cabina W/T era atât de înţesată de lume, încât 
locotenentul se simţi mişcat, în ciuda înverşunării sale. 

Generalul stătea înghesuit într-un colţ, cu braţele 
petrecute în jurul fiului şi al soţiei. Băiatul îi surâse lui 
Allenby, după care izbucni în lacrimi. Servitorii îl priveau 


lung cum se ţinea de pragul uşii, iar el bănui că-l vedeau 
ca pe o arătare ieşită din mare. Se strădui să zâmbească. 

- Nu e nimeni rănit? 

Era uimitor modul în care zâmbetul şi vocea lui îi 
reconfortară pe ocupanţii cabinei. Aceştia începură să 
vorbească toţi deodată, deşi Allenby nu-i putea auzi prea 
bine, căci urechile îi ţiuiau încă de la tirul persistent. 

- O să încercăm să vă aducem ceva fierbinte de băut, 
ei? spuse el. 

Aprobară bucuroşi din cap, acceptând, în fine, faptul că 
rămăseseră în viaţă. Văzuse atât de des asemenea scene! 
în carnajele provocate de explozia vreunui mănunchi de 
bombe sau a vreunei mine, atunci când cineva, aşa ca el, 
uita de dispozitivele capcană. 

O ceaşcă de ceai. Părea să facă minuni de fiecare dată. 

Îşi croi drum mai departe până la cambuză, care 
primise lovitura directă a unui obuz. Aici, ceaiul nu mai 
ajuta. 

La intrarea pe puntea de mese, Allenby îl zări pe 
maiorul Thomas discutând cu caporalul său. Suna a 
poloneză, însă amândoi o dădură pe engleză la apariţia 
locotenentului. 

- S-a terminat? întrebă repezit Thomas. 

Allenby îl măsură din priviri cu antipatie. 

- Ambele E-Boat-uri sunt făcute knock-out, domnule. E 
posibil ca unul dintre ele să se scufunde. 

Sesiză mândria subită care se strecurase în tonul său. 
Pentru prima dată înţelese ceea ce înfăptuiseră împreună. 

Expresia de pe chipul lui Thomas nu se schimbă. 

- Aici sunt trei morţi. 

Locotenentul trecu pe lângă el şi zări trupurile lângă 
masa popotei. În partea laterală a navei erau câteva găuri 
prin care ţâşneau jeturi de apă ori de câte ori etrava se 
scufunda, spintecând vreun val. 

Majoritatea becurilor se spărseseră, însă Allenby văzu 
că unul dintre soldaţii morţi avea încheietura mâinii 
bandajată. Poate că, în definitiv, Keith Frazer scăpa de 
curtea de anchetă. Ţinând cont de ceea ce făcuse, ar fi 
încasat-o al naibii, gândi el. 


- Aş dori să mă văd cu generalul, spuse Thomas. 

- Voi comunica pe punte, domnule. Dar toată lumea 
este obligată să staţioneze până ce vom reîncărca. Când 
se va face ziuă, mă îndoiesc că rămânem multă vreme 
singuri. Indiferenţa nedisimulată a lui Thomas îl copleşea 
de furie. Vă recomand să-i puneţi pe oamenii 
dumneavoastră să astupe găurile. Şi-aşa stăm rău, nu ne 
mai trebuie şi santinele inundate de apă. A 

Se răsuci pe călcâie şi se îndreptă spre punte. În mod 
intenţionat nu-i spusese maiorului că Goudie era prea grav 
rănit pentru a mai rămâne la comandă. Thomas era 
nesuferit oricum, şi fără să ştie că are în subordine doi 
locotenenţi. 

Frazer primi raportul şi remarcă: 

- Minunea naibii că a scăpat cineva! 

Auziră scârţăitul unei gruie şi se întoarseră. Un marinar 
ridica pavilionul alb înapoi pe vergă. li privi pe cei doi 
ofiţeri şi scutură din umeri. 

- Sparks a vrut s-o facă el. Mi s-a părut nimerit. 

Se înfiinţă şi Archer. 

- Tunul de un kilogram e pe control manual, zise el, 
istovit. L-a lovit un fier cât pumnul. 

Weeks se căţără pe punte cu o tavă cu căni. 

- De unde le-ai scos? întrebă Frazer. 

Allenby luă o cană. 

- Nu-i ceai. 

Era rom curat, căruia Weeks jură că-i dăduse foc un 
proiectil ce nimerise în magazia de alimente. 

Goudie deschise ochii şi privi fix spre ei. 

- Câte-o duşcă la fiecare. 

încercă să surâdă, dar durerea îi îngheţă zâmbetul pe 
buze. 

Matelotul se lăsă lângă el. 

- Acum dumneavoastră, domnule. 

Acesta dădu pe gât, tuşind, romul simplu, însă reuşi să 
îngaime: 

- Aprobat! 

Oamenii lucrară în tăcere aproape toată noaptea. 
Băgară morţii în saci, pe care-i legară la rastelul golit de 


încărcături de adâncime. Şeful de echipă Sullivan 
comentă: 

- Acum nu se mai sinchisesc de udătură. 

Ives rămase la timonă; pleoapele i se lipeau de 
oboseală, iar privirea îi pricinuia încă neplăceri de la fum. 
Era ca şi cum ar fi fost viu doar în parte, gândi el. Ca şi 
când s-ar contempla pe sine din afară. 

Frazer rămase pe teugă şi-l trimise de nenumărate ori 
pe Archer în cabina de cart să verifice calculele iniţiale. În 
ciuda faptului că bodogănea mai tot timpul, maistrul 
Wright făcea minuni. Chiar numai cu două elice în 
funcţiune, se descurcau onorabil, navigând cam cu 
optsprezece noduri pe oră. Prima geană de lumină avea 
să-i găsească în dreptul ultimei porţiuni de coastă 
sardiniană. Canadianul se duse cu gândul la ultima 
încercare disperată de a-i veni de hac E-Boat-ului, la 
uimirea cu care îl urmărise virând lejer şi canarisind, atât 
de avariat, probabil, încât nu era posibil să fie reparat. 
Indiferent de întâmplările ce-i aşteptau atunci când ziua 
avea să-i lase la cheremul sortii, nimeni nu putea să spună 
că nu făcuseră imposibilul. Rânji şi faţa i se cută. Orice 
minune ţine ceva mai mult de trei zile. 

Se gândi la Lynn Balfour. Probabil că femeia era la 
curent cu toate astea. Mai mult ca sigur, se afla în Biroul 
Operaţiunilor, împreună cu Prothero şi cu citadinul căpitan 
Heywood, cel pe care Goudie îl numise în mod ireverenţios 
Isus-în-Mizerie. 

Da, s-o fi întrebând ce e cu ei. Ţinându-le pumnii. Poate 
lui în mod special. 

Vocea lui Goudie îi sfredeli mintea frământată de 
gânduri: 

- Nu moţăi, pilot! 

Frazer dădu din cap şi plecă de lângă parapet. Aproape 
că adormise de-a-n picioarelea. 

Allenby găsi o cutie cu bandaje nedesfăcută şi-i pansă 
cum se pricepu el mai bine pe răniţi, străduindu-se apoi 
să-i scoată lui Turner aşchia parşivă din picior. Această 
ocupaţie îl reţinu până după revărsatul zorilor. Gândul îi 
zbură la wren Joanna. Oare când va primi scrisoarea de la 


el? Îi va păsa cumva? 

O dată cu prima geană de lumină care atinse norii, 
compania istovită şi împuţinată se găsea din nou la 
posturile de luptă. 

Goudie păru mulţumit să-l lase pe Frazer să 
reorânduiască mâna de oameni, dar zise: 

- Pune-i la muncă şi pe răniţi şi cheamă pe punte un 
fochist. Se pricep cu toţii la câte ceva, fie şi numai la spus 
rugăciuni! 

Cuvintele rostite parcă îl obosiră, şi 
locotenent-comandorul căzu într-un somn agitat. 

Se ivi soarele şi linia orizontului apăru la est ca o lamă 
ascuţită şi strălucitoare. 

Marinarii îşi încleştară degetele pe arme, iar Archer 
rămase în poziţie de drepţi lângă tunul de un kilogram. 

Lumina tot mai puternică le revelă adevărata 
dimensiune a avariilor: găuri şi aşchii sărite din plăcile 
punţii şi o groază de sânge, care în scocuri părea rozaliu. 

Deasupra tuturor lucrurilor, pavilionul flutura în bătaia 
vântului, curat şi nefiresc. 

Glasul lui Weeks îi făcu pe toţi să tresalte din reveriile 
lor: 

- Verde patru-cinci! E-Boat-uri. Trei bucăţi. 

Se produse o spărtură în nori şi o parte din mare deveni 
deodată foarte strălucitoare şi limpede, ca de metal. 

- Ridicaţi-mă! horcăi Goudie. Işi răsuci capul, în vreme 
ce clopotele răsunau prin toată nava. Daţi-mi o mână de 
ajutor, lir-aţi ai dracului! 

Frazer duse binoclul la ochi şi clipi în lumina reflectată 
pe peticul de apă sclipitor. Apoi le văzu. Se mişcau încet, 
în front. Chiar în clipa în care îşi focaliza binoclul asupra 
vasului, acesta viră pe direcţia lor. Zăriseră MGB-ul. 

- Se apropie, rosti canadianul. 

II simţi pe Allenby foindu-se lângă el. N-avea rost să-l 
trimită la pupa, la Oerlikon-uri. Curând avea să se 
sfârşească totul. 

- Vei lupta? întrebă englezul şi cercetă cu privirea 
expresia nenorocită şi şovăielnică de pe chipul celuilalt. 

- N-o să fie o luptă, Dick. lar cu neajutoraţii ăştia de 


jos... Scutură din cap. De-ar fi fost doar un E-Boat, dar nu 
e cazul. 

Goudie se clătină într-o parte, scrâşnind din dinţi de 
durere, în timp de matelotul Turner încerca să-l susţină. 
Turner era şi el slăbit de la sângele pierdut. 

Allenby îi privi cu tristeţe. 

- Cum am putea să-i lăsăm să moară, Keith? 

Goudie trase adânc aer în piept şi dădu un chiot: 

- Uită-te încă o dată! îl scutură pe Frazer de umăr până 
când rana îl făcu să dea drumul strânsorii. Sunt ai noştri! 
îşi plecă fruntea, aşa încât ceilalţi să nu-i poată vedea 
chipul. Sunt ai noştri, la naiba! Câinii! 

Frazer urmări formele ce se apropiau. Bineînţeles, 
Câinii. Numele dat MTB-urilor şi MGB-urilor mai mari, din 
familia Fairmile Ds. Fuseseră adesea luate drept E- 
Boat-uri. 

Canadianul lăsă binoclul în jos, conştient că de data 
asta, în ciuda imaginii înceţoşate, instrumentul nu avea 
nici o vină. 

- Zi-le şi celor din camera motoarelor, şopti Allenby. 
Wright ar trebui să afle. 

Cei trei Câini mari se alăturară protector canonierei. 
Frazer văzu echipajele cum se holbau în tăcere, apoi auzi 
megafonul conducătorului lor răsunând pe ape. Cel mai 
frumos sunet pe care îl auzise vreodată, după cât îşi 
amintea. 

- Suntem însărcinaţi să vă escortăm înapoi la tata, dacă 
nu cumva aveţi nevoie să fiţi remorcaţi sau să doriţi să 
abandonaţi vasul. 

- Şapca! icni Goudie. Daţi-mi şapca! 

Şi-o îndesă pe cap, aşa pătată de sânge cum era, după 
care se târî, ţinându-se de balustradă, până la grilajul din 
fată. 

- Să ne remorcheze? Să abandonăm? Îi aruncă o privire 
lui Frazer. Spune-i găozarului ăluia că ne vom îndrepta 
spre bază conform ordinului. Se mai înduplecă un pic. Şi 
adaugă  mulţumirea noastră pentru că ne-au ţinut 
tovărăşie. Se prăbuşi pe punte şi murmură: 

- Ţi-am zis eu că navele astea mici sunt valabile. Apoi 


leşină. 

O oră mai târziu, sosi acoperirea aeriană promisă. 

Frazer, Allenby şi Ives dădură mâna cu solemnitate, în 
timp ce avioanele spintecau aerul pe deasupra capetelor 
lor, atât de jos, încât făcură să fâlfâie pavilionul ca de la o 
adiere de vânt. 

Se terminase. 


11. FAŢETE ALE RĂZBOIULUI 


Comanaorul Aubrey Prothero se sprijini pe biroul său şi 
privi lung marea hartă de pe peretele opus. Undeva 
deasupra capului său, în Portsmouth Dockyard, continua, 
probabil, obişnuita hărmălaie asurzitoare a pistoalelor cu 
butoane şi a utilajelor, ca urmare a reparațiilor efectuate 
la diferitele tipuri de nave care supravieţuiseră zecilor de 
bătălii. 

Era luna ianuarie a anului 1944. Putea să urmărească 
pe hartă dimensiunile succeselor Aliaților de până la 
actualul impas. Acum şase luni, invadaseră Sicilia. 
Operaţiunea Husky avusese şi momentele ei delicate, dar 
în ansamblu fusese o reuşită. 

Apoi, în septembrie, Operaţiunea Avalanche, în care o şi 
mai mare forţă armată combinată lovise plajele italiene. O 
botezaseră sugestiv, se gândi el încrâncenat. Dar asta nu 
era Sicilia. Inamicul bătuse în retragere, însă lansase în 
mod repetat nişte contraatacuri de-o incredibilă ferocitate. 
Acum, cu sosirea iernii, armatele aliate nu mai avansau 
cine ştie ce. La fel era şi pe frontul de est, acolo unde 
milioane de ruşi şi de germani luptau, îngheţau şi mureau. 

Gândurile lui Prothero reveniră la Sicilia. Se mândrea cu 
statutul dobândit de grupul din Operațiunile Speciale. Erau 
ca nişte vârfuri de lance ascuţite, care împungeau 
duşmanul ori de câte ori se ivea ocazia, hărţuindu-l peste 
tot. În linii mari, hotărî Prothero, Marina Regală se 
descurcase binişor. În septembrie, de exemplu, nişte 
submarine de buzunar, X-Craft, pătrunseseră într-un fiord 
norvegian şi plasaseră încărcături explozive dedesubtul 
celei mai mari nave de război inamice, cuirasatul Tirpitz. 
Spionajul raportase că acesta era ca şi eliminat din război. 

Şi nu mai departe decât acum vreo săptămână, vestea 
unei noi victorii. Nava port-drapel Duke of York a 
amiralului Fraser se luptase cu crucişătorul Schamhorst, 
pe care-l distrusese. Ultima mare navă a Germaniei. 


Într-un fel, era ciudat, dacă stăteai să te gândeşti. 

Schamhorst fusese vasul de război inamic cu cele mai 
multe succese şi care îşi câştigase sincera admiraţie a 
Marinei Regale. Marinarii erau o adunătură bizară, reflectă 
el. 

Comandorul se uită la ceas şi apăsă pe soneria 
interfonului. De ceas încă mai atârnau lanţuri din hârtie 
colorată, amintind de Crăciun, dar acum spânzurau inerte 
în atmosfera umedă. 

Căpitanul Heywood avea să sosească în curând. Era 
genul de om punctual, care nici nu întârzia, nici nu venea 
mai devreme. 

Uşa se deschise şi intendentul wren Hazel îl privi 
întrebător: 

- Domnule? 

Foarte atrăgătoare, gândi Prothero, nu pentru întâia 
oară. Ochi încântători şi picioare drăguţe, pe care nici 
chiar  ciorapii  regulamentari nu puteau să le 
dezavantajeze. 

- Vreau să trimit două comunicări. Ţi-ai luat carneţelul? 

Tânăra se aşeză picior peste picior, şi părul ei închis la 
culoare strălucea în lumina puternică. 

O fată foarte stăpână pe sine, o califică Prothero. Chiar 
dinainte ca fratele ei să fi fost ucis în acea explozie. 
Revăzu în minte chipul palid al lui Allenby în acea primă zi, 
apoi faptele acestuia din Sicilia. Generalul Gustavo Tesini 
îşi jucase rolul aşa după cum promisese şi, pe măsură ce 
Aliaţii înaintau, italienii dezertau, trecând de partea lor. Un 
răspuns direct, se zicea, la apelurile difuzate ale lui Tesini. 

Mica echipă descompletată, care fusese Jupiter, se 
împrăştiase pentru o vreme, după cele două debarcări. 
Vasul fusese dus în Gibraltar pentru reparaţii temporare şi 
acum naviga spre Anglia, cu un echipaj ocazional. 

Frazer şi Allenby se preumblaseră pe diferite vase, 
debarcând ori recuperând agenţi ai spionajului, sau 
vehiculând armament (erau cunoscuţi drept magazine de 
lichidare a stocurilor de luptă) către partizanii iugoslavi 
aflaţi sub conducerea însufleţită a şefului lor, Tito. 

Goudie fusese adus cu avionul în ţară, după o scurtă 


şedere într-un spital de campanie. Prothero îl vizitase la 
spitalul Marinei de-aici, din Haslar. Deşi grav rănit, 
locotenent-comandorul rămăsese la fel de intransigent şi 
de slobod la gură. 

Acum, toată lumea vorbea doar despre inevitabila 
invazie din Europa, care nu putea avea loc decât în 
Normandia. Dacă era atât de evidentă, însemna că şi 
duşmanul trebuie să se fi gândit la ea. 

Comandorul se îndreptă de spate şi simţi uniforma 
protestând. Bărbatul nu mânca mult şi nu era un băutor 
învederat. Îi repugna gabaritul taliei sale şi disconfortul 
resimţit la fiecare mişcare. 

Dictă comunicările cu obişnuita-i concizie, 
concentrându-se cu ochii pe jumătate închişi. 

- Şi vreau să-i trimiţi o copie ofițerului de transmisiuni, 
la Plymouth. 

Fata ridică privirea, cu creionul încremenit în aer, 
deasupra carnetului de comunicări. 

- Asta înseamnă că locotenentul Allenby şi ceilalţi se 
întorc în tară, domnule? 

- Da. Dintr-o oră în alta, dacă vor permite convoaiele, 
mormăi Prothero. 

O studie gânditor. Avea ochi mari, căprui. De-ar... 

- De ce? întrebă el. 

Fata se îmbujoră. 

- Au trecut prin atâtea, domnule. 

Nu era un răspuns, însă Prothero ştia că nu avea să 
scoată mai mult de la ea. 

- Comunică-i ofițerului secund Balfour că vreau să-i 
vorbesc, da? 

- Am uitat să vă spun, domnule. Are liber. S-a 
îmbolnăvit. Ofiţerul trei Manners răspunde temporar de 
Ops. 

- Aşa. 

Renunţă la ideea de-a o chema pe Manners. O femeie 
rece ca o reptilă. Un tovarăş cât se putea de potrivit 
pentru Heywood. 

Sună telefonul şi Prothero ridică instantaneu receptorul. 

Apoi i se adresă fetei: 


- A venit căpitanul Heywood. Condu-l, te rog, aici. 

Avea şi un surâs nostim, gândi visător comandorul. Nu-i 
trecuse niciodată prin cap că oamenii lui îl plăceau cu toţii, 
în ciuda comportamentului său direct şi uneori grosolan. 

Căpitanul Heywood intră şi se aşeză. Îl trecu un frison. 

- Bate ca în Arctica, acolo deasupra! începu el. 

Prothero îi întinse dosarul cu însemnări, încercând să 
remarce vreo reacţie din partea superiorului său în timp ce 
le citea. 

- Se pare că te-ai gândit la toate, Aubrey, zise Heywood 
într-un târziu. Măriile lor au fost de acord să începi 
numaidecât mutarea HQ-ului în Cornwall. Desigur, va 
rămâne aici un personal administrativ. 

Ideea mutării în West Country îi aparținuse lui Prothero. 
Acolo, preparativele şi regruparea lor ar fi bătut mai puţin 
la ochi, pierduţi cum erau în mijlocul Armadei alcătuite din 
puzderia de nave şi şalande de debarcare ce înţesau 
fiecare port şi golf, din Wales până în Land's End. 

Li se oferise un mic hotel chiar pe River Fall. Avea să fie 
o schimbare plăcută. Prothero se gândise că ar fi putut 
reprezenta o deschidere bine venită pentru echipa sa de 
ajutoare. 

- Vestea cea bună, spuse Heywood, este că ţi-am mai 
făcut rost de două canoniere. Sunt în curs de reechipare 
adecvată pentru Operațiunile Speciale; apoi, puteţi începe 
instrucţia împreună. 

Prothero se duse din nou cu gândul la dezastrul care 
avusese loc în Med, atunci când pierduse nava cu numele 
de cod Able Two. Intotdeauna îşi dorise trei vase. O 
materializare mai aproape de realitate a şanselor de 
reuşită. 

Un nou HQ şi o mai bună înarmare. Dar oamenii? 

- Măriile lor şi-au dat aprobarea şi pentru sugestiile tale, 
zise căpitanul. O jumătate de tresă pentru Frazer şi o a 
doua tresă pentru Archer, din motive evidente. Vor fi şi 
nişte decoraţii: DSO pentru lunaticul ăla de Goudie şi DSC 
pentru Frazer. Probabil şi vreo două-trei medalii pentru 
ceilalţi. 

- Dar cu Allenby cum rămâne, domnule? 


- El are Crucea Regelui George, pentru numele Celui-de- 
Sus! 

Prothero zâmbi. 

- Aşa şi Malta o are, domnule. 

- Da, bine, o să vedem. Când se întorc, poţi să le 
aranjezi nişte permisii. Se încruntă. Eşti sigur că vrei ca 
Goudie să rămână comandant peste toţi? 

- Nici nu încape vorbă, domnule. E făcut pentru asta. O 
fi un pic cam răzvrătit, dar e al naibii de priceput. 

- Mă gândeam că s-ar putea să spui altceva. Maiorul 
Thomas părea să considere că Goudie e... ăă..., ca să 
vorbesc pe şleau, e dus rău. 

Comandorul ridică din umeri. 

- Thomas are propriile sale păreri, iar eu le am pe ale 
mele, domnule. 

Heywood îşi apropie palmele şi îşi împreună vârfurile 
degetelor, măsurându-l cu o privire severă. 

- Ştiu ce simţi, dar n-ai dreptate. Se impune să folosim 
aceleaşi arme ca şi duşmanul, dacă vrem să-l înfrângem; 
indiferent cât de nemiloase ar părea acestea. Dacă 
germanii bagă groaza în populaţie, noi trebuie s-o facem şi 
mai bine. Avem nevoie de cei ca Thomas. 

- Dacă spuneţi dumneavoastră, domnule! oftă Prothero. 

Heywood încheiase deja discuţia. Ca şi problema Siciliei. 

Erau nişte chestiuni care ţineau în aceeaşi măsură de 
domeniul trecutului. 

- ţi voi inspecta HQ-ul de îndată ce vei fi dispus. 

Prothero încercă să nu exteriorizeze faptul că se simţea 
pus într-o situaţie neplăcută. Cele trei nave aveau să fie 
instalate comod şi în siguranţă pe River Fall, însă locurile 
de acostare erau la mare preţ din cauza creşterii flotei de 
debarcare. Cu câteva zile înainte îl sunase ofiţerul de la 
danele de-acolo şi se plânsese de lipsa unei înştiinţări 
prealabile. Spusese cu năduf că el nu-i scamator. Până la 
urmă, Prothero aplanase lucrurile, dar ţinea minte că îi 
ceruse de câteva săptămâni ofițerului secund Balfour să 
facă aceste aranjamente. Ea îşi cunoştea meseria, şi, 
oricum, ofiţerul în chestiune s-ar fi pretat la nişte avansuri 
chiar şi prin telefon. Acum, Balfour era bolnavă. Va trebui 


să se ocupe el de probleme, şi foarte repede, înainte ca 
Heywood să suspecteze ceva. Căpitanul era la fel de 
înţelegător precum o cărămidă. 

- Vom dispune ca aceste trei vase să fie revopsite şi să 
primească numere de înmatriculare noi. Toate aparențele 
vor lăsa să se creadă că fac parte dintr-o flotilă nouă. 
Ridică arătătorul în dreptul gurii. Strict secret, ca de 
obicei, zise el şi se sculă în picioare. 

- Un păhărel înainte de plecare, domnule? 

Căpitanul îşi consultă ceasul. 

- La mine soarele nu-i încă deasupra vergii. Şi oricum 
n-am timp. 

Prothero zâmbi. Era un joc pe care-i plăcea să-l practice. 
Observase că Heywood nu se ataşa prea mult de nimeni. 
Probabil că se temea să nu-şi întineze reputaţia în cazul în 
care ar fi gafat careva. 

Comandorul îl conduse pe oaspete prin camerele 
vecine, cu tavanele acoperite de condens. 

Unele dintre fetele lui erau deosebit de palide, se gândi 
el. Cornwall avea să le facă bine în mod cert. 

Intendentul wren Hazel bătea deja la maşină 
comunicările şi se pregătea să le trimită prin SDO. 

Heywood nu păru s-o bage în seamă pe nici una dintre 
fete. 

Joanna ridică privirea în timp ce Prothero îşi lua 
rămas-bun. Gândul îi zbură la Allenby şi la scrisoarea 
acestuia, care era împăturită cu grijă între filele 
chitanţierului ei. 


x 
x * 


Frazer şi Allenby intrară în Secţia Operaţiuni Speciale şi 
priviră lung în jur, cu uimire. Păreau să lucreze foarte 
puţini oameni în birourile ca nişte pivnițe, iar coridoarele 
erau înţesate cu lăzi şi seifuri de oţel. Totul arăta ca după 
explozia unei bombe. Insă Prothero îi aştepta acolo, de 
parcă nu s-ar fi mişcat din loc niciodată. 

Comandorul nu pierdu vremea. li aruncă întâi o privire 
lui Frazer. 


- Veţi pleca în permisie cu toţii, iar mai înainte vă veţi 
pune la punct uniformele, înţeles? Presupun că ai aflat de 
jumătatea de tresă. 

Canadianul zâmbi. 

- Da. Mulţumesc, domnule. Chiar mă simt alt om. 

Prothero surâse. 

- Posibil. 

Se întoarse spre Allenby. Ciudat cum de Frazer era atât 
de bronzat, în timp ce englezul părea să fi rămas 
neschimbat! 

- Bănuiesc că a fost complet altceva faţă de ce vă 
aşteptaţi. V-aţi descurcat bine, foarte bine. 

- Ce se întâmplă aici, domnule? întrebă Allenby. 

- Suntem în curs de a ne muta în Cornwall. Veţi primi 
ordinele în perioada permisiei. 

Ezită şi-i aruncă din nou o privire lui Frazer. 

- Ar trebui să-ţi spun ceva. In calitate de cetăţean 
canadian, ai dreptate să te transferi înapoi în serviciul 
general, sau chiar în RCN“ Am citit printre rânduri şi mă 
simt dator să te înştiinţez că, dacă te-ai întoarce în RCN, ai 
primi mai mult ca sigur o comandă numai a ta, probabil pe 
una dintre cele mai noi corvete. Urmări expresia lui Frazer 
şi văzu o indecizie bruscă acolo unde, până atunci, nu 
fusese decât satisfacția deplină de a se fi întors teafăr. Dar 
trebuie să-mi comunici hotărârea ta până să înceapă 
pregătirile cu noile vase. 

Allenby se dezumflă subit. Se aşteptase s-o vadă pe 
Joanna Hazel; o dată urcați la bordul unui convoi rapid din 
Gibraltar, nu prea se mai gândise la altceva. Acum ea 
dispăruse şi, oricum, poate se schimbase. Aici, în acest loc 
mohorât, s-ar fi simţit mai sigur pe sine. Şi, colac peste 
pupăză, Frazer pleca. Ar fi fost al dracului de prost să n-o 
facă, după toate cele prin care tocmai trecuseră. 

Mintea canadianului se învolbură: avansarea în grad, 
discuţia despre primirea decoraţiei, iar acum şansa de a fi 
la comandă. Abia dacă le mai putea asimila pe toate. 

- In orice caz, vorbi Prothero, cum termină cu tine cei de 

la Spionaj, cară-te în permisie. 
L 


Comandorul discutase deja cu Archer, sosit cu o zi în 
urmă. | se păruse foarte schimbat. Retras în el însuşi, chiar 
morocănos. Era posibil să se mai gândească în privinţa lui. 

- M-am hotărât, domnule, spuse dintr-o dată Frazer. Aş 
dori să rămân. 

Prothero radia, încântat că de la început avusese 
dreptate în privinţa canadianului. 

- Acum vedeţi şi voi de ce alegerea a fost atât de 
dificilă. Se punea problema celor mai buni dintre voluntari, 
rosti el. Să fii bun în domeniul tău este esenţial, dar în 
Operațiunile Speciale avem nevoie de acel ceva în plus. Se 
lăsă pe spate şi adăugă cu gravitate: Dar acum cunoaşteţi 
acest lucru, ei? 

Allenby îl văzu pe Prothero aruncând o privire conturului 
palid de pe perete, din locul în care cândva stătuse ceasul, 
şi se pregăti să vorbească înainte ca bărbatul să le dea 
liber. 

- Veţi avea tot acelaşi personal cu dumneavoastră în 
Cornwall, domnule? 

Ochii mici şi strălucitori ai comandorului îl pironiră. Deci 
asta era. Allenby trecea drept un flăcău curajos, cu un 
dosar fără pată, însă nu se pricepea deloc să-şi ascundă 
sentimentele. 

- De data asta va fi mai numeros. Vom deţine o flotilă 
proprie, ca să zic aşa. Tu, Frazer, vei fi al doilea la 
comandă după John Goudie, aşa încât mai ai timp să 
regreţi că ai refuzat transferul. 

Frazer era încântat de Goudie. | se spusese că 
locotenent-comandorul aproape că se înzdrăvenise şi 
fusese trimis la un spital de recuperare, apoi în permisie. 
Canadianul nu crezuse vreodată că va apuca ziua în care 
să-l îndrăgească pe Goudie, darmite să-i mai simtă şi 
lipsa. 

- Ofiţerul Balfour mai este mâna dumneavoastră 
dreaptă, domnule? întrebă el ca din întâmplare. 

Prothero se afla tocmai pe punctul de a încheia discuţia, 
de a le închide gura invocând motivul secretului. Dar era 


vorba de ceva legat de Frazer. Poate că acesta ar fi putut 
reprezenta exact omul de care ar fi avut ea nevoie. De 
cum îşi revenise din boală, Lynn Balfour se dusese la noul 
HQ din Cornwall. PMO“-ul descrisese afecțiunea ei ca pe o 
încordare şi o suprasolicitare în muncă. Un lucru destul de 
obişnuit. 

- Da, este deja acolo, răspunse el. Se opri, cântărind 
momentul. Peninsula Cornwall este cam pustiită în sezonul 
actual. Furierul meu e din partea locului. O să vă 
lămurească ea unde vă duceţi. Îşi controlă cu un efort 
invidia bruscă. Dar înainte de orice, coase-ţi jumătatea aia 
de tresă. Acum, aşteaptă afară, vreau să vorbesc ceva cu 
Allenby. 

Cei doi ofiţeri schimbară între ei priviri rapide şi Frazer 
făcu cu ochiul. 

- Fii pe fază! 

Când uşa se închise, Prothero spuse: 

- Vă înţelegeţi bine împreună. 

- Da, domnule. 

Ce dracu' nu era în ordine? Tatăl lui, ori le fusese 
bombardată casa? 

- Trebuie să te întreb ceva, şi este important. 
Cincisprezece minute mai târziu, Allenby ieşi pe coridor, 
alăturându-se prietenului său. 

- De-acum o să fiu obligat să-ţi zic domnule. Englezul 
surâse, însă zâmbetul nu i se citi şi în privire. Frazer îl 
scrută gânditor. 

- În orice caz, trei săptămâni de permisie nu-s de 
lepădat, nu? 

Allenby îşi feri privirea. 

- O săptămână. 

Canadianul îl înfruntă din ochi. 

- Cum adică, o săptămână? 

- Voi fi rechemat să întreprind o operaţiune. Frazer se 
holbă la el. 

- Atât de repede? Cu cine, pentru numele lui Cristos? 
Englezul păşi de-a lungul coridorului plin de gunoaie, cu 
mintea încă ameţită de şoc. 

- La naiba, Keith, pe cont propriu, uite cu cine! 


A doua zi, Allenby şedea în propriu-i dormitor, privind 
lung spre mica grădină din spatele casei. Merii, mândria şi 
bucuria tatălui său, erau de un negru smolit pe fondul alb 
al stratului subţire de zăpadă. Se instalase frigul. Casa 
părea cam răcoroasă, în ciuda focului care ardea de zor în 
camera de jos. 

Locotenentul era convins că imaginaţia îi juca vreo 
festă, însă părinţii săi păreau, totuşi, atât de îmbătrâniţi 
faţă de cum îi lăsase! Pipăi teancul de reviste de pe bufet. 
Poveşti pe care le-ar fi putut repeta aproape cuvânt cu 
cuvânt. Ar fi fost hazliu ca unele dintre ele să fi fost scrise 
de Prothero. Poveşti despre război şi înaltă ţinută morală, 
cu totul deosebite de ceea ce văzuse el de când se 
înrolase în armată. 

încercă să-şi alunge din minte operaţiunea. Tatăl său îi 
observase deja nervozitatea şi neputinţa de a sta locului. 

Ca şi în perioada petrecută în convoi, când încercase să 
doarmă. Trăsese perdeaua pentru a se bucura de o 
oarecare intimitate. Lucru dificil într-o cabină pe care o 
împărţeai cu alţi cinci tineri ofiţeri. lar dacă apuca să 
adoarmă, imaginile începeau să i se filtreze printre 
gânduri. Străfulgerările orbitoare ale explozibilului aruncat 
pe puntea transportorului, marinarul solitar care se 
predase şi pe care Weeks l-ar fi împuşcat fără să 
crâcnească. Fata care încercase să-şi ascundă goliciunea 
şi slăbiciunea manifestată de el în acea situaţie, în timp ce 
Ives se arătase ca de stâncă. 

Oftă. Auzi clinchet de ceşti şi farfurioare. Ceaiul. Cobori 
încet scările şi observă surprinderea mamei sale, care 
tocmai termina de aşezat masa cu cel mai bun serviciu al 
ei. 

- Uniforma ta, Dicky! Ce-ai păţit? 

Allenby se schimbase, punându-şi un jerseu şi o flanelă 
mai vechi. În mod destul de ciudat, acestea păreau să-i fie 
mari. Aidoma lui Alice în Ţara Minunilor, se gândi el. Cu 
fiecare vizită, casa devenea mai mică şi hainele mai mari. 

- Arăţi ca de bogdaproste. Va trebui să te schimbi la loc. 
Diseară vine în vizită familia Mannering. 

Tânărul nu-i putea suferi pe aceştia aproape la fel de 


mult cum nu suporta să i se zică Dicky. Dar locuiau pe 
aceeaşi stradă, dintotdeauna, ca şi părinţii săi. Capul 
familiei era un expert după ureche într-ale războiului. Nici 
unul dintre cei doi nu părea să aibă şi nume de botez. 
Urma să fie o seară dificilă, însă era prima lui seară acasă. 
Avea să-şi dea toată silinţa. 

Tatăl său îşi scoase pipa din gură şi spuse: 

- Lasă băiatul în pace, mamă! A trecut prin încercări 
grele. 

Femeia făcu atunci un gest mai rău decât orice reproş. 

Traversă camera şi îl atinse pe obraz. 

- Ştiu. Nu-i nevoie să-mi aminteşti. Uită-te la el. 

- E un alt fel de război, asta-i tot, zise Allenby în timp ce 
se aşeza pe un scaun. 

Mama sa ieşi să aducă ceainicul uriaş. 

- Rău, nu-i aşa? întrebă tatăl. 

Tânărul dădu aprobator din cap, şi ochii începură să-l 
usture brusc. 

- îngrozitor de-al naibii! 

Părintele îşi mişcă piciorul artificial şi zâmbi. 

- Să nu te-audă maică-ta că înjuri. Apoi adăugă: Ce mai 
face amicul tău canadian? 

- Bine. 

Allenby se crispă în sine însuşi. Ce era cu el? Aproape 
că cedase nervos din nimica toată. ŞIi-l imagină pe Frazer 
în Cornwall, încercând să decidă cum ar fi fost mai bine s-o 
întâlnească pe wren a sa ofiţer. 

- O permisie de şapte zile nu e cine ştie ce, după 
părerea mea, vorbi bătrânul. 

- A, păi, ştii cum e. Se întreprinde ceva nou. Totul strict 
secret. O să fim tare ocupați. 

- Aţi pierdut mulţi oameni, Dick? îl privea cu siguranţă 
de sine. Mie poţi să-mi spui. Ştii asta. 

Locotenentul se pomeni că stătea în picioare, deşi nu-şi 
aducea aminte să se fi ridicat de pe scaun. 

- Nu mulţi, tată. Dar nu erau cine ştie câţi nici la 
început. 

Se uită la părintele său. Cum putuse oare tatăl să 
suporte războiul? Luni de zile în tranşee puturoase, pline 


cu apă. Sute, mii de oameni morţi în asalturi sinucigaşe. 
Sârma ghimpată, gazul otrăvitor, mitralierele. Toate 
acestea făceau ca misiunea lor de a pune mâna pe un 
general italian să pară un lucru facil. 

Mama sa intră şi se uită la ei. 

- La masă, tată. 

Dar din priviri îşi urmărea fiul. 

- Domnul Mannering spune că până acum ar fi trebuit 
să cucerim întreaga Italie. 

Allenby îi zâmbi. 

- De ce nu-l trimit pe el? Sunt convins că i-ar 
înspăimânta pe germani peste poate. Pe mine cel puţin 
mă sperie. 

Femeia turnă ceaiul şi întrebă: 

- Ai întâlnit vreo fată drăguță, Dicky? 

- Da. Chiar am cunoscut-o. 

Era doar o jumătate de minciună. Acum putea s-o vadă 
foarte clar. Ochii şi părul închis la culoare, vocea ei, toate 
acestea avea să şi le amintească mereu. 

- E o wren intendent. 

Bătrâna îl privi cercetătoare. 

- Deci nu-i ofiţer? 

- Nu. 

Tatăl îşi luă o felie de chec. Făcut în casă. Era şi normal, 
doar li se întorsese fiul. 

- Cum o cheamă? 

- Joanna Hazel. 

Pur şi simplu îi scăpase. Văzu neliniştea subită din ochii 
tatălui său. Mama nu părea să fi sesizat ceva. Când 
aceasta ieşi din cameră, părintele zise: 

- Joanna? Drăguţ nume. La fel ca al amicului tău ucis. 

Allenby dădu din cap afirmativ. Camera părea să devină 
sufocantă. 

- Sora lui. 

- Cum arată? 

Tânărul se strădui să i-o descrie cât mai bine, aducând 
făptura fetei necunoscute în mijlocul odăii cu draperiile 
prăfuite şi cu bonurile de raţii pe policioara şemineului. 
Nici măcar nu observă că mama sa se întorsese cu alte 


bucate pe un platou. 

- Dacă poţi, ar trebui s-o aduci pe-acasă, zise într-un 
târziu tatăl. 

Allenby îşi plecă privirea. 

- Dacă pot. Se ridică brusc în picioare. Trebuie să mă 
duc sus. Văzu expresia îngrijorată şi rănită de pe chipurile 
lor. Să-mi pun uniforma cea bună. 

Femeia îi zâmbi. 

- Aşa mai merge. Dar e nevoie să şi mănânci. Eşti ca o 
scândură. 

Când închise uşa în urma lui, Allenby îşi simţi 
broboanele de sudoare de pe frunte reci ca gheaţa. |! auzi 
pe tatăl său răspunzându-i ceva femeii: 

- Lasă-l în pace, mamă. Nu vezi prin câte-a trecut? S-a 
aruncat în vâltoare încă de când s-a înrolat. Nici nu-i de 
mirare că vrea să se îmbrace neglijent. Să mai uite şi el o 
clipă de toate. 

Tânărul se întoarse în cameră şi privi în gol pe fereastră. 
larăşi se întuneca. Şapte zile. Cobori storul şi, după câteva 
secunde, se aşeză pe pat, îngropându-şi faţa în palme. 


x 
x * 


Frazer scrută de jur-împrejur camera mică, dar 
confortabilă, care, asemenea vechiului birt, cu acoperişul 
de stuf, părea împăcată cu ea însăşi. Va trebui să 
fotografieze King Charles Inn, pentru mama sa. Avea să-i 
placă. 

Era singura cameră neocupată încă şi ştia din ce motiv: 
se auzea zdrăngănitul strident al unui pian, amestecat cu 
zgomot de voci înecate de râs şi bere. Se afla probabil 
exact deasupra barului principal. 

Frazer încercase de mai multe ori să facă autostopul 
până aici. Trecuseră camioane ale armatei, ba chiar şi 
maşina personală a unui înalt ofiţer dintr-o unitate de 
puşcăriaşi a Marinei Regale. Acesta pălăvrăgise cu el 
despre pescuit şi vânătoare de ierunci, înainte de a-l 
refuza, cerându-şi scuzele de rigoare şi cotind spre sud, 
către Plymouth. 


Ultima porţiune de drum o parcursese împreună cu un 
medic din zonă. În timp ce maşina străbătea drumurile de 
tară înguste şi bătute de vânturi, Frazer putea să înţeleagă 
de ce uneori acest loc părea atât de îndepărtat. Fiecare 
oraş pe care-l traversaseră colcăia de uniforme: britanice, 
americane şi o sumedenie chiar de la el din ţară. Se 
simţea  stânjenit să asculte vocile şi accentele lor 
familiare, de parcă i-ar fi fost străine. 

Doctorul fusese acela care îl îndrumase către King 
Charles Inn. Probabil pentru a-şi răscumpăra remarcile 
făcute atunci când îl luase cu el pe tânărul ofiţer. 
„American?" îl întrebase. Frazer rânjise. Cea mai bună cale 
de a ţi-l face duşman. „Canadian", răspunsese. „Nu vezi 
prea des un ofiţer făcând semn cu degetul", comentase 
bărbatul. 

Femeia de la recepţie îi oferise o hartă a regiunii. Frazer 
avusese unele rezerve în privinţa asta. Locul era deja 
înţesat de arme, vehicule şi trupe ce făceau instrucţie, 
pregătind cea mai mare invazie a tuturor timpurilor. Pentru 
cineva care s-ar fi interesat câtuşi de puţin de persoana 
lui, ar fi putut trece tot atât de bine drept spion. 

Se înşela. Un poliţist din zonă pedalase până la han pe 
o bicicletă înaltă şi-i ceruse foarte politicos actul de 
identitate şi ordinul de deplasare. Reuşise s-o facă fără a-l 
ofensa în vreun fel pe canadian, timp în care trăsese şi o 
halbă de cidru. 

Lui Frazer i se dăduse, desigur, numărul de telefon al 
noului HQ. Mâine urma să-şi încerce norocul şi s-o caute 
pe Lynn. De ce era atât de nesigur, de nervos? De-a 
dreptul ridicol, şi probabil că avea să se comporte şi mai 
ridicol. 

Scoase din geamantan fotografia înrămată a părinţilor 
săi şi o aşeză pe măsuţa de la capătul patului. Apoi se 
duse cu gândul la Allenby şi se întrebă în ce poveste a 
dracului era pe cale să se bage acesta. Pe urmă, trase o 
ocheadă în oglindă, îşi luă şapca şi porni către locul de 
unde proveneau zgomotele. Îşi propusese să facă o 
plimbare înainte de culcare. Să mai respire mirosurile 
bogate de la ţară, pe care le remarcase când circulase în 


maşina medicului. Ploaia se oprise, şi el se bucura de 
sentimentul pe care ţi-l insuflă pământul, acelaşi de 
secole. 

Dar mai întâi o halbă. Îşi croi drum spre bar printre 
albastrul RAF-ului şi kakiul celorlalte uniforme. 

Un bărbat jovial, cu o figură rubicondă, îl privi radios. 

- Da, domnu, ce să fie? 

- Un scotch mare şi... Frazer se întrerupse, rânjind 
supărător. Îmi pare rău, am uitat. O să iau o halbă de-aia... 
Arătă cu degetul spre un butoiaş din spatele barului. 

- Scrumpy“$, spuse hangiul, aparent satisfăcut, ca şi 
polițistul, de faptul că străinul nu era un spion. 

Frazer sorbi îndelung şi se întrebă câte băuturi de 
regiune, din astea tari, erau necesare ca să dobori un om. 

Se retrase într-un colţ, departe de pian şi de doi soldaţi 
lansați într-o discuţie aprinsă. Începu să se gândească la 
următoarea zi şi la modul în care o să-şi petreacă 
permisia. Poate că ea avea să regrete faptul de a-i fi 
telefonat în Gib, sau o făcuse doar pentru că era la curent 
cu ordinele pe care le primise el. Nimic mai mult. Şi în 
orice caz... Se răsuci atunci când cineva scăpă un pahar 
pe pardoseala de piatră şi o zări la o masă în celălalt capăt 
al barului, discutând cu un tânăr ofiţer de marină. 

O pironi cu privirea. Luat prin surprindere, discursul 
pregătit cu atâta grijă i se duse pe apa sâmbetei. Chiar în 
clipa aceea, femeia ridică privirea şi-l văzu. Canadianul îşi 
croi drum către ea printre figurile înghesuite, fără s-o 
slăbească din ochi. Era ca un fel de conştientizare, ceva ce 
se afla acolo, înlăuntrul său, de ani de zile, fără ca el să fi 
ştiut. 

Ajunse lângă masă şi tânărul ofiţer, un sublocotenent 
RNVR, sări în picioare. Proaspăt numit în grad, avea 
uniforma aproape nou-nouţă. Frazer sesiză uşor derutat că 
subul“? se uita la mânecile lui. Acesta era impresionat, 
după cum nici canadianul însuşi nu se obişnuise cu brusca 
sa avansare în grad. 

- Bună, intenţionam să încerc mâine să te sun, spuse el. 

Femeia încă îl mai studia, de parcă ar fi căutat ceva. 

- Acum nu mai e cazul. Bătu cu palma pe fundul unui 


scaun. Stai cu noi. 

Frazer se uită la tânărul sublocotenent, căruia îi 
stricase, probabil, seara. 

Lynn vorbi liniştit, iar pe chipul ei se citi o clipă durerea: 

- ŢI-I prezint pe Max. li urmări pe cei doi cum îşi dădeau 
mâna. Fratele meu. 


12. ÎNCEPUTURI 


În timpul zilei, King Charles Inn părea total schimbat. 
Hangiul îl conduse pe Frazer într-un bar mic, botezat Snug, 
decorat cu panel închis la culoare. Iin mod evident, 
bărbatul nu aproba faptul ca ofițerii să împartă acelaşi 
local cu restul gradaţilor. Frazer zâmbi şi încercă să nu-şi 
arunce privirea la ceas. 

Era trecut bine de amiază, iar ea spusese că la prânz va 
fi acolo. Canadianul dormise prost în prima lui noapte 
petrecută în micul han, cu acoperiş de stuf. Incerca acum 
să-şi amintească tot ceea ce discutaseră şi se întreba dacă 
nu cumva auzise doar ceea ce voise - sau nu, ceea ce 
avusese nevoie să audă. 

Femeia plecase împreună cu fratele ei. Frazer se văzu 
pe sine ca pe sărmanul Ryder. Sperând să mai apuce să 
trăiască o clipă. Puse paharul jos şi se uită afară pe 
fereastra din apropiere, cum se mai schimba vremea. 
Acum era senin şi luminos, iar militarii şi civili ocazionali 
ce treceau pe-acolo ridicau aburi cu respiraţia lor, în aerul 
tăios şi rece. 

Telefonase la noul HQ, se prezentase şi le explicase 
unde va sta în timpul permisiei. Vocea de la celălalt capăt 
al firului fusese politicoasă. Dezinteresată. 

Hangiul aruncă o privire în încăpere. 

- Înc-un gin, domnu'? 

Frazer întinse paharul gol. 

- Mulţumesc. 

Ginul era cam tot ce se putea servi în local, în afară de 
bere, scrumpy şi rom. Asta îi amintea de Goudie. 

Hangiul avea un labrador mare şi gras, pe nume Hector, 
care-şi petrecea majoritatea timpului tolănit în fata focului 
din harul cel mare. Acesta părea să se descurce bine, 
evitând să fie călcat în picioare atunci când localul era 
aglomerat şi cerând să i se arunce de mâncare ori de câte 
ori prindea ocazia. Ofiţerul sorbi din băutură şi-l văzu pe 


bătrânul câine cum îşi înălţă capul de lângă foc şi privi 
ţintă uşa; apoi începu să dea încet din coadă. 

Uşa se deschise şi femeia rămase în prag, încadrată de 
fundalul cerului decolorat şi de un pâlc de copaci 
desfrunziţi. Traversă încăperea până în Snug, oprindu-se 
să-l mângâie pe Hector pe cap. Câinele nu se ridică. Se 
părea că încă n-o cunoştea suficient de bine. Pielea femeii 
lucea de la frig şi ea îi întinse canadianului mâna într-o 
strângere aproape formală. După care îşi aruncă neglijent 
geanta pe un scaun şi scoase un pachet de ţigări din 
buzunarul mantalei. 

Se uită la paharul bărbatului. 

- Şi pentru mine unu', dacă asta aveai de gând să mă 
întrebi. Scoase un nor de fum şi se descheie foarte încet la 
haină, îmi pare rău că am întârziat. Sunt nişte încurcături. 
Ca de obicei când Şeful e plecat. Îl măsură din priviri cu 
gravitate. Cum îţi merge azi? 

- Am fost să mă plimb. Ezită. Arăţi minunat. 

Ea nu păru nici surprinsă, nici aprobatoare. 

- Ce-ţi mai face războiul? 

Frazer se aşeză la loc şi-i privi ochii. Albaştri ca cerul. 

- S-a schimbat. Am început să mă obişnuiesc să văd 
nave scufundându-se şi să alerg tot oceanul după 
submarinele Pirpiriilor, numai pentru a descoperi că s-au 
furişat pe sub noi şi că mătrăşesc din nou convoaiele. 

- Asta-i o schimbare? 

- Nu vezi duşmanul niciodată, dar accepţi pierderile de 
nave şi de prieteni. Acum, ştiu că inamicul este real. In 
carne şi oase. Schimbă subiectul: Alex e un tip cu care se 
poate discuta. De când e în Marină? 

Femeia privi în gol, prin el, cu ochii tulburi ca şi în seara 
precedentă. 

- A părăsit King Alfred acum şase luni. A petrecut un 
timp scurt pe un distrugător de escortă, apoi s-a înrolat 
voluntar în Operațiunile Speciale. 

Suna de parcă ar mai fi repetat acest lucru, cuvânt cu 
cuvânt, şi altcuiva, sau sie însăşi. 

- Eu sunt de vină. Dacă nu făceam parte din Ops, dacă 
eram un ofiţer încartiruit în cine ştie ce cazarmă Wren 


liniştită şi plăcută, nu s-ar fi întâmplat aşa ceva. 

Frazer o privi, temându-se ca nu cumva să rupă vraja. 
Ca ea să nu se ridice şi să plece. 

- Nu are prea multă experienţă, asta-i adevărat. Se uită 
la el. E un flăcău sclipitor. Mai întâi de toate, vorbeşte 
fluent franceza şi germana. Nu-ţi dai seama cum gândesc 
ăia de sus, cu bolovani pe umeri! 

Aruncă o privire ceasului de la mână. Gestul îi permise 
canadianului s-o studieze câteva clipe. Părul, mâinile 
frumos conturate, mirosul. Trebuia s-o împiedice să plece. 

- Peste câteva momente va trebui s-o şterg, zise ea. Am 
să mai iau însă un păhărel. 

- Aş vrea să te mai văd. De fapt... 

- Tu eşti în permisie, iar eu sunt de serviciu douăzeci şi 
patru de ore din douăzeci şi patru. Imi reorganizez secţia. 
Şi chiar dacă aş fi liberă, aş... 

El o atinse foarte uşor pe mânecă, simţind-o încordată, 
gata să bată în retragere. 

- Ştiu asta. Dar vreau să te văd. Din tot sufletul. M-am 
gândit mult la tine. 

Femeia se uită la mâna lui, însă fără să dea înapoi. 

- Nu e bine să te ataşezi prea mult. Nu în vreme de 
război. 

- Mama mea spune mereu că idilele de vacanţă nu 
durează. Bănuiesc că gândeşte la fel şi despre război. Apoi 
adăugă brusc: Vorbeşte-mi despre Paul. O văzu sărind ca 
arsă. Dacă vrei. 

- Cine ţi-a spus? Ridică din umeri. Nu contează. Pot 
să-mi închipui. 

Frazer o simţi scăpând situaţia de sub control, însă 
insistă. 

- De cât timp îl cunoşteai? 

- De şase săptămâni. Lăsă bărbia în piept. S-ar putea să 
pară c-am puţin, dar, vezi tu, noi... Se întrerupse şi-l ţintui 
furioasă cu privirea. N-ai înţelege! Câteva sărutări, 
farmecul tău nord-american, şi ţi-aş cădea în pat, nu? 

- Mi-ai dat telefon în Gib. 

- Eram îngrijorată în privinţa ta. Acum ştii de ce vreau 
să-l ţin pe Alex departe de murdăriile războiului. Nu ştiu 


ce-aş fi în stare să fac dacă i s-ar întâmpla ceva. 

Frazer o privi studiindu-se la repezeală în oglinda unei 
pudriere aurii, apoi luându-şi geanta. O făcuse de oaie. 

- Nu pleca în felul acesta, Lynn. Văzu surprinderea 
femeii la auzul numelui ei. Nu-i aşa. În fond, ar fi fost 
posibil să nu mai apuc să te văd, însă eu te cunosc de mai 
bine de şase săptămâni. 

Femeia îl privi gânditoare, cântărindu-i vorbele, sau 
poate cântărindu-şi-le pe-ale ei. 

- Mă rog, atâta vreme cât rămâne stabilit... Şovăi. Nu 
sunt sigură. 

- Ai fost bolnavă. Aşa mi-au spus la Portsmouth. 

- Bolnavă? 

Se întoarse atunci când doi locotenenţi din armata de 
uscat dădură buzna în celălalt bar şi comandară de băut, 
râzând de cine ştie ce glumă. Bătrânul câine se ridică de 
astă dată în picioare. 

Lynn îşi reluă ideea: 

- Cred că într-un fel am fost. Apoi: Dă-mi telefon peste o 
zi-două. Se sculă de pe scaun şi îşi aranjă tricornul. Dar 
sfatul meu este să te duci în altă parte să-ţi petreci 
permisia. 

Frazer o conduse până la uşă. 

- Just. Nu se ştie dacă nu e ultima. 

Lynn se  răsuci furioasă pe călcâie, cu ochii 
scăpărându-i. 

- Să nu mai zici asta niciodată! 

Nici nu-i băgă în seamă pe hangiu şi pe cei doi soldaţi 
care-i priveau sideraţi. 

- Paul a fost un bărbat norocos, zise canadianul. 

Femeia îşi reveni imediat. Ca şi cum folosirea numelui 
iubitului ei ar fi fost vreun talisman, ceva de care să te 
agăţi. 

- Nu. Eu am fost norocoasă. Îşi feri privirea într-o parte. 
Şi îmi pare rău pentru ceea ce am spus mai devreme. Nu 
eşti tu de vină. 

- Ce-ai zice să ne vedem mâine, chiar aici? Doar pentru 
câteva minute, dacă-i tot ce poţi să-ţi permiţi. 

- Eşti insistent. 


- Mi-e teamă să nu te răzgândeşti şi să nu mai vii, dacă 
îţi las timp să cumpăneşti. Surâse şi adăugă: Ce părere ai? 

- Nu-ţi pot promite. Surâse şi ea. Dacă reuşesc. 

Frazer rosti încet, pentru ca să nu-l audă ceilalţi: 

- Ar trebui să zâmbeşti mai des. Eşti încântătoare. 

Femeia nu răspunse, ci se uită la el câteva secunde, 
ochii ei demonstrând acelaşi realism pe care-l remarcase 
şi în bar. După aceea se făcu nevăzută. 

Era tulburătoare şi extrem de atrăgătoare, în ciuda 
semeţiei afişate. Aceste calităţi reprezentau scutul său 
protector şi încă putea să-l domine. Dar fusese de acord 
să se întâlnească. Era un început, şi Frazer simţi o mare 
bucurie. 

Marinarul cu centură şi ghetre albe, apărat de frig în 
şuba lui, examină actul de identitate şi permisul special de 
liberă trecere ale lui Allenby. 

Locotenentul privi în lungul aleii bine întreţinute şi văzu 
o clădire vastă, cu două nivele; cândva, aici fusese un 
hotel pentru cei cărora le plăcea să se plimbe şi să 
pescuiască la ţară. Marina se străduia pe cât posibil să 
schimbe toate acestea. Dale netede, vopsite în alb, 
mărgineau aleea, iar un pavilion alb fâlfâia jilav pe un 
catarg ridicat de curând. 

Santinela îşi mută pistolul-mitralieră Stirling de pe un 
umăr pe celălalt şi spuse cu vioiciune: 

- Comandantul Prothero vă aşteaptă. Cum mergeţi, 
prima uşă. 

Avea un accent fonfăit din nord, ce părea nelalocul lui 
pe-aici, se gândi Allenby. Devon şi Cornwall erau cele mai 
îndepărtate regiuni în care ajunsese cu părinţii săi, în 
vacanţele de dinainte de război, aşa că prin aceste locuri 
se simţea oarecum ca acasă. 

Făcuse un drum lung de la Londra. Trenuri schimbate, 
câteva opriri, din cauza lucrărilor efectuate pe calea 
ferată, şi un raid aerian ce luminase întunericul asemenea 
unei furtuni electrice văzute de la mare distantă. Un jeep îi 
aşteptase la sosirea în 

Truro. Noul HQ era situat la sase kilometri de-acolo şi 
cam la opt de principalul port din Falmouth. Asta în linie 


dreaptă. Zâmbi când îşi aminti de drumurile înguste şi 
întortocheate pe care făcuse autostopul, visând şi 
gândindu-se la ceea ce avea să se aleagă de el într-o bună 
zi. Dacă străbăteai drumurile din Cornwall, fiecare distantă 
trebuia înmulțită cu doi. 

Şoferul îi strigase: „Vă voi transporta numaidecât 
echipamentul la Cartierul General, domnule!" După care 
ambalase motorul. 

Era un mod indirect de a-i spune locotenentului că lui 
Prothero nu-i stătea în fire să aştepte. Chiar dacă Allenby 
era istovit şi simţea nevoia să facă o baie, trebuia să se 
prezinte în clipa asta. 

Locotenentul o luă pe alee, răspunzând la salutul a doi 
marinari în salopete de culoarea petrolului. Imbrăcaţi aşa, 
arătau de parcă s-ar fi aflat tot pe mare. Allenby pricepu 
atunci că râul curgea chiar prin spatele hotelului. Nici 
chiar aici nu era mai descongestionat. Pe malul opus se 
înşirau şalande de debarcare, navete cu combustibil şi 
muniții, vase ce transportau macarale mobile şi alte 
echipamente de ridicat. La fel trebuia să fi fost până în 
aval, la Carrick Roads şi Falmouth. Nu era de mirare că 
întâlnise pe drum atâtea puncte de control şi garduri de 
sârmă ghimpată. Dar cum s-ar fi putut tine secretă o 
asemenea masivă aglomerare? Cu siguranţă că germanii 
ştiau ce se întâmpla. 

În timp ce străbătea alene aleea, se duse cu gândul la 
permisia lui de şapte zile. Acestea fuseseră tensionate, 
fără nici o legătură unele cu altele. Familia Mannering 
venise în vizită, după cum promisese. Sau, mai degrabă, 
după cum ameninţase. Domnul Mannering se lansase 
într-o tiradă despre Salerno, despre pierderile în oameni 
din timpul debarcării şi imediat după aceea. La un 
moment dat spusese: „Mă aşteptam ca Marina să se fi 
pregătit mai bine, dar totul e în spiritul celor făcute de 
noi." 

Allenby văzuse brusca dezaprobare de pe chipul tatălui 
său şi rostise: „În perioada în care dragam mine, am fost 
unul dintre cei norocoşi. Nava mea era chiar un dragor. 
Mai existau acele vapoare cu zbaturi, pescadoare şi 


traulere dezafectate, toate fiind nave civile şi efectuând 
cele mai grele şi mai nedorite munci." Ridicase vocea şi 
exclamase: „Nu comentam nimic despre vase sau despre 
armamentul pe care-l primeam. Pur şi simplu trebuia să ne 
ducem să luptăm în afurisitul ăsta de război!" 

Mama sa intervenise tăios: „Dicky, te rog!" însă 
Mannering răspunsese pe un ton aproape iertător: „Nu mă 
deranjează. Ştiu că intransigenţa şi critica sunt incomode, 
ce să-i faci?" „Şi gura ta cam mare", dăduse Allenby să 
adauge, dar se abţinuse. Seara fusese oricum stricată. 

Într-un fel, se bucura să se întoarcă aici, la modul de 
viată pe care ajunsese să-l înţeleagă mai bine decât pe 
oricare altul. Căruia îi aparţinea. Se opri şi aruncă o privire 
spre cerul imaculat. Imaculat, cu excepţia câtorva baloane 
de baraj. Asemenea unei şcoli de zbor pentru balene. 

Intră şi văzu învălmăşeala de figuri ce se preumblau în 
toate direcţiile. Cutii goale, urmau a fi aruncate, cutii pline 
urmau a fi desfăcute şi triate în diferite birouri. Nu 
recunoscu pe nimeni. Avu o strângere de inimă. La ce se 
aşteptase oare? 

Un curier-şef, în vârstă şi bondoc, scruta cu fata 
congestionată şi crispată de concentrare cele scrise 
într-un bloc-notes. 

- Bună dimineaţa! Curier, ai idee unde-l pot găsi pe 
comandorul Prothero? 

Omul se uită la el şi oftă zgomotos atunci când o wren 
scăpă pe jos un teanc de hârtii, împrăştiindu-le în toate 
părţile. Apoi zise cu năduf: 

- Dumnezeule, ce harababura naibii! Rânji. Da' aud că 
pe mare e şi mai nasol! Arătă cu degetul în direcţia holului 
de la intrare, unde turiştii se prezentau cândva pentru a 
semna în registru. Pe-acolo, domnule! E-un pic cam ţâfnos 
azi. 

Allenby era îmbrăcat cu pardesiul şi nu i se vedea 
gradul, iar curierul-şef îi bătea astfel, în mod limpede, un 
apropo prietenesc. 

- Mulţam, curier. Îşi muşcă buza. Intendentul wren 
Hazel e pe-aici? 

Bărbatul îl măsură impasibil din priviri. 


- A fost în schimbul de dimineaţă, domnule. Tocmai s-a 
dus la încartiruire, aţi pierdut-o. 

Locotenentul păşi în birou, simţindu-l pe curierul-şef 
cum se uita lung după el. 

O altă wren, pe care n-o cunoştea, îl conduse într-o a 
doua încăpere, mai spațioasă, garnisită deja cu hărţi, 
fotografii şi teancuri de comunicări. Câteva wren şi un 
subofițer furier puneau dosarele în ordine, iar un servant 
pe torpiloare verifica instalaţia telefonică nou-montată. In 
aer plutea o puternică senzaţie de străduinţă. 

Trecură apoi într-un alt birou şi o wren anunţă: 

- Locotenentul Allenby, domnule. 

Prothero bea cafea dintr-o cană enormă. Aşteptă ca 
tânărul să se apropie, apoi îi întinse mâna. 

- Îmi pare bine că te văd. Ochii săi mici şi strălucitori 
cercetară chipul locotenentului. Eşti în formă? 

- Am trecut pe la PMO, domnule. 

Nu la asta se referise Prothero, dar Allenby era prea 
încordat ca să-i ardă de joacă. 

Pe urmă sesiză că în cameră se mai afla un ofiţer, 
mascat de spătarul înalt al unui fotoliu din piele, ce 
aparținuse, probabil, fostului hotel. 

Ofiţerul era un locotenent. Purta pe mâneci şnurul auriu 
împletit, specific rezerviştilor din Marina Regală. Avea o 
faţă rotundă, iar aspectul său degaja competentă şi 
profesionalism, caracteristice tuturor celor din RNR. 

- El e locotenentul Quinlan, zise Prothero, fără altă 
explicaţie. Se aşeză stânjenit pe un scaun. Regret mai 
mult decât oricine faptul că ai primit ordin să-ţi scurtezi 
permisia, după toate prin câte ai trecut. 

Lui Allenby îi veni să râdă. Ai fi zis că era gata să se 
ofere să i-o prelungească. 

- Dar asta-i o misiune importantă şi vreau să rămână în 
familie. Amiralul este de acord că secţia noastră trebuie 
s-o rezolve. 

Aceeaşi wren intră şi lăsă o ceaşcă de cafea lângă 
scaunul lui Allenby. Când ieşi, acesta îl văzu pe Şef 
studiindu-i picioarele. Expresia feţei îi trădă brusc 
vulnerabilitatea. 


Comandorul continuă: 

- Te trimit în Insulele Normande, mai precis în Jersey. 

II urmări pe Allenby cu ochi blânzi. Acesta îl ţintui, la 
rândul lui, cu privirea. 

Insulele Normande fuseseră ocupate de inamic încă de 
la căderea Franţei. Erau singura parte a Marii Britanii 
aflată sub cizma germană. Locotenentul nu ştia mare lucru 
despre ele, în afară de ceea ce citise în broşurile şi 
pliantele turistice antebelice. Ar fi fost ciudat să reprezinte 
un obiectiv militar de primă mână. 

- Uimitor, nu-i aşa? Jersey se află la mai puţin de două 
sute de kilometri de scaunul tău, dar este atât de bine 
păzit, încât ar putea fi situat tot la fel de bine şi pe lună. 

Se săltă în picioare şi străbătu camera până la harta de 
pe peretele apropiat. Coasta de sud a Angliei şi 
Comandamentul pentru Europa de Vest. Franţa şi 
Peninsula Cherbourg, iar sub aceasta, cuibărit, micul grup 
de insule. 

Prothero vorbi mai departe: 

- Germanii au ridicat nişte fortificaţii impresionante, 
cuiburi de mitralieră şi un zid antitanc deasupra plajelor, 
care ar fi un obstacol perfect. Garnizoana, în schimb, nu e 
cea mai bună din Wehrmacht. In majoritate, e formată din 
oameni în vârstă, rezervişti, şi convalescenţi, trimişi aici să 
se refacă după bolile şi rănile căpătate pe frontul rusesc. 
Dar au o sumedenie de patrule navale, unele cu baza pe 
insule, şi desigur o flotilă de E-Boat-uri aflată doar la o 
aruncătură de băț, în St. Male. Impresionant, ei? 

Allenby se apropie de hartă. După modul în care 
Prothero descrisese locul, s-ar fi zis că era vorba de un 
exerciţiu fără întoarcere. 

Comandorul zise pe un ton domol: 

- Mai devreme sau mai târziu, Aliaţii vor invada 
Normandia. Cred că mai devreme decât mai târziu, iar noi 
vom juca un rol important. Sursele mele de informaţii 
mi-au spus că inamicul a construit un complex radar 
absolut nou şi că l-a instalat în Jersey. În eventualitatea 
unui atac, acesta îi va proteja flancul şi va monitoriza orice 
mişcare la sol sau în aer. Mi s-a dat de înţeles că e foarte 


avansat. Trebuie distrus. 

Allenby privi în partea opusă, înspre ferestre, întorcând 
pe toate feţele, în minte, scurta propoziţie a Şefului. 

Prothero adăugă: 

- Insulele Normande aparţin Marii Britanii. Până acum, 
au supravieţuit sub ocupaţia germană cu minimum de 
persecuții. Acolo nu există vreo Rezistență de genul celor 
cunoscute în Franţa şi în Scandinavia. Doar câte o mână 
de iresponsabili au comis întâmplător acte de sfidare. 
Dacă vor fi prinşi, vor fi trataţi cu o deosebită asprime. 
Lucrurile trebuie să rămână aşa cum sunt. Odată şi odată, 
războiul se va sfârşi. Nu vreau ca noi să fim cauza unor 
represalii sălbatice şi necugetate în aceste insule. 

Allenby se gândi la raidul din Sicilia. Auzise că atunci 
când SS-ul şi Gestapoul ajunseseră să efectueze o anchetă 
într-un sat de pescari, executaseră până şi o parte dintre 
femei. 

- Deci vreţi s-o fac eu, domnule? 

- Vei fi aşteptat când vei debarca la țărm. Unul dintre 
oamenii de acolo a alcătuit un mic grup. Ne-a ajutat şi la 
schiţarea structurii şi are totodată acces la unele 
echipamente. Consilierii noştri de la Spionaj şi de la radar 
şi-ar da şi sufletul, numai să poată arunca un ochi 
pe-acolo. Toate astea trebuie făcute praf înainte de 
debarcare. Ne priveşte cum vom proceda. 

- De ce nu poate să facă treaba tipul din partea locului, 
domnule? 

- E nevoie să arate ca un raid venit din afară. Vom crea 
o diversiune în timp ce tu îţi execuţi misiunea, ce zici? 

Allenby ştia că era inutil să întrebe care erau şansele 
lui. 

- Când pornesc? 

Prothero râse. 

- Bun flăcău. Peste o zi sau două. Dar în privinţa asta o 
să capeţi toate informaţiile şi amănuntele. Se încruntă. 
Sper că n-ai nimic împotriva submarinelor. Făcu un gest 
spre celălalt locotenent până să apuce Allenby să 
răspundă. Quinlan, aici de fată, va fi şoferul tău de taxi. 
Este căpitan pe un submarin de buzunar X-19, unul dintre 


acelea trimise să atace Timpitz-ul. A fost nevoit să 
contramandeze în ultima clipă din cauza unor probleme 
mecanice. 

Allenby se uită la fata rotundă a locotenentului cu alţi 
ochi. Ca majoritatea celor din Marină, fusese emoţionat şi 
uimit de îndrăzneala atacului piticaniilor asupra celei mai 
mari nave de război germane. Cele mai multe submarine 
fuseseră distruse sau capturate. Pe Quinlan îl salvase un 
ghinion, sau depindea de interpretare. 

Locotenentul sesiză nerăbdarea lui Prothero şi vorbi: 

- Vom pleca din Falmouth pe un submarin obişnuit, 
care-l va remorca pe X-19. Când ajungem în raza de 
acţiune, ne transferăm în acesta, iar echipajul rămâne în 
submarinul-mamă. Există un vas de aprovizionare care 
face o cursă regulată între Jersey şi St. Male. Trupe, 
carburanţi şi raţii pentru armată. Îi aruncă o privire lui 
Prothero, cu o expresie rece. Nu-i o ţintă pentru care să 
riscăm în mod normal un X-Craft, dar s-ar putea să-i 
convingă pe germani că a fost un raid de anvergură. 

- Trebuie să creadă asta! interveni Prothero. 

Quinlan se uită la Allenby. 

- Micul meu submarin e ascuns într-un doc la Falmouth. 
Ofiţerul de comunicaţii din cadrul Submarinelor se ocupă 
de toate aranjamentele. Studie trăsăturile palide ale 
interlocutorului său şi adăugă: Nu-ţi face griji. O să ne 
descurcăm noi în vreun fel. Uneori, mă întreb ce la va mai 
făta mintea data viitoare. Şi nu te nelinişti în privinţa 
problemelor mecanice. Au fost remediate. 

Prothero îşi încrucişă braţele. Acestea abia dacă îi 
cuprindeau trupul. 

- Cazează-te, Allenby. Am câteva chestiuni de discutat 
cu Quinlan. 

Îi dădea liber sau, pur şi simplu, vroia să-i despartă 
până în momentul în care aveau să intre în acţiune? 

- Să înţeleg că de astă dată maiorul Thomas nu e băgat 
în afacere, domnule? întrebă Allenby. 

Comandorul îi aruncă o căutătură fioroasă. 

- Auzi, să nu-ti închipui acum că dacă te-ai... Se calmă 
cu un efort. Nu e treaba ta cine, ce şi când face. E- 


adevărat însă că maiorul Thomas e implicat în altă parte. 
Ştiu ce simţi, dar deseori trebuie să conlucrăm cu alte 
secţii. Şi cea a lui Thomas e una dintre ele. Inainte de a-l 
condamna fără nici o reţinere, aminteşte-ţi faptul că 
familia i-a fost ştearsă de pe faţa pământului de SS-işti, ca 
represalii. Nu-i iubeşte pe germani. 

- Ştiu, domnule. Allenby îl privi drept în faţă. Doar că-şi 
iubeşte prea mult munca. 

Închise uşa în urma sa şi-l văzu pe curierul-şef vorbind 
cu una dintre wren în biroul de la intrare. Acesta rânji când 
observă expresia înnegurată a locotenentului. 

- Gata, domnule? Eu v-am spus. 

În timp ce Allenby o apucă spre scări, bărbatul adăugă: 

- Apropo, domnule. Întinse mâna cu o jumătate de foaie 
de comunicări boţită. Tocmai aţi fost căutat la telefon. Am 
notat aici numărul. Era o tânără. Îi făcu discret cu ochiul. 
Cea despre care aţi pomenit. 

Locotenentul găsi un post telefonic şi, după câteva 
cuvinte schimbate cu centralista, auzi sunând la capătul 
opus al firului. 

| se uscase gura. Ca şi cum tocmai ar fi urmat să plece 
la luptă. Numai de-ar avea timp să se adune. Era conştient 
de faptul că acum nu mai conta. 

Se produse un declic. 

- Da? 

- La telefon locotenentul Allenby. Sunteţi?... 

| se păru că aude nişte glasuri de fete şi zdrăngănit de 
oale. Era probabil încartiruirea wren. Vocea femeii se făcu 
auzită din nou, de data asta ceva mai aproape, ca şi când 
ar fi închis o uşă ca să atenueze zgomotul. 

- Am... am vrut să vă mulţumesc pentru scrisoare. 

Urmă o lungă pauză, timp în care Allenby îşi acoperi 
cealaltă ureche cu palma, încercând să nu-i scape vreun 
cuvânt. O clipă avu senzaţia că legătura se întrerupsese. 

- A fost frumos din partea dumneavoastră, după felul în 
care m-am purtat ultima oară, spuse ea apoi. 

- Nu, a fost vina mea, replică Allenby pe nerăsuflate. 
Vroiam să vă explic. Vorbele îi scăpau în neorânduială. 
Vedeţi, eu nu pot să-mi amintesc. l|ncercă să se 


stăpânească. Îmi pare rău. Nu asta vroiam să spun. 

- Dar ce anume? A 

- Vă rog să nu râdeţi de mine sau să închideţi, însă... Işi 
căută cuvintele. M-am gândit mult la dumneavoastră. Mă 
întrebam dacă nu ne-am putea întâlni pe undeva. 

Parcă trecu o veşnicie înainte ca femeia să vorbească 
din nou. 

- Da. De acord. 

Urmă o altă pauză şi el îi auzi respiraţia accelerată, de 
parcă ar fi dat semne de nervozitate. 

- Ştiu ce urmează să întreprindeţi, spuse ea. Am văzut 
comunicările. Imi doresc... 

- Haide să nu discutăm despre asta. 

Deci ea ştia. Nu trebuia să se prefacă, aşa cum făcuse 
acasă. 

- M-ar bucura atât de mult să pot sta de vorbă cu 
dumneavoastră! 

- Bine. Noi lucrăm un cart da, unul nu, până când se 
mai aranjează lucrurile. Am putea să ne vedem în timpul 
plantonului doi. Doar câteva clipe. Apropo, aveţi o 
bicicletă? 

Locotenentul crezu că nu auzise bine. 

- Există o mică ceainărie cam la un kilometru şi 
jumătate de locul dumneavoastră de cazare, îi explică ea. 
Ne-am putea întâlni acolo. De obicei, e goală. Curierul-şef 
vă va face rost de-o bicicletă. 

- De unde ştiaţi că am sosit? 

Fata râse. 

- Mi-a telefonat el când eraţi cu Şeful. 

- Voi fi acolo. 

- Trebuie să închid. S-a făcut coadă la cabină. Adăugă: 
Mă bucur că sunteţi teafăr... 

Legătura se întrerupse şi o voce tracasată zise: 

- Îmi pare rău, domnule, dar asta este o linie de 
serviciu. 

Cel puţin, bine că centralista nu-i spusese că s-a 
declanşat un război. 

Allenby se îndepărtă, cu mintea zăpăcită. Urmau să se 
întâlnească. Să-i explice, sau să încerce să-i explice, ce 


anume se întâmplase cu fratele ei. Şi avea s-o vadă, exact 
aşa cum i-o descrisese tatălui său. 

II zări pe curierul-şef umplându-şi pipa. Acum, lucrurile 
se mai aranjaseră, şi bărbatul părea încântat. 

- Mulţam, curier, spuse locotenentul. 

Omul rânji. 

- Acum aţi vrea probabil şi vreo bicicletă, domnule? 

Izbucniră în râs ca nişte conspiratori. 

- Desigur! exclamă tânărul. 

Micuța  ceainărie numită Marigolds“ se găsea la 
marginea satului Feock. Allenby pedala din greu, 
neobişnuit cu bicicleta. Ajunse la punctul de întâlnire la 
ora patru, mult prea devreme pentru plantonul doi, care 
abia începea. 

O bătrână cu părul strâns într-un coc auster îl măsură 
cu o privire suspicioasă atunci când intră şi se aşeză. Văzu 
două femei la masa de lângă fereastra cu cercevele. În 
rest, localul era gol. Allenby îşi aminti încă o dată de 
copilăria sa. Feţele de masă în carouri, scenele 
câmpeneşti de pe pereţi. 

Proprietăreasa se apropie de masa locotenentului şi 
întrebă: 

- Ceai? 

Allenby aruncă o scurtă privire ceasului de la mână. 

- Am venit un pic cam devreme. O să fiu cu cineva. 

Ea îl studie câteva clipe şi spuse: 

- Asta nu-i o sală de aşteptare, tinere. 

Locotenentul se îmbujoră, în vreme ce femeile se 
întoarseră brusc în direcţia lui. 

Probabil că o sumedenie de militari îşi dădeau întâlnire 
aici, se gândi el, şi localnicilor le displăcea să fie copleșiți 
de forţele armate ale atâtor naţiuni, indiferent cât de 
onorabile ar fi fost intenţiile lor. 

- Ce-i aia? întrebă, pe un ton aspru, bătrâna, arătând 
spre tresa de pe pieptul lui Allenby. 

De ce oare trebuia să se simtă stânjenit ori de câte ori 
cineva pomenea de ea? În trecut, se mândrise chiar cu 

lucruri pe care nu le făcuse, iar acum realitatea părea să-l 
lase fără grai. 

- E Crucea Regelui George, doamnă, răspunse Allenby 
cu glas stins. 

Proprietăreasa se aplecă mai aproape, şi Allenby simţi 
un miros de levănţică. 

După ce femeia studie în tăcere decorația, îl cercetă şi 
pe el. Apoi făcu un gest la fel de dezarmant ca atunci când 
mama lui îşi pierduse o clipă stăpânirea de sine. li puse o 
mână pe umăr. 

- Stai cât îţi place, fiule, spuse ea încet, făcându-se 
nevăzută în camera din spate. 

Se auzi clinchetul clopoţelului de deasupra uşii, şi 
Joanna Hazel intră în salon, oprindu-se să-l privească. 

Allenby se ridică în picioare, uitând de tot ce-l înconjura, 
în vreme ce-i întorcea privirea. Era nostimă cu pălăria ei 
aşezată ştrengăreşte într-o parte, pe părul închis la 
culoare. Avea respiraţia întretăiată din cauza urcuşului. 

- Aproape tot drumu-i la deal, zise ea, zâmbind. 

Luară loc unul în fata celuilalt, amândoi nervoşi, 
nesiguri. 

- Ştiu, spuse el. Cât pe-aci să mă răstorn atunci când 
am încercat să le răspund la salut unor oameni de-ai mei. 

Ea râse. Un sunet încântător, care făcea lucrurile mai 
uşoare, gândi Allenby. 

Proprietăreasa se apropie de masa lor şi-i cercetă 
curioasă. Păru satisfăcută şi spuse: 

- Acuşi vă aduc ceaiul. Adăugă din mers, peste umăr: Şi 
cu caimac. 

- Arăţi nemaipomenit, zise timid Allenby. O făcuse lată. 
Prea rapid. Prea neîndemânatic. Îmi pare rău, nu sunt 
obişnuit cu aşa ceva. 

Fata zâmbi şi-l privi compătimitor. 

- Te descurci. Mie, pur şi simplu, nu-mi iese din cap felul 
în care ţi-am vorbit, iar acum, că te-ai întors, mi-e ruşine. 

El întinse mâna impetuos peste masă şi o prinse de 
încheietură. 

- Nu vom discuta despre asta. Cândva am crezut că s-ar 
putea să nu te mai văd niciodată, ceea ce m-a îngrijorat 


peste măsură. 

Sosi ceaiul şi bătrânica aranjă totul pe masă cu multă 
grijă, astfel încât locotenentul să nu-şi desprindă mâna de 
pe încheietura fetei. 

- Trebuie să te mai văd şi altă dată. Dacă mai suporţi. 
Am nevoie de asta. 

Tânăra îi studie chipul şi ridurile din jurul gurii. Arăta ca 
un bărbat rătăcit, disperat. r 

- Am vorbit cu ai mei după ce m-ai sunat, zise ea. Işi 
ţinea pleoapele plecate, în timp ce amesteca în ceai. Am o 
permisie de-o săptămână. Familia mea ar dori să te 
cunoască. 

Allenby o observă în tăcere. Genele îi umbreau ochii, iar 
culoarea părului era mult mai închisă decât sesizase el. 

Continua să  învârtească lingurita în  ceaşcă. 
Locotenentul nu-şi imaginase niciodată că ea ar putea fi la 
fel de nesigură ca şi el. 

- Dar ştii că... 

Joanna ridică privirea. 

- Da. Asta n-o să fie decât peste câteva zile. Va fi uşor. 
Casa mea este chiar pe „graniţă", în Devon. Putem merge 
împreună. Ofiţerul de la Aprovizionare are un camion care 
ne lasă în pragul uşii. Dacă eşti rechemat, tăticu' îţi poate 
face rost de-o maşină. Îl privi stăpână pe sine. Mi-ar 
plăcea să vii. 

El îi strânse încheietura. 

- Şi mie. Foarte mult. i 

- S-ar putea să te-ntrebe despre Tim. Inţelegi. 

Allenby se aşteptase la asta. 

- Voi încerca să le explic... Nu putu să mai continue, dar 
întrebă: Cu ce se ocupă tatăl tău? 

- Tăticu' e militar, zise ea, fără vreo altă vorbă. 

Discutară încet până când peste drumul de-afară se 
aşternu întunericul. 

Allenby observă că rămăseseră singuri. Cele două femei 
plecaseră. Nici măcar nu auzise clopoţelul de la intrare. 

Mâna ei se odihnea acum într-a lui, liniştită şi caldă. 
Nu-i venea să creadă că se petrecea aievea. 

Însă era real. Misterioasa misiune, X-Craft-ul, planul lui 


Prothero, toate îşi pierduseră substanţa. 

Apoi, se făcu ora de plecare. Intra în primul cart şi vroia 
să facă înainte o baie. li zâmbi. 

- Băile sunt raţionalizate la cazarma Wren! spuse ea. 
Sunt acolo câteva fete de care altfel n-ai mai avea loc! 

Se ridicară şi Allenby întrebă: 

- Imi dai voie să te conduc până acolo? 

Fata îşi luă geanta de umăr. 

- Mulţam. 

Bătrânica veni la masa lor şi, atunci când locotenentul 
scoase portofelul să plătească, zise: 

- Nu. De data asta nu, fiule. Aruncă o privire spre 
Crucea Regelui George. Mai treci pe-aici. 

Care să fie treaba! se miră Allenby. Pierduse oare pe 
cineva în Marină? li trezise decorația oarece amintiri? 

Femeia îi urmări plecând, după care vorbi de parcă ar 
mai fi fost cineva în salon care s-o asculte: 

- Făcuţi unul pentru celălalt! 

Pedalară la vale până când o clădire izolată, cu o 
patrulă de marină la intrare, se profilă în întuneric. 
Coborâră şi rămaseră pe jumătate pierduţi în gânduri, cu 
bicicletele între ei. 

- AŞ dori foarte mult să te sărut, spuse apoi Allenby, 
nevenindu-i să creadă că îşi depăşise timiditatea. 

Fata se aplecă pe deasupra bicicletei şi locotenentul o 
sărută pe obraz. li scăpă expresia de pe chipul ei în clipa 
în care vorbi: 

- Mi-a făcut plăcere. 

Nu era lămurit dacă Joanna se referea la ceai sau la 
sărut. Apoi tânăra încălecă pe bicicletă şi intră pe poartă. 

Locotenentul îşi puse, la rândul lui, bicicleta în mişcare 
şi coli spre râu. Vroia să mai zăbovească pe-acolo, să nu 
se întoarcă prea devreme. Simţea nevoia de a prelungi 
acel moment. 


13. UN LOC LA ŢARĂ 


Camionul ofițerului de la Aprovizionare prinse viteză, 
lăsându-i în urmă, la marginea şoselei, pe Allenby şi pe 
fată. In jur nu se vedea altceva decât o poartă mare, 
dublă, şi un drum şerpuit, străjuit de copaci. 

- Haide! spuse tânăra. 

Intrară împreună pe poartă şi locotenentul observă 
câteva ambulante ale armatei parcate în apropierea casei 
şi a clădirilor anexe. Se zărea şi ceva lume. Bărbaţi în 
haine albastre, asemănătoare unor halate, unii dintre ei cu 
cârje, alţii în scaune cu rotile, împinşi de câte cineva. 

După cât se părea, fusese o casă de ţară arătoasă, 
gândi locotenentul. Acum era spital de campanie. 

Îi aruncă neliniştit o căutătură fetei. 

- Tatăl tău e unul dintre sărmanii ăştia? 

Ea se opri şi-l privi cu ochi plini de căldură. 

- Nu mi-am închipuit vreodată că ai putea simţi în acest 
fel. Îl apucă strâns de braţ. Nu, asta-i casa mea; de fapt, 
pe moment, doar o parte din ea. Văzu lumina din ochii lui 
şi adăugă: Fii liniştit. Sunt nişte oameni ca oricare. 

Dar când ajunseră în dreptul casei şi o menajeră le 
deschise uşa, Allenby începu să înţeleagă dimensiunea 
părerii lui eronate. 

- Vai, domnişoara Joanna, ce plăcere să vă revedem! 

Era exact ca într-un film, se gândi el. 

În hol le veni în întâmpinare o siluetă impunătoare, 
îmbrăcată în kaki. 

Inima lui Allenby se făcu mică. Militarul, cum îl numise 
ea, era un soi de general. 

Locotenentul îi întinse mâna, în timp ce fata îşi scotea 
pălăria şi îşi lăsa părul pe spate, urmărindu.-i. 

- A fost foarte amabil din partea dumneavoastră că 
m-aţi invitat, domnule. 

Tatăl fetei îl măsură din priviri, apoi îi studie decorația 
de pe veston. Între timp, Allenby putu să-i recunoască 


rangul: era general de brigadă. 

- Poftiţi o clipă în birou, ce ziceţi? Îi făcu semn 
menajerei. Fii bună, Lucy, şi du geanta domnului în 
camera lui. 

Generalul nu era nici pe departe aşa cum se aşteptase 
Allenby şi nici nu semăna cu Joanna sau cu fratele ei mort. 
Ţi-ai fi dat seama că era militar, indiferent de cum ar fi 
fost îmbrăcat. Un bărbat cu părul grizonant, îngrijit, şi cu 
mustaţa tunsă scurt, care se mişca şi vorbea cu multă 
prestanţă, obişnuit să i se dea ascultare. 

Studioul era confortabil şi tapetat cu cărţi. Pe biroul 
fastuos zăceau împrăştiate suveniruri de argint pe post de 
prespapieruri. Diferite fleacuri din armată, amintiri din 
cariera generalului de brigadă. 

Fata se aşeză într-un fotoliu de piele adânc, îşi aruncă 
pantofii din picioare şi se ghemui cu genunchii strânşi sub 
bărbie. În ciuda prezenţei timorante a tatălui ei, Allenby 
nu putu să n-o privească. Aceasta îşi scosese haina şi 
locotenentul îi observă curbele corpului, pe care nici o 
cămaşă albă regulamentară nu le-ar fi putut ascunde. 

- Mama ta e plecată în oraş, Joanna, rosti generalul de 
brigadă. Fără îndoială, ca să aranjeze cu masa de diseară. 
Vor veni şi câţiva prieteni. Îi aruncă lui Allenby o căutătură 
întrebătoare. Ţi-ai aranjat totul? 

- Da, domnule. Ştiu... cunosc destul de bine partea asta 
de lume. Inainte de război... 

Glasul i se stinse. 

- Chiar aşa? Pe la ce hoteluri trăgeai? Mi-e teamă că la 
ora actuală majoritatea dintre ele au devenit încartiruiri 
pentru soldaţii mei libertini. 

Allenby se uită în jur. Se simţi prins în capcană; era atât 
de conştient de privirea fetei aţintită asupra sa! Se făcea 
de râs. Hoteluri. Dacă ar fi ştiut generalul de brigadă! Abia 
dacă s-ar fi descurcat în acele vremuri îndepărtate să stea 
la vreo pensiune sau la vreo casă de oaspeţi. 

- Cred că unul se numea White Horse. 

- N-aş putea zice că am auzit de el. Bărbatul se întoarse 
atunci când auzi zgomot de cizme bocănind pe terasa din 
dreptul ferestrelor. Trebuie să-i spun MO-ului să nu le mai 


permită afurisitelor de ordonanţe să scurteze drumul 
pe-aici! 

Se aşeză şi-i întinse lui Allenby o tabacheră de argint, 
cu stema regimentului pe capac. 

Locotenentul scutură din cap şi se întrebă ce va fi 
gândit generalul de brigadă despre faptul de a avea doi 
copii în Marina de Război. 

Generalul puse picior peste picior şi suflă fumul înspre 
focul ce ardea vioi în cămin. 

- Vorbeşte-mi despre fiul meu Timothy. Orice îţi 
aminteşti. 

Tânărul ştia că Joanna mai avea un frate mai mare, 
căpitan în celebrul regiment englez Coldstream Guards, 
undeva în Italia. 

Allenby începu să vorbească. Era mai uşor decât se 
aşteptase. De parcă ar fi descris pe altcineva. 

O dată sau de două ori, generalul de brigadă îl opri 
pentru a lămuri vreun aspect sau altul. Dar în rest, ascultă 
încordat. 

Allenby o zări pe fată privindu-i chipul, iar atunci când 
un buştean din foc se aprinse brusc, văzu că ochii acesteia 
erau umezi. Insă ea îi zâmbi. Protector, ca pentru a-l 
încuraja. 

- Cam asta-i tot ce pot să-mi amintesc, domnule, 
încheie el. 

- Zici că era de cealaltă parte a uşii? 

- Da. Locotenentul revăzu cu ochii minţii camera şi 
blestemata de mină cu paraşută, ca şi cum ar fi fost ieri. 
La ora la care eu eram scos de sub dărâmături şi 
transportat la spital, totul se terminase, domnule. 
Intenţionam să vă scriu, dar... n-am făcut-o. 

Fata se uită la tatăl ei. 

- Asta din cauza mea, tăticule. 

- Poate. Generalul de brigadă părea dus pe gânduri. Şi 
ai strigat să-l previi? 

Allenby îşi privi palmele. Erau încleştate, deşi nu-şi 
amintea să fi făcut-o. 

- Nu sunt sigur, domnule. Mi s-a şters din minte. E un 
gol absolut. Imi pare rău. Eram prieteni. 


Joanna interveni încet: 

- Tim n-a avut cum să simtă nimic. 

Se uită drept la Allenby. Era ca o întrebare. 

El scutură din cap. 

- Nu. 

Generalul de brigadă îşi consultă ceasul. 

- Acum trebuie să plec. Îl studie pe tânăr, apoi pe fiica 
lui. Ne vedem la un păhărel înainte de masă. leşi, apoi îşi 
chemă şoferul. 

Cei doi rămaseră în tăcere câteva minute, după care 
fata se ridică în picioare şi veni lângă scaunul 
locotenentului. Acesta nu-i putea vedea faţa, căci ea 
stătea chiar în dreptul umărului său. 

- Nu-l băga în seamă. Ştiu că e cam nesuferit. 

Allenby se opri din încercarea de a-şi aduce aminte. Se 
străduia în van. Nu-i ieşea din minte faptul că generalul 
nu-şi sărutase sau îmbrăţişase fiica. Ori nu obişnuia. 

Tatăl ei era însărcinat cu transporturile. Probabil că nu-şi 
vedea capul de treburi din cauza planurilor de debarcare 
tot mai presante. Poate că asta explica şi manierele sale 
abrupte. Singura lui fiică lucra la Operațiunile Speciale, iar 
băiatul, care nici măcar nu fusese ofiţer, murise într-o 
misiune vitală. Celălalt fiu se afla în serviciu activ pe front, 
în timp ce el, care îşi dedicase întreaga viaţă armatei, era 
implicat doar în transporturi. 

- Îţi mulţumesc că ne-ai povestit, vorbi fata. M-am 
întrebat adesea. Ne spunea în scrisori cât de mult ţinea la 
tine, cum aveai grijă de el. Tim ar fi putut să fie un băiat 
deosebit de studios, aşa încât m-a uimit faptul că a 
înclinat spre un lucru ca dezamorsarea minelor. 

- Era foarte curajos. Ar fi mai aproape de realitate dacă 
aş afirma că el avea grijă de mine, şi nu invers. 

Joanna îi atinse părul cu degetele, iar când Allenby se 
întoarse şi ridică privirea, văzu că surâdea, dar că obrajii i 
se umeziseră. O cuprinse cu braţul pe după mijloc. 

- M-am îndrăgostit de tine. Ştii asta, nu? 

Fala rămase nemişcată şi tăcută, dar tânărul îi zări 
freamătul sânilor pe sub cămaşă, ce contrazicea 
atitudinea ei rece. 


- N-ar trebui să spui aşa ceva, Richard. Abia mă cunoşti. 

- Nu mă pot abţine. Incercă să zâmbească. Spune-mi 
Dick, ca toţi ceilalţi. Se duse cu gândul la mama sa. Cu o 
singură excepţie. Adăugă pe un ton nenorocit: Sunt un 
inconştient. Habar n-am ce m-a apucat. Ştim amândoi 
ce-ar putea să se întâmple. 

Dădu să se ridice, dar ea scutură din cap şi îşi trecu 
braţele pe după gâtul lui, trăgându-l spre piept. 

- Nu vorbi astfel. Nu trebuie să vorbeşti astfel. Mie îmi 
pasă de ceea ce ţi se întâmplă. Când am primit scrisoarea 
ta, am simţit ceva. Ceva deosebit. M-a speriat. Incă mă 
mai sperie un pic. Să fie dragoste? Cum poţi să ştii asta? 

El o trase mai aproape şi-i auzi bătăile inimii; îi simţi 
apropierea, căldura. 

- Ştiu eu aşa. 

Undeva se trânti o portieră şi o ambulanţă se îndreptă 
pe drum către poartă. Insă misiunea lui, chiar războiul 
însuşi, rămânea undeva la marginea realităţii. 

- Te voi conduce spre odaia ta. Râse cu poftă. Ţi-au 
pregătit una la distanţă de kilometri de-a mea. 

Allenby se sculă în picioare şi o strânse în braţe, părul ei 
atingându-i gura. 

- Mi-aş dori să fim undeva singuri. 

Fata se desprinse din strânsoarea lui. 

- Fii cuminte, domnule. Se retrase puţin, dar ochii îi 
scăpărau aţâţaţi. Mămica trebuie să sosească din clipă în 
clipă. 

Tânărul zâmbi. 

- In cazul ăsta, am pus punct. 

Mai târziu, după ce se bărbieri şi făcu baie într-o 
încăpere imensă, ea îl însoţi în turul casei. O întreagă aripă 
fusese preluată ca spital de recuperare pentru ofiţerii 
răniţi. Allenby îi zări în treacăt pe unii dintre ei. Nu păreau 
să poarte discuţii reciproce şi arătau pierduţi, rupţi 
definitiv de orice, mai puţin de soarta care-i adusese 
acolo. Supravieţuitori, cum i-ar fi numit Frazer. 

Era o casă mare, se gândi el. Cum de putuse să spere 
c-o va impresiona pe Joanna? 

Se reîntâlniră apoi cu toţii la un pahar, iar Allenby avu 


ocazia s-o cunoască pe mama fetei. Aceasta era extrem 
de atrăgătoare şi semăna foarte mult cu fiica ei. Se mai 
aflau acolo medicul militar principal al spitalului, 
magistratul local, cu soţia, doi inşi din personalul 
generalului de brigadă - tipul clasic de militari - şi o 
prietenă de familie apropiată, al cărei soţ fusese raportat 
ca dispărut în Burma. 

Allenby se aşeză la masă lângă mama Joannei, intuind 
oarecum ca această cină avea să fie o încercare. 
Magistratul era extrem de plicticos şi nu contenea să se 
plângă de soldaţii cazaţi peste tot. 

Joanna ridică privirea şi-i zâmbi. 

- Păi, nu sunt soldaţii noştri? 

- Bănuiesc că înainte de război erai prea tânăr ca să-ţi 
iei o slujbă, ei? spuse generalul de brigadă. li adresă un 
zâmbet lui Allenby. Fără îndoială, frecventai o facultate. Ce 
studiai? 

Exact ca şoarecele cu pisica, se gândi locotenentul. 

Atunci când se înrolase, unii dintre noii săi tovarăşi îi 
puseseră aceeaşi întrebare, majoritatea din pură 
curiozitate. Ocolise de obicei chestiunea, referindu-se la 
perioada anterioară din viaţa lui ca la „anii de colegiu". În 
fond, îşi spusese el, o şcoală tehnică era, într-un fel, 
aproape ca un colegiu. 

- N-am urmat facultatea, domnule, răspunse tânărul. 

Nu suporta să piardă din prestanţă în fata Joannei, dar 
să-l mintă pe tatăl ei ar fi însemnat să strice totul. Deşi, 
asta nu l-ar fi ajutat să scape din cârlig cu uşurinţă. 

Generalul de brigadă ridică uşor din sprâncene. 

- Uimitor! 

Medicul militar principal, care părea uşor băut, exclamă: 

- E vorba de Marină, domnule, nu de armata de uscat, 
ce vreţi! şi izbucni în râs. 

Allenby era furios pe ei, dar şi mai furios pe sine însuşi, 
fiindcă punea atât de mult la inimă. 

Uşa se deschise şi apăru menajera. 

- Da, Lucy? întrebă generalul de brigadă. 

Allenby o surprinse pe Joanna aruncându-i o privire 
neliniştită ori îndrăzneață, era greu de precizat. 


- Îmi cer iertare, domnule, zise menajera, dar e cineva 
la telefon. 

Generalul îşi tamponă buzele cu şervetul. 

- Presupun că mă cheamă datoria. Binevoiţi să mă 
scuzaţi. 

- Nu, nu vă caută pe dumneavoastră, domnule, se grăbi 
să explice menajera. E pentru domnu' de la Marină. 

Allenby se ridică de pe scaun, cu mintea îngheţată 
brusc. Nu acum. Nu aşa curând. 

Trecu pe lângă menajeră, care rămăsese în cadrul uşii. 
În timp ce ieşea din cameră, o auzi foarte clar pe Joanna, 
ca şi cum ar fi vorbit lângă el: 

- Nu s-a dus la facultate, tăticule, dar i s-a decernat 
Crucea Regelui George şi este propus pentru DSC, deşi 
încă nu ştie despre asta şi nici nu-i pasă, bănuiesc! spuse 
ea precipitat, gata să izbucnească în lacrimi. 

încăperea era încă tăcută atunci când se întoarse 
Allenby. Tânărul cercetă chipurile comesenilor şi expresiile 
lor amestecate. Apoi se întoarse spre fată şi ridică din 
umeri. 

- M-au rechemat. Trebuie să plec. 

Joanna ocoli în fugă masa şi-l apucă de mână, 
indiferentă la toate. 

- Vin cu tine, Dick! 

Locotenentul încercă să treacă pe glumă. 

- Probabil că n-am priceput eu bine. Stai aici şi..., bâigui 
el cu glasul stins. 

- ÎI chem pe şofer, interveni tatăl fetei, părând să nu-şi 
găsească, de data asta, cuvintele. 

Allenby îşi luă rămas-bun. Lucy îi dădu geanta. Nici 
măcar nu apucase şi el să doarmă în patul acela arătos. 

leşiră la maşină. Cerul era plin de stele, iar aerul ca de 
gheaţă. 

Fata nu-şi mai puse pălăria. Se prinse cu totul de braţul 
tânărului, lăsându-şi capul pe umărul lui, în vreme ce 
maşina demară şi ieşi în şoseaua principală. 

Abia dacă schimbară câteva cuvinte până ce ajunseră la 
râu. Atunci, ea îşi ridică fruntea şi-l strânse şi mai tare de 
braţ. 


- Sărută-mă, şopti Joanna, şi Allenby îşi apropie fata de 
obrazul fetei. Ea rosti cu insistentă: Nu, Dick, 
de-adevăratelea! 

Gurile li se împreunară, buzele ei se întredeschiseră, iar 
el o sărută cu aviditatea disperării şi a jinduirii. 

Automobilul coti şi tinerii zăriră gardul de sârmă 
ghimpată şi santinela înarmată, care se uita deja ţintă la 
maşina oficială. 

Cei doi se despărţiră, cu inimile bătându-le puternic, cu 
priviri uşor sălbatice. Bărbatul o sărută din nou, cu forţă, 
pe gură. 

- Te iubesc. 

Ea răspunse cu o voce pierdută. 

- Întoarce-te, Dick. Te voi aştepta. 

Şoferul deschise portiera şi-l urmări pe locotenent 
îndepărtându-se către intrare. 

- Acasă, domnişoară? 

Ea scutură din cap, incapabilă să mai vorbească. 

- Nu. Du-mă la încartiruirea wren, te rog. Ţi-arăt eu pe 
unde. 

Privi înapoi, însă locotenentul fusese înghiţit de 
întuneric. 

Când Allenby se trezi din somnul agitat, abia după 
câteva momente bune îşi aminti unde se afla şi de ce. 
Bâjbâi după perdeaua ce delimita priciul său şi scrută 
cabina de cart a submarinului. O încăpere mică, mărginită 
de priciuri şi plină de fişete înghesuite; printre ele. O masă 
şi nişte cutii cu alimente, care nu-şi mai găsiseră loc 
altundeva pe vas. 

Îşi umezi buzele în timp ce aruncă o privire ceasului de 
la mână. Patru dimineaţa. Navigau de două zile, de când 
părăsiseră portul Falmouth; submarinul de buzunar X-19 îi 
urma undeva la pupa, mânuit de un echipaj auxiliar. Ce 
mod de viaţă nefiresc, gândi locotenentul. Avea un gust 
persistent de motorină, de oţel umed. 

Asemenea celor din echipajul submarinului X-Craft, 
Allenby dormise cât de mult apucase, îmbucând câte ceva 
atunci când se schimba cartul sau când vreo alarmă subită 
îi deştepta pe toţi din somn. 


Ascultă zbârnâitul slab al motoarelor electrice şi 
întoarse în mintea sa pe toate fetele planul ce urma să-l 
îndeplinească şi ordinele pe care îşi dăduse toată silinţa să 
le memoreze. 

Un chip îşi făcu apariţia prin deschizătura perdelei. 

- E timpul, domnule. Am pregătit nişte ceai, şopti un 
marinar, apoi dispăru. 

Allenby cobori pe punte şi-i zări pe Quinlan şi pe 
locotenentul unu Lomond aşezaţi deja la masă, adânciţi în 
gânduri. 

Quinlan îi făcu semn cu capul. 

- Până acum mi s-a raportat că totul e calm. 

Glasul îi suna încordat, nu nervos. Probabil că dorea să 
urce la bordul vasului său, şi atunci ar fi fost acasă. 

Cineva anunţă la difuzor, cu o voce şoptită, parcă de 
teamă să nu fie auzită din afara carenei: 

- La posturile de imersiune. La posturile de imersiune! 

Ceilalţi îşi luară trusele, iar Allenby îşi verifică la 
repezeală săculeţul special. Îşi aminti ce faţă făcuse 
căpitanul submarinului când îl văzuse pe locotenent 
coborând cu el prin turnul sasului. Allenby îi spusese: „E în 
ordine, domnule. Nu am nimic periculos!" 

Ştiuse atunci la ce se gândise căpitanul. Cam cu un an 
în urmă, niscaiva agenţi secreţi fuseseră luaţi la bordul 
unui submarin pentru a fi debarcaţi pe coasta inamicului. 
Unul dintre ei avea în buzunar nişte bombe miniaturale, de 
tipul celor care detonează sub presiune. Când vasul se 
scufundase, una dintre acestea explodase. Muriseră trei 
oameni, dar căpitanul reuşise cine ştie cum să readucă 
nava la suprafaţă. 

O asemenea întâmplare nu putea fi uitată de oamenii 
care aparţineau acestei tagme, ce îşi avea propria ei lume. 

leşiseră din chesoane în cabina de cart. La plăpânda 
lumină portocalie, locul părea înţesat. Era dificil pentru 
fiecare să se ţină deoparte din calea celorlalţi. 

- Linişte pe navă! 

Căpitanul submarinului, un locotenent-comandor înalt şi 
bărbos, avea un gabarit cam prea mare pentru munca pe 
care o făcea, se gândi Allenby. În schimb, se mişca la fel 


de uşor ca şi Ives. $ 

Erau consultate cadranele şi jojele. li înconjura o mare 
tăcută. Conform planului, Allenby ştia că submarinul 
făcuse un ocol larg al insulelor, pentru a se asigura că se 
vor apropia prin ape adânci. 

Căpitanul bărbos veni lângă ei, la masa cu hărți. 

- Acum va trebui să vă transfer. Va fi deschis chepengul 
din faţă, aşa că se impune să ne mişcăm cu rapiditate. 
Altfel, rămânem foarte vulnerabili şi nu ne putem 
scufunda.  Privi întrebător spre Quinlan. V-aţi luat 
necesarul? întâlniri, semnale, efecte în caz de urgenţă? 

- În principiu, se pare că-i în ordine, zise Quinlan. 

Se uitară cu toţii la Allenby. 

- Cea mai grea muncă o are însă amicul ăsta al nostru, 
adăugă Quinlan. 

Căpitanul sesiză starea de spirit şi pericolul pe care 
aceasta îl putea crea. 

- Succes. Pe cai! spuse el la repezeală. 

Apoi se duse în centrul lumii lui, lângă tubulatura 
lucioasă a periscopului. Işi trecu în revistă cu privirea 
echipa:  timonierul şi secundul acestuia urmăreau 
hidroplane, un fochist la periscop, locotenentul unu 
verifica desfăşurarea manevrelor, plantoanele de lângă 
scară, gata să ţâşnească pe punte. Aceştia din urmă 
purtau ochelari negri, pentru a se obişnui cu întunericul 
mării. Allenby se gândi că arătau ca nişte orbi. 

In coca submarinului, oamenii stăteau probabil liniştiţi, 
perfect conştienţi de fiecare clipă petrecută la suprafaţă. 
Se aflau la numai opt kilometri de țărm. 

Căpitanul aşteptă ca operatorul hidrofonului să dea 
raportul final. 

- Nici un HE”, domnule. 

Atât cât îşi puteau da seama, aveau cale liberă. 

- Adâncimea periscopului, locotenent unu. 

Căpitanul îşi trecu degetele prin părul des şi se aplecă 
de spate, luând poziţie. 

- Zece metri, domnule. 

În afară de zgomotul pompelor, Allenby nu înregistra 
mare lucru. 

- Sus periscopul! 

Căpitanul apucă mânerele şi le desfăcu, rotindu-se încet 
în jurul periscopului. 

- Jos 'scopul! Pregătiţi-vă pentru ridicare la suprafaţă. 
Locotenent unu, zi-le celor din detaşamentul de la bord să 
fie pe fază. 

Chepengul de jos se deschise şi căpitanul, cu binoclul în 
jurul gâtului, se duse lângă scară. Îşi înfăşurase un prosop 
pe sub gulerul scurtei, pentru a se proteja de umezeală. 
Avea să fie frig acolo sus, se gândi Allenby. 

Quinlan îl salută formal pe căpitan şi începură să-şi 
croiască drum în faţă, spre bord. 

Allenby îl auzi pe locotenentul unu raportând: 

- Gata de ieşire la suprafaţă, domnule! 

Acesta aruncă rapid o privire prin periscop, urmărit de 
căpitanul postat lângă scară. 

- Liber, domnule! 

- Ridicare! 

După tăcerea fantomatică de la adâncime, zgomotul 
păru asurzitor. Vuietul aerului comprimat năvălise în 
tancurile de balast, vibrația subită a vasului scăpase de 
sub acţiunea hidroplanelor şi intrase în ruliu liber pe hula 
din larg. 

Inainte de a fi deschis chepengul din faţă, căpitanul, 
plantoanele şi echipajele de la tunuri aveau să ia poziţie, 
gata să deschidă focul, gata de imersiune. 

Deşi bine înfofolit în costumul impermeabil de tip 
Ursula, pe Allenby îl surprinse nepregătit vântul îngheţat, 
ce-ţi tăia faţa ca un fir oţelit. Oamenii se răvăşiră în jurul 
său şi, până apucă el să se dezmeticească, aceştia lansară 
la apă barca de cauciuc şi o priponiră la pupa. Quinlan şi 
echipajul lui le dădură o mână de ajutor. Erau obişnuiţi cu 
aşa ceva; ceea ce locotenentului i se păru a fi un adevărat 
infern făcea parte, de fapt, dintr-o instrucţie exersată 
îndelung. 

Avansară prin beznă până la capătul submarinului, 
pentru ca brodul şi parâma să nu se lovească de elice. 


Submarinul era doar o umbră întunecată, cu linia de 
plutire vizibilă numai în dreptul valurilor mici de la prora. 

- Sări! 

Allenby sări şi se simţi tras, cu răsuflarea întretăiată, pe 
brodul care se depărtă imediat de submarinul-mamă, în 
spate. Pagaiele harnice aruncau stropi în toate părţile şi 
locotenentul văzu în faţa lui o altă umbră apropiindu-se: X- 
Craft-ul remorcat. 

Urmară scurte saluturi şi exclamaţii. Allenby simţi o 
bătaie pe umăr, ca pentru a i se ura noroc. Se întoarse să 
răspundă, însă brodul pornise deja înapoi, de-a lungul 
parâmei. 

Quinlan îl îndrumă spre un chepeng deschis; ceilalţi trei 
oameni ajunseseră dedesubt şi vocile lor răsunau ireal în 
timp ce făceau primele verificări după preluarea comenzii. 

Allenby se chirci pe sub o consolă, prin chepengul 
deschis, şi lăsă în urmă aerul tăios. Coca era chiar mai 
mică decât se aşteptase. Aceste submarine minuscule 
aveau doar şaptesprezece metri lungime, din care cea mai 
mare parte era ocupată de motoare. In interiorul cabinei 
de cart, abia dacă putea cineva să stea în picioare. Doar 
sub o boltă de dimensiuni reduse, practicată în puntea de 
deasupra. 

Allenby îl zări pe şeful ERA, un inginer, stând la cârmă. 
Lomond, locotenentul unu, se ţinea de mânerele coborâte 
ale periscopului - un băț, în comparaţie cu cel al 
submarinului de pe care se transferase. Al treilea membru, 
un tânăr sublocotenent pe nume Eastwood, era scafandrul 
navei. Acesta aştepta, împreună cu căpitanul, semnalul de 
desprindere a parâmei. 

O uşă ovală ducea spre capătul din faţă al carenei, locul 
în care echipajul îşi ducea traiul. Allenby descoperi acolo 
un prici în plus, montat temporar. În timpul acţiunilor de 
luptă însă, compartimentul, denumit Wet and Dry”? era 
inundat şi folosit pentru ieşirea scafandrului în exteriorul 
carenei mici şi zdravene. 

- Semnal! Desprindere! 

Coca se scutură violent atunci când parâma se eliberă. 
Cordonul lor ombilical. Allenby putu mai degrabă să 


intuiască decât să simtă vuietul brusc al apei, atunci când 
nava-mamă îşi inundă tancurile şi se scufundă iarăşi. 

Quinlan îi aruncă o privire locotenentului unu. 

- Preiau eu, Charles. După imersiune, adu-ne ceva 
fierbinte de băut. 

Allenby privea. El era pasagerul. Locotenentul unu se 
afla la pupa, cu faţa spre tribord, reglând funcţionarea 
pompelor. ERA-ul stătea la timonă şi nu scăpa din ochi 
busola giroscopică. Scafandrul dăduse la o parte priciul 
suplimentar de deasupra mesei cu hărţi şi trebăluia acum 
cu rigla şi creionul. 

Chepengul o dată închis, aerul devenea ceva mai cald. 
Quinlan ridică micul periscop şi făcu o grimasă. 

- Ilmersiune, imersiune, imersiune. Zece metri, turație 
850. Curs zero-nouă-zero. 

Allenby ascultă năvălirea instantanee a apei prin 
ventilele deschise. Văzu cu ochii minţii cele două mari 
încărcături explozive în formă de semilună, montate pe 
părţile laterale. Fiecare consta din două tone de amatol. 
Suficient ca să arunce în aer o navă de luptă, după cum 
aflase şi Tirpitz. 

Micul echipaj făcu încă un set de verificări (curs, viteză, 
adâncime, pompe, totul), până când Quinlan se declară 
mulţumit. 

Allenby îşi imagină celălalt submarin în adâncuri, 
depărtându-se de-acum de infima cruciuliţă trasată pe 
hartă. 

Erau absolut singuri. 

încercă să se concentreze asupra zilei petrecute acasă 
la Joanna. Cum lăsase baltă orice precauţie. Cum o dorise 
şi cum simţise nevoia ca ea să ştie acest lucru. 

Dar devenea din ce în ce mai dificil să-şi amintească 
fiecare secvenţă a evenimentelor. Işi descheie costumul 
Ursula şi-l pipăi pe dinăuntru, pentru a se asigura că îşi 
luase un set de scule de rezervă. Acest lucru îl făcea 
întotdeauna să se simtă ca un spărgător. In schimb, îi 
venea în minte drumul până la râu. Capul Joannei pe 
umărul său, cuvintele aproape smulse din suflet, atunci 
când îl sărutase: „Nu, Dick, de-adevăratelea!" 


Acestea păreau să-l liniştească. Avea să se întoarcă el 
din treaba asta. Cumva. 


14. SÂNGE RECE 


Locotenentul Quinlan îşi suflecă mâneca jerseului şi se 
uită la ceas. 

- E timpul să aruncăm o privire rapidă. O să se 
lumineze. 

Se duse la masa cu hărţi şi aşteptă ca Allenby să vină 
lângă el. Vasul avea tangaj şi ruliu, prins fiind în țesătura 
de curenţi ce convergeau către Insulele Normande. 

- E o porţiune dificilă de coastă, rosti Quinlan. Stânci 
peste tot. Dar slavă Domnului că germanii, cu obişnuita lor 
eficienţă, au construit aici un releu radio înalt. Rigla 
alunecă uşor. Ne vom fixa atenţia asupra lui, pentru a ne 
ghida în finalul înaintării noastre. 

Allenby îşi simţi stomacul răzvrătit de greață. Spaţiul 
închis, cu mirosurile sale stătute, îl făcea să verse. 

- Crezi că sunt multe nave locale de patrulare? 

- Nu prea. De-a lungul acestei întinderi de apă există un 
câmp de mine. Îşi mută iarăşi ustensilele. Vezi? 

- Când vom ajunge acolo? 

Quinlan surâse vag. 

- Am ajuns. 

Arboră din nou aerul lipsit de expresie al omului care 
tratează o afacere. 

- Du-ne sus, Charles. Adâncimea periscopului! 

Aerul comprimat şuieră asemenea unui şarpe enorm şi 
puntea se înclină, în vreme ce Lomond jongla cu 
comenzile pompelor. 

- Trei metri, domnule. 

Quinlan se aplecă şi apăsă pe butonul periscopului. 
Allenby îi urmări trăsăturile imobile şi încercă să deducă 
ce se întâmpla. Periscopul cobori şi Quinlan dădu fuga 
înapoi la masa cu hărţi, spunând peste umăr: 

- Schimbă cursul. Virează la unu-unu-zero. 

ERA-ul roti cu multă grijă timona. Atât de aproape de 
suprafaţă era uşor să scapi controlul pompelor şi al 


hidroplanelor. Dacă apăreau la suprafaţă, putea fi un 
dezastru. 

Quinlan se uită fix la hartă şi bodogăni: 

- Încă o privire. 

O dată periscopul ridicat, Allenby îl urmări pe bărbat 
rotindu-se foarte încet. Apoi oprindu-se şi vorbind răstit: 

- Piemont Point şi catargul radio la vedere patru-cinci. 
Mai aruncă o privire scurtă şi-i făcu semn lui Allenby. Vino 
aici. Dar să fii al naibii de iute! 

Acesta îşi lipi fruntea de rama de cauciuc şi scrută 
ţărmul, cu o subită surpriză. Se vedea de parcă ai fi putut 
să-l atingi cu mâna. Pante stâncoase, iar deasupra pete 
întinse, de culoare verde. Nuanţele erau încă estompate în 
lumina zorilor. Zări şi o plajă. Nişte stropi de apă săriră pe 
lentilă şi Allenby îşi feri capul cu un gest involuntar. Era ca 
şi cum ai fi înotat fără să te mişti. 

Quinlan preluă periscopul, cercetând încă o dată, cu 
grijă, ambele flancuri ale carenei, apoi cobori periscopul. 

- Cred că am ajuns unde trebuia, spuse el. Acum ne 
vom lăsa pe fund. Vom fi în suficientă siguranţă. Reciful va 
stopa cea mai mare parte a curentului. 

- Am zărit releul radio, zise Allenby. 

Celălalt dădu aprobator din cap. 

- Fără el... âă... 

- Coboară-ne, Charles. Zece metri. După aia atingem 
fundul. Conform hărţii, pare un loc prielnic. Nisip întărit 
ŞI. 

Ridicară cu toţii privirile atunci când ceva hârşâi încet 
de-a lungul carenei. Asemenea cuiva care şi-ar dibui 
drumul. Un orb. 

Zgomotul încetă exact în dreptul lui Allenby şi acesta îl 
auzi pe Quinlan murmurând: 

- S-a prins de încărcătura laterală tribord. 

Apoi zgomotul se deplasă mai departe, până când 
dispăru definitiv. 

- Continuă, Charles. 

În cele din urmă. se stabilizară la zece metri. 

Allenby îşi drese glasul. 

- Ce-a fost asta, o mină? 


Locotenentul unu rânji. 

- De ce? Vroiaţi să ieşiţi s-o dezamorsaţi? 

Râseră cu toţii. Sacadat şi nervos. Sunetul produse o 
reverberaţie în cabina de cort care fusese pe punctul de a 
deveni un cavou. 

Atinseră şelful exact la momentul estimat. Frazer ar fi 
apreciat îndemânarea de navigator a lui Quinlan, se gândi 
Allenby. 

Când motorul se opri, Quinlan ascultă. Nimic. Nici 
măcar vreo senzaţie cum că te-ai fi aflat la o anumită 
adâncime. i 

- Să mâncăm ceva cald, zise el. II urmări pe ERA-ul care 
desfăcu zăvoarele uşii de la consola pupa şi dispăru în 
camera motoarelor. Apoi adăugă: Ne vom odihni cât vom 
putea de mult. Până în prezent nu stăm prea rău cu aerul, 
dar e mai bine să-l economisim. 

Allenby se aşeză lângă săculeţul său. Dacă voi fi luat 
prizonier... Acest lucru îi trecuse deseori prin minte, dar nu 
găsise vreun răspuns. 

Tânărul scafandru fluiera în timp ce despacheta nişte 
căni şi nişte farfurii. 

Locotenentul se duse cu gândul la generalul de brigadă 
şi la întrebările ca într-o doară ale acestuia. Facultăţi, 
hoteluri. Nu prea mai contau aici jos. Joanna avea să se 
trezească în curând, gândi el. În adâncul sufletului ştia că 
ea nu se mai întorsese acasă pentru a-şi termina permisia. 
Probabil că era la cazarma wren, sau poate chiar de 
serviciu la noul lor HQ, unde Prothero aştepta, mai mult ca 
sigur, sosirea primelor rapoarte. 

Allenby îşi aduse aminte cât de tulburat păruse 
comandorul atunci când părăsiseră portul Falmouth. 
Prothero stătuse de vorbă cu el şi cu echipajul X-Craft-ului 
într-un vechi şopron al Vămii. Privind acum retrospectiv, 
înţelegea motivul tulburării. Şeful nu avea să fie niciodată 
capabil să coboare printr-un turn al vreunui vas. Zâmbi în 
sinea lui. Ar fi fost posibil să nu existe nici un fel de 
rapoarte. Doar o declaraţie a Amiralității. Dumnezeu 
stătea mărturie că erau destule din astea. „Secretariatul 
Amiralității anunţă cu regret pierderea HMS-ului... aşa şi 


pe dincolo. Rudele apropiate au fost înştiinţate." La o 
adică, populaţia Marii Britanii, istovită şi angrenată în 
război, putea fi tot atât de bine scutită să întrezărească 
vreodată substanţa acestor comunicate glaciale. 

Îi zbură din nou gândul la Joanna şi la modul în care 
stătuse ea lângă scaunul său, atingându-i părul cu 
degetele. Avea vie în minte amintirea acelui moment şi a 
celui în care el o strânsese în braţe. Fata se prefăcuse a-l 
respinge, dar ochii ei spuseseră altceva. 

Sau era cumva vreo altă iluzie, un vis în plus într-o viaţă 
de visuri? 

ERA-ul se aplecă lângă el cu o cană în mână. 

- Un cubuleţ sau două? 

Allenby zâmbi. Ce păcat că marele public nu-i vedea 
niciodată pe aceşti bărbaţi! 

- Conform ordinelor mele, veţi fi aşteptat exact la 
douăzeci şi două zero-zero, zise Quinlan. Va trebui lucrat la 
secundă. Aruncă o privire dincolo de Allenby, urmărind 
simultan instrumentele şi joja de adâncime, ca şi 
instrucţiunile primite în scris. Vă voi lua de la locul de 
întâlnire mâine la aceeaşi oră, după ce-mi rezolv treaba 
mea. Dacă o veţi pierde - ridică din umeri -, voi reveni a 
două zi. E tot ce pot să fac. 

Allenby dădu aprobator din cap. Era foarte clar. Micul X- 
Craft nu putea să evolueze la suprafaţă, pentru a-şi 
reîncărca preţioşi acumulatori dând drumul la motoarele 
Diesel. 

Aruncă o privire hărţii. O verificare finală. Urma să fie 
aşteptat de trei oameni. Nici un nume. „Mai bine să nu le 
ştii", accentuase Prothero. Staţia radar era cam la trei 
kilometri în interiorul litoralului, într-un loc numit Champ 
Donne. Se impunea să se mişte la iuţeală, dacă vroiau să 
fie înapoi în timp util. 

- La posturi, toată lumea! 

Quinlan se uită încă o dată la ceas. Apoi îi spuse lui 
Allenby: 

- Veţi lua barca pneumatică şi o veţi ascunde pe țărm. 
O să ştie ei locul cel mai prielnic. Insă la întoarcere lăsaţi-o 
undeva, unde să poată fi găsită de patrule. Mai aveţi şi o 


geantă cu un alt echipament. Totul trebuie să arate ca o 
acţiune de comando. 

Se duse la periscop. 

- Turaţia doi-cinci-zero. Adâncimea periscopului. 

Allenby urmări uşoara vibraţie a motorului electric, în 
timp ce nava îşi croia drum spre suprafaţă. 

Acul indicator se stabili la trei metri. Quinlan ridică încă 
o dată periscopul. 

O scurtă privire în jur. La ora asta, trebuia să fi fost 
foarte întuneric, gândi Allenby. 

Quinlan se uită la el. 

- Gata de ieşire? 

Locotenentul îşi luă săculeţul, tânjind subit să plece 
de-acolo. 

- Ridicare la suprafaţă! 

Vasul se scutură şi se legănă pe valurile abrupte şi 
dese. Chepengul se deschise, trântindu-se cu zgomot. 
Aerul rece năvăli înăuntru, alungând toropeala cauzată de 
imersiune. 

Scafandrul trase barca afară, iar Allenby îl urmă cu 
săculeţul. Li se alătură şi Quinlan, ţinându-se strâns de 
mica balustradă. 

- Succes! 

Îşi plimbă privirea de-a lungul fâşiei negre de uscat. Era 
greu să-ţi închipui că ar fi avut altă culoare. 

Allenby se lăsă în barcă şi, cu ajutorul pagaiei, se 
depărtă de carena joasă, împingându-se în ea. Se orientă 
rapid şi începu să vâslească puternic înspre palida linie a 
talazurilor. 

Pierdu curând din vedere submarinul X-19, deşi nu ştia 
dacă acesta mai era la suprafaţă sau se scufundase deja. 
Quinlan zăbovise pesemne până în ultima clipă de 
siguranţă. 

Micuța barcă scrâşni pe nisip, şi locotenentul îşi ţinu 
respiraţia atunci când nişte siluete întunecate se iviră de 
printre stânci. Se aştepta la un asalt sau la o împuşcătură. 
Se aştepta să intre într-o ambuscadă ori să-l pândească 
vreun coşmar. 

Dar primul ins care ajunse lângă el îl bătu pe umăr. 


- Bine-ai venit, îi spuse. 

- N-avem timp de pierdut, şopti răguşit cel de-al doilea, 
cu un accent care lui Allenby i se păru breton şi cu un ton 
de nervozitate. 

Traseră barca până într-o breşă adâncă, dintre nişte 
stânci, şi locotenentul îi auzi pe ceilalţi acoperind-o cu 
ierburi de mare, pe care, probabil, le pregătiseră din 
vreme. 

Primul bărbat, în mod evident liderul, îl luă pe Allenby 
de braţ şi-l conduse în sus, pe treptele unei mici plaje. 
Singura potecă existentă era mărginită de urme de sârmă 
ghimpată ruginită şi „colţi' de beton, deşi asta nu 
constituia o dovadă sigură că vreun tanc aliat ar fi 
debarcat vreodată pe-acolo. 

Unul dintre oameni o luă înainte, deschizând drumul. 
Micul grup se oprea la intervale de câteva minute, pentru 
a se asigura că are cale liberă. Traversară o cărare şi, 
dintr-o dată, paşii lor făcură un zgomot puternic. 
Conducătorul murmură: 

- O maşină blindată trece pe-aici la fiecare jumătate de 
oră. Chicoti. Nu e bine să hoinăreşti noaptea prin preajmă. 

Allenby îşi aduse aminte de spusele lui Prothero. Acest 
necunoscut se dovedise a fi un inginer care lucra pentru 
germani. Nu avea de ales. Bărbatul era, fără îndoială, 
capabil să cutreiere în voie atunci când vroia. 

Într-un pâlc de tufişuri înalte fuseseră ascunse trei 
biciclete. Allenby îşi simţea capul plutind în aerul tare. De 
unde ştiau că putea merge pe bicicletă? Nici Joanna nu-l 
întrebase. Gândul la ea îl ajută să-şi domolească nervii, să 
se pregătească pentru treaba ce-l aştepta. 

- Putem parcurge o mare parte din drum pe bicicletă, 
dar trebuie să fim atenţi, zise ghidul. Cu germanii nu eşti 
niciodată sigur! Strigă spre cel care avea să rămână lângă 
drum, pentru a-i avertiza la întoarcere: Pe curând, Harry! 

Se urcară pe biciclete şi porniră în şir indian, cu Allenby 
la mijloc. 

Liderul deconspirase numele unuia dintre oameni. Se 
întrebă dacă nu cumva era un şiretlic pus la cale cu multă 
grijă sau, mai degrabă, o scăpare din cauza fricii. Erau de 


fapt nişte amatori într-un joc periculos. 

La un moment dat trecură pe lângă o clădire pipernicită 
ori o colibă. Locotenentul intui că era goală şi pustie. Fâşia 
de coastă fusese evacuată în întregime, pentru a 
împiedica o eventuală semnalizare spre larg. Prin 
comparaţie, Sicilia părea mult mai aspră, gândi el. Aici nu 
se găsea nimic, nici măcar vreun câine de pripas. 

Se opriră să se odihnească, în timp ce al doilea individ 
merse mai departe, ca să adulmece situaţia. Se întoarse 
şi-i şuşoti ceva celuilalt. 

- Nu sunt piedici, spuse acesta din urmă. Există o 
conductă de scurgere care pleacă de la staţia radar. Incă 
nu-i gata. Dinţii îi străluciră în întuneric. Nici nu va mai 
apuca să fie după această noapte, aşa-i? 

Liderul cunoştea drumul şi părea să recunoască fiecare 
piatră sau tufiş. Intr-un rând, se opri şi lăsă să-i cadă din 
mână un pachet de ţigări englezeşti care fusese în barcă. 
Allenby speră pentru binele lui că indiciile nu aveau să fie 
prea bătătoare la ochi. A 

Conducta se ițea din coasta colinei. In câteva minute 
dădură la o parte plasa de sârmă ce obtura gura acesteia. 

Conducătorul îl studie îndeaproape pe Allenby. 

- Poți trece prin ea? 

Locotenentul îşi luă săculeţul pe umăr. Conducta era 
aproape tot atât de largă cât compartimentul W-and-D de 
pe X-Craft, dar preferă să nu mai spună nimic. 

Se băgă în conductă, simțind cum îl pătrundea prin 
costumul impermeabil răceala metalului. Dacă instalaseră 
ceva atât de mare, însemna că germanii se aşteptau în 
mod evident să-şi întărească sistemul defensiv. 

Panta nu era foarte abruptă, dar săculeţul şi conducta 
strâmtă îl făcură curând să găfâie. Se tăiase la palme şi la 
un genunchi. Îl putea auzi pe conducător urcând din greu 
în spatele lui. Celălalt tip, cel nervos, rămăsese ascuns, 
pentru a le păzi retragerea. 

Liderul aprinse o mică lanternă. 

- Aici, mormăi el. Un chepeng de întreţinere. De obicei e 
închis cu lacăt. Impinse cu umărul, şi acesta se deschise. 
Scrută câteva clipe în jur. Pesemne că repetase de mai 


multe ori această manevră, înainte de a propune 
distrugerea staţiei. Oare cum ţineau ăştia legătura cu 
oameni ca Prothero? Cine făcea prima mişcare? 

- Haide! 

Îi dădu mâna lui Allenby, ajutându-l să treacă dintr-un 
loc întunecos într-altul. Rămaseră nemişcaţi, şi Allenby se 
dumeri că nu era chiar o beznă totală. Deasupra capului 
se vedeau mici puncte de lumină, acolo unde nişte cabluri 
electrice treceau printr-un planşeu de beton. 

Auzi un hârşâit. 

- Sunt paznicii de sus, şopti însoţitorul său. Doar doi 
oameni. Deasupra lor se află zona de lucru. Eu am 
proiectat-o. 

Bărbatul îl conduse pe Allenby şi cei doi străbătură 
podeaua de beton finisată grosolan. Apoi lumina lanternei 
căzu asupra unei doze de oţel, în spatele căreia se afla o 
grindă semi-ngropată. Omul se dădu într-o parte, ţinând 
lanterna în aceeaşi poziţie pentru Allenby, care se 
ghemuise să studieze îndeaproape situaţia. 

- Am aici nişte dinamită, şopti celălalt. Când s-a început 
munca de finisare a conductei de scurgere, aceasta ar fi 
trebuit luată de-aici. Lăsă să-i scape un oftat adânc, ce-i 
trăda starea de încordare. Aşa că ai picat la ţanc. 

- Adu dinamita. Allenby îndreptă lumina lanternei înspre 
săculeţul său. Nu-i nevoie s-o desfaci. Dibui după 
detonatoare şi după un pachet de explozibil plastic. Eşti 
sigur că germanii n-o să vină să-şi bage nasul pe-aici? 

Bărbatul scutură din cap. 

- O să mă prezint la lucru ca de obicei. Acolo sunt de 
rezolvat câteva treburi înainte de problema conductei. Am 
adus un termos şi nişte sandvişuri. Aşteptarea o să pară 
cam lungă, prietene. 

Allenby mişcă din umeri. Deja îi era rece, iar gândul de 
a sta aici, cu duşmanul deasupra capului şi cu un maldăr 
de explozibil lângă el, nu-i surâdea deloc. 

Măcar de-ar fi avut nişte fitiluri mai bune. Unele care să 
ţină aşa, zile întregi. Ar fi făcut munca mai puţin 
periculoasă. 

Lucrară în tăcere până când, în cele din urmă, Allenby 


se declară satisfăcut. Grinda era unul dintre suporturile 
principale. 

Îşi aduse aminte de pilonii din Sicilia, de genistul 
doborât. Totul părea să se fi petrecut de multă vreme. 

încercă să vorbească liniştit şi să-şi ascundă 
îngrijorarea. 

- Ei, cam asta e. Ar fi cazul să te duci. 

Bărbatul deveni dintr-o dată nerăbdător să plece. 
Probabil că abia acum înţelegea imensa importanţă a 
faptei sale. 

Dădură mâna şi conducătorul se strecură prin 
chepengul de întreținere. Allenby auzi zgomotul 
diminuându-se. După aceea, înregistra un scurt hârşâit, 
asemănător cu cel al minei pe carena X-Craft-ului, apoi o 
linişte absolută. Pesemne, puseseră la loc plasa de sârmă. 

Orele se scurgeau unele după altele, iar el se apucă 
să-şi maseze picioarele pentru a nu-i amorţi. Intr-un rând, 
cineva începu să lucreze cu o bormaşină puternică. 
Locotenentul mai că nu se sufocă în încercarea de a-şi 
înăbuşi tuşea cauzată de praful răspândit în beznă. 

Îşi mâncă cafeaua şi sandvişurile, însă acum n-ar mai fi 
fost capabil să spună ce conţinuseră. 

Evită să se uite la cadranul fosforescent al ceasului său. 
Când o făcu totuşi, limbile parcă nu avansaseră deloc. 

Din când în când răsunau deasupra zgomote de paşi, 
iar Allenby şi-l imagina pe tovarăşul său nocturn acolo sus, 
împreună cu duşmanul. Işi asuma un risc enorm. Dacă era 
prins... Gândul acesta îl teroriza. N-ar mai fi dat pe viaţa 
lui nici doi bani, deoarece inamicul s-ar fi arătat 
necruţător. Cu nimic deosebit de situaţia lui Thomas. Se 
întrebă cum se simțeau locuitorii din Insulele Normande, 
care trăiau sub ocupaţie, îi vedeau pe duşmani în fiecare 
zi, îi urau şi, cu toate acestea, să temeau să le-o arate. 
Prothero menţionase că trupele germane erau formate din 
oameni în vârstă şi din cei care se refăceau în urma rănilor 
primite. Locotenentul se aştepta ca ei să fie recunoscători 
că se aflau aici. Departe de frontul rusesc şi de toate 
nenorocirile lui. 

Era o zi nespus de lungă. 


Allenby se duse cu gândul la Quinlan, fie şi numai 
pentru a chibzui asupra a ceea ce avea să se întâmple în 
cazul în care misiunea submarinului X-Craft ar fi decurs 
cum nu se putea mai rău. În timp ce el stătea pitit în 
ascunzătoarea de beton, Quinlan şi cei trei tovarăşi ai lui 
urmau să-şi dibuiască drumul în jurul coastei de sud-vest a 
insulei Jersey, iar apoi în jos, către golful St. Helier, unde 
fusese raportat că ancorau transportoarele germane. 

Dacă X-Craft-ul se scufunda lovit de navele de 
patrulare, sau dacă se încâlcea în vreo plasă antisubmarin, 
atunci, el rămânea să se descurce cum putea. 

Seara se lăsă asupra insulelor, şi Allenby auzi cum era 
înlăturată plasa de sârmă de la gura conductei. Curând 
după aceea, inginerul se târî prin chepengul de întreţinere 
şi-i întinse un sandviş. 

Locotenentul descoperi că, în ciuda proximităţii 
pericolului, murea de foame. intrebă printre înghiţituri: 

- Totu-i liniştit? 

Inginerul aprobă din cap. 

- Germanii instalează ceva mai încolo nişte tunuri de 
coastă mobile, în eventualitatea vreunui atac aerian. Sunt 
prea ocupați ca să ne plictisească pe noi, spuse acesta, cu 
glasul epuizat de muncă. 

Allenby se uită la ceas. 

- Haide să n-o mai lungim. 

Celălalt îi ţinu lanterna, iar locotenentul potrivi timpul 
de declanşare a amorsei şi puse încă un fitil, pentru orice 
eventualitate. Ar fi fost de-a dreptul stupid să arunce în 
aer staţia radar şi el să rămână cu barca pe plajă, în voia 
sorții.  Pipăi în interiorul costumului tip Ursula, 
asigurându-se că tocul revolverului era deschis. Nu ezită 
să se întrebe dacă ar fi fost suficient de curajos, încât să 
se poată sinucide înainte de a fi prins şi interogat. În sinea 
lui se îndoia. Descoperi că asudase şi îşi dădu silinţa să se 
concentreze.  Verifică încă o dată firele şi apăsă 
detonatorul. 

Apoi se retrase de lângă explozibilul legat cu grijă. 

- Să sperăm că merge, anunţă el, doar aşa, ca să spună 
ceva şi să n-o ia la fugă. 


Prin întuneric, se gândi la chipul fetei. La acea ultimă 
dată când o văzuse. Avea să se întoarcă la ea. Trebuia. 

Se târâră prin conductă şi inginerul cercetă dacă plasa 
fusese pusă la loc exact aşa cum o găsiseră, în cazul în 
care s-ar fi ivit vreo patrulă pedestră. Inamicul trimitea 
uneori mici grupe de soldaţi să dejoace activităţile 
traficanţilor de la bursa neagră şi, în general, să menţină 
populaţia sub tensiune. 

Urcară pe biciclete şi Allenby îi simţi pe cei doi însoțitori 
privind peste umăr cu coada ochiului, de parcă s-ar fi 
aşteptat deja la o explozie. 

Locotenentul îşi băgase în costum nişte fotografii şi un 
plan detaliat, iar într-o casetă de piele, câteva fitinguri 
micuţe din metal, pentru experţii englezi de la Spionaj. 

Aproape că dădu peste biciclistul din faţă, când sesiză 
că omul ridicase mâna, aplecat peste ghidon. 

- E ceva în neregulă, şopti conducătorul. 

Coborâră de pe biciclete. Allenby îl văzu pe primul 
însoțitor împingându-şi vehiculul în nişte tufişuri şi 
îngenunchind la marginea drumului. 

Se putea simţi mirosul mării, mişcările ei regulate, 
departe, în întuneric. 

Bărbatul se târî înapoi la ei. 

- Nu-i aici. 

Allenby încercă să înţeleagă. După cât se părea, era 
vorba despre cel pe care-l chema Harry. Să-i fi părăsit? 
Sau fusese prins? în oricare dintre variante, timpul se 
scurgea. 

Drumul cotea uşor, ceea ce locotenentul abia dacă 
percepu prin beznă. 

Insoţitorii şuşotiră între ei, iar Allenby simţi noua lor 
temere. Imprevizibilul se înfăţişa ca un lucru mult mai rău 
decât o ameninţare deschisă. 

Conducătorul îşi făcu socotelile şi, după ce-l bătu pe 
Allenby pe umăr, dispăru în lungul drumului. Celălalt 
îngenunche în tufişuri, fără nici o vorbă, şi se ţinu la o 
distanţă bună de englez, de parcă acest lucru i-ar fi sporit 
şansele. 

Primul însoțitor se întoarse curând. 


- E o maşină germană de cercetare la mai puţin de 
cincizeci de metri în fată. Trei soldaţi. Turuia în mare 
viteză. Cred că au o pană. Se uitau la motor. 

Mintea lui Allenby exploră posibilităţile. S-ar fi putut să 
le ia o veşnicie până ce reparau maşina. Dacă ar fi avut la 
ei un radio-telefon, atunci ar fi găsit deja modalitatea de a 
cere ajutor. Quinlan avea să iasă la suprafaţă dintr-o clipă 
într-alta. Trebuia să ajungă pe plajă. Era însă imposibil. 
Atunci, să se ascundă cu aceşti doi spioni amatori? 
Quinlan tot ar fi ieşit la suprafaţă. Germanii ar fi putut zări 
sau auzi X-Craft-ul când evacua balastul. 

Conducătorul se ridică în picioare şi spuse: 

- Pot să-i induc în eroare. Teama îl părăsise şi glasul lui 
suna foarte hotărât. Nu sunt o patrulă. Se uită înspre 
tovarăşul său. Vii? 

Omul scutură din cap şi dispăru în tufişuri. Asta nu păru 
să-l surprindă pe inginer, care i se adresă lui Allenby: 

- E timpul. Ai grijă de planurile alea. 

Se urcă apoi pe bicicletă şi porni încet la drum. 

Locotenentul îşi încordă privirea, dar celălalt se făcuse 
nevăzut. Aruncă săculeţul gol într-un tufiş şi traversă rapid 
drumul, cu inima bătându-i în ritmul paşilor. 

O voce ţipă: 

- Halt! Wer da?” 

O clipă, lui Allenby i se păru că vocea venea dintr-o altă 
direcție şi că somaţia îi era adresată lui. Grăbi pasul şi-l 
auzi pe inginer replicând: 

- Was wollen Sie?5* 

Acesta reuşi chiar să şi râdă, cu toate că probabil era 
îngrozit. 


53 Stai! Cine-i acolo? (Ib. germană în orig.) (n. tr.) 

54 Ce vreți? (Ib. germană în orig.) (n. tr.) 

7 Principal Medical Officer - medic principal militar (n. tr.). 

48 Echivalentul probabil al trăscăului (n. tr.). 

29 Prescurtare de la sublocotenent 

52 Ud-şi-Uscat (n. tr.). 

41 Proiector Morse (n. tr.). 

42 Distinguished Service Cross - Crucea pentru servicii speciale (n. Ir.). 
23 Officer On Duty - ofiţerul de serviciu (n. tr.). 


Germanul urlă animalic: 

- Halt! 

Apoi, o rafală sălbatică de Schmeisser lumină drumul. 
Focul încetă. Allenby auzi vocile germanilor şi zdrăngănitul 
unei biciclete în derapaj. 

Locotenentul descoperi că ţinea revolverul în mână. 
Simţi pornirea de a fugi înapoi şi de a apăsa pe trăgaci 
până când îi va fi omorât pe toţi sau până când va fi fost 
doborât de o nouă rafală. 

Grăbi şi mai mult pasul, iar în dreptul stâncilor aproape 
că alerga. Scoase barca din ascunzătoare. Auzi pleoscăitul 
revolverului în cădere, în momentul în care se aruncă în 
apă. Inotă din răsputeri; braţele îl dureau şi era pe punctul 
să-şi piardă respiraţia. Nici măcar nu-i trecu prin minte că 
X-Craft-ul putea să nu fie acolo, lăsându-l să plutească 
neajutorat pe mare. 

Cu ochii minţii sale învolburate nu-l vedea decât pe acel 
om urcându-se pe bicicletă şi pornind spre soldaţi. „Pot 
să-i induc în eroare.” 

Acum, germanii n-aveau să mai afle adevărul adevărat. 

Un glas îi strigă prin întuneric: 

- Pe-aici! încoace! 

Mai apoi, degetele îi tot scăpau din încleştare pe 
marginea rotunjită a X-Craft-ului. 

Simţi cum nişte braţe îl trăgeau pe punte şi înregistră 
vocea lui Quinlan chiar lângă urechea sa: 

- Slavă Domnului! Am crezut că dumneavoastră aţi fost 
cel de-adineauri! 

Alte cuvinte nu mai auzi, de parcă ar fi fost conştient 
numai pe jumătate. Oamenii trântiră chepengul şi Allenby 
percepu vibrația crescândă a carenei, pe măsură ce se 
îndepărtau de țărm. 

Nu-şi putea domoli gândurile care-i sfâşiau fiinţa. Era 
recunoscător faptului că tovarăşii săi, prinşi cu pregătirile 
de imersiune, nu-i observau reacţiile. De data asta nu 
exista uşurare. Doar degetele de oţel ale spaimei, ce nu-i 


dădeau pace. 
x 


x * 


Frazer stătea lângă pat, cu ochii aţintiţi pe ultimele 
comunicări ale lui Prothero. Acestea ofereau detalii 
referitoare la noua secţie din cadrul Operaţiunilor 
Speciale, care cuprindea MGB-ul iniţial, acum complet 
reparat, şi alte două nave noi, de acelaşi fel. 

Urmau să efectueze instrucţia împreună cu armata de 
uscat şi să exerseze preluarea comenzii de la unii la alţii, 
în orice stare de urgentă neprevăzută. Se învăţaseră minte 
în urma pierderii lui Ab/e Two, gândi canadianul. 

Căsuţa rechiziţionată pentru diferiţi ofiţeri de-aici fusese 
golită de locatarii anteriori. Atunci când nu erau ocupați cu 
acomodarea la noile îndatoriri, majoritatea ofiţerilor o 
coteau la vreun han din partea locului şi reveneau acasă 
prea înţesaţi de bere sau cidru, ca să mai sesizeze frigul şi 
camerele goale. 

Era târziu, se gândi el, şi în scurtă vreme aveau să se 
întoarcă toţi. Cum Dumnezeu ar fi putut s-o invite pe Lynn 
Balfour să iasă undeva cu el, când nu aveai unde să te 
duci? Peste tot numai uniforme. Chiar şi dacă ar fi 
acceptat să-l însoţească, le-ar fi lipsit orice atmosferă. 

O văzuse foarte rar. Doar la întâlnirile lor întâmplătoare 
de la han. Frazer se hotărâse să se mute în noua 
încartiruire. Regreta deja decizia, în afara faptului că prin 
asta se simţea în contact cu noul HQ. 

Se întrebă ce era cu Allenby. Dacă se întorsese în vreun 
alt port. Sau dacă murise. Nimeni nu aducea vorba despre 
el. Parcă ar fi discutat cu pereţii. 

Soneria unui telefon întrerupse tăcerea şi locotenentul 
se ridică nepăsător. Nu mai era altcineva în clădire şi nici 
n-avea să fie până la ora la care stewarzii urmau să aducă 
ceaiul de dimineaţă. Fierbinte şi colorat în portocaliu de la 
laptele conservat. Se zicea că linguriţa putea să stea pe 
verticală în ceaiul fiert în zoaie. 

Telefonul sună din nou şi Frazer ieşi fuga pe coridor să 
răspundă. li amintea de data când ea îl sunase în Gib, 
mister pe care femeia nu i-l explicase niciodată. Nu uitase 
de ofiţerul ţâfnos care bătuse la uşa lor şi de faptul că se 
dusese să răspundă la telefon pe jumătate dezbrăcat. 

Ridică receptorul. 


- Da. Locotenent-comandorul Frazer, la aparat. 

Ezita mereu, derutat de noul său rang. 

Era o voce de femeie. 

- Aţi putea veni până la Biroul Operaţiuni, domnule? 

Canadianul clipi. 

- Doar n-oi fi eu individul cel mai mare în grad de prin 
partea locului? Insistă: Ofiţerul secund Balfour nu e 
disponibilă? 

Se gândi că acest lucru i-ar fi oferit posibilitatea s-o 
vadă. 

- Aa... nu, domnule, răspunse interlocutoarea, pe un ton 
disperat. lar celălalt doi-zero e învoită până mâine. 

- Ceva nu-i în regulă, spuse Frazer. Apoi îi căzu fisa. Ar fi 
trebuit să-şi dea seama. Sunteţi wren intendent Hazel? 

- Da, domnule. Ofiţerul de personal pentru Operaţiuni şi 
comandorul Prothero vor fi mâine aici. Ezită. Devreme. 

Frazer clătină din cap. Aici era o mare vânzoleală. Dar 
de ce?... 

- Are nevoie de ajutorul dumneavoastră, domnule, 
continuă fata. N-are idee că v-am sunat. Nu ştiam ce să 
fac..., bâigui ea, gata să izbucnească în lacrimi. 

Frazer o văzuse o dată pe tânără, dar aceasta nici 
măcar nu-l remarcase. Era deci adevărat în privinţa 
legăturii ei cu Dick. x 

- Vin imediat, răspunse precipitat canadianul. In trei 
minute sunt acolo. Adăugă cu blândețe: Şi multam. 

Lynn Balfour împărțea o cabană de vacanță cu încă o 
wren ofiţer, cea care era învoită. 

Wren cu părul închis la culoare trebuia să păşească 
repede pentru a putea tine ritmul cu Frazer. 

- Nu se simte bine, îi explică aceasta când intrară în 
grabă pe poartă. 

Frazer aruncă o căutătură profilului ei palid. 

- Ţii la ea, nu-i aşa? 

- E bună de pus la rană, răspunse fata. Nu dă bir cu 
fugiţii dacă cineva se află la ananghie. 

Ajunseră la cabană. Pitulicea ezită, dar până la urmă 
spuse: 

- Să vă zic, domnule: ar trebui să ştiţi un anumit lucru. 


El îi puse mâna pe braţ. 

- Mai încolo. Să intrăm. 

Inchiseră uşa şi aprinseră lumina. Părea o scenă 
pregătită pentru un spectacol de teatru, dar care încă îşi 
aştepta actorii. O cabană tipică din Cornwall, presupuse el, 
cu mobila rămasă de la cei care veniseră cândva aici 
pentru a scăpa de toi şi de toate. 

Un veston de wren ofiţer zăcea neglijent pe o sofa, iar 
un tricorn şedea cocoţat pe o vază de flori goală. 

- Mă... mă duc să văd..., îngăimă fata. 

- Mergem împreună, rosti Frazer încet. 

Impinse într-o parte uşa dormitorului. Unul dintre becuri 
era încă aprins. Canadianul cuprinse încăperea dintr-o 
privire. Pe toaletă, o fotografie a unui bărbat sobru, însoţit 
de un câine. Trebuia să fi fost tatăl ei, medic veterinar în 
Edinburgh. Joanna păşi alături şi el o zări pe Lynn întinsă 
pe-o rână, într-o poziţie de abandon, învelită pe jumătate 
cu aşternuturile de pe pat. Un braţ îi atârna moale spre 
podea. Lângă lampă se găsea o altă poză înrămată. 
Probabil, tânărul locotenent care fusese iubitul ei. Privirea 
îi căzu asupra unui flacon de medicamente gol, care zăcea 
pe jos, exact în dreptul mâinii ce-i atârna. 

- Ajută-mă! rosti Frazer, trecându-şi braţele pe sub 
trupul fetei şi ridicând-o în capul oaselor. 

Joanna se aplecă pe deasupra lui şi-i trase femeii 
cămaşa de noapte peste umărul dezgolit, pentru a-i 
acoperi sânul. 

Lui Frazer îi fugi gândul la tânăra germană şi la 
strângerea de inimă resimţită de Ives pentru ea. 

- Ei?... 

Joanna îi atinse faţa şi-i dădu părul din ochi. 

Frazer duse mâna, cu o ezitare, sub sân. Era conştient 
de apropierea ei, incapabil să creadă ceea ce se 
întâmplase. Bărbia fetei căzu moale, de parcă ar fi avut 
gâtul rupt. Işi pierduse cunoştinţa. 

Canadianul o văzu pe Joanna urmărindu-l fix cu ochii săi 
căprui, pregătită pentru orice. 

- Inima pulsează. li ridică lui Lynn capul, sprijinindu-i 
bărbia cu mâna atunci când aceasta se clătină înspre el. 


Se adresă tinerei: Poţi să faci nişte cafea? 

Remarcă uşurarea acesteia, nerăbdarea ei de a da 
ajutor, nevoia de a întreprinde ceva. 

leşi în grabă, lăsând uşa larg-deschisă. 

Frazer o susţinu pe Lynn cu grijă, conştient de trupul pe 
care îl strângea în braţe. Cât de frumoasă şi totodată cât 
de deosebită era fără uniformă! 

Ce făcuse? Se aplecă şi-i atinse buzele cu ale lui. Simţi 
gustul şi mirosul de gin. Il sesizase dinainte, dar îşi 
închipuise că băuse el în timp ce citea ordinele lui 
Prothero. 

Gândul îl izbi ca o lovitură de măciucă. Dacă Prothero 
sosea dimineaţa cu SO(O)*, atunci Lynn se nenorocea. 
Ce-o fi determinat-o, totuşi? 

Auzi clinchetul unei ceşti. Se rugă pentru ea să scape 
teafără. Murmură abia auzit: 

- Lynn, dragostea mea, ce mă fac cu tine? 

Îi studie chipul, apoi o ridică grijuliu până la marginea 
patului şi o lăsă cu picioarele pe covor. 

Incă o dată, corpul fetei se bălăbăni moale spre el. 

- Orice ar fi, iubita mea, o vom scoate noi la capăt. Nu 
aşa trebuia procedat. 

Joanna intrase în încăpere cu o cană de cafea neagră, 
însă se oprise, urmărindu-l pe Frazer cum o mângâia pe 
Lynn vorbindu-i cu voce slabă, alinătoare. Canadianul o 
zări şi-i spuse: 

- Dă-o-ncoa'! 

Se străduiră împreună să strecoare putină cafea printre 
buzele femeii. Aceasta nu dădea însă vreun semn de 
viaţă. Nu reacţionă nici atunci când canadianul o acoperi 
cu un prosop ca să n-o murdărească de cafea. Câte pastile 
înghiţise oare? Habar n-avea ce erau. 

- Vezi dacă poţi să pregăteşti o baie, îi spuse el Joannei, 
întâlnindu-i privirea pe deasupra părului tuns scurt, 
ciufulit, al femeii. S-ar putea să ajute. Pastilele şi ginul nu 
fac casă bună. Tu cunoşteai situaţia asta? 

Joanna îi susţinu privirea cu calm. 

- Câteva dintre noi erau la curent cu ea. 

Frazer puse cana jos şi o aşeză pe Lynn cu capul pe 


umărul lui. 

- Dar atunci? 

Cealaltă fată se opri în dreptul uşii. 

- E război, nu, domnule? 

Frazer aşteptă cu o nelinişte bruscă să înregistreze 
vreun semn că Lynn încă mai respira. Văzu că buzele i se 
întredeschiseră şi percepu o mişcare slabă a pieptului. 

- Haide, poţi s-o faci! 

O ridică în picioare şi o purtă prin cameră; umbrele lor 
alunecau pe pereţi asemenea unor dansatori deliranţi. 

Frazer o auzi pe Joanna cum pregătea baia şi se întrebă 
ce ar fi putut ei îndruga dacă ofiţerul de serviciu sau 
altcineva ar fi intrat în acel moment. Faptul de a fi rupt 
încheietura mâinii unui om în timpul raidului asupra casei 
generalului italian ar fi părut fără importantă. Gestul 
de-acum ar fi fost văzut într-o cu totul altă lumină. 

O aşeză pe Lynn iar pe pat şi luă din nou cafeaua. 
Trebuia să încerce în continuare, orice-ar fi fost. Sau să-l 
cheme pe MO? Subit şocat, sesiză că ochii ei erau 
larg-deschişi, ficşi, de parcă murise cu-adevărat. Păreau 
goliţi de orice urmă de judecată, de orice înţelegere. Se 
uita pur şi simplu la el, şi fetele lor aproape că se 
atingeau. Ce ochi albaştri avea şi cum îi acaparau întregul 
chip! 

- Eşti tu. Lynn săltă încet braţul. Încercând să şi-l treacă 
pe după umerii lui, dar îi căzu înapoi pe pat şi, pentru 
prima dată, aceasta îşi mută privirea, holbându-se la el. Tu 
eşti, încercă ea din nou. Te-ai întors, şopti cu un glas venit 
de departe. A 

Frazer abia dacă îndrăznea să se mişte. Il credea 
locotenentul din fotografie. Cum, necum, acesta revenise. 
Era tot ceea ce-şi dorise Lynn. Canadianului îi părea rău 
pentru ea şi se simţea jignit în privinţa lui; era ca şi cum 
un străin ar fi stat între ei. 

- Trebuie să încerci să te ridici, Lynn, rosti Frazer. E 
musai să umbli. 

Însă Lynn îl privi iarăşi relaxată. 

- O să încerc. 

Frazer o ajută să se scoale în picioare, dar ea se sprijini 


de el, incapabilă să se mişte mai mult. Umărul i se 
dezgolise din nou. În timp ce bărbatul îi aranja breteaua la 
loc, pentru a-i acoperi sânul, Lynn spuse: 

- Ştiam că aşa ai să fii. 

Capul i se propti iar de el. Blând. Atât de blând. 

Se deschise uşa. 

- Arată mai bine, zise wren, dar în privire i se citea 
îngrijorarea. 

Lynn se uită fix la ea. 

- Bună. Apoi surâse. Jo. 

Se lăsă condusă la baie. 

- Te descurci? întrebă Frazer. 

Joanna făcu un semn aprobator. 

Lynn Balfour se întoarse uşor spre el şi spuse: 

- Nu pleca încă. 

Bărbatul scutură din cap. 

- Am să aştept aici. Nu te frământa decât pentru 
sănătatea ta. 

- Îmi pare bine că ai fost tu, Keith, zise Lynn când el 
dădu să plece. 

Frazer închise uşa uluit. 

Nu-l luase drept altcineva. 

Se uită la fotografia înrămată. Poate că într-o 
perspectivă îndepărtată şi el o să fie tot atât de mort în 
ochii ei. 


15. FĂRĂ ASCUNZIŞURI 


Era o dimineaţă limpede şi strălucitoare. În aer încă 
mai plutea o urmă din gerul de peste noapte. Comandorul 
Prothero stătea în fata focului, frecându-şi mâinile. Se 
simţea obosit după drumul rapid cu maşina, de la 
Plymouth, dar agitația îi ţinea trează atenţia. Tovarăşul 
său, comandorul Whitley, ofiţerul de personal pentru 
Operaţiuni din partea amiralului, se învioră la vederea 
wren care intrase în birou cu o tavă plină de ceşti cu 
cafea. 

- Au scos-o la capăt, să dea dracu'! zise Prothero. Ne 
sosesc rapoartele. 

Privi pe fereastră ca şi cum ar fi putut să vadă scenele 
aievea. Exploziile, submarinul de buzunar, victorioşii. 

Whitley sorbi din cafeaua fierbinte, apoi întrebă: 

- O spui de parcă ai fi crezut că o să se sfârşească 
altfel, Aubrey? 

Prothero dădu din cap afirmativ. 

- Chiar am crezut. Li se ceruse imposibilul. Asta-i acum 
la ordinea zilei. 

- Da' ăsta al tău, cu două-cercuri, Allenby, cum e? Chiar 
eroul pe care şi-l închipuie toată lumea? 

Şeful nu se lăsă angrenat în discuţie. Zâmbi. 

- O să-l cunoşti în curând. Au intrat în Falmouth astă- 
noapte. Erou? Ce întrebare! 

Dintre toţi oamenii curajoşi pe care-i cunoscuse 
Prothero şi pe care-i folosise, Allenby era, probabil, cel mai 
remarcabil. Părea incapabil să dea înapoi, cu toate că 
trebuia să fi fost pe jumătate înnebunit de frică. 

- Căpitanul Heywood zice..., insistă celălalt comandor. 

Prothero ridică mâna şi rânji. Tocmai îşi adusese aminte 
ce spusese Goudie despre căpitan. Cobori tonul şi rosti 
semnificativ: 

- Nu dau doi bani pe ce zice el! 

Pitulicea-intendent Hazel intră cu un teanc de 


comunicări. Prothero o măsură din priviri cu gravitate. Fata 
era abătută şi avea ochii roşii. 

- Poţi să nu-ţi mai faci griji, grăi bărbatul. Ea îl privi 
ţintă, nefiind în stare să vorbească. 

- S-a întors, teafăr şi nevătămat, adăugă Prothero fără 
ocolişuri. 

Fata ieşi din birou.. 

- Te porţi cu oamenii tăi într-un mod ciudat, Aubrey, 
remarcă Whitley. Pur şi simplu, parcă ar fi o familie, ei? 

- Da, pentru mine chiar sunt! 

Apăsă pe butonul interfonului şi se încruntă. Auzise 
ceva despre ofiţerul secund Balfour şi nu putea să rămână 
nepăsător. Chestiunile legate de debarcare se finalizau şi 
aceasta urma să aibă loc cât mai curând. Toată lumea 
trâncănea. Adică toţi aceia care nu aveau să participe. 

Lynn Balfour intră şi-i zâmbi comandorului Whitley. 

- Domnule? 

Prothero o studie cu multă curiozitate: radia ca soarele, 
cu pielea ei strălucitoare - o privelişte demnă de admirat 
în fiecare dimineaţă. 

- Locotenentul Allenby va sosi aici dintr-o clipă într-alta, 
Lynn, rosti Şeful cu stângăcie. Acum s-a dus să predea 
informaţiile furnizate. 

- Nu-l trimiteţi în permisie, domnule? întrebă femeia. 
Prothero întoarse cuvintele şi tonul ei pe toate feţele. 

Într-un fel, se schimbase. În bine? Nu putea să 
precizeze. 

- Ba cred că da. Vom vedea, răspunse el. 

- Asta înseamnă că vă gândiţi să-l transferați înapoi în 
serviciile generale, domnule? 

Whitley se aplecă uşor în faţă: 

- Pot să te întreb ceva? De ce comentezi ordinele unui 
superior? 

Prothero se foi ca pentru a-i lua apărarea, dar femeia 
răspunse: 

- Aşa, domnule. Ochii îi scăpărau şi devenise foarte 
palidă. Pot să vă pun o întrebare dumneavoastră, 
domnule? 

- Desigur. 


- Când aţi fost ultima oară pe mare? 

Whitley se îmbujoră. 

- Eu vroiam să mă duc. 

Ofiţerul de la Operaţiuni lucrase la Personal din clipa în 
care fusese rechemat în Marină dintr-o pensionare 
nedorită. 

- Îmi pare rău, domnule, rosti femeia. A fost o mojicie. 

Prothero îşi mută privirea de la unul la altul. 

- Ar fi bine să ştiţi amândoi că eu sunt cel care ia 
deciziile prin partea locului... 

Zbârnâitul telefonului curmă atmosfera de încordare. 
Şeful smulse receptorul şi răspunse răstit: 

- Da! 

Sunase exact la timp, gândi el; Lynn Balfour arăta de 
parcă era pe punctul să vomite. 

- A venit! 

In dreptul clădirii, locotenentul Richard Allenby se opri, 
cu trendul împăturit pe braţ, şi se uită lung în jos, către 
râu. Era un frig tăios, ceea ce-l ajuta să-şi limpezească 
gândurile. Remarcase mai mulţi oameni urmărindu-l din 
priviri, atât aici, cât şi la Falmouth, când îşi luase 
rămas-bun de la Quinlan şi de la echipajul lui. Ce denotau 
aceste priviri? Surprinderea că s-a întors? Sau simpla 
curiozitate de a vedea ce făcuse misiunea din el? 

Incercă să-şi examineze simţămintele, aşa cum se 
autoinstruise pentru asemenea situaţii. În trecut, şi le 
ordona în acelaşi fel în care proceda cu sculele atunci 
când se pregătea să dezamorseze o mină. 

De data asta însă se simţea nervos, speriat, de parcă 
şi-ar fi pierdut stăpânirea de sine. 

O umbră alunecă pe zid şi locotenentul întoarse capul. 
Un subofițer înalt îl salută. 

Răspunse, la rândul său, şi s-ar fi îndreptat mai departe 
spre uşă, dacă celălalt nu i-ar fi aţinut calea. Era Ives, 
care-l privi cu îngrijorare. 

- Eu sunt, domnule! Zări îndoiala de pe chipul lui 
Allenby şi adăugă: Am fost avansat la PO. Rânji. 
Locotenent-comandorul Goudie zicea că astfel mai făcea 
loc pe puntea de mese pentru ceilalţi. Se aplecă spre el. 


Vă simţiţi bine, domnule? 

Locotenentul îi întinse mâna. ? 

- Îmi... Scuză-mă. Felicitări! Meritai cu prisosinţă. Îmi 
pare bine. 

Se uită lung la el, incapabil să continue. 

- Vreţi să vă spun ceva, domnule? vorbi Ives. Ştiu cam 
prin ce trebuie să fi trecut dumneavoastră. Ce-ar fi dacă 
m-aţi lăsa pe mine să mă văd cu Şeful şi să-i spun că, o 
perioadă, o s-o lăsaţi mai moale? 

Allenby îl pironi cu privirea, tensionat la maximum. 
„Încetează. Nu mai suport nici măcar bunătatea ta. Mai 
ales asta.” 

- Nu. Dar mulţam oricum, zise locotenentul. 

Păşi spre uşă, ştiind că Ives îl urmărea intrând. 

Holul era pustiu, cu toate că dinspre panoul centralei 
telefonice răzbătea o voce. Se îmbărbătă amintindu-şi de 
curierul-şef, cu bicicleta lui. Ca replică, îi veni în minte 
inginerul din Jersey, pe cealaltă bicicletă. Cel mai viteaz, 
cel mai curajos act pe care-l văzuse vreodată. 

O uşă se deschise, şi el o zări stând acolo, cu mâinile pe 
lângă corp, cu durerea în ochi, contemplându-l. 

Avea totul pregătit. Tot ceea ce intenţionase el să-i 
spună. Dacă se va fi întors. 

O cuprinse în braţe şi îşi lipi faţa de părul ei. 

Ea îl ţinu strâns, iar vocea îi suna înăbuşit la pieptul lui. 

- E-n regulă, Dick. Acum a trecut. 

Allenby încercă să se stăpânească, dar zadarnic. Se auzi 
hohotind necontrolat, neputând să suporte ceea ce trebuie 
să fi crezut ea despre el. 

Şi femeia continua să-i şoptească vorbe mărunte, 
pierdute,  strângându-l în braţe. Dacă avea vreun 
simţământ în momentul respectiv, atunci acela era o 
combinaţie de mândrie şi uimire. 

Mândrie, pentru că era în stare să-şi manifeste cele mai 
adânci sentimente faţă de ea, şi uimire, pentru că îşi 
dăduse seama că-l iubea încă de când primise scrisoarea 
lui. 


x 
x * 


Căpitanul Jocelyn Heywood, din Marina Regală, îşi 
plimbă privirea asupra ofiţerilor prezenţi şi zâmbi uşor. 

- Aţi avut o săptămână întreagă ca să vă obişnuiţi cu 
navele dumneavoastră şi cu idiosincrasiile celorlalţi. 

Urmară câteva rânjete, după cum se aşteptase. Folosise 
această introducere de multe ori. 

- De-acum încolo, nu prea veţi mai dispune de timp 
liber. Veţi lucra împreună cu celelalte unităţi speciale şi cu 
grupele de asalt, care vor constitui vârful de lance al 
invaziei din Normandia. 

Frazer şedea lângă fereastră şi se uita la copacii 
desfrunziţi, aplecaţi mult înspre sud-vest. li făcea plăcere 
să se întoarcă pe mare, pe propriul său vas. Goudie îi 
trecuse prin toate manevrele posibile atât în Canal, cât şi 
în neprielnicele şi îndepărtatele ape ale coastei galeze. 
Asistaseră unităţile de comando şi de infanterie care 
debarcau asudând din ciudatele lor şalande, ca nişte cutii, 
şi care apoi urcau falezele abrupte cu întregul echipament 
din dotare. 

Era îndoielnic ca prin zonă să se fi aflat sau să se fi 
bănuit ceva în legătură cu noua flotilă a lui Prothero. O 
marină în Marină. Cele trei vase fuseseră vopsite în 
maniera comună Forţelor de Coastă, atât de pe coasta de 
sud, cât şi de pe cea de est. Frazer era încântat că 
dispunea de aceeaşi navă. Cunoscută cândva ca Able One, 
aceasta avea în prezent un număr de înmatriculare nou, 
ca şi celelalte două. 

Aruncă o privire prin încăperea mare, dreptunghiulară, 
care fusese cândva sala de biliard a hotelului. Acum, 
austeră şi străjuită de hărţi şi de siluete marţiale, camera 
avea cu totul altă destinaţie decât în trecut. Ca şi noi. 

Ceilalţi ascultau nepăsători discursul lui Heywood. 
Archer, proaspăt locotenent la comanda MGB-ului 194, 
arăta mai îmbătrânit şi mai puţin colţos. De parcă nu şi-ar 
mai fi revenit după Med. Secundul său era un sub din 
Forţele de Coastă, numit Lockyer, care servise un an pe 
MTB-uri. 


Comandantul celei de-a treia nave, un anume 
locotenent Kellett, fusese tot pe MTB-uri, dar ajunsese în 
marina lui Prothero via o altă secţie misterioasă, denumită 
Levant Schooner Force. Era ceva destul de obişnuit pentru 
aceştia să acţioneze prin insulele greceşti şi chiar să-şi 
instaleze bazele pe cele ocupate de germani. Locotenentul 
unu, un alt sub, abia se înrolase. Aparent, „Biff” Tanner 
fusese un boxer prea bun pentru detaşamentul său, ca să 
fie promovat pentru cabina de cart. Amiralul punea mai 
mult preţ pe sport şi pe atletism, decât pe îndeletnicirea 
de a purta războaie. 

Frazer chibzui asupra micului său grup de subordonați. 
Allenby, locotenentul unu în exerciţiu, era trecut primul pe 
lista experţilor în explozibile ai secţiei. Tot aşa, tânărul 
sublocotenent Alex Balfour avea să fie folosit îndeosebi în 
activităţile radio şi de spionaj, unde faptul că acesta 
stăpânea câteva limbi străine devenea de importanţă 
capitală. 

Se aflau cu toţii sub comanda lui Goudie. În ciuda rănii 
şi a durerilor chinuitoare, locotenent-comandorul nu dădea 
nici un semn de slăbiciune. 

Chiar în această dimineaţă îi spusese: „Ei bine, Keith, 
dacă o s-o iau pe coajă la următorul eşec, tu ai să fii în 
pielea mea. Cum te aranjează?" 

Nu-şi mai amintea ce-i răspunsese. Acum îl cunoştea pe 
Goudie ceva mai bine şi nu se mai ataca atât de uşor la 
poantele lui grosolane. 

Işi plimbă privirea la repezeală asupra nou-veniţilor. 
Pentru cei din afară, arătau, pesemne, ca nişte ofiţeri tipici 
din vreme de război. Tineri, ţanţoşi şi oarecum vulnerabili. 

Oare şi noi om arăta la fel? se întrebă el. Se duse apoi 
cu gândul la Allenby. Astăzi, urma să se întoarcă din scurta 
lui permisie. Canadianul auzise că Prothero era îngrijorat 
în privinţa locotenentului, dar se purta mult prea protector 
cu acesta, reuşind să-şi ascundă neliniştea. Probabil că 
Heywood se aştepta la rezultate. Dacă cineva ar fi murit 
între timp, păcat de el. 

In fundul încăperii, câţiva ofiţeri de personal şi două 
wren ofiţer stenografiau. Prothero şi comandorul Whitley, 


deşi stăteau alături, se aflau, de fapt, la mii de kilometri 
depărtare unul de celălalt, hotărî Frazer în sinea lui. 

Intoarse uşor capul spre Lynn Balfour. Abia dacă o mai 
văzuse din noaptea în care o ridicase din pat. Fuseseră cu 
toţii prea ocupați şi Frazer ştia cât se frământa ea din 
cauza fratelui mai mic, care se alăturase celor din 
Operațiunile Speciale, în ciuda oricărui argument contrar. 
Acesta urmase să facă parte din echipajul navei lui Archer, 
dar se părea că Lynn îl rugase pe Prothero să aranjeze 
trecerea tânărului sub comanda sa. Nici acum nu era sigur 
dacă actul comis fusese judicios. 

O dată cu începerea adevăratei instrucţii, avea să-i fie 
şi mai greu s-o întâlnească. Poate chiar imposibil. 

Ridică privirea, luat prin surprindere de tonul lui 
Heywood, care rosti sec: 

- Vi s-au repartizat nişte echipamente noi, aşa că va 
trebui să mai facem rost de câţiva oameni. Dar radarul... - 
zăbovi asupra cuvântului, cu ochii aţintiţi la canadian -... 
radarul va juca un rol important, poate chiar hotărâtor în 
lunile viitoare. Presupun, locotenent-comandor Frazer, că 
eşti versat în astfel de chestiuni, oricât de plicticoase ar fi 
ele, aşa-i? 

- Poftim, domnule? 

Nu auzise nici un cuvânt. Îi văzu pe camarazi rânjind, 
bucuroşi că nu era vorba despre ei. 

Lynn ridică ochii din carneţelul său de însemnări, 
îndreptându-şi atenţia spre el. Gura i se mişcă uşor şi 
schiţă un zâmbet. 

Heywood îi pasă dosarul secretarului personal, un 
locotenent casier pe care nimeni nu-l invidia. 

- Deci, pe mâine, spuse căpitanul. 

Locotenentul Kellett se sculă în picioare, împreună cu 
ceilalţi. 

- S-ar zice că plecăm din nou pe mare. E mai rău decât 
dac-ar fi pe bune. 

Frazer îl urmări pe Heywood cum îi şoptea ceva lui 
Prothero şi o văzu pe Lynn luându-şi notesul, gata să plece 
împreună cu Şeful. 

Traversă încăperea în grabă şi-i tăie calea. 


- Vroiam să te văd, Lynn. 

Cobori tonul fiindcă o wren se uita curioasă la ei. 

- Da. Îmi pare rău. Chiar nu pot... Îi privi chipul şi spuse: 
De-acum, nu vom mai putea nici respira. Parcă ar fi o 
revărsare. Nave, oameni, vehicule - nu mai găseşti un 
metru pătrat neocupat în comitatele din sud. Surâse cu 
tristeţe. Cred că nici tu nu eşti încântat de situaţie! 

- Nu. Vreau să te văd. Să stau de vorbă cu tine. 

Lynn îşi plecă pleoapele. 

- N-am mai apucat să-ţi mulţumesc cum se cuvine 
pentru ceea ce ai făcut, zise ea. 

- N-ai pentru ce. 

- Ba da, pentru tot. Pipăi manşeta canadianului, 
uitându-se fix la ea, de parcă, nu-şi revenise încă din cele 
întâmplate. Mi-a fost ruşine. Îşi înălţă iarăşi privirea şi o 
pironi în ochii tânărului. Şi tot nu mi-a trecut. Poate că era 
ceea ce meritam. Se întoarse când Prothero o strigă pe 
nume, apoi ridică din umeri. Vezi şi tu cum e. 

Le făcu semn cu capul celor două wren ale ei şi spuse: 

- În orice caz, ne vom întâlni la petrecerea de 
astă-seară dată de amiral. Vii, nu? 

El rămase uimit. Suna ca o poruncă regală. 

- Da, voi fi acolo. 

Lynn zâmbi. 

- Mâine plecaţi iar pe mare. 

- Ştii totul despre noi, aşa-i? Unde mergem, ce facem. 

- Te deranjează? 

- Îmi pasă de tine şi de ceea ce gândeşti tu. Cred că eşti 
convinsă. 

Prothero strigă, aflat la capătul răbdării: 

- Lynn, poate ai un moment liber! 

- Sparge-l-aş! rosti Frazer la repezeală. Atunci, pe 
diseară. Trebuie să vorbim. 

Fata îl studie cu gravitate, privindu-l intens. 

- Da. Dacă apucăm. 

Seara târziu, după ce stewarzii terminară ritualul 
aranjării obloanelor şi draperiilor de camuflaj, Frazer 
înţelese la ce se referise ea. 

Locul era înţesat de indivizi ce se înghionteau, 


gălăgioşi, majoritatea purtând uniformă. Erau prezente 
toate serviciile, inclusiv wren şi câteva infirmiere VAD”? de 
la spitalul militar din localitate. Ba chiar şi câţiva ofiţeri din 
Puşcaşii Marini, ataşaţi unei alte unităţi de pe coasta 
Peninsulei Cornwall, trecută sub tăcere şi despre care se 
zicea că întreprindea „unele şi altele" la bordul unor 
canoe. 

In mijlocul tuturor stătea contraamiralul Percival 
Oldenshaw, şeful Operaţiunilor Speciale ale Marinei, radios 
ca o maimuţică. leşise la pensie cu ani de zile în urmă, dar 
fusese rechemat în serviciul preferat şi i se oferise un post 
despre care mulţi credeau că va înceta să existe în scurtă 
vreme. 

Dunkerque, Singapore, cuvinte întipărite cu sânge, îi 
făcuseră pe majoritatea celor sceptici să vadă războiul ca 
pe ceva eminamente defensiv. Oldenshaw, cu entuziasmul 
lui neclintit şi excentric, schimbase toate astea. La 
început, mici raiduri pe linia de coastă ocupată de inamic, 
mai întâi ca nişte înţepături de ac; apoi, atacuri îndrăzneţe 
purtate de voluntari aleşi cu grijă, majoritatea dintre ei 
neadaptaţi la rolurile lor convenţionale. 

Acum se vorbea despre o invazie finală în Europa. 
Aceasta prezenta probleme la care nu visase vreodată nici 
un planificator militar şi avea să implice o Armada atât de 
vastă, încât era de mirare ca duşmanul să nu-i fi 
descoperit deja planul şi obiectivele. 

O mică orchestră alcătuită din muzicieni amatori (Frazer 
îl recunoscuse pe violonist ca fiind unul dintre bucătarii 
bazei) făcea tot ce-i stătea în putinţă pentru a acoperi 
zumzetul vocilor şi hohotele de râs. 

Goudie stătea lângă o masă lungă, transformată în bar 
şi arăta de parcă s-ar fi aflat acolo de ceva vreme. Frazer îl 
salută din cap şi primi, în schimb, o căutătură sticloasă. 
Acest lucru nu-l mai îngrijoră. Oricare ar fi fost stimulentul 
ce-l ajutase pe Goudie să rămână întreg, îl făcea să 
răzbată prin orice criză, indiferent cât de mult l-ar fi 

solicitat ea. 

Canadianul îi zări pe ofiţerii flotilei răspândiţi prin 
mulţime. Archer, neobişnuit de însufleţit, cu păru-i roşcat 
zburlit, de parcă i-ar fi crescut aripi, argumentându-i cine 
ştie ce subiect unei WAAF” cu ochi mari, de la escadrila 
de război din regiune. 

Prothero, roşu la faţă şi transpirat, discutând ceva cu 
amiralul. Heywood, oarecum detaşat, în pofida 
aglomerației din jur, şi privind tăcut în toate părțile, cu 
ochii săi spălăciţi. 

Noroc că nu plecau pe mare decât abia la prânz, se 
gândi Frazer. De dimineaţă aveau să fie mahmuri cu 
grămada. 

Zări apoi, printre doi subalterni din armata de uscat, 
părul ei roşcat şi se avântă într-acolo. 

Lynn râdea, prefăcându-se amuzată la culme de gluma 
unuia dintre ei. Îl văzu însă pe Frazer şi ochii săi părură 
să-l aţintească iarăşi, excluzându-i pe ceilalţi. 

- Eşti tare greu de găsit, Lynn! exclamă el, aproape 
strigând. 

- Eu sunt cel tare, amice, zise un militar. 

Frazer îl ignoră. 

- Haide să bem ceva. 

Ofiţerul care spusese nefericita glumă bombiăni: 

- Coloniştii naibii! 

Locotenent-comandorul găsi un colţ mai liniştit şi le 
întoarse spatele tuturor, asemenea unui atacant de rugby. 

- Arăţi minunat. 

- Nu mai mult decât tine! Ridică paharul şi-l studie pe 
Frazer pe deasupra buzei acestuia. In sănătatea ta! 

El dădu noroc. 

- In sănătatea noastră! 

- Îţi mulţumesc că-l iei pe Alex cu tine. Se apropie ca să 
se poată face auzită pe deasupra hărmălaiei. E realmente 
doar un puşti. 

Frazer zâmbi. 

- Nu ca tine, ei? 

Îi simţea parfumul. Acelaşi pe care-l folosise în noaptea 
în care o adusese în braţe. Atunci când i se dezgoliseră 


umărul şi sânul. Spera ca ea să nu-şi amintească. 

- Pot să te văd câteva clipe după chestia asta? 

Lynn îi aruncă aceeaşi căutătură, de parcă s-ar fi îndoit 
de ceva. 

- Nu-ţi convine aici! Îmi închipuisem că ar fi chiar pe 
strada ta. 

Nu ştia dacă ea îl îmboldea sau îl punea la încercare. 

- Nu-i simţeam lipsa. 

- După petrecere am fost invitată să merg împreună cu 
Şeful şi cu amiralul. Văzu dezamăgirea de pe chipul lui şi 
adăugă: Mi-ai spus odată că eşti un fan al lui Nelson. 

Frazer se înfurie, luat aşa pe nepregătite. Abia dacă îşi 
mai aducea aminte. Probabil că o scosese din burtă 
într-una dintre raitele sale pe la local. 

Rânji. 

- Şi ce dacă? 

- Ce crezi, el cum ar fi procedat? 

Ochii îi străluceau intens, de parcă ar fi încercat să-şi 
ascundă gândurile. 

Canadianul o luă de mână. 

- Nel ar fi spus că ordinele nu sunt un substitut pentru 
iniţiativă, răspunse el. 

Ea şi-o retrase, aranjându-şi vestonul. 

- Trebuie să mă întreţin cu lumea. Intinse impulsiv mâna 
şi-i atinse gura cu degetele. Nu-i de mirare că Emmei i-ai 
căzut cu tronc. 

Apoi se întoarse şi se pierdu în mulţime. 

Intră un alt amiral, împreună cu ajutorul său, şi Frazer îl 
recunoscu: un ofiţer de telecomunicaţii din Plymouth. Nu-l 
interesă. Se răsuci cu spatele şi îşi atinse buzele, aşa cum 
o făcuse ea. Ce vroia să însemne asta? Cine era ea, cea 
din spatele pavezelor protectoare? 

Îi zări lângă bar pe Quinlan şi pe locotenentul unu al 
acestuia şi îşi croi drum într-acolo. Nimeni din această 
marină nu fusese lăsat deoparte. In afara celor care nu ar 
mai fi fost în stare să vină niciodată. 

Lângă uşa de la intrare, Allenby privea lung siluetele ce 
se foiau şi făcu o grimasă. 

- Dumnezeule, ce dezmăţ! 


Fata îşi strecură mâna într-a lui şi-l privi încremenită. 

- Nu suntem obligaţi să rămânem. Dar Şeful s-ar simţi 
ofensat dacă ne-am eschiva. 

Locotenentul se uită la ea şi o strânse de mână. Nu 
avea să ştie niciodată şi nu avea cum să-şi închipuie ce 
făcuse pentru el. 

Fusese o săptămână încântătoare; până şi casa ei din 
Devon îşi pierduse acel aer ameninţător. Probabil, fiindcă 
lipsise tatăl ei, care plecase la Londra. 

Se plimbaseră ore în şir, indiferenți la vremea de-afară. 
Mama ei stătuse acasă şi primise câteva vizite, unele la 
prânz, altele la cină. Însă pentru Allenby totul se petrecuse 
pe un alt plan. Unul magic. Descoperise că era capabil să 
doarmă noaptea, şi doar o singură dată un coşmar îl 
făcuse să sară din somn în capul oaselor. Nu fusese vorba 
de detunătura încărcăturilor X-Craft-ului ce demolase nava 
germană de aprovizionare, ci de zdrăngănitul patetic al 
bicicletei pe acel drum neştiut din Jersey. 

Fata venise în camera lui. Se părea că făcuse o gălăgie 
infernală, deşi ea negase acest lucru. Timp de câteva 
minute  nepreţuite se  strânseseră în braţe, ea 
ascunzându-şi faţa în părul lui, iar el lipindu-i trupul de-al 
său şi, în ciuda a ceea ce îşi promisese, mângâind-o şi 
simţind-o cum îi răspundea prin cămaşa de noapte. Într-un 
târziu, intrase în cameră mama Joannei. Incă se mai 
întreba dacă nu cumva întârzierea acesteia fusese 
deliberată. 

A doua zi, ultima, locotenentul se explicase, încercase 
să se scuze. Fata nu reuşise să-l înfrunte aşa cum o făcea 
acum. 

- Nu ştiam că sunt în stare de asemenea sentimente, 
Dick. N-am fost niciodată cu un bărbat. Nu în felul acesta. 
Şi totuşi, am simţit... 

El o îmbrăţişă protector, disperat. 

- Nici eu n-am mai fost cu vreo fată. 

Părea atât de uşor, încât uimirea lui persista. Fără 
minciuni, fără laude de sine, pentru a-i impresiona pe cei 
mai prozaici. 

- Te iubesc, Jo. 


Ea îl sărută pe obraz. 

- Te iubesc. 

Cei doi nu remarcară expresia de pe feţele 
stewardului-şef şi ajutorul său. 

Primul fluieră în surdină şi spuse: 

- Ţi-ar fi bună mie, nu, Fred? 

O dată pătrunşi în încăperea spațioasă, Allenby rosti 
iute: 

- Uite-l pe tatăl tău! 

Descoperi că o putea spune fără să-l deranjeze. Asta 
făcuse ea într-o săptămână pentru el. 

Fata scrută încăperea şi zări silueta băţoasă, familiară, 
cu petliţele roşii la guler. Dintr-un anumit motiv, simţi o 
bruscă  nelinişte. Tatăl său vorbea cu amiralul din 
Plymouth. 

- Au fost colegi de şcoală, zise Joanna, strângându-l 
puternic de mână. 

Nimic nu trebuia să-i strice lui cheful. Cu atât mai puţin 
ceva legat de ea. 


x 
x * 


Camera era aşa cum şi-o amintea canadianul de-atunci 
de când, în disperare de cauză, îi telefonase prietena lui 
Dick Allenby. 

In sobă nu ardea focul, dar Lynn dădu drumul unui 
radiator electric şi aranjă draperiile. 

- Prietena ta n-a venit încă? întrebă Frazer, aruncând o 
privire spre camera de-alături. Probabil că o să apară 
dintr-o clipă într-alta, făcută ţăndări. 

Lynn îşi aruncă pantofii din picioare şi se urcă pe 
canapea. | 

- Serveşte-te cu ceva de băut. Il urmări deschizând 
bufetul. Şi eu aş fi fost făcută ţăndări, aşa cum delicat 
te-ai exprimat, dacă nu eram cu tine. Cu siguranţă că eşti 
conştient de asta! 

Locotenentul îşi scoase vestonul şi se aşeză lângă ea. 
pătruns de apropierea acesteia şi de faptul că îl urmărea 
cu privirea. O singură mişcare, şi strica totul. Dacă va fi 


fost ceva de stricat. Poate că nevoia lui de a-i fi în preajmă 
punea pe planul doi atât precauţia, cât şi bunul-simţ. 

- Cred că eşti obosit, rosti Lynn. Şi mâine ai de făcut un 
drum lung. 

Urma să se sfârşească în curând. Fie îi cerea să plece, 
fie venea colega ei de cameră. Beată sau trează, nu mai 
conta. 

Se răsuci puţin şi se uită la ea. 

- Chiar că eşti minunată. 

Ea ridică o mână. 

- Uşurel, Keith! Nu sunt câtuşi de puţin minunată. Suni 
doar o ex-secretară care a vrut ceva palpitant. Nu mi-a 
trecut deloc prin minte că mă voi implica în halul ăsta şi că 
voi fi atât de aspru rănită. Sunt cât se poate de banală, 
zău! 

El o apucă de mână şi o ţinu ferm. 

- Ştiu eu mai bine, Lynn. De-aia te place lumea. Simţi 
cum se înmuia sub privirea ei albastră. Şi din acelaşi motiv 
te iubesc şi eu. 

Femeia încercă să-şi retragă mână, dar el insistă. 

- Cred că am avut acest sentiment încă din prima zi, 
când te-am văzut în Portsmouth, dar tu erai atât de 
distrusă din pricina lui Paul, încât n-ai sesizat. Atunci m-am 
îndrăgostit. Şi nu am încetat niciodată să te iubesc, deşi 
mi-am închipuit că totul era zadarnic, fără ieşire. 

- Văd că-i reţii numele. Îi urmări din priviri nesiguranța. 
lar eu pot să-l aud fără să mă doară. E atât de straniu! 

Se sculă în picioare atât de brusc, încât el crezu că 
regreta deja cele spuse. Insă ea rosti: A 

- Cred c-am să iau şi eu ceva de băut. li făcu semn cu 
mâna să rămână pe loc. Nu. Lasă-mă pe mine! Am nevoie 
să chibzuiesc. Trecu prin dreptul radiatorului, doar în 
ciorapi, nefăcând nici un zgomot pe duşumeaua veche. 
Dacă nu eşti pregătit să pleci, o să mă duc să mă schimb, 
bine? Schiţă un zâmbet. Să mă schimb cu ceva mai 
comod, după cum ar spune Bette Davis. 

Rămas singur, în lumina constantă a radiatorului, Frazer 
se întrebă ce avea să-i spună. Ştia că era important, chiar 
vital ca ea să-l înţeleagă cum trebuia. Afară, o maşină se 


opri lângă cabană şi se auzi trântindu-se o portieră. 
Mormăi. Pierduse momentul. 

Se deschise cealaltă uşă şi Lynn se întoarse cu un pahar 
în mână. Un capot de un albastru-metalic o acoperea din 
cap până-n picioare; la lumina incandescentă a spirelor, 
acesta lucea ca şi părul ei. Doar chipul său imobil părea o 
mască încântătoare. 

- Drăguţ, nu-i aşa? Mătase autentică. Şeful mi-a făcut 
rost de el într-una dintre escapadele sale în Africa de Nord. 

Îşi puse ochelarii pe o măsuţă şi întinse braţele. 

Frazer i le prinse şi o trase cu putere la piept. 

- Cred că suntem pe cale să avem musafiri, zise 
canadianul de-abia recunoscându-şi propria-i voce. 

Maşina demară şi trecu pe lângă cabană, pierzându-se 
tot mai departe şi lăsând încăperea din nou tăcută. 

- Nu, răspunse ea încet. Jane nu vine în seara asta 
acasă. 

El o privi lung, observând expresia din ochii ei; era ca o 
rugăminte, ca o îndrăzneală. 

- l-am zis eu să nu vină, mă-nţelegi. 

Se lăsă în jos lângă el şi îşi ridică faţa. Cu buzele uşor 
întredeschise, ca în acea noapte în care nu ştiuse nimic 
despre îngrijorarea lui, despre faptul că tânjea după ea. 

Se sărutară, mai întâi cu blândeţe, apoi cu lăcomie, 
rămânând amândoi derutaţi, chiar uluiţi. Lynn îşi cuibări 
capul lângă umărul lui, în timp ce el îi desfăcu nasturii 
capotului cu meticulozitate. Il privi, cu inima bătându-i 
puternic, cum îi săltă sânul cu degetele, cum i-l mângâie şi 
i-l strânse, până ce abia îşi mai putu stăpâni dorinţa. 

Pe urmă se ridicară şi ea aşteptă nemişcată ca acesta 
să-i dezgolească umerii. Mătasea alunecă pe podea. 

Ea îl privi în ochi, iar el o luă în braţe şi-i spuse: 

- Te-am mai dus aşa, Lynn. 

Atunci când intrară în dormitor, femeia îşi trecu braţele 
pe după gâtul lui şi se sărutară interminabil, până 
rămaseră cu răsuflarea întretăiată. O lăsă apoi pe pat şi se 
duse să închidă lumina. 

- Nu. Vreau să te văd. Fără ascunzişuri. Promite-mi: fără 
secrete, zise Lynn. 


EI îşi aruncă hainele pe unde nimeri şi îngenunche pe 
pat lângă ea. 

- Te iubesc. Atât de mult. 

Lynn ridică braţele şi-l prinse de umeri, cu degetele 
fierbinţi pe pielea lui goală. 

- N-am visat nicicând... Îi studie fiecare trăsătură a 
chipului. Doar ritmul în care-i tresăltau sânii stătea 
mărturie că dorinţa ei se îngemăna cu a lui. Adăugă: O, 
Keith, aşa o fi fost să fie? 

O mângâie pe sâni şi simţi cum sfârcurile se întăreau 
sub degetele sale. Buzele ei se umeziră de parcă şi-ar fi 
pierdut controlul. Îngenunche cu multă blândeţe deasupra 
ei, iar femeia îşi desfăcu picioarele, continuând să-i 
urmărească ochii cu privirea. 

- Am ştiut că o să fii blând. Pur şi simplu am ştiut. Apoi 
îl prinse de braţe şi îşi îngropă unghiile în carnea lui. 
Murmură: Intră în mine, acum! 

Chiar în clipa în care bărbatul se lăsă peste ea, Lynn 
icni: 

- A trecut multă vreme. S-ar putea să mă doară. Dar nu 
te opri. 

Keith o auzi gemând şi-o văzu închizând ochii atunci 
când o străpunse. Dar trupul femeii se arcui ca să-l 
primească, să-l ţină, să-l atragă în adâncuri, până când cei 
doi se contopiră. 


16. ASFINŢIT 


Locotenent-comandorul John Goudie se sprijinea cu 
una dintre cizmele sale scâlciate pe ultima bară a 
gărduleţului aflat în pantă, cu vedere deasupra râului, şi 
supraveghea activitatea ce se desfăşura dedesubt. 

Prothero i se alătură şontâcăind. Arăta şi se simţea 
obosii. Flotila lui lucrase şi se instruise săptămâni şi luni 
de-a rândul, aşa încât unii dintre membrii echipajului, ca şi 
stafful operaţional, începuseră să creadă că ăsta era 
singurul lor scop. 

Şeful se uită în jos, urmărind privirea celuilalt. Râul era 
burduşit cu nave. Şi când te gândeai că atunci când 
sosiseră ei la noul HQ îşi închipuiseră că locul era deja 
plin. 

Câteva şalande de debarcare deversau soldaţi pe un 
ponton, sub controlul şi îndemnurile rostite pe un ton 
aspru de mai mulţi NCO5E. Chiar şi de la această distanţă, 
lui Prothero i se părea ca oamenii păreau lipsiţi de 
entuziasm şi ostili. Orice instruire avea şi ea o limită. Peste 
aceasta, vigilenţa ţi se tocea şi deveneai neglijent. Putea fi 
o boală fatală. 

- O să li se facă îndată plinul, domnule, zise Goudie. 

Urmări cele trei MGB-uri legănându-se împreună în 
spatele unei pâcle fine de vapori de petrol. Oamenii din 
echipajele lor, îmbrăcaţi pestriţ, cu jerseuri, căciuli de lână 
şi cizme marinăreşti, arătau ca nişte pirați. Pe mal 
şerpuiau parâmele. Locotenent-comandorul se uită la 
fiecare individ în parte. Dacă ar fi fost genul, Goudie ar fi 
trebuit să admită că se mândrea cu ei. Mândria nu era 
însă ceva după care să se dea în vânt. 

Vasele îşi pierduseră chiar şi aspectul pe care li-l dăduse 
vopseaua proaspătă. Carenele ruginiseră şi aveau câteva 
scrijelituri, semne ale unor tamponări neaşteptate prin 
beznă. Bărbatul ştia însă că instalaţiile de război, noile 
tunuri şi uriaşele motoare Packard, care ofereau patruzeci 
de noduri, în ciuda dotării cu unele echipamente 
suplimentare, funcționau fără probleme. 

Prothero revăzu în minte hărţile lui din Biroul 
Operaţiuni, săgețile şi stelele strălucitoare, o aglomerare 
de armate nemaiîntâlnită într-o viaţă de om. Mai era însă 
Canalul. Acesta stopase o mulţime de duşmani ai Angliei. 
S-ar fi putut tot atât de bine să stopeze şi Operaţiunea 
Overlord, după cum reieşea din dosarele secrete. 

Goudie privi profilul Şefului. 

- Eu zic săptămâni, nu luni, domnule. 

- E posibil, mormăi Prothero, atât cât putea ca să fie de 
acord cu cineva. 

II zări pe primul dintre marinari suind la țărm, soios, 
istovit de-a binelea. Îşi cunoştea însă podoabele. Peste o 
oră, cam aşa, aceştia aveau să îngroaşe rândurile clienţilor 
în localurile din zonă, dichisiţi ca scoşi din cutie, cu 
costumele lor fercheşe şi cu însemnele lor aurii. Să 
înfrunte înţepăturile militarilor şi ale celor câţiva civili fără 
minte. „Din nou acasă, Jack?" Dar asta nu putea să mai 
continue mult. 

Comandorul se duse cu gândul la ofiţerul secund 
Balfour. Cât se schimbase! Părea să lucreze peste 
program, dar nimic, niciodată, n-o călca pe nervi. 
Observase că, atunci când Frazer trecuse pe la HQ, 
chipurile să studieze planurile sau să obţină rapoartele 
Spionajului, cei doi se ţinuseră la distanţă. Şi totuşi, nu 
trebuia să fii un geniu ca să pricepi capacitatea lor de a se 
atinge şi de a se contopi chiar şi de la distanţă. Simţi 
crescând în el vechea invidie şi spuse: 

- Se trimite o singură navă. Il propun pe Frazer. Dar fără 
acte de eroism, se aude? Aruncă o privire spre Goudie. 
Ştia că era ferm şi că nu făcea concesii. Nu-mi pot permite 
să pierd un vas. Acum mai puţin ca oricând. 

Celălalt se încruntă. 


- Da' Forţele de Coastă ce au? Cu siguranţă că se pot 
ocupa şi ei de asta. 

- Vor fi şi ei implicaţi, bineînţeles. 

Prothero îşi cernu cu grijă gândurile. Ştia atât de multe, 
încât îi era totdeauna teamă să nu scape ceva. 

- Ne-a trimis un mesaj secţia de spionaj a amiralului. E 
vorba de un agent olandez. Trebuie să fie recuperat. Zări 
contrarierea de pe chipul lui Goudie. Nu există altă cale. 
Germanii au ferecat întreaga coastă. 

Goudie dădu din cap, cu privirea pierdută. 

- Bătrânul meu tărâm stigmatizat. Cârligul Olandei. Ei, 
asta-i... 

- Tipul e important din cauza debarcării. 

Locotenent-comandorul ridică din umeri. 

- Nu toţi sunt importanţi? 

- Hai, lasă naibii cinismul! Îţi închipui că mie-mi face 
plăcere? 

Goudie îl măsură cu o privire plată. 

- Dă bine la imaginea SBS-ului dumneavoastră, 
domnule. 

- Nu de data asta, lua-te-ar naiba să te ia! scăpără 
Prothero. 

Cei doi rânjiră unul spre altul. Era ca o scenă veche, 
îndelung repetată. 

- Frazer are temperamentul corespunzător, zise apoi 
Şeful. Nu e momentul pentru o atitudine de genul 
moarte-sau-glorie în stilul lui Archer. 

- Şi cu mine cum rămâne, domnule? 

Prothero zâmbi. 

- Eşti prea preţios. 

Îi zări pe Frazer şi pe Allenby urcând poteca abruptă ce 
ducea la râu şi trecând pe lângă sacii cu nisip care 
constituiau parapetul unor tunuri Bofors. 

- Să nu spui nimic, John, rosti pe neaşteptate şeful. 

Goudie dibui după pipă. Nu era nevoie să i se atragă 
atenţia. 

Celălalt se îndepărtă. 

- Ne vedem atunci la şedinţa de punere în temă. 

Frazer şi Allenby se opriră pe drum şi se întoarseră să 


privească vasele. 

- Oare o să ne dea şi nouă câteva zile de pauză? 
Englezul ştia că Goudie îi urmărea, însă nu-i păsa. 
De-acum, cred că am tras destul. 

Frazer dădu afirmativ din cap. 

- Tot ce se poate. 

În timpul numeroaselor şi uneori complicatelor exerciţii 
făcute cu toată viteza, Allenby fusese de obicei primul 
care-i încurajase pe oameni atunci când treburile mergeau 
prost. Era parcă refăcut din temelii, atât de deosebit de 
bărbatul zdrobit care se întorsese după raidul din Insulele 
Normande. 

Se gândi la viata lui nouă cu Lynn. Războiul şi pericolele 
îi aruncaseră unul în braţele celuilalt, dar ieşise bine. Se 
întâlneau cât puteau de des. Dacă îndatoritoarea colegă 
de cameră a lui Lynn lipsea, ei făceau dragoste, stăteau 
de vorbă ore în şir, sau pur şi simplu îmbrăţişaţi şi ciudat 
de mulţumiţi, deşi dorinţa nu era niciodată prea departe. 

Allenby rosti şovăielnic: 

- Ne logodim, Keith. Se îmbujoră sub privirea lui Frazer. 
Rămâne între noi, înţelegi? 

Frazer îl smuci de mână. 

- Şmecher afurisit ce eşti! De ce nu mi-ai spus mai de 
mult? 

Allenby zâmbi. 

- Mereu îmi ia o veşnicie ca să fac ceva. 

Canadianul îl bătu pe umăr. 

- Nu de data asta, fir-ar să fie! 

- Avem ceva de sărbătorit? îi întâmpină Goudie. 

Frazer încuviinţă din cap. 

- Faptul că ne-am întors teferi. Când vreţi să-mi oferiţi o 
luptă adevărată, vă stau la dispoziţie. 

Locotenent-comandorul surâse leneş. 

- Mincinosule. Apoi adăugă: Se dă o vânzoleală. Ne va 
trebui doar vasul tău, se pare. Işi reaminti cuvintele lui 
Prothero: „Fără eroisme." Aşa că stai pe-aproape de bază. 
Pentru oameni, învoiri doar în zonă. Îşi mută privirea de la 
unul la celălalt. Ce, nu mai zâmbiţi? 

Se îndepărtă agale, lăsând în urmă fum de la pipă. 


- Mă întreb ce-o însemna asta?! făcu Frazer, 
aruncându-i o căutătură prietenului său. 

- Mă schimb şi mă duc la HQ, spuse acesta. 

Canadianul îl urmări cum se îndepărta în grabă. 

- Transmite-i dragostea mea, Dick! 

Asta păru să ajute într-un fel. Allenby se răsuci rânjind. 

- Mai va, pe naiba! 

Sublocotenentul Balfour şi Ives intrară lelea pe poartă şi 
Frazer le aduse la cunoştinţă vestea. Fiecare o primi 
diferit. Ives se aşteptase la ea. Balfour era pornit să-şi 
demonstreze calităţile, indiferent de situaţie. Sora lui 
n-avea să fie prea încântată. 

Mai târziu, când Allenby, bărbierit şi îmbrăcat cu cea 
mai bună manta a sa, intră în clădirea HQ-ului, o zări pe 
ofiţerul secund Balfour cercetând un bloc-notes. 

Femeia se întoarse instantaneu şi locotenentul se gândi 
la mutra lui Frazer atunci când îi împărtăşise secretul său. 
Le-o luase înainte, ei şi lui Keith. Abia se putea stăpâni să 
nu chicotească, în ciuda veştii despre o nouă misiune. De 
data asta părea să fie una fără lucruri neprevăzute. lar cei 
din echipă aveau să fie din nou împreună. 

- Îmi pare bine că te văd, spuse ea, dar dintr-o dată se 
arătă nesigură. 

Allenby avu senzaţia ciudată că pe el îl aştepta în mod 
special. 

- Joanna a primit ordin de detaşare, vorbi Lynn. Văzu 
descumpănirea lui. Doar în Plymouth, dar ştiu ce simte. 
Am dorit să te anunţ chiar eu. E supărată. Mi-a povestit 
noutăţile voastre. Vor rămâne secrete atât timp cât vei 
dori. Mă bucur imens pentru voi! 

Locotenentul abia o auzi. Plymouth. Aveau să fie 
despărțiți tocmai când în suflet i se înfiripase speranţa că 
o va vedea mai des. Gândurile îi sfredeliră mintea ca un 
fier înroşit în foc. S-ar fi putut să întâlnească pe altcineva; 
Plymouth era o bază navală mare, nu ca asta. Trebuia să fi 
sesizat atunci starea ei de spirit. Au fost colegi de şcoală. 
Deci îşi pusese în gând s-o ţină pe fiică-sa departe de el. 

- N-ai putut să împiedici acest lucru? întrebă Allenby, cu 
un aer jalnic. 


Lynn îl luă de braţ. 

- Am încercat. A fost în zadar. Joanna e foarte pricepută 
în munca ei. La Plymouth au nevoie de acest gen de 
experienţă. Nici ea nu credea ce spunea. Adăugă: Să fii 
drăguţ cu Joanna. Te iubeşte foarte mult. 

Allenby dădu aprobator din cap. 

- Mulţam. 

Se grăbi înspre birou, dar Lynn îi strigă din urmă: 

- E-n camera pentru comunicări. 

Pentru o clipă, privirile li se încrucişară. Aceasta era o 
încăpere de rezervă, unde se depozitau dosarele cu 
comunicări şi care era folosită arareori. 

Rămaseră strâns lipiţi un moment lung, fără să scoată 
vreun cuvânt. Allenby o mângâia pe păr, conştient de 
fiecare secundă ce trecea. 

- Ai aflat, spuse Joanna cu voce slabă. 

- Da. Chiar acum. Închise uşa împingând-o cu piciorul, 
încearcă să nu-ţi faci griji în privinţa asta. In curând vom fi 
din nou împreună. Vorbi cu o însufleţire pe care nu şi-o 
regăsea în suflet. Nu vreau să fii nefericită. 

Joanna ridică privirea şi ochii ei păreau înroşiţi de plâns. 

- Nu-i cinstit. Am nevoie să fiu aici. În caz că tu... 
Allenby îi atinse faţa. 

- În caz că am nevoie de tine, asta ai vrut să spui? Asta 
o să se întâmple mereu. 

Se duseră împreună la fereastră şi se uitară lung afară, 
către râu. Pomii se acoperiseră de frunze şi se vedea mai 
greu. 

Toate amintirile  reveniră în zbor în mintea 
locotenentului. Plimbările lor prin ploaie şi prin vântul 
puternic. Primele zile însorite, când căutaseră un loc 
liniştit unde să stea de vorbă, să se atingă, să se înfioreze 
de fiecare nouă descoperire. 

Acum se sfârşise. Puteau să treacă şi luni până să se 
întâlnească iarăşi. lar când avea să se creeze cel de-al 
doilea front, el ar fi putut să fie ucis. O strânse şi mai tare. 

- Nu vreau să te pierd. 

Ea se lăsă pe spate în braţele lui şi ochii îi străluciră 
brusc. 


- N-ai să mă pierzi nicicând. Dacă te gândeşti la ceea ce 
cred eu, atunci încetează. Nu a existat nimeni. Nu doresc 
pe nimeni altcineva. Te iubesc. Işi trecu braţele pe după 
gâtul lui şi şopti cu intensitate: Am aflat de următoarea 
misiune. N-ar trebui să dureze mult, dragul meu. Apoi... 
Plecă fruntea şi Allenby o simţi tremurând. Apoi, vreau să 
plec cu tine. Vreau să mă iubeşti, înţelegi? Glasul îi era 
sugrumat şi el bănui cu ce preţ spusese ea acele lucruri. 
Oricum, în orice fel vei dori. După aceea, nimeni nu va mai 
reuşi să ne despartă vreodată, insistă Joanna, îmbujorată 
la faţă, dar cu privirea neclintită. 

- O vom face, draga mea Jo. O vom face. 

Ea se retrase puţin şi îşi aranjă cravata. 

- lar apoi, dacă doreşti, anunţăm logodna noastră. 

Afară, cu acelaşi bloc-notes alături, Lynn Balfour le auzi 
glasurile, amestecate cu râs şi plâns. Se simţea profund 
mişcată, graţie fericirii pe care şi ea o descoperise şi pe 
care putea s-o piardă atât de uşor. 

Stăteau în jurul mesei şi priveau fix harta. Aceasta 
fusese aşezată în centrul camerei, cu o lampă orientată 
astfel încât lumina să cadă direct pe ea. Afară, dincolo de 
ferestrele cu obloane, era lumină. Zilele se lungeau, 
nopţile deveneau mai calde. 

- După cum s-ar putea să ştiţi, de-a lungul coastelor 
olandeză şi belgiană sunt amarate platforme plutitoare de 
salvare, zise Goudie. Făcu semn către o fotografie neclară, 
care prezenta ceva asemănător cu un sas şi explică: 
Atunci când pică în mare piloţii, pot să se îndrepte către 
aceste plute. lnăuntru găsesc adăpost, dar nu cine ştie ce 
altceva. Ele sunt inspectate de vedetele de salvare după 
fiecare raid aerian, doar pentru a constata dacă au prins 
pe cineva în plasă, de-al lor sau de-al nostru. O 
neobişnuită urmă de omenie, deşi suspectez că la mijloc 
este mai mult preţul necesar pregătirii unor noi echipaje 
de zbor. 

Frazer stătea aplecat peste masă. Când era vorba de 
stricai ceva, să-l fi lăsat pe Goudie. Părea incapabil să se 
stăpânească. 

- Omul nostru va fi lăsat lângă una dintre aceste plute. 


Privirea comandorului se fixă asupra sublocotenentului. 
Cunoştinţele tale de germană ar putea prinde bine. 

Frazer se uită scurt la Allenby. Nici măcar nu asculta. Se 
afla la mulţi kilometri depărtare. 

- De ce nu trimit pe altcineva? întrebă canadianul. 

- Ordin de sus. Doar îl culegeţi şi-aţi plecat. Nu vă 
atingeţi de vreun alt aviator, dacă mai sunt pe-acolo. S-ar 
putea duce de râpă tot aranjamentul în legătură cu 
salvările. 

Frazer îşi consultă notesul. Urmau să plece în zori. Să 
refacă plinul la Felixstowe şi să ia cu ei o escortă de la 
baza de-acolo. La ora aceea o să ştie, probabil, dacă li se 
dădea drum liber sau se contramanda treaba. 

- Dacă veţi avea de-a face cu duşmanul, continuă 
Goudie, E-Boat-uri şi aşa mai departe, o tăiaţi dracului 
imediat, s-a-nţeles? 

Canadianul zâmbi. 

- Aţi zis, fără acte de eroism. 

Celălalt îl măsură rece cu privirea. 

- Trebuie să vă întoarceţi până la sfârşitul săptămânii. 
Neapărat. 

Allenby i se alăturase lui Balfour şi cei doi cercetau 
harta, fără să fi luat notă de cele spuse. Dar Frazer simţi 
brusc fiori reci pe şira spinării. Întâlni încă o dată 
căutătura lui Goudie şi pricepu că nu se înşelase. Se 
declanşa debarcarea. Până la sfârşitul săptămânii. 

- Cristoase Atotputernic! rosti el încet. 

Chipul lui Goudie se îmblânzi. 

- O să afle El, o să prea afle! 

Frazer se uită la ceilalţi. 

- Înşfăcaţi echipamentul şi reveniţi pe vas. Dacă vreunii 
dintre băieţii veseli sunt luaţi de apă, mă anunţaţi mai 
întâi pe mine, nu bateţi toba. 

II conduse pe Allenby spre ieşire. 

- Eşti OK, Dick? 

Acesta oftă. 

- Când o să ne întoarcem, ea va fi plecată. 

- Ştiu. Imi pare al dracului de rău pentru voi amândoi. 

- Ar fi cazul să trec pe la soră-mea, spuse Balfour. 


- Execută ultimul ordin. Urcă la bord! zise Goudie. 
Ignoră privirea plouată a sublocotenentului şi aşteptă 
până ce se închise uşa. Apoi continuă: E ea destul de 
dărâmată şi fără să vă mai duceţi pe-acolo. lşi cercetă 
ceasul. la-o din loc! O să-ţi aduc ordinele sigilate chiar eu, 
înainte de ridicarea ancorei. 

Frazer trecu pe la Biroul Operaţiuni, unde ţăcănitul 
obişnuit al teleimprimatoarelor şi al maşinilor de scris îl 
întâmpină cu un abandon zgomotos. Biroul intendentei 
wren era gol, iar maşina de scris acoperită. 

Canadianul făcu o grimasă. Nu era de mirare că Lynn se 
îngrozise la gândul unei noi iubiri, al unui nou ataşament. 

Femeia se afla în biroul ei, cu receptorul telefonului 
prins între bărbie şi umăr, căutând printre nişte hârtii. I 
zări şi îşi ţuguie buzele, trimiţându-i un pupic. 

- L-am găsit, domnule, răspunse ea apoi. Numărul 
treizeci şi unu. E-n regulă, domnule? 

Trânti receptorul în furcă şi comentă: 

- Moş prostănac şi amărât. Îi era prea lene să caute. Se 
sculă iute în picioare şi aproape că alergă spre el. N-am să 
mă port copilăreşte, Keith. li căută chipul cu privirea. Dar 
să ai grijă. De data asta, pentru mine. Pentru noi. 

Frazer o strânse în braţe cu blândeţe. Simţindu-i prin 
cămaşă trupul suplu, rememorând fiecare descoperire, 
felul în care se dăruiseră fără reţineri, de parcă ar fi fost 
hărăziţi unul altuia dintotdeauna. 

- Mă voi întoarce, draga mea, n-ai teamă. 

Ea privi adânc în ochii lui. 

- Ai ghicit, nu-i aşa? 

- Păi, trebuia să se întâmple cât de curând. O strânse 
ceva mai tare. Şeful nu mi-ar ierta-o niciodată dacă am 
rata potul cel mare. 

Lynn îi atinse buzele cu degetele, aşa cum făcuse prima 
oară. 

- Te iubesc, să ştii. Undeva se auzi o sonerie şi ea îi 
spuse pe un ton grăbit: Sărută-mă! Când îşi impuseră să 
se despartă, în silă, adăugă: Acum du-te. Mă voi gândi la 
tine. Mereu. 

Se terminase. Frazer se pomeni afară, rezemat cu 


spatele de uşă. Mai multe perechi de ochi îl priveau pe 
deasupra maşinilor care lucrau de zor. 

- Succes, domnule! zise una dintre fele. 

- Mulţam. 

leşi stânjenit pe coridor. Trăia un sentiment pe care nu-l 
mai încercase înainte. Pe cât de descurajator, pe atât de 
palpitant. Nu era de mirare că Dick se schimbase. 

Îşi luă şapca şi plecă la încartiruire, să se schimbe în 
ţinuta cerută pe mare. Se uită o dată înapoi, dar în sinea 
lui ştia că ea n-avea să-l petreacă şi nici să găsească o 
modalitate de a se vedea cu el până la ridicarea ancorei. 

Pentru cei din jur, se va purta cât se poate de normal. 
Ştia că, dacă va ceda acum, va fi înfrântă. 

Se deschise o uşă şi Prothero ieşi pe coridor, pliind o 
pereche mică de ochelari, cu rame vechi de oţel. 

- Să ai grijă de vas, Frazer. 

Canadianul aprobă din cap. Nu-l văzuse niciodată pe 
marele bărbat purtând ochelari. 

- Şi de tine, bineînţeles, adăugă acesta vag. 

Frazer îşi continuă drumul; gândurile îi zburau la Lynn. 
Nu-i ceruse nici măcar să aibă grijă de fratele ei mai mic, 
deşi, pesemne, intenţionase. Era prea profesionistă ca să 
facă asta şi ştia că el avea oricum destule pe cap. 

Frazer i se alătură lui Allenby în cabina de cart 
aglomerată, situată pe teugă, chiar sub nivelul punţii. 
Acum devenise şi mai strâmtă decât atunci când fusese 
împărţită astfel încât să aibă loc şi noul set radar. Pe punte 
se aflau puţine lucruri care să denote actuala lor putere; 
doar un mic „borcan de gem", cocoţat în vârful unui 
trepied montat în spatele catargului. Goudie remarcase 
suspicios: „Sper să funcţioneze mai bine decât arată." 

Ca şi în Med, prima parte a operaţiunii mersese brici. 
Intraseră în Felixstowe la apus, făcuseră plinul şi primiseră 
vizita unui ofiţer de spionaj din stafful amiralului. Totul era 
o chestiune de încadrare în timpi, spusese acesta. Forţele 
germane împrejmuiseră coasta în întregime. Nu putea să 
treacă nimic fără încuviințarea corespunzătoare. 

Ghinionistul agent urma să fie lăsat în dreptul 
respectivei platforme plutitoare de către un remorcher 


situat pe drumul de la Flushing la Kiel, unde avea să preia 
un tren de barje. Pentru germani, transportul de coastă 
era vital, mai ales fiindcă forţele aeriene aliate bombardau 
drumurile şi căile ferate cu o regularitate obstinată. Dacă 
cei de la remorcher erau prinşi, aveau să plătească scump 
înainte de a li se permite să moară. 

Frazer se întrebase adesea oare câţi astfel de bărbaţi şi 
femei curajoşi se găseau răspândiţi pe întinsul ţărilor 
aflate sub ocupaţie, riscându-şi viaţa, încercând să 
execute instrucţiunile primite prin staţiile de radio 
improvizate, în timp ce se rugau şi aşteptau debarcarea. 

Era musai să iasă bine. Nu exista retragere, nu putea fi 
o a doua încercare. Totul sau nimic. 

Canadianul descoperi că faptul de a fi trimis în astfel de 
misiuni îl ajuta într-un mod straniu. Dacă era capturat, cu 
oarecare noroc, urma să fie tratat ca prizonier de război. 
Dacă era ucis, atunci el reprezenta un sacrificiu infim în 
comparaţie cu apetitul nemăsurat al războiului. 

Aceşti agenţi şi membri ai Rezistenței nu aveau o astfel 
de acoperire. Nimeni nu i-ar fi învinuit dacă ar fi stat 
pasivi, fără să acţioneze, asemenea majorităţii 
concetăţenilor. Pentru ei era un război sălbatic, personal. 
După ce totul se va fi sfârşit, răzbunarea şi 
contraacuzaţiile aveau să fie pentru unii tot atât de 
cumplite. 

Allenby rămase surd la scârţâitul şi zbârnăitul radarului 
şi scrută harta. 

- Aş zice că de-acum într-o oră. 

Frazer dădu aprobator din cap. 

- Aşa cred. Ciocăni în hartă. Escorta noastră va fi cam 
pe-aici. 

Trei canoniere mari şi un MTB pentru putere de foc 
suplimentară păstrau distanţa la babord. 

Cei doi priviră de-a lungul draperiei negre şi lăsară ca 
aceasta să cadă peste radarul care clipea, luminând 
trăsăturile încordate ale lui Crocker, singurul lor operator. 
Acesta era un candidat care ratase avansarea la gradul de 
ofiţer, dar care părea să se fi adaptat la noua sa jucărie. 

Allenby făcu un semn spre ecranul pe care scannerul 


găsise cele patru nave de escortă. Mici picuri strălucitoare, 
uşor de distins. Inainte, MGB-urile fuseseră oarbe, cu 
resurse umane care se modificaseră puţin într-o sută de 
ani. 

leşiră pe punte şi aşteptară să-şi reacomodeze ochii 
după lumina pătrunzătoare de pe hartă. 

Canadianul se uită la ceasul său fosforescent. 

- Vrei să dai un tur al vasului, Dick? Să verifici pozițiile 
tunurilor şi să te asiguri că suntem camuflați cum trebuie? 

Zări dinții englezului, foarte albi prin întuneric. Ştia că 
nava fusese pregătită încă de când se ocupaseră pozițiile 
de luptă, dar trebuia să verifici şi totodată să-ți faci de 
lucru. 

Frazer se duse până pe grilajul de la teugă. Simţi pe 
buze gustul stropilor de apă. Acelaşi cu al lacrimilor ei. 

Ives se afla la timonă, cu un planton în preajmă. 

Pe fiecare parte laterală a punţii era montată câte o 
mitralieră nouă. Twin Vickers 0,303 cu tambur de muniţie 
în locul benzii, care putea deveni un real pericol pentru 
cine nu era cu băgare se seamă noaptea. 

La una dintre ele fusese postat matelotul Weeks. 
Zâmbi. Băiat la toate. Pe dunetă, silueta lui Balfour se 
detaşă de lângă fişetul cu pavilioane şi înaintă legănat 
înspre el. 

Avansau încet, numai cu motoarele laterale, însă 
tangajul şi ruliul erau considerabile, mai ales pentru Marea 
Nordului. 

- Destul de calmă noaptea, domnule, şuşoti Balfour. 

Puntea se înclină la tribord şi cei doi ofiţeri se atinseră 
unul de altul. 

Tânărul rânji. 

- Hopa! Mă scuzaţi, domnule. 

Frazer privi marea la prora. Avea un sentiment ciudat. 
Ca şi cum ar fi fost parte integrantă a ei. O prelungire. Se 
scutură supărat, ca să revină la realitate. N-o lua acum cu 
chestii morbide! 

- RAF-ul ar urma să arunce în noaptea asta nişte folie 
antiradar pe deasupra coastelor, zise el. O să-i deruteze şi 
pe-ai noştri, dar în perspectivă ar trebui să ne prindă bine. 


Invenţii noi în toate privinţele, gândi Frazer. De le-ar fi 
avut la începuturi! îngrozitoarea recoltă din Atlantic ar fi 
fost redusă la jumătate, dacă nu chiar evitată cu totul. 

Era o noapte fără lună. Doar câteva stele strălucitoare, 
cu o lumină rece şi fragilă. Putea să vadă catargul bont 
alunecând blând în zigzag printre ele şi pavilionul 
fluturând pe vergă. 

Il auzi pe Ives cum îngâna ceva ca pentru sine. 
Intenţionase să-l întrebe dacă, după avansarea lui ca 
subofițer, relaţiile sale cu Sullivan se îmbunătăţiseră sau 
dimpotrivă. Odată, pe când se aflau la HQ-ul de pe țărm, îl 
căutase pe Ives la încartiruirea acestuia, ca să vorbească 
despre noii membri ai echipajului. Timonierul nu aştepta 
vreo vizită şi tocmai se bărbierea. Era dezbrăcat până la 
brâu, şi Frazer înţelesese de ce nu se lua niciodată nimeni 
la harţă cu el. La gât, pe acelaşi şnur pe care purta discul 
de identitate, mai avea o tăbliță. 

Timonierul zărise căutătura canadianului şi rostise de 
parcă s-ar fi apărat: „Ei bine, cine ştie, domnule? Poate oi 
mai întâlni-o după ce s-o termina toată nebunia asta." 
Pesemne că luase discul de identitate al fetei atunci când 
o îngrijise. Devenea un război ciudat, se gândi Frazer. 

Acum, Ives era doar o altă umbră, cu picioarele 
depărtate, cu ochii aţintiţi pe busola întunecată, 
menţinând vasul pe curs. 

Dedesubt, maistrul Wright şi cei doi fochişti ai săi se 
târau probabil prin lumea lor uleioasă, cu un ochi pe 
turometru. Noul telegrafist. „Blondie" Page, un tânăr cu o 
înfăţişare dezarmant de inocentă, stătea desigur cu 
atenţia trează, în eventualitatea rechemării la bază sau a 
anulării misiunii. S-o fi gândind oare la cel pe care-l 
înlocuia şi la modul în care murise acela? In faţă, şeful de 
echipă, Sullivan, Bert pentru amicii săi, la tunul de un 
kilogram; unul dintre oamenii-cheie atunci când armele 
aveau să latre. 

Allenby se întoarse. 

- Totul e-n ordine, domnule. 

Insistase ca în faţa celorlalţi să i se adreseze cu 
„domnule“, indiferent de argumentaţia lui Frazer în 


legătură cu asta. 

- Fiţi pe fază! 

Canadianul îşi duse la ochi binoclul de noapte şi auzi 
atenţionarea  transmiţându-se în şoaptă de-a lungul 
întregii nave. Îşi examină sentimentele. Nu era altceva 
decât un fel de amorţeală. Ca un cârcel. 

Ives se aplecă pe deasupra spiţelor, cu ochii licărindu-i 
slab în lumina busolei. 

Ca de obicei, îşi compunea în minte încă una dintre 
scrisorile sale imaginare. O totală nebunie, despre care nu 
avea să-i vorbească niciodată cuiva. Dar adesea se ducea 
cu gândul la Christiane, fata aceea înspăimântată. Era o 
prostie, n-avea cum să iasă nimic din chestia asta, şi 
totuşi... P 

Încercă din nou. Draga mea Christiane... În noaptea 
asta virăm spre coastele Olandei. N-am mai fost acolo. N- 
am fost nicăieri până când nu m-am înrolat. Poate că după 
război... 

Deflagraţia unei explozii păru să ridice carena în aer. Un 
fulger orbitor descoperi în fata ochilor marea şi unul dintre 
vasele de escortă, departe la babord. 

- Cu toată viteza înainte! strigă Frazer. 

Se feri într-o parte, cu ochii pârjoliţi de lumină. Urechile 
înregistrară vuietul cutremurător al navelor de escortă, ce 
se iscau şi ele cu toată viteza, dar avea mintea încă 
zăpăcită de la explozia subită. Zări celălalt vas. Arăta ca 
un vechi trauler, cu coşul înalt şi puntea demodată. Insă 
Goudie îl avertizase în privinţa acestor nave, din care 
germanii aveau cu zecile. Le echipaseră cu câteva tunuri 
de calibru greu şi le făcuseră aproape invulnerabile, 
blindându-le cu nişte straturi de plastic, despre care se 
zicea că era tot atât de dur ca betonul. Navigau sau pur şi 
simplu pluteau încremenite ici-colo, de-a lungul coastei, 
aşteptând vreun MTB ori vreo canonieră plecată după 
pradă. Aveau pescajul prea mic pentru a putea fi lovite cu 
torpile şi ţineau bine la tăvăleală. 

Îşi închipuiseră probabil că MGB-ul era singur, dar, când 
şrapnelul explodase deasupra capetelor lor, văzuseră 
escorta. Un tun scuipă o lungă limbă portocalie şi din nou 


un bubuit asurzitor păru să se producă chiar lângă ei. Însă 
MGB-ul prindea viteză, despicând apa obosită în două 
talazuri de spumă albă, ce ţâşneau în diagonală faţă de 
traulerul înarmat. 

Pe deasupra trecură trasoare şi Frazer le văzu 
spintecând apa în cortine de stropi. Traulerul vira ca să 
aducă în joc un alt tun şi îşi schimbase deja linia de ochire 
către navele de escortă, canadianul zări proiectilele 
explodând periculos aproape de vasul conducător. O jerbă 
dezordonată de trasoare sfâşie, ca răspuns, marea, şi 
scăpără în culoarea verde. 

- Mult la babord! 

Frazer simţi carena rostogolindu-se, marea năvălind 
peste proră ca un grup de năluci înfuriate. Mai mult, tot 
mai mult. Pe lângă ei şuierară gloanţe sau scrâşniră 
aproape de pupă, în timp ce navele de escortă treceau la 
atac. Canadianul încercă să-şi tină binoclul de noapte la 
ochi, dar în zadar. Mişcarea era prea înteţită. Arătă cu 
degetul dincolo de paravan. 

- Acolo! Roşu patru-cinci! 

Balfour, cu chipul aprins în strălucirea trasoarelor, 
strigă: 

- O văd! 

Plantonul comunică: 

- W/T raportează că transmit, domnule! 

Frazer rămase cu privirea pironită asupra plutei de 
salvare, care avea o formă ciudată, cu sasul în centru. Era 
vopsită strident în dungi albe şi portocalii; alături de 
bubuitul şi şuieratul salvelor de artilerie ce sfârtecau 
noaptea, făcea cu atât mai ireal totul. 

Bărbatul socoti la repezeală. Se aflau la doar 
şaptesprezece kilometri de Rotterdam, cea mai apropiată 
bază de E-Boat-uri. Puteau să dea iama într-un răstimp de 
ordinul minutelor. 

- Pregătiţi-vă! 

Traulerul îi ignora complet şi se îndrepta în mod 
deliberat către navele de escortă; o spumă puternică se 
ridica de sub etamboul său gros. 

Probabil, se gândi Frazer, îşi închipuiau că MGB-ul era o 


vedetă de salvare prinsă la mijloc în focul luptei. Nu avea 
timp acum să-şi bată capul cu asta. 

Auzi un cor de ţipete şi tocmai atunci se întoarse, 
văzând unul dintre MGB-urile de escortă cum exploda 
într-un evantai de flăcări. Celelalte continuau să se 
apropie ucigătoare. Trasoare, salve de tun, tot ce putea să 
tragă deschisese focul. Proiectilele răbufneau pe lot 
cuprinsul traulerului. Catargul radio al acestuia se făcuse 
deja nevăzut peste bord. Nu suficient de repede, gândi 
înnebunit Frazer. A 

- Un pic mai la tribord, timonier, ordonă el. Incet 
înainte. Trecem de-a lungul ei. 

Balfour se holba sideral la MGB-ul învăpăiat. Se lăsase 
de bot în jos, iar prora zdrenţuită se înfipsese în apă, în 
timp ce elicele continuau să propulseze nava înainte. 
Poate că puntea era acum populată numai cu morţi. 
Lumina se stinse instantaneu atunci când vasul se 
rostogoli pe-o parte şi dispăru. 

- Nu putem să luăm pe careva la bord? întrebă Balfour, 
cu un glas îngheţat de spaimă. 

- Nu fi tâmpit, la naiba! Frazer îl scutură de braţ. 
Coboară şi fii gata de abordaj. Dacă încearcă cineva să te 
împiedice - îi deschise subului tocul cu o smucitură -, 
atunci foloseşte asta! 

Se uri din adâncul fiinţei sale pentru toate. Dar aici nu 
era vremea sau locul pentru maniere de salon. 

Tânărul sări prin trâmba de apă ce se ridicase, urmat de 
un marinar înarmat. Nu se putea concentra, iar mintea i se 
crispa de la vuietul luptei. Totul era atât de incandescent, 
de sălbatic. Nu semăna cu nimic din ceea ce trăise până 
atunci ori la care se aşteptase. Traulerul ardea, însă 
continua să tragă aproape fără întrerupere. MGB-urile se 
separaseră, pentru a dezbina puterea de foc a inamicului, 
în timp ce MTB-ul dădea târcoale ca un asasin, gata să se 
strecoare şi să lanseze încărcăturile de adâncime în 
preajma duşmanului. 

Balfour descinse pe nimerite prin sas, aşteptându-se 
cumva la vreo împuşcătură, şi totuşi cu pistolul în toc. 

La lumina plăpândă a unei baterii, observă că în refugiul 


incomod ce se legăna nu se afla decât un om. Acesta era 
îmbrăcat cu un echipament de zbor boţit de-al RAF-ului şi 
purta o Mae West. Arăta exact ca un aviator abandonat. 
Sublocotenentul găsi timp să se întrebe dacă germanii ar 
fi luat drept autentică deghizarea lui şi l-ar fi trimis în 
vreun PoW Camp“, sau dacă la interogatoriu ar fi aflat că, 
de fapt, pleca, nu venea. 

- Cine eşti? icni el. 

Omul se grăbea deja către scară. 

- Redskinf!, răspunse acesta. 

Balfour rânji nesigur. Aproape că uitase parola. 

Urcară amândoi prin sas şi, după ce aşteptară 
momentul prielnic, agentul, ţinându-se de marinar, sări la 
bordul MGB-ului. 

Un alt MGB trecu razant pe lângă ei, colorând marea cu 
verdele şi roşul trasoarelor sale. Traulerul se oprise în 
sfârşit, dar tot mai riposta. Valul produs de MGB ridică 
pluta de salvare şi o depărta de marginea vasului. Balfour 
tocmai bâjbâia după ceva de care să se prindă, când golul 
dintre cele două structuri se mări şi unda îl dărâmă, 
aruncându-l în mare cu răsuflarea tăiată. 

Allenby lăsă binoclul să-i cadă pe piept. 

- E-Boat-uri! Exact la pupa! 

Frazer alergă pieziş. 

- Desprindere! urlă el! 

Apoi îl zări pe tânăr zbuciumându-se prin apă. Dacă 
pornea motoarele acum, elicele l-ar fi făcut zob. Dacă 
aştepta... Ţipă. 

- Ridicaţi-l la bord! 

E-Boat-urile (păreau să fie vreo şase) veneau cu toată 
viteza. Dar nu deschiseseră focul din cauza traulerului. O 
chestiune de câteva secunde, dar lui Balfour îi salvă viaţa. 
Îl traseră pe punte, şiroind şi înecându-se, iar Frazer strigă: 

- De urgenţă, cu toată viteza înainte! Mult la tribord! 

Simţi puntea cum sălta sub brusca izbucnire de forţă. O 

încărcătură de adâncime, apoi o alta explodară chiar sub 
santina traulerului, făcându-l pe canadian să-şi ferească 
privirea. Vasul începu să se scufunde imediat şi Frazer zări 
oamenii aruncându-se în mare, unii dintre ei înotând chiar 
spre pluta de salvare goală. 

- Coverta! Uşurel! 

II auzi pe Ives, care înjură atunci când nişte gloanţe 
rătăcite ţiuiră pe deasupra punţii. 

Se încinse o luptă de uzură, însă rămase tot mai în 
urmă, la pupa. Vechii duşmani. Goudie s-ar fi simţit aici în 
apele lui. 

Frazer avea senzaţia că încheieturile i se relaxau. Căută 
să-şi controleze respirația. Navele lor de escortă 
câştigaseră azi, dar asta le costase scump. Şi pentru ce? 
se întrebă el. 

Balfour îşi târî picioarele până la teugă. Tremura 
cumplit. Dar era foarte tânăr şi avea să depăşească 
situaţia. 

- Vă mulţumesc, domnule, că mi-aţi salvat viaţa, rosti el 
cu vocea întretăiată. 

Frazer rânji şi ştiu că, probabil, sărise uşor de pe fix. 

Nici o pierdere în oameni şi nici o stricăciune. Făcea 
bine să fii chit. 

- Cu plăcere, Alex, răspunse el cu putere şi ridică faţa 
spre stele. lar acum către casă, flăcăii mei! 

O vedetă a portului îi întâmpină în largul coastei, pe 
insula Wight, şi pasagerul lor fu transbordat pe aceasta. 
Frazer îşi aminti mai târziu că nu mai scosese nici un 
cuvânt după schimbul de parolă cu Balfour. In noaptea 
următoare navigară încet de-a lungul lui Carrick Roads, pe 
lângă radele aglomerate, cu şiruri dese de şalande de 
debarcare. O luară apoi pe râu în sus, până când le 
apărură în faţa ochilor ţiglele verzi ale vechiului hotel. 

- Strânge dispozitivul, Dick! 

Canadianul studie locurile de amarare, figurile celor 
care-i aşteptau, de pe celelalte două MGB-uri. Unii le 
făceau deja cu mâna. De pe un tanc de debarcare din 
apropiere se auziră câteva urale ironice. 

Frazer se simţea ciudat de înflăcărat. O făcuse. Şterse 


parapetul cu mâna. Sub propria sa comandă. 

Virară şi se îndreptară către docul unde nişte marinari 
aşteptau să prindă parâmele. Atunci când ajunseră în 
dreptul lui şi când odgoanele din faţă şi din spate fură 
înnodate, canadianul ordonă: 

- Stop maşina. Privi feţele celor din jur. Bine lucrat! 

Un subofițer spilcuit, cu centură şi ghetre albe, urcă 
primul la bord. Cineva îi strigă cu voce mucalită: 

- Nu te apropia prea mult, meştere! Asta-i o navă de 
război. 

PO-ul dădu de Frazer şi-l salută. 

- Îmi cer iertare, domnule, dar comandorul Prothero ar 
vrea să vă vadă imediat, şi apoi să daţi liber companiei. 

Să-l pui pe Prothero să aibă răbdare. Sau să audă altul 
înaintea lui cum se petrecuseră lucrurile. Era marina sa, în 
definitiv. 

Frazer urcă grăbit pe potecă, printre saluturi şi 
zâmbete. Se simţea ca un învingător. 

Prothero aştepta în birou, cu spatele spre soba goală. 
Canadianul se gândi că stătea de ceva vreme aşa. 

Şeful dădu mâna cu el şi-l privi în tăcere. 

- M-am gândit că ar fi mai bine să vină din partea ta, 
Frazer, rosti apoi încet. 

Canadianul simţi din nou acelaşi fior rece. 

- Ce s-a-ntâmplat, domnule? 

- Noaptea trecută a avut loc un raid aerian asupra 
portului Plymouth. Intendentul wren Hazel a fost ucisă. 

- Am să-i transmit cumva, domnule, spuse Frazer. 

Îşi feri privirea într-o parte, cu ochii orbiţi. 


17. NUMĂRĂTOARE INVERSĂ 


F razer stătea întins pe spate şi asculta vântul scâncind 
în jurul cabanei. Era după-amiază, şi totuşi încăperea 
părea întunecoasă, ca şi cum s-ar fi apropiat asfinţitul. 

Lynn se sprijini în cot, mângâindu-l alene pe piept cu 
cealaltă mână. 

- A fost atât de rău cum ţi-ai închipuit? întrebă ea încet. 

Frazer o cuprinse în braţe, atingând-o pe şira spinării. 

- În anumite privinţe a fost chiar mai rău. Revăzu în 
minte chipul palid al lui Allenby. Am crezut că o s-o ia 
razna de tot. Ţi-aminteşti cum a fost data trecută? Era 
suficient pentru a dărâma pe oricine. L-am trimis pe Alex 
de pe vas. Mă aşteptam... nici eu nu ştiu la ce. O strânse 
pe Lynn foarte aproape, aşa încât sânii ei să-i atingă 
pielea. Apoi continuă: A zis ceva de genul: „Ştiam eu." 
Asta chiar că m-a zguduit. 

Un oblon se lovi cu zgomot de perete. 

- O să fie nevoiţi să contramandeze debarcarea. Altfel, 
să se aştepte la un eşec total. 

Mâna ei se mişcă încet pe pielea lui, aţâţătoare, şi 
totuşi alinătoare. 

- Nu cred s-o facă. Ajunge o amânare. 

Frazer o privi pătrunzător, conştient de dragostea lor, 
dar şi de o mare tristeţe ce plana asupra cuplului. 

- Te gândeşti mereu că tu vei fi cel care va muri, zise 
canadianul. Duci grija celor pe care-i laşi în urmă. 
Dumnezeule, prin ce trebuie să treacă! 

- Şeful i-a oferit şansa transferului, dar el a refuzat. 
Insistă să rămână cu tine. Într-un fel, îmi pare bine. 

Locotenentul zâmbi. 

- Dacă ar fi fost lăsat în plata Domnului, nu se ştie ce 
s-ar fi întâmplat cu el. Ar fi putut să facă un act necugetat. 

Se duse cu gândul la ordinele lor. Operaţiunea Neptun, 
etapa navală a invaziei din Normandia, începuse deja, în 
ciuda vremii potrivnice. Aducea mai mult a ianuarie decât 


a iunie; chiar şi râul era ca un cal nărăvaş şi înspumat. Se 
spera ca trupele, înghesuite în şalandele lor de debarcare 
precum sardelele, să nu aibă prea mult rău de mare atunci 
când urmau să năvălească pe țărm. 

Canadianul reflecta la evenimentele care-l aşteptau, 
rămânând, totodată, foarte conştient de femeia de lângă 
el. Fiind navigator de atât timp, acum se putea detaşa de 
fapte şi de cifre, acceptând că o destinaţie era mai puţin 
importantă decât mijloacele prin care ajungeai la ea. 
Poate că greşea luându-l pe Allenby cu el. Dacă ceda, 
exista posibilitatea ca acesta să nu mai aibă cale de 
întoarcere.  Alungă imediat gândul.  Esenţială era 
loialitatea, dar trebuia să vină din ambele părţi. Ultimele 
cuvinte ale lui Allenby, înainte de a pleca la încartiruire, 
fuseseră: „Aveam de gând ca, în următoarea permisie, să 
cumpăr inelul de logodnă." 

Frazer spuse: 

- Dacă se întâmplă ceva... 

Ea îi acoperi gura cu palma. 

- Nu, te rog! 

- Dar, dacă se întâmplă, să-i scrii mamei, da? Să-i spui 
cum a fost. 

- Cum este. Îl studie cu gravitate. De câte ori am făcut 
dragoste în după-amiaza asta? 

El zâmbi. Ochii ei erau foarte albaştri în lumina filtrată. 

- De multe ori. 

- Atunci, pur şi simplu, gândeşte-te la asta. La noi. 
Întinse mâna şi-l mângâie cu vârfurile degetelor. La asta. 

Canadianul o sărută uşor. 

- Ştii că aşa o să fac. Tu eşti toată viaţa mea. 

Lynn se întinse pe deasupra lui şi luă ceasul de mână de 
pe măsuţa de la capătul patului. Il privi. 

- Trebuie să pleci curând. 

El o strânse mai aproape şi femeia se lăsă în voia lui. O 
pipăia, îi mirosea trupul, îi simţea căldura. 

- Ştiu. 

- Încerc să înţeleg cum trebuie să fie, spuse ea. Cam ce 
simt şi ce gândesc cei direct implicaţi, dincolo de grămada 
de săgeți şi steluțe de pe harta Şefului. 


- Tu caută să fii aici când mă-ntorc. 

Simţi mâna ei cuprinzându-l. 

- Încă o dată, dragostea mea, zise Lynn cu gravitate. ÎI 
încolăci cu picioarele. Of, scumpa mea iubire, să ai grijă! 

Mai târziu, merseră pe poteca ce ducea la râu şi priviră 
în vale, la cele trei MGB-uri. Părea că majoritatea celorlalte 
vase plecaseră. Se îndreptau, fiecare în ritmul său propriu, 
către uriaşa bulboană de nave care avea să se adune în 
Canal, la sud de insula Wight, înainte de a lua poziţii 
pentru asaltul final. Locul de întâlnire era poreclit 
Piccadilly. Pe un întuneric beznă, cu nave de toate clasele 
şi dimensiunile angrenate în acţiune, era foarte indicat 
pentru testarea la întreaga capacitate a exerciţiilor şi a 
manevrelor învăţate. 

Prothero dăduse micii forţe navale numele de cod 
Jupiter Two. Urmau să navigheze în faţa flotei de 
debarcare şi să intercepteze nişte transportoare de coastă 
care fuseseră raportate că se îndreptau spre vest, către 
Rotterdam. Umbla vorba că fiecare transportor ducea câte 
doi German Beavers“?, nişte submarine de două persoane, 
pe care inamicul le testase în secret, în Marca Neagră şi în 
Marea Baltică. Dacă ar fi pătruns prin flota de debarcare, 
cu rândurile ei strânse, fixate cu ştăngi, ar fi fost greu de 
detectat. Efectul asupra şalandelor putea fi dezastruos, iar 
orice întârziere i-ar fi permis inamicului să-şi mute 
Panzerele pe capetele de pod, care, în acest caz, ar fi 
devenit vizibile chiar şi pentru un orb. 

Frazer suspecta faptul că agentul pe care-l săltaseră de 
pe pluta de salvare avea mult de-a face cu treaba asta. 

Lynn îl luă de mână. 

- Mi-aş fi dorit să nu fi fost la curent cu misiunea asta. 

- Ştiu. 

El o prinse la rândul lui, simţindu-i pielea ca de gheaţă. 

Nici unul dintre ei nu făcu aluzie la adevăratul ghimpe. 
Micul convoi de transportoare era capabil să se mişte 
aproape de țărm. Aveau o escortă de vedete rapide, 
fiecare de vreo douăzeci de metri lungime, puternic 

înarmate pentru gabaritul lor. În plus, bateriile de coastă 
urmau să le acopere fiecare kilometru de drum. 

Se impunea o acţiune de noapte. Rapidă şi eficientă. 
Pentru asta fuseseră creaţi. Acum, nu mai conta cu ce 
preţ. 

Canadianul îl zări pe Goudie pe mal, sporovăind cu 
Archer şi cu Kellett, ceilalţi doi căpitani. Fiecare navă 
fusese burduşită cu încărcături de adâncime suplimentare 
şi cu muniții, în detrimentul combustibilului. Era evident că 
aceia care întocmiseră planurile se gândiseră şi la varianta 
unei călătorii fără întoarcere. 

Frazer studie vasul şi îşi aminti elanul pe care-l simţise 
atunci când reveniseră aici, degringolada la aflarea veştii 
lui Prothero. Trebuia să plece. 

- Nu mă aştepta, zise el. Fără cuvinte de bun-rămas, 
Lynn. 

Îi ridică bărbia cu degetele şi o sărută foarte delicat. 

Ea îi scutură cu mâna ceva de pe veston. 

- Dar pot să te simt. 

Se trase înapoi. Deşi nu pronunţa nici un cuvânt, gura ei 
rostea: „Te iubesc." Pe urmă, se răsuci pe călcâie şi se 
îndreptă către intrarea HQ-ului, fără să privească peste 
umăr. Însă, o dată uşa închisă, canadianul avu senzaţia că 
ea îl urmărea cu privirea. 

Duse mâna la cozoroc şi spuse încet: 

- Şi eu pe tine. 

Frazer păşi la bordul navei şi văzu că numărul de 
înmatriculare 193 fusese retuşat proaspăt cu vopsea, 
pentru a acoperi cicatricea lăsată de gloanţele ce loviseră 
aripa. Chiar şi pavilionul alb, încremenit în bătaia vântului, 
de parcă ar fi fost de metal, era nou. 

Ives, care aştepta împreună cu detaşamentul de 
întâmpinare, salută şi rânji: 

- Trebuie făcut ca la carte, ei, domnule? 

O şalupă se desprinse din cealaltă parte a navei şi 
Frazer observă că era vasul de poştă, cu echipajul lui de 
wren. Ultimele scrisori către mame, soţii şi iubite. Dacă te 
luai după vârsta echipajului, atunci majoritatea erau către 
mame, gândi el abătut. 


Goudie se dovedea a fi în plină formă. 

- Am vorbit cu ceilalţi. Fiecare vas a primit fotografii şi 
schiţe pentru studiu, aşa că nu vă apucaţi să vă ştergeţi la 
fund cu ele, pricepeţi? 

Frazer se uită la el. Avea să fie ultima oară când îşi mai 
vorbeau, până după debarcare. Poate până în veci. 

- Floare la ureche! răspunse canadianul şi întinse mâna. 
Cine se întoarce ultimul face cinste. 

Goudie i-o strânse, după care, în mod surprinzător, 
salută. 

- Stai cu capul la cutie! 

Pentru a nu da ocazia să-i tremure vocea, locotenent- 
comandorul traversă şi se îndreptă către 195, vasul lui 
Kellett, unde urma să preia comanda generală. 

Frazer îl zări pe Allenby aşteptând împreună cu Balfour. 

- Suntem gata de drum, domnule. 

Locotenentul arăta ca dracul, iar hotărârea lui neclintită 
şi mută îl făcea să pară şi mai dezastruos. 

Allenby era bucuros să plece şi să întreprindă orice, 
numai să scape de privirile şi de compasiunea celorlalţi. 

Când vasul de postă trăsese lângă ei, îndurase ceva 
asemănător unei torturi. Cârmaciul coborâse bocănind în 
cabina de cart şi întrebase: „Vreo scrisoare, domnule?" 

Locotenentul se uitase ţintă la ea, apoi la ancora 
albastră de pe mânecă. O wren intendent ca şi Joanna, şi 
totuşi alta. 

Aşternuse pe hârtie o scrisoare confuză, pentru părinţii 
lui. Era zadarnic. Mama sa nu ar fi înţeles. Şi-ar fi pus 
propria-i familie înainte de toate. Parcă o şi auzea: „Nu-i 
nimic, Dick." 

Făcuse scrisoarea ghemotoc şi scuturase din cap. Fata 
zăbovise pe trepte. Asemenea celorlalţi de la bază, ştia 
despre el şi Joanna. Cât ar fi fost de secret, acesta nu era 
un serviciu obişnuit, se aflau ca într-o familie. Atunci când 
Prothero trimisese o echipă de oameni-broască pentru a fi 
lăsaţi în lungul coastei ocupate de inamic, cu scopul de a 
căuta şi examina sistemul de apărare antitanc, nici unul 
dintre ei nu se mai întorsese. Nu se vorbise nimic, dar asta 
nu împiedicase familia să resimtă propria-i jale. 


Cârmaciul spusese: „Ne pare rău tuturor, domnule. Era 
o fată încântătoare." 

Allenby se uită lung la marinarii care desfăceau 
parâmele de amarare. Era. Era. Era. Cuvântul îi bubuia în 
minte ca un baros. 

Ives i se adresă stingherit prietenului său, ERA-ul: 

- O să se aleagă praful de el, dacă nu stă cu capul la 
treaba pe care o are de făcut. 

Maistrul Wright, cel mai bătrân de pe vas, singurul 
veteran dintre toţi douăzeci şi nouă, îi răspunse cu 
tristeţe: 

- Pe dinăuntru e deja mort, dacă vrei părerea mea. 

Frazer dădu ocol micii punți. Ridică privirea şi zări şirul 
de feţe de-a lungul gardului de protecţie al vechiului hotel. 

Prothero, inginerul ofiţer, câteva wren, poate chiar şi 
căpitanul Heywood. 

Atât de multe voise să-i spună lui Lynn. Niciodată nu era 
destul timp, iar cuvintele îi scăpau mereu atunci când 
avea acută nevoie de ele. Se întoarse cu spatele. Văzu 
clipind una dintre luminile navei conducătoare şi un nor de 
vapori ieşi pe ţevile ei de eşapament după ce porniră 
marile Packarduri. Frazer îşi îndesă bine şapca peste părul 
dezordonat. 

- l-am dat drumul. Le zâmbi lui Ives şi celorlalţi de lângă 
punte. Încă o dată. 

Râul se înfioră de vuietul amestecat al motoarelor. Unul 
câte unul, micul grup se îndepărtă leneş de locul de 
amarare, pentru a se alinia în spatele conducătoarei lor. 

Frazer făcu un semn cu mâna înspre clădirea HQ-ului. li 
răspunseră cu toţii. Canadianul zâmbi. Lynn ştia probabil 
că zâmbetul era numai pentru ea. 

O dată cu lăsarea întunericului, cele trei MGB-uri 
pătrunseseră adânc în Canalul Mânecii şi virau spre est. 
Atmosfera de pe vasul lui Frazer părea relaxată. 
Canadianul sesizase că aşa se întâmpla adesea, înaintea 
câte unui asalt final, în curând, avea să fie întuneric 
beznă, şi totuşi încerca senzaţia că apele Canalului erau 
pline de nave. Urmau să se furişeze până la locul de 
întâlnire, căutând să nu se ciocnească între ele şi să nu-şi 


trădeze poziţiile atunci când vor fi răspunzând la somaţiile 
patrulelor circumspecte. 

O dată sau de două ori auziră nişte explozii înfundate, 
foarte îndepărtate. Frazer se întoarse către Allenby şi 
locotenentul vorbi fără nici o inflexiune în glas: 

- Asta cere curaj. Draghează mine pe întuneric. 

Trecuseră pe lângă câteva dragoare, unele noi, altele 
traulere de pescuit convertit. Pesemne că lui Allenby îi 
zburase gândul, amintindu-şi cum şirul evenimentelor 
începuse cu dragarea minelor. 

Primiră o comunicare scurtă de la Amiralitate. Convoiul 
duşman se afla pe drum şi se încadra în timp. Destinația 
era Le Havre. Cel mai rău loc pentru un cuib de submarine 
de buzunar, din punctul de vedere al invadatorilor aliaţi. 

Frazer se duse la cabina de cart, îşi studie calculele şi le 
compară cu datele celor de la Spionaj. Urma să 
intercepteze convoiul pe la trei dimineaţa, la nord-est de 
Dieppe. Numele îi amintea de acel raid scump plătit, în 
care muriseră sau fuseseră capturați atât de mulţi 
canadieni. Lumea încă mai resimțea gustul amar al acelui 
eşec. 

Se întoarse pe punte, bucuros de a se afla iarăşi în loc 
deschis. 

- Cer permisiunea să fiu înlocuit la timonă, domnule, 
spuse Ives. 

Canadianul încuviinţă din cap. 

- Se acordă. Nu lipsi prea mult. Ne vom apropia de 
momentul ocupării pozițiilor de luptă cam peste 
cincisprezece minute. 

Ives îşi croi drum către scară şi cineva îi strigă: 

- Te duci să-ţi pui pantalonii ăia maro, timonier? 

Parcă era vocea lui Sullivan, dar subofiţerul o ignoră. 

Cadetul care preluase timona rosti, mândru de el: 

- Tocmai m-am prins de ceva, domnule. Dacă aduni 
cifrele acestui vas, obţii numărul treisprezece. 

- Asta-mi mai lipsea, i-o tăie scurt Frazer. 

Allenby lăsă în jos binoclul de noapte. 

- De la vasul conducător, domnule, să formăm şirul unii 
lângă alţii. 


În timp ce aşteptau semnalul, Ives trecu pe lângă ei şi 
reveni la timonă. 

Frazer sesiză că, în decurs de câteva zeci de secunde, 
acesta îşi pusese cel mai bun veston de oraş, cu 
însemnele aurite şi cu toate celelalte. Îşi aminti ce zisese 
Ives înainte de plecare: „Trebuie s-o facem ca la carte." 

Allenby îşi concentră privirea. 

- Executarea! 

Cu un minimum de tărăboi, cele două vase se 
desprinseră din şirul în care înaintau şi veniră în dreptul 
navei ofițerului superior, la distanţă de-o parâmă. Exact 
cât trebuia. 

Frazer se pomeni ascultând motoarele. Ţinute în frâu, la 
ralanti. Totdeauna îl făceau să stea la îndoială, să se 
gândească dacă nu se oprise cumva vreunul. 

- Trimiteţi vorbă: toată lumea pe poziţiile de luptă! 

Canadianul auzi bocănitul uşor al pantofilor şi al 
cizmelor de cauciuc. 

Oare convoiul avea să fie la locul de întâlnire? 

De ce se obosea să-şi mai pună întrebarea? Convoaiele 
nu se puteau deplasa decât pe timpul nopţii, din cauza 
avioanelor de luptă, care dădeau târcoale. Chiar şi aşa, îşi 
asumau un risc intrând în Canalul îngust. 

Işi răspundea propriei sale întrebări? Undeva în adâncul 
sufletului spera în nereuşita stabilirii contactului. Pentru 
prima dată lua cu adevărat în considerare varianta morţii. 
Să fii ucis. Nu era nevoie să caute prea mult pentru a-şi 
motiva atitudinea. 

- O navă pe aproape, domnule. 

- Coboară la pupa, Dick. Incercă să-i distingă trăsăturile 
prin întuneric. Ştii care-i mersu'. 

- Sper să fie în ordine, răspunse englezul, pe un ton 
aparent nepăsător. 

- Vasul conducător se opreşte, domnule, anunţă 
plantonul. 

Frazer se aplecă într-acolo. 

- Stop maşina! 

Goudie ştia probabil mai bine ca oricine. În tăcerea 
bruscă, vasul rulă, luat de curent în mod supărător, iar 


zgomotele mării se insinuară ca nişte venetice. Un palan 
se izbi de catarg, ceva se rostogoli pe punte şi un marinar 
nevăzut îl înşfăcă imediat. 

Ives simţi timona trăgând într-o parte, în timp ce 
pluteau fără viată în derivă. | se păru că putea adulmeca 
pământul. În definitiv, acesta era doar la câţiva kilometri. 
Nici un proiectil-stea, nici o somaţie subită. Poate că 
germanii anticipau o invazie; poate că ştiau deja şi 
pândeau la capetele de pod. Cu siguranţă că nu se 
aşteptau la o asemenea aventurare nebunească. 

La fel o vedea şi el. Il auzi pe Balfour mutându-şi 
greutatea de pe un picior pe celălalt şi se întrebă cum 
avea să facă fată acesta situaţiei. Era bucuros că nu-i 
putea vedea ochii. Albaştri, ca ai soră-sii. 

Destul de curios, dar tânărul le descoperi primul. 

- Motoare, domnule! Arătă vag cu degetul pe deasupra 
parapetului. Prora babord, cred! 

Frazer le percepu şi el, şi se aplecă să privească busola. 
Nord-est. Aproape de țărm. Atât cât îndrăzneau de 
aproape. Ei trebuie să fi fost. Simţi că îi tremurau mâinile. 
Supărat, şi le vâri în buzunare. 

Spera că le auziseră cu toţii. Nu puteau folosi vreo 
lumină sau R/T. S-ar fi dus treaba de râpă. 

Se strădui să rămână nemişcat şi să asculte. 

Vrum-vrum-vrum.  Duduit de motoare Diesel mari, 
germane. Ca ale bacului Siebel. Miji ochii pentru a se 
concentra şi a-şi aminti ordinele lui Goudie. Convoiul avea 
să plutească în şir indian. N-ar fi riscat o formaţie mai 
răspândită în aceste ape strâmte, chiar dacă erau la 
adăpost de câmpurile de mine. 

- Fiţi gata! comandă Frazer, cu o voce parcă străină. 

ÎI auzi pe Ives dregându-şi glasul cu grijă, cum ar face 
un om în biserică, între două imnuri. 

- Urmăriţi vasul lui Goudie. 

Uşor de spus, greu de făcut. Nava acestuia se 
depărtase destul de bine, luată de vreun curent parşiv, şi 
se afla la marginea câmpului vizual. 

Ne-ar fi prins bine Quinlan în clipa asta, se gândi 
canadianul. Omul putea să precizeze numărul şi 


dimensiunea vaselor doar ascultând zgomotul motoarelor. 
Se întrebă dacă submarinele germane de buzunar aveau 
echipajele la bord. Sau torpilele montate. Cum fiecare 
ducea câte două, ar fi putut să se declanşeze o explozie 
pe cinste. 

- A pornit, domnule! 

- Cu toată viteza înainte! Pe ei! strigă Frazer. 

Celelalte două nave îşi făcură imediat remarcată 
prezenţa prin valurile ridicate de etrave şi prin apa 
aruncată în urmă, în timp ce virau pentru a-şi reocupa 
poziţiile. 

- Babord cinşpe. Vira nord-nord-est! ordonă Frazer. 

Măcar de-ar fi avut naibii o giroscopică. 

Dar Ives pusese stăpânire pe ea, şi nava zorea pe apă 
de parcă ar fi plutit. Celelalte două MGB-uri se făcură 
nevăzute în stropii ridicaţi de nava lui Frazer, care 
continua să vireze către locul unde ar fi trebuit să fie 
spatele convoiului. Işi muşcă buzele la imaginea dungilor 
strălucitoare ale  trasoarelor ce străbătură marea, 
îngemănate mortal cu reflexiile lor din apă. Apoi intră în 
acţiune un tun de calibru mai mare, iar după câteva clipe 
explodă un proiectil-stea, asemenea unui fulg de zăpadă 
orbitor. 

Vasul se repezi pe deasupra unor valuri abrupte şi 
Frazer îşi încleştă mâinile pe balustrada de sub paravan. 
Zări carenele întunecate ale transportoarelor. Păreau să fie 
în număr de trei. Apa se învolbură între ele şi canadianul 
presupuse că escorta lor, pe fază, lua poziţii de apărare. 
Sau de atac. 

- Deschideţi focul! 

Puntea se cutremură atunci când tunul de un kilogram 
şi Oerlikon-urile duble de la pupa se alăturară vacarmului. 
Frazer văzu toate tunurile de pe celelalte nave intrând şi 
ele în acţiune. Proiectilul-stea s-ar fi putut să-l coste 
scump pe inamic. 

- Mult la tribord! 

Frazer se ţinu strâns, în vreme ce epava unei balize se 
ivi în întuneric şi trecu razant cu babordul lor. 

Ives redresă vasul pe curs. Pe chip i se întipărise o 


hotărâre cruntă. Între timp, marea era traversată în lung şi 
în lat de trasoare şi de proiectile de tun în plină explozie. 

Canadianul îl auzi pe Weeks strigând: 

- Soseşte cavaleria! 

După care mitraliera sa Vickers, cu ţeavă dublă, se trezi 
la viaţă hămăind. Două vedete joase dintre transportoare 
izbucniră în flăcări, prinse o clipă în rafalele rătăcitoare. 

Celelalte două MGB-uri dispărură atunci când Frazer îşi 
conduse vasul pe după pupa transportorului din spate, iar 
Oerlikon-urile scoteau scântei livide şi semănau ravagii pe 
mare. 

Allenby nu avea nevoie de semnal. Câteva momente 
mai târziu, ţâşniră două coloane albe de apă. cu zgomotul 
unei tobe gigantice. Pesemne că explodaseră încărcăturile 
exact când atinseseră fundul. Lovit de moarte, 
transportorul scăpă de sub control şi viră. O scurtă 
schimbare de cârmă, şi englezul lansă alte două 
încărcături spre partea laterală a navei, atât de aproape, 
încât putură să simtă căldura pârjolitoare a suflului. Zăriră 
chipuri palide, ca de ceară, pe care tunurile la măturară 
imediat cu un răpăit. 

- Le-am făcut-o! strigă Balfour. 

Întoarseră aproape în loc şi se năpustiră pe lângă prora 
canarisită a transportorului, tocmai la timp ca să vadă 
unul dintre MGB-uri angajat într-un duel cu două vedete 
rapide. Una era deja în flăcări, iar cealaltă devastată de la 
un cap la altul. În acelaşi moment, cel de-al treilea MGB îşi 
lăsă încărcăturile în apropierea transportorului din faţă. 

O trâmbă înaltă de apă se ridică până la cer, la mai 
puţin de douăzeci de metri de ei, şi Frazer îşi imagină 
câteva secunde că încărcăturile de adâncime ale cuiva 
greşiseră ţinta. Apoi auzi un şuierat înfundat, şi o altă 
coloană de stropi se revărsă în calea lor. 

Bateria de coastă. Trăgea sălbatic şi probabil la 
întâmplare, în confuzia generală care se produsese. E- 
Boat-urile aveau să atace dinspre nord-est. Nu putea să 
mai dureze prea mult până atunci. 

MGB-urile virară crâncen, cu motoarele scrâşnind, şi se 
repliară pentru un nou atac. Oamenii ţipau unii la alţii prin 


fum. Se montau încărcătoare noi, cu clinchete metalice, la 
magazii. Tuburile goale erau împinse cu picioarele la o 
parte. 

Transportorul din faţă şi cel pe care Frazer îl placase de 
la spate scăpaseră de sub control şi se canariseau. S-ar fi 
putut să se scufunde în apele nu prea adânci, dar acum 
n-ar mai fi avut cum să rămână invizibile din aer. RAF-ul 
urma să preia acţiunile de salvare. k 

Mai rămăsese doar un transportor. Ìn pâlpâirea 
strălucitoare a rafalelor, Frazer zări un MGB spintecând 
apa şi tăind o brazdă albă în calea sa de atac. Un obuz 
explodă în apropiere şi canadianul văzu foarte clar 
numărul navei: 194. Era Archer. 

- Ceva nu-i în regulă! strigă Ives. 

Frazer privi ţintă şi observă siluetele micuţe ce săreau 
pe partea laterală a transportorului şi se răspândeau în 
toate direcţiile. Abandonau vasul fără să aştepte lupta. 
Unii dintre freneticii înotători fură înghiţiţi de apă sub chila 
lui Archer sau de elicele învârtejite, înainte de a se dumeri 
ce se întâmplase. 

Frazer auzi vocea aspră şi furioasă a lui Goudie în 
difuzorul R/T. Acum, precauţia nu-şi mai avea rostul. Era 
de parcă s-ar fi aflat în mijlocul lor. 

Balfour icni atunci când locotenent-comandorul urlă: 

- Feriţi! E cel cu explozibilul! 

Dar vacarmul obuzelor de tun ce explodau pe tot 
cuprinsul carenei transportorului acoperise mai mult ca 
sigur avertismentul. 

- Mult la babord! ţipă Frazer. 

Puntea se răsturnă şi marea se revărsă dintr-o parte ca 
printr-un jgheab. Nu era de mirare că zburară ca nişte 
baloturi aruncate. 

Apoi se produse explozia. Bubui şi reverberă de-a lungul 
coastei, de parcă nu avea de gând să se mai oprească 
vreodată. Transportorul se  dezintegră într-o singură 
coloană de foc. Părea să dureze la nesfârşit, şi totuşi 
Frazer ştia că era doar o chestiune de secunde. 
Rămăşiţele deflagraţiei împânziră întreaga zonă. O bucată 
de placă metalică, de dimensiunea unei uşi, se prăbuşi pe 


dunetă, ratându-l la câţiva centimetri pe Allenby. 

Frazer văzu jumătatea dinapoi a navei lui Archer 
detaşându-se din ruinele arzânde şi dispărând, cu elicele 
ce continuau să se rotească, spre fundul mării. 

Bateria de coastă profită de focurile declanşate ca să-şi 
regleze tirul, iar obuzele începură să cadă des şi cu 
repeziciune printre cele două MGB-uri supraviețuitoare. 

- Goudie se opreşte, domnule! sună frenetic glasul lui 
Balfour. 

Celălalt MGB lua apă, pierzând tot mai mult din viteză. 
Fusese lovit probabil de schijele obuzelor. În scânteierea 
tirurilor, canadianul îl zări pe Goudie pe punte, împreună 
cu Kellett, căpitanul, care, vizibil rănit, se ţinea de 
locotenent-comandor. 

- Îi luăm la bord! strigă Frazer. Fiţi gata să trecem pe 
lângă ei! 

Se apropiară încet unii de alţii, în timp ce bubuitul 
tunurilor de coastă se amesteca printre ţipetele răniților 
de pe vasul care se scufunda. În mijlocul celor întâmplate, 
Frazer înţelese însă că îşi atinseseră scopul propus. li 
venea să râdă, să chiuie; era totul atât de nebunesc, de 
imposibil. 

Auzi un şuierat scurt, curmat brusc, şi apoi simţi izbitura 
cutremurătoare a unei explozii. Aceasta îl aruncă într-o 
parte a punţii şi Frazer rămase cu ochii holbaţi la 
spectacolul halucinant, oferit de tunul de un kilogram 
făcut ţăndări, cu rămăşiţele lui Sullivan atârnând de ele, 
ca nişte hălci într-o măcelărie. 

Canadianul încercă să priceapă ce se petrecuse. Dacă 
n-ar fi fost tunul de un kilogram, acest ultim obuz ar fi lovit 
în plin fragila lor cocă. Atunci s-ar fi sfârşit. Nu putea să 
judece clar; îl văzu pe Balfour că se zgâia la el, cu o 
expresie oripilată, şi simţi pentru prima oară durerea. 
Două aşchii ascuţite, încinse până la roşu, îi sfredeleau tot 
mai adânc şoldul şi umărul, până când îşi dădu seama că 
avea să ţipe. Il auzi foarte slab pe Ives cerându-i cuiva să 
preia timona şi-l simţi susţinându-l până la marginea 
punţii, în timp ce Allenby se repezea de la pupa. 

Celălalt vas se afla în dreptul lor, şi ambele străluceau 


roşietice în lumina reflectată a focurilor. 

Allenby îl apucă pe Balfour de braţ şi-l scutură violent. 

- Du-te acolo jos şi ajută-i! îl mai scutură o dată. 
De-asta te-ai înrolat, adu-ţi aminte! 

ÎI împinse până la scară, după care se aplecă atunci 
când un alt obuz explodă în capătul opus al navei lui 
Goudie. Frazer înregistra totul, deşi durerea îl împiedica să 
vorbească, ba chiar să şi respire. 

Goudie se profilă pe fundalul flăcărilor, zbierând: 

- Am făcut-o! Pe toţi dracii, am făcut-o! 

Apoi urmă deflagraţia dintr-o parte şi ploaia mortală de 
schije. 

Când Frazer se uită din nou, celălalt vas se scufunda 
rapid. Goudie stătea încă proţăpit într-un colţ al punţii, dar 
fără cap. 

Allenby duse mâinile pâlnie la gură. 

- Daţi-vă din faţă! Maşinile jumătate înainte! 

Îl apucă pe omul de la cârmă de încheietură, atât de 
tare, încât acesta sări în lături, de parcă ar fi fost lovit. 
Continuă să se holbeze la cadavrul fără cap al lui Goudie, 
scârbos, aflat chiar în dreptul său. 

- Mult la tribord! Fără să se mai ferească, privi cum un 
alt proiectil explodă într-un nor de fum. Vira nord-vest! 

Auzi dedesubt pompele. Erau şifonate rău. Insă mai 
funcționau. 

Frazer simţi degetele puternice ale lui Ives sfâşiindu-i 
vestonul şi cămaşa. Gemu puternic în clipa în care acesta 
îi aşeză două meşe pe răni. 

- Până acum nu e nimic rupt, din câte văd eu, zise Ives. 
Se uită la omul de la timonă şi mârâi: Fii atent, maistre! Că 
dai naibii prin toate gropile! 

Allenby îl urmări pe subofițer întinzându-l pe canadian 
pe punte şi punându-i sub şold un şomoiog făcut din nişte 
pavilioane, ca să i-l imobilizeze. 

Vuietul obuzelor încetase şi nu mai auzeau decât 
zumzetul continuu al avioanelor, trecând într-o nesfârşită 
procesiune pe deasupra capetelor lor. 

La primii zori, marea n-avea să rămână multă vreme 
netulburată. 


- Ptiu, ia te uită! spuse timonierul, cu vocea neobişnuit 
de emoţionată. 

Frazer scrâşni din dinţi de durere când îl ridicară la locul 
pe care-l ocupase de la început. Sângele lui se uscase deja 
pe vopseaua gri. 

Nu putea să rateze spectacolul, după toate prin câte 
trecuse. Goudie ar fi făcut la fel, Dumnezeu să-l ierte! Cu 
Allenby lângă el şi cu noul telegrafist susţinându-l de 
cealaltă parte, canadianul urmări primele rânduri ale 
Armadei îndreptându-se spre Franţa. Şalande de 
debarcare pentru oameni şi tancuri, cu nişte nebuni 
curajoşi cântând din cimpoaie. Asemenea lui Ives, 
canadianul îşi etala propria-i sfidare. 

Un distrugător sfâşie ceața dimineţii. La pupa, un 
crucişător uriaş, cu turelele din faţă pregătite şi cu tunurile 
ridicate la unghiul maxim, era gata să ofere foc de 
acoperire. 

Distrugătorul se îndrepta către canoniera tăbăcită, cu 
binoclurile aţintite asupra morţilor şi viilor. Putea să fie 
chiar Levantul. 

Ar fi fost ceva de istorisit, gândi Frazer istovit. Numai să 
apuce să povestească. 

Vroia să împartă toate astea cu Allenby, dar el urmărea 
şirurile implacabile de nave cu o figură impenetrabilă. 
Nimic nu-i putuse opri. Indiferent de evenimentele ce 
aveau să se desfăşoare mai târziu, ei îşi atinseseră scopul 
propus. 

Frazer ciocăni uşor în blindajul găurit de lângă el. Auzi 
ţăcănitul lămpii Aldis: Allenby răspundea provocării. 

Ives îl urmări şi locotenentul îl auzi murmurând: 

- Treisprezece cu noroc. 

Şi erau încă împreună. 


EPILOG 


S ubiocotenentul Alex Balfour se uită în sus, spre punte, 
şi salută. 

- Totul e asigurat, domnule. 

Asemenea celorlalți oameni aflaţi acolo sau pe 
canonierele amarate în preajmă, era conştient de sutele 
de germani cu privirile aţintite asupra lor. 

Ives cobori de la timonă şi scrută portul înţesat de 
epave. În spatele lui se întindea o creastă nesfârşită de 
clădiri ruinate: distrugerea cauzată de bombardament 
părea totală. 

Greu de crezut, căci se aflau în mai 1945. Războiul din 
Europa se sfârşise, iar pe ei iată-i în reduta inamicului, 
Kiel. Chiar şi cu un MGB mic era dificil să amarezi în 
siguranţă. Peste tot zăceau nave scufundate ori afundate 
doar pe jumătate. Unele cu nume faimoase, precum 
Amiral Hipper, acum canarisită, cu tribordul sub nivelul 
apei, cu focul ce mocnea în interior. Sau imensul vas de 
pasageri New York, cândva un falnic membru al liniei 
Hamburg-America, care zăcea acum pe jumătate 
scufundat. Umbla vorba că era încă burduşit de cadavre. 
Refugiaţi în ultima clipă, prinşi de un raid aerian. 

Cei din armata tăcută de germani care priveau erau 
mult mai dezavantajaţi. Aşteptau să li se spună unde să 
meargă şi ce să facă. Frazer fusese deja pe țărm înainte să 
schimbe locul de amarare. Lângă nodul de cale ferată 
bombardat, le întâlnise şi pe femei. Ţineau în mâinile 
ridicate fotografii în aşa fel încât să fie observate de cei 
din trupele ce se predaseră şi care treceau pe-acolo. „L-aţi 
văzut pe acest bărbat? Pe fiul meu? Pe soţul meu?” Nu era 
nevoie să înţelegi limba, se gândea canadianul. 

Ives luă un binoclu şi studie un distrugător german. 
Fusese aruncat de explozii în afara docului şi acum zăcea 
într-o rână. Era incredibil. 

Îi aruncă o privire lui Frazer, care scoase o scrisoare din 


buzunar. Poşta începuse să mai ajungă şi prin acele locuri. 
După expresia chipului său, era limpede de la cine o 
primise. 

Ives se gândi la plăcuţa de identitate metalică purtată 
la gât. Imposibilul îşi pierdea din substanţă acum, că se 
afla aici. Ar fi trebuit să aibă un sentiment de triumf, de 
victorie câştigată cu greu. Parcurseseră împreună un drum 
lung, foarte lung. Şi totuşi, îşi amintea cât se putea de clar 
acea ultimă acţiune a lor, din zorii zilei Z. Păcat că 
locotenentul Allenby fusese transferat de la Operațiunile 
Speciale, reflectă Ives. 

Se uită spre marinarii germani dispuşi în neorânduială. 
Inamicul. După cum se vedea treaba, n-avea să treacă 
prea mult timp până când ai lui să le ofere batoane de 
ciocolată cu alune copiilor germani. 

Când se întoarse din nou, văzu că expresia lui Frazer se 
schimbase. 

- S-a întâmplat ceva, domnule? 

Canadianul cobori privirea către hârtia cu scrisul acela 
familiar, care-l ajutase să răzbească prin tot ce fusese mai 
rău. 

- A murit Dick Allenby, zise el, văzând parcă totul aşa 
cum trebuia să se fi petrecut. 

- Dar cum? 

- O mină cu paraşută în nişte mlaştini. Nu era nici un 
pericol pentru clădiri, dar se găsea lângă un râu. Dick s-a 
dus s-o dezamorseze. 

Nu-i mai menţiona timonierului tot ceea ce îi comunica 
femeia în scrisoare. Faptul că Allenby îi ordonase prin 
telefon cadetului să se ascundă, deoarece mina se 
activase şi avea să explodeze în câteva secunde. Că mai 
târziu, cadetul respectiv îi raportase căpitanului său că 
locotenentul nu schiţase nici o încercare de a fugi, ci 
rămăsese pur şi simplu acolo, în aşteptare. Işi amintea că 
Allenby rostise doar un singur cuvânt: un nume de fată. 

